Постановление № 4 от 10 януари 2009 г. за изменение и допълнение на Постановление № 104 на Министерския съвет от 2003 г. за приемане на Наредба за учебниците и учебните помагала

ПОСТАНОВЛЕНИЕ № 4 ОТ 10 ЯНУАРИ 2009 Г. за изменение и допълнение на Постановление № 104 на Министерския съвет от 2003 г. за приемане на Наредба за учебниците и учебните помагала (обн., ДВ, бр. 46 от 2003 г.; изм. и доп., бр. 76 от 2004 г., бр. 34 от 2005 г.; попр., бр. 37 от 2005 г.; изм. и доп., бр. 51 от 2005 г., бр. 14 и 89 от 2006 г. и бр. 14 от 2008 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 3 се правят следните изменения и допълнения: 1. Създава се нова ал. 3: “(3) По реда на ал. 1 и 2 се осигуряват и средства за закупуване на допълнителни учебници и учебни помагала за следващите години от срока на ползване на учебниците, както следва: 1. за втората година на ползване - до 10 на сто от средствата, предоставени за първата година; 2. за третата година на ползване - до 15 на сто от средствата, предоставени за първата година.”

2. Досегашната ал. 3 става ал. 4.

3. Алинея 4 се отменя.

4. Създава се нова ал. 8: “(8) Средствата по ал. 7 се индексират ежегодно с допусканията за инфлацията, с които се разработва държавният бюджет за съответната година.”

5. Досегашната ал. 8 става ал. 9.

6. Досегашната ал. 9 става ал. 10 и в нея думите “ал. 4, 5 и 6” се заменят с “ал. 5 и 6”. § 2. В чл. 5 се правят следните изменения и допълнения: 1. В ал. 1 думата “април” се заменя с “март”.

2. Създават се ал. 3 и 4: “(3) Допълнителните учебници и учебни помагала по чл. 3, ал. 3 се закупуват от първостепенните разпоредители или училищата при възникнала необходимост в случай на увеличаване броя на учениците и/или изхабяване на учебниците.

(4) Министърът на образованието и науката ежегодно утвърждава график на дейностите за осигуряване на учебниците и учебните помагала за безвъзмездно ползване от учениците.”

Министър-председател: Сергей Станишев

За главен секретар на Министерския съвет: Веселин Даков