Наредба за изменение и допълнение на Наредба № 10 от 2009 г. за условията и реда за заплащане на лекарствени продукти по чл. 262, ал. 5, т. 1 от Закона за лекарствените продукти в хуманната медицина, на медицински изделия и на диетични храни за специални медицински цели

Наредба за изменение и допълнение на Наредба № 10 от 2009 г. за условията и реда за заплащане на лекарствени продукти по чл. 262, ал. 5, т. 1 от Закона за лекарствените продукти в хуманната медицина, на медицински изделия и на диетични храни за специални медицински цели (обн., ДВ, бр. 24 от 2009 г.; изм. и доп., бр. 34, 38 и 40 от 2009 г., бр. 9 от 2010 г. и бр.67 от 2011г.) § 1. В чл. 4а се правят следните изменения: 1. Алинея 1 се отменя.

2. В ал. 2 думите „тримесечни периоди“ се заменят с „шестмесечни периоди“, а думите „третия месец“ се заменят с „шестия месец“. § 2. В чл. 6, ал. 2 думите „третия месец“ се заменят с „шестия месец“. § 3. В чл. 6а, ал. 1 думата „тримесечния“ се заменя с „шестмесечния“. § 4. В чл. 6б, ал. 1 изразът „за които не е подадено заявление в срока по чл. 4а, ал. 1“ се заличава. § 5. В чл. 7, ал. 3 думите „чл. 45, ал. 10“ се заменят с „чл. 45, ал. 11“. § 6. В чл. 8, ал. 1 думите „чл. 20 от Наредбата за условията, правилата и критериите за включване, промени и/или изключване на лекарствени продукти от Позитивния лекарствен списък и условията за реда за работа на Комисията по Позитивния лекарствен списък, приета с ПМС № 311 от 2007 г. (обн., ДВ, бр. 110 от 2007 г.; изм., бр. 19 от 2009 г.)“ се заменят с „чл. 50 от Наредбата за регулиране и регистриране на цените на лекарствените продукти, условията, правилата и критериите за включване, промени и/или изключване на лекарствените продукти от Позитивния лекарствен списък и условията и реда за работа на Комисията по цени и реимбурсиране, приета с ПМС № 340 от 2011 г. (ДВ, бр. 100 от 2011 г.)“. § 7. В чл. 10, ал. 3 думите „чл. 20 от Наредбата за условията, правилата и критериите за включване, промени и/или изключване на лекарствени продукти от Позитивния лекарствен списък и условията за реда за работа на Комисията по Позитивния лекарствен списък“ се заменят с „чл. 50 от Наредбата за регулиране и регистриране на цените на лекарствените продукти, условията, правилата и критериите за включване, промени и/или изключване на лекарствените продукти от Позитивния лекарствен списък и условията и реда за работа на Комисията по цени и реимбурсиране“. § 8. В чл. 20 ал. 1 се изменя така: „(1) На основание чл. 45, ал. 10 ЗЗО НЗОК договаря отстъпки от стойността, която заплаща за лекарствени продукти, включени в ПЛС по чл. 262, ал. 5, т. 1 ЗЛПХМ.“ § 9. Създава се чл. 20а: „Чл. 20а. Националната здравноосигурителна каса заплаща на лицата по чл. 7, ал. 1 намалената с договорената отстъпка стойност на лекарствените продукти.“ § 10. Създава се чл. 23: „Чл. 23. (1) Националната здравноосигурителна каса публикува на интернет страницата си съобщение, че е договорена отстъпка от стойността на определен лекарствен продукт, без да посочва размера на тази отстъпка.

(2) Всеки търговец на едро може да подаде уведомление чрез притежателя на разрешението за употреба в НЗОК, че желае да разпространява лекарствени продукти с договорените отстъпки.

(3) В тридневен срок от постъпване на уведомлението по ал. 2 НЗОК дефинира код на търговец на едро.“ § 11. В § 8 от преходните и заключителните разпоредби думите „ал. 8“ се заменят с ,,ал. 9‘‘. § 12. Навсякъде в текста думите „Комисия по Позитивния лекарствен списък“ се заменят с „Комисия по цени и реимбурсиране“.

Преходни разпоредби § 13. (1) За срок една година от влизане в сила на наредбата лекарствените продукти за домашно лечение на злокачествени заболявания се заплащат по реда и при условията на тази наредба на стойност, намалена с договорените отстъпки по реда на приложение № 10 от Наредба № 40 от 2004 г. за определяне на основния пакет от здравни дейности, гарантиран от бюджета на НЗОК.

(2) Намалените с отстъпки стойности на лекарствените продукти по ал. 1 се заплащат на лицата по чл. 7, ал. 1 на основание договор, сключен между НЗОК и притежателите на разрешение за употреба или техните упълномощени представители. § 14. Първият шестмесечен период по чл. 4а, ал. 2 започва да тече от влизане в сила на тази наредба.

Министър: Десислава Атанасова