Решение за промяна на участието на контингент от Въоръжените сили на Република България в операцията на Многонационалните коалиционни сили в Ирак

РЕШЕНИЕ за промяна на участието на контингент от Въоръжените сили на Република България в операцията на Многонационалните коалиционни сили в Ирак

Народното събрание на основание чл. 84, т. 11 от Конституцията на Република България и чл. 10 от Закона за изпращане и използване на български въоръжени сили извън територията на Република България РЕШИ: 1. Прекратява участието в хуманитарната мисия по охрана на Центъра за временно задържане и закрила в лагера “Ашраф” като част от операцията на Многонационалните коалиционни сили в Ирак на контингент от Въоръжените сили на Република България в състав до 155 военнослужещи с личното си оръжие.

2. Разрешава продължаване участието на контингента по т. 1 в операцията на Многонационалните коалиционни сили в Ирак за изпълнение на задачи по сигурността на база “Гризли”, лагер “Ашраф”, за времето до 10 юли 2008 г. включително.

3. Разрешава участието в операцията на Многонационалните коалиционни сили в Ирак на контингент в състав до 155 военнослужещи с личното си оръжие за изпълнение на задачи по охрана на задържани лица, преминаващи програма за реинтеграция в обществото в база “Кропър” - Багдад, за времето от 15 юни до 31 декември 2008 г. включително.

Решението е прието от 40-то Народно събрание на 13 юни 2008 г. и е подпечатано с официалния печат на Народното събрание.

Председател на Народното събрание: Георги Пирински

Подпечатано с държавния печат.

Министър на правосъдието: Миглена Тачева