Инструкция за изменение и допълнение на Инструкция № 3 от 2008 г. за организиране и провеждане на изпитите на кандидатите за придобиване на правоспособност за управление на моторно превозно средство

Инструкция за изменение и допълнение на Инструкция № 3 от 2008 г. за организиране и провеждане на изпитите на кандидатите за придобиване на правоспособност за управление на моторно превозно средство (обн., ДВ, бр. 97 от 2008 г.; изм., бр. 104 от 2008 г., бр. 18 от 2010 г. и бр. 80 от 2011 г.) § 1. В чл. 3 се създава ал. 6.

„(6) Списъкът по ал. 1 и приложените към него документи не се приемат, ако в него не е посочен за всеки от кандидатите видът на теста, с който ще полагат теоретичен изпит (хартиен носител или електронен тест).“ § 2. В чл. 5 се правят следните изменения: 1. В ал. 2 думите „за всеки работен ден“ се заличават.

2. Алинеи 3, 4 и 5 се отменят. § 3. В чл. 14 се правят следните допълнения: 1. В ал. 1, изречение трето след думата „изпити“ в края на изречението се добавя „и съответния брой електронни устройства за решаване на електронни тестове“.

2. Създава се ал. 5: „(5) На лицата, определени за провеждане на теоретичните изпити, се предоставят резервни тестове на хартиен носител, съответен на броя на електронните тестове за съответната група за изпит.“ § 4. В чл. 15, ал. 3 след абревиатурата „МПС“ се добавя „или не се предложи друг одобрен кабинет или площадка за провеждане на изпити“. § 5. Раздел II от глава втора се изменя така: „Раздел II

Провеждане на теоретичните изпити Чл. 17. (1) Теоретичните изпити са писмени и се провеждат с тестове на хартиен или електронен носител.

(2) Съдържанието на тестовете за провеждане на теоретичните изпити на кандидатите за придобиване на правоспособност за управление на МПС са съгласно методиката по чл. 33.

Чл. 18. (1) Лицето, определено за провеждане на теоретичния изпит: 1. дава указания относно реда за проверка на самоличността и на свидетелствата за управление (когато е необходимо кандидатът да притежава определена категория); 2. поканва изпитваните по реда, по който са записани в протокола за изпит, да представят документа си за самоличност; 3. проверява личните данни на кандидатите и ако има техническа грешка в данните, нанася корекция в протокола на хартиен носител.

(2) Не се допускат до изпит лица, непредставили: 1. личен документ (лична карта, международен паспорт или свидетелство за управление), а за чужденците – и документ за продължително или постоянно пребиваване на територията на Република България; 2. необходимото свидетелство за управление на МПС или акт за установяване на административно нарушение, или съответно наказателно постановление в случаите по чл. 157, ал. 6 и 8 от Закона за движението по пътищата.

(3) За недопуснатите кандидати в изпитния протокол се отбелязва „не се допуска“ и се вписва причината за това.

(4) Лица, включени в изпитния протокол, които са се явили след приключване на проверката на самоличността на кандидатите, не се допускат до изпит. За тези лица и за лицата, които не са се явили, в изпитния протокол се отбелязва „не се е явил“.

Чл. 19. (1) Лицето, определено за провеждане на теоретичния изпит: 1. предоставя на кандидатите, заявили изпит на тестове на хартиен носител, да изтеглят тестове и ориентира номера на изпитните тестове към кандидата в протокола; 2. предоставя електронните устройства на кандидатите, заявили провеждане на изпитите с електронни тестове, и ги приканва да впишат единния си граждански номер в определеното за това поле на екрана.

(2) Лицето, определено за провеждане на изпита, дава указания за съдържанието на изпита, като: 1. описва теста, който кандидатите ще решават (въпросите може да имат по повече от един верен отговор и носят различен брой точки); 2. уведомява кандидатите, че: а) броят на верните отговори и точките за всеки въпрос са вписани в полето, определено за разполагане на въпроса; б) за всеки въпрос се отбелязват всички отговори, които кандидатът счита, че са верни; при отбелязан неверен отговор и/или при неотбелязане на някой от верните отговори се счита, че на въпроса е отговорено неправилно; в) на въпрос, на който не е отбелязан отговор, се счита, че е отговорено неправилно; това не се отнася за въпросите, които не са предвидени за категорията, за която се явява съответният кандидат; 3. съобщава допустимия брой точки, получени от грешни отговори; 4. съобщава на изпитваните времето, което им се предоставя за решаване на теста.

(3) Лицето, определено за провеждане на изпита, приканва кандидатите, които ще решават електронни тестове, да стартират програмата за запознаване със системата.

(4) Лицето, определено за провеждане на изпита, приканва кандидатите, които ще решават тестове на хартиен носител, да прочетат указанията в изпитен лист 1 и съобщава правилата, които трябва да спазват при решаването на теста: 1. верният отговор се отбелязва в изпитния тест със знака „Х“ (показва на дъската правилния начин за отбелязване на верните отговори); 2. не се допуска изтриване или зачертаване на погрешно нанесен отговор; 3. не се допускат предварителни отбелязвания върху отговорите (всяко отбелязване в полето за нанасяне на отговорите се счита за грешка).

(5) Лицето, определено за провеждане на изпита, дава указания за реда на предаване на тестовете след приключване на решаването на хартиен или на електронен носител: 1. лицата, решавали тестове на хартиен носител, предават тестовете на лицето, определено за провеждане на изпита, по своя преценка, но най-късно до изтичане на определеното време за решаване; 2. лицата, решавали електронни тестове, предават тестовете по електронен път най-късно до изтичане на определеното време за решаване на тестовете (възможността за решаване се преустановява автоматично); кандидатите могат да прегледат решените от тях тестове; 3. електронните устройства се връщат след изтичане на времето, определено за решаване на тестовете, или след като бъдат сканирани и оценени всички решени тестове на хартиен носител (ако са решавани такива); 4. след предаване на тестовете на хартиен и/или електронен носител кандидатите остават в кабинета, в който се провежда изпитът.

(6) Лицето, определено за провеждане на изпита, приканва кандидатите, които ще решават тестове на хартиен носител, да ги отворят внимателно.

(7) Лицето, определено за провеждане на изпита, обявява началото на изпита, стартира възможността за решаване на електронните тестове и записва върху учебната дъска часа за началото и часа за края на теоретичния изпит.

Чл. 20. (1) По време на изпита: 1. в кабинета не се допускат външни лица (освен упълномощени длъжностни лица); 2. не се допускат действия, които нарушават нормалното провеждане на изпита; 3. не се допуска излизане на изпитваните от учебния кабинет след започване на решаването на тестовете; 4. изпитваните работят самостоятелно; 5. лицето, определено за провеждане на теоретичния изпит, следи за реда при провеждането на изпита; 6. лицето, определено за провеждане на изпита, следи за работата на системата за видеонаблюдение по чл. 12, ал. 4.

(2) По време на изпита в кабинета се допуска присъствието на преводач на лицата, които полагат изпит с тестове на език, различен от българския. Преводачите превеждат дословно указанията на лицето, определено за провеждане на теоретичния изпит, и не правят собствени коментари. Не се допуска присъствието на преводач в кабинета по време на решаването на изпитните тестове.

Чл. 21. (1) Лицето, определено за провеждане на теоретичния изпит, обявява края на изпита, когато изтече времето, определено за провеждането му, или когато всички изпитвани са предали изпитните си тестове.

(2) При приемането на тестовете на хартиен носител от всеки кандидат лицето, определено за провеждане на теоретичния изпит, поставя тестовете в техническото устройство за сканиране и оценяване на тестовете.

(3) След оценяване на тестовете на кандидатите, решавали тестове на хартиен носител, лицето, определено за провеждане на изпита: 1. поканва кандидатите, решавали електронни тестове, да предадат електронното устройство; 2. съобщава, резултатите от теоретичния изпит.

(4) Тестовете на хартиен носител се поставят в плика, в който се поставят и протоколите от изпита. Документите от проведения изпит се съхраняват в плика.

(5) Когато изпитът се провежда в кабинет на учебен център, ръководителят на учебния център или упълномощено от него лице предоставя на лицето, определено за провеждане на изпита, копие от записа на съответния изпит на електронен носител.

Чл. 22. При прекъсване на записа на системата за видеонаблюдение по чл. 12, ал. 4 лицето, определено за провеждане на изпита, прекратява изпита и поставя тестовете на хартиен носител и протоколите в специалния плик. Пликът с документите от изпита се предава в съответния областен отдел.

Чл. 22а. (1) При невъзможност за стартиране или прекъсване на работата на техническото устройство по време на раздаване на тестовете на хартиен носител, поради което всички или част от тестовете, които кандидатите изтеглят, не могат да бъдат присвоени и оценени, лицето определено за провеждане на изпита: 1. предоставя възможност на кандидатите да изтеглят тестове и вписва в протокола на хартиен носител срещу името на съответния кандидат номера на теста, който той е изтеглил; на кандидатите не се предоставят ваучери, а когато изпитът се провежда в кабинет на учебен център, ваучерите на кандидатите се събират; след присвояване в системата ваучерите се предоставят на кандидатите или на ръководителите на учебните центрове, представили кандидатите за изпит; 2. след като кандидатите са решили изпитните тестове или след изтичане на определеното за решаване време събира тестовете и ги поставя в специалния плик заедно с неприсвоените ваучери и протоколите от проведения изпит (при работещи камери, без да напуска залата); 3. предава на началника на областния отдел „Контролна дейност – ДАИ“ специалния плик (с тестовете и ваучерите).

(2) При невъзможност за стартиране на електронното устройство за решаване на тестове на електронен носител на кандидата се предоставя тест на хартиен носител.

Чл. 22б. (1) При прекъсване на работата на техническото устройство след раздаване на тестовете или по време на проверката на тестовете, поради което всички или част от тестовете на хартиен носител, които кандидатите са решили, не могат да бъдат оценени, лицето, определено за провеждане на изпита, след изтичане на определеното за решаване време събира тестовете и ги поставя в специалния плик. Предава на началника на областния отдел „Контролна дейност – ДАИ“ специалния плик.

(2) При прекъсване на работата на електронното устройство за решаване на тестовете лицето, определено за провеждане на изпита, предлага на кандидатите да останат в кабинета до възстановяване на работата на устройството. Когато до 20 минути от началото на изпита работата на електронното устройство за решаване на тестовете не е възстановена, на кандидатите се предоставят тестове на хартиен носител.

Чл. 22в. В случаите по чл. 22, 22а и 22б лицето, определено за провеждане на изпита, не по-късно от следващия работен ден изготвя доклад за конкретния случай до началника на съответния областен отдел „Контролна дейност – ДАИ“.

Чл. 22г. (1) За оценяването на тестовете по чл. 22 и 22б се съставя комисия от трима служители, като председател на комисията е началникът на съответния областен отдел, един от членовете на комисията е лицето, провело изпита, а третият служител се определя чрез жребий.

(2) Комисията отваря специалните пликове в помещението, оборудвано с камери за видеонаблюдение на теоретичните изпити при работещи камери.

(3) Комисията ориентира тестовете на база вписаните в протокола номера към съответните кандидати, присвоява ваучери, като вписва в протокола номерата на ваучерите срещу имената на съответните кандидати и сканира/проверява решените тестове. Ваучерите се поставят в плик заедно с протокола и при поискване от съответния кандидат му се предоставя ваучера с номера, вписан срещу неговото име.

(4) Използваните специални пликове се съхраняват към документите от проведения изпит.

(5) Когато тестовете не могат да бъдат оценени в областния отдел (запълване или изтриване на квадратчета за нанасяне на отговорите на въпросите, разкъсани, смачкани или зацапани тестове, неприсвоени или неправилно присвоени номера на теста), специалният плик и докладът на лицето, провело изпита, се изпращат в отдел „Водачи и БД“ за извършване на проверка.

Чл. 23. (1) Началникът на съответния областен отдел „Контролна дейност – ДАИ“ утвърждава изпитните протоколи в деня на провеждане на изпита.

(2) Резултатите от теоретичните и практическите изпити се публикуват на електронната страница на Изпълнителна агенция „Автомобилна администрация“.

(3) Изпитните тестове и другите документи, свързани с изпита, се съхраняват в съответния областен отдел „Контролна дейност – ДАИ“ две години.“ § 6. В чл. 34, ал. 2 след думата „кандидат“ се добавя „и съобщава ясно името му“. § 7. В приложение № 2 към чл. 11 се създава т. 6: „6. Електронни устройства за решаване на тестове . . . . . . бр.“

Допълнителна разпоредба § 8. Навсякъде в инструкцията обозначенията „В+Е“, „С1+Е“, „D1+Е“, „С+Е“ и „D+Е“ се заменят съответно с „ВЕ“, „С1Е“, „D1Е“, „СЕ“ и „DЕ“.

Заключителна разпоредба § 9. Параграф 1 влиза в сила от 1 март 2013 г.

Министър: Ивайло Московски