Наредба № 8 от 4 декември 2006 г. за придобиване на квалификация по професия “Планински водач”

МИНИСТЕРСТВО НА ОБРАЗОВАНИЕТО И НАУКАТА

НАРЕДБА № 8 от 4 декември 2006 г. за придобиване на квалификация по професия “Планински водач”

Раздел I

Общи положения Чл. 1. С тази наредба се определя Държавното образователно изискване (ДОИ) за придобиване на квалификация по професия 812020 “Планински водач” от област на образование “Услуги за личността” и професионално направление 812 “Пътувания, туризъм и свободно време” съгласно Списъка на професиите за професионално образование и обучение по чл. 6, ал. 1 от Закона за професионалното образование и обучение.

Чл. 2. Държавното образователно изискване за придобиване на квалификация по професия 812020 “Планински водач”, съгласно приложението към тази наредба, определя изискванията за придобиване трета степен на професионална квалификация за специалността 8120201 “Туризъм”.

Чл. 3. (1) Въз основа на ДОИ по чл. 1 и рамковите програми по чл. 10, ал. 3 от Закона за професионалното образование и обучение се разработва учебен план и учебни програми за обучението по съответната специалност по чл. 2.

(2) Документацията по ал. 1 за професионално образование се разработва от Министерството на образованието и науката, а за професионално обучение - от обучаващата институция.

Раздел II

Съдържание на Държавното образователно изискване Чл. 4. (1) С ДОИ по чл. 1 се определя равнището на задължителната професионална подготовка в края на обучението по професията, което гарантира на обучаемия възможност за упражняване на професията “Планински водач”.

(2) Държавното образователно изискване за придобиване на квалификация по професия “Планински водач” определя общата, отрасловата и специфичната задължителна професионална подготовка за професията, както и задължителната чуждоезикова подготовка по професията и избираемата подготовка.

(3) Съдържанието на всеки вид задължителна професионална подготовка по ал. 2 включва: 1. необходимите професионални компетенции (знания, умения и професионално-личностни качества); 2. тематичните области, от които се формира съдържанието на учебните предмети/модули.

Чл. 5. С ДОИ по чл. 1 се определят и входящото образователно равнище, изискванията към здравословното състояние на кандидатите за обучение, профилът на професията, целите на обучението, оценяването по време и при завършване на обучението, удостоверяването на придобитата професионална квалификация, необходимата материална база.

Преходни и заключителни разпоредби § 1. Лицата, които са приети за обучение до учебната 2003/2004 година, включително по специалности и професии от групата професии “в сферата на обслужването” от Списъка на специалностите и професиите за професионалните училища на Министерството на образованието, науката и културата от 1993 година, се обучават и завършват обучението си по учебните планове и учебните програми, които са действали при постъпването им. § 2. Тази наредба се издава на основание чл. 17, т. 3 и във връзка с чл. 16, т. 7 от Закона за народната просвета. § 3. Наредбата влиза в сила от деня на обнародването й в “Държавен вестник”.

Министър: Д. Вълчев

Приложение към чл. 2

Държавно образователно изискване за придобиване на квалификация по професията “Планински водач”

Професионално направление: 812 Пътувания, туризъм и свободно време

Наименование на професията: 812020 Планински водач

1. Входни характеристики

1.1. Степен на професионална квалификация и входящо образователно равнище

В табл. 1 е представена специалността, включена в професията “Планински водач”, съгласно Списъкa на професиите за професионално образование и обучение (2005 г.), както и входящото минимално образователно равнище за придобиване на трета степен на професионална квалификация.

Таблица 1

Специалности Степен Входящо на профе- минимално образо- сионална вателно равнище квалифи- за уче- за лица, кация ници навър- шили 16 г.

1 2 3 4 5

8120201 Туризъм Трета Основно Средно образование образование 1.

2. Изисквания към здравословното състояние на кандидатите за обучение

Кандидатът за обучение трябва да бъде физически годен и психически здрав, за да упражнява професията “Планински водач”, което се удостоверява с медицинско свидетелство.

2. Профил на професията 2.

1. Дейности, предмети и средства на труда и професионални компетенции по специалности

Основните характеристики на профила на професията са представени в табл. 2.

(Забележка на редакцията: виж приложението в PDF-а на броя) 2.

2. Тенденции в развитието на професионалното направление

Туризмът е отрасъл, който има стратегическо значение за икономиката на страната. Перспективите са свързани с програмата за устойчиво развитие и опазване на околната среда. Тенденциите в развитието на туризма имат различни посоки, което определя необходимостта от подготовка на квалифицирани кадри. За алтернативния туризъм е характерно специализирането на туроператорски агенции в различните активности, предлагани на туристическия пазар, отговарящи на международните изисквания и търсенето. 2.

3. Възможности за професионална реализация

Придобилите професионална квалификация по професията “Планински водач” имат възможност да се реализират в туроператорски фирми или да развиват самостоятелен бизнес. Придобилите професионална квалификация по професията “Планински водач” - трета степен на професионална квалификация, могат да постъпват на работа на следните длъжности (професии) от Националната класификация на професиите и длъжностите (НКПД, 2006г.): 5113-3004 Планински водач/гид, 5169-1005 Планински спасител и други, както и допълнени при актуализиране на НКПД. 2.

4. Възможност за повишаване на професионалната квалификация

Придобилият трета степен на професионална квалификация по професията “Планински водач” може да се обучава по професията “Екскурзовод”, като обучението му по общата задължителна професионална подготовка - единна за всички професионални направления, и отрасловата задължителна професионална подготовка се зачитат.

Придобилият трета степен на професионална квалификация по професията “Планински водач” може да се обучава за актуализиране или разширяване на придобитата професионална квалификация и има възможност за допълнителни квалификации.

3. Цели на обучението

Основната цел на обучението е придобиване на професионални компетенции за упражняване на професията “Планински водач”. 3.

1. Цели за формиране на ключови компетенции при обучението по общата задължителна професионална подготовка, единна за всички професионални направления

След завършване на обучението по професията обучаваният трябва да: - познава и прилага основните правила за безопасна работа, не замърсява при работа околната среда, познава и използва личните и колективните предпазни средства; - използва ефективни начини за комуникация, прави отчет на извършената работа; - познава общите икономически принципи за организацията и развитието на туризма; - познава правата и задълженията си съгласно Кодекса на труда и вътрешната нормативна база, разбира договорните отношения между работодател и работник; - осъзнава своята роля и място при решаване на проблеми, вземането на решения и участие в работата на екипа; - знае общите правила за работа с компютър; - ползва специализирани програмни продукти и Интернет; - осъществява свободна комуникация на чужд език при изпълнение на задълженията си. 3.

2. Цели за формиране на базисни компетенции за изпълнение на дейностите от “Профила на професията” при обучението по отрасловата задължителна професионална подготовка, единна за всички професии от професионално направление “Пътувания, туризъм и свободно време”

След завършване на обучението по професията обучаваният трябва да: - ползва специализираната основна информация, свързана с конкретната му дейност; - познава и прилага принципите за организация на труда и на работното място в планината и в населените места, в съответствие с изискванията на ЗБУТ и опазването на околната среда; - знае и използва съвременни методи за водене на групи; - разчита и ползва техническа, географска и организационна документация, свързана с дейността, води отчетна документация; - разбира същността и етапите на туристическите прояви и познава средствата за тяхното осъществяване; - познава географските, културните и историческите особености на маршрутите в България; - владее спецификата при работа с чуждестранни туристи. 3.

3. Цели за формиране на специфични компетенции за изпълнение на дейностите от “Профила на професията” при обучението по специфичната за професията “Планински водач” задължителна професионална подготовка

След завършване на обучението по професията обучаваният трябва да: - познава основните материали, крайните продукти и съоръженията, използвани в екипировката (масова и лична) за планинарството; - познава опасностите в планината и правилата за предпазването от тях; - познава и прилага правилата за оказване на долекарска медицинска помощ; - осъществява импровизиран транспорт на пострадал; - използва подходящо техниката на алпинизма; - познава устройството и умее да работи със специализираните съоръжения, уреди и екипировка, поддържа ги в изправност; - осигурява безопасно придвижване по маршрутите; - спазва правилата за здравословен и безопасен труд; - използва радиовръзка и флагова комуникация; - предотвратява критични ситуации; - попълва работната документация; - работи със специализиран софтуер и уреди за навигация; - извършва задълбочен анализ на предстоящите прояви и представя и обработва крайните резултати; - познава същността и основните етапи на планинарските походи.

4. Съдържание на обучението

Обучението по задължителната професионална подготовка, включващо теория и практика, се регламентира с учебен план и учебни програми, които се разработват на базата на ДОИ за придобиване на квалификация по професията “Планински водач”.

Учебният план се изгражда върху основата на учебна предметна или модулна система. Изучават се учебни предмети или модули, в които се излагат системни научни знания, съобразени с възрастовите и познавателните особености на обучаваните. С учебния план се определя броя часове за изучаването на учебните предмети (модули).

Учебната програма определя целите и задачите на обучението по съответния учебен предмет или модул от учебния план, представя тематично съдържанието на учебния материал, дава най-общи методически указания за организацията и провеждането на обучението.

Съдържанието на обучението по професията “Планински водач” - трета степен на професионална квалификация, е представено в табл. 3.

(Забележка на редакцията: виж приложението в PDF-а на броя)

5. Система за оценяване и сертифициране

Оценяването на знанията, уменията и професионално-личностните качества на обучаваните в институциите на системата за професионално образование и обучение e в съответствие с изискванията на Наредба № 3 за системата за оценяване. При оценяването се определя степента на постигане на поставените цели и подцели на обучението.

Оценяването се извършва на три нива - входящо, междинно и изходно.

Оценките от проверките се изчисляват по шестобалната система.

Входящото образователно равнище за начално професионално обучение се удостоверява чрез: Диплома за средно образование при прием на лица, навършили 16 години - за професионално обучение в центрове за професионално обучение или в професионални гимназии.

Входящото равнище при повишаване на квалификацията се удостоверява със свидетелство за професионална квалификация или удостоверение за професионално обучение. 5.

1. Оценяване на междинно ниво 5.1.1. По теория: Слаб 2 - обучаваният не е овладял терминологията, не умее да представи усвоените знания; Среден 3 - обучаваният е овладял минимума знания, необходими за усвояването на следващото учебно съдържание; Добър 4 - обучаваният разбира и обяснява факти и методи, умее да прилага усвоените знания в познати ситуации; Много добър 5 - обучаваният умее да прилага усвоените знания в нови ситуации, самостоятелно разработва задачи, но допуска незначителни грешки; Отличен 6 - обучаваният прилага усвоените знания в нови ситуации, самостоятелно разработва задачи и прави оценка на ситуацията по време на проявата. 5.1.

2. По практика: Слаб 2 - обучаваният не умее да прилага усвоените знания при изпълнение на практическо задание, не спазва правилата за движение в планината по предварително дадени указания; Среден 3 - обучаваният извършва основните действия, необходими за изпълнение на практическото задание, със значителни отклонения от изискванията за безопасно придвижване и водене на групата; Добър 4 - обучаваният изпълнява практическо задание по предварително дадени указания с незначителни отклонения от изискванията за безопасно придвижване и водене на групата; Много добър 5 - обучаваният самостоятелно изпълнява практическо задание, като спазва правилата за безопасно придвижване и водене на групата.

Отличен 6 - обучаваният изпълнява практическо задание в непозната ситуация, спазвайки правилата за безопасно придвижване и водене на групата. 5.1.

3. При оценяване на професионалните компетенции при обучението, организирано на модулен принцип, предварително се разработва система за оценяване, която включва: - описание на професионалните компетенции, които ще бъдат проверявани при всяко изпитване; - определяне на минималния брой точки, при който обучаваният се счита за издържал (обучаваният е овладял минималните знания и умения, необходими да продължи обучението); - определяне на критерии за оценяване на всяка задача от изпитването; - въвеждане коефициент на тежест за всяка изпитна процедура при оформяне на окончателната оценка; - задаване на скала (формула) за изчисляване на оценката по шестобалната система. 5.1.

4. Инструментите за оценяване - тест, практическо задание, устно изпитване, писмено изпитване, практически задачи и др., се разработват в съответствие с методическите изисквания за всеки от тях. Оценителят предварително разработва критерии за оценяване на компетенциите, които се проверяват. Степента на трудност на конкретните въпроси, задачи, задания и др. се съобразява с равнището на професионални компетенции, зададено в т. 3. “Цели на обучението”. 5.

2. Оценяване на изхода

Изпитите за придобиване на трета степен на професионална квалификация са два - по теория на професията и по практика на професията.

Държавните изпити за придобиване на степен на професионална квалификация се провеждат по национални изпитни програми, утвърдени от министъра на образованието и науката, в съответствие с ДОИ за придобиване на квалификация по професията “Планински водач”. 5.2.

1. Изпит по теория на професията

Критериите за оценяване са формулирани като обобщение на подцелите от “Цели на обучението”. Показателите за оценяване отразяват степента на постигане на подцелите. Критериите и показателите за оценяване, както и тежестта им в общата оценка, са представени в табл. 4.

(Забележка на редакцията: виж приложението в PDF-а на броя) 5.2.2. Изпит по практика

Критериите за оценяване са формулирани като обобщение на подцелите от “Цели на обучението”. Показателите за оценяване отразяват степента на постигане на подцелите. По време на изпита обучаваните се поставят при еднакви предварително известни условия и им се дават указания за работа.

Критериите и показателите за оценяване, както и тежестта им в общата оценка, са представени в табл. 5.

(Забележка на редакцията: виж приложението в PDF-а на броя) 5.

3. Удостоверяване на професионалното образование и обучение

Завършено професионално обучение с придобита трета степен на професионална квалификация се удостоверява със свидетелство за професионална квалификация.

Обучавани, които не са положили държавните изпити за придобиване на степен на професионална квалификация, имат право да получат удостоверение за професионално обучение.

Съдържанието на документите се определя съгласно ДОИ за документите за системата на народната просвета (Наредба № 4 на МОН) и ДОИ за придобиване на квалификация по професията “Планински водач”.

Изходящото образователно равнище за придобиване на трета степен на професионална квалификация по професията “Планински водач” е средно образование или придобито право за явяване на държавни зрелостни изпити за завършване на средно образование.

6. Изисквания към материалната база

Материалната база трябва да бъде в съответствие с изискванията на действащите нормативни актове на Министерството на образованието и науката, Министерството на труда и социалната политика, Министерството на вътрешните работи, Министерството на здравеопазването, отрасловите министерства и на съответните стандарти.

Нормативните изисквания към учебните полигони са в съответствие с дейностите, които ще се извършват в тях, съобразени са с ергономичните и естетическите изисквания и с методическите указания.

Обучението по теория се осъществява в учебни кабинети, а по практика - в учебни полигони и реална природна среда.

Учебната практика се провежда в реални условия. 6.

1. Учебен кабинет

В учебен кабинет се провежда обучението по теория на професията. Учебните кабинети трябва да отговарят на необходимите педагогически, дидактически, методически, ергономични, хигиенни и естетически изисквания, като създават предпоставка за успешно усвояване на знанията, уменията и формирането на професионално-личностните качества на обучаваните. 6.1.

1. Основно оборудване и обзавеждане: Обзавеждането на учебния кабинет включва: работно място на учителя (работна маса и стол), работно място на всеки ученик (работна маса и стол), учебна дъска, мебели (предимно шкафове за различни цели), гладка свободна стена за окачване на табла, екран за прожектиране, дъска за писане и други средства за обучение и дидактическа техника. 6.1.

2. Учебни помагала: - специализирани навигационни и топографски карти и уреди; - специализирани алпийски съоръжения; - лични предпазни средства; - средства за онагледяване; - специализирана литература (пътеводители); - медицинско оборудване за долекарска помощ и импровизиран транспорт; - лавинни съоръжения; - бивачни съоръжения; - комуникационни средства. 6.

2. Учебни полигони за обучението по практика на професията 6.2.1. Основно оборудване: - туристически зимни и летни маркировки; - тренировъчни ориентировъчни маршрути. 6.2.

2. Учебни помагала: - знаци за ориентиране (точки); - карти, компаси, скици и др.

7. Изисквания към обучаващите

Обучението се извършва от квалифицирани преподаватели, чието завършено образование, придобита специалност, присъдени квалификация и правоспособност отговарят на съответната нормативна уредба. 7.

1. По теория: За обучението по теория обучаващите трябва да притежават висше образование, образователно-квалификационна степен “бакалавър” или “магистър” по специалност, съответстваща на професионалното направление на професията. 7.

2. По практика: За обучението по практика обучаващите трябва да притежават висше образование, образователно-квалификационна степен “бакалавър” и “магистър” по специалност, съответстваща на професионалното направление на професията.

8. Процедури за преглед и актуализиране на ДОИ: - апробиране на ДОИ в обучаващи институции; - текущ мониторинг на дейностите, свързани с внедряване на ДОИ; - ежегоден анализ на резултатите и промени при доказана необходимост.