Наредба № Н-14 от 18 май 2011 г. за психологически подбор и психологическите аспекти за оценка на личния състав на служба „Военна информация“

МИНИСТЕРСТВО НА ОТБРАНАТА

НАРЕДБА № Н-14 от 18 май 2011 г. за психологически подбор и психологическите аспекти за оценка на личния състав на служба „Военна информация“

Раздел І

Общи положения Чл. 1. С тази наредба се определят условията и редът за извършване на психологически изследвания, необходими за: 1. първичен (начален) психологически подбор на кандидатите за постъпване на работа в структурите на служба „Военна информация“; 2. вторичен психологически подбор за установяване на психологическата съвместимост на служителя с изискванията за нова длъжност или друго направление на дейност и промени в психичното състояние.

Чл. 2. Първичният и вторичният психологически подбор са елементи от професионалната психодиагностика, имаща за цел: 1. дефиниране на общите и професионално значими качества, противопоказания за постъпване на работа и дългосрочна професионална реализация; 2. установяване наличието на тези качества и противопоказания у кандидатите за работа и служителите – военнослужещи и цивилни служители.

Чл. 3. (1) Първичният и вторичният психологически подбор имат за цел установяване психологическата съвместимост на кандидатите за назначаване или преназначаване на определена длъжност и за работа с класифицирана информация.

(2) Психологическата съвместимост се определя съобразно изискванията за съответните направления на дейност чрез изследване и установяване на: 1. мотивация за постъпване или преназначаване на работа в съответно направление на дейност, професионални интереси и ценностни ориентации; 2. делови качества, особености на характера и индивидуален стил на поведение; 3. самооценка и ниво на претенции; 4. емоционална стабилност, стресоустойчивост и механизми на психична защита; 5. комуникативни умения и социална компетентност; 6. интелектуално развитие и познавателна активност; 7. затруднения в психичното и социалното функциониране.

Чл. 4. Вторично психологическо изследване се извършва за определяне на психологическата съвместимост на служителите с изискванията на длъжността, която заемат или на която предстои да бъдат назначени, и/или при промяна в направлението на дейност.

Чл. 5. На психологическо изследване за установяване на психологическата съвместимост подлежат: 1. кандидатите за назначаване на длъжности за военнослужещи и цивилни служители в служба „Военна информация“; 2. служителите – военнослужещи и цивилни служители в СВИ.

Чл. 6. Процедурата на психологическото изследване се състои от две части: 1. писмено тестово изследване, състоящо се от батерия от психологически тестове, посочени в приложение № 1 (поверително); 2. полуструктурирано интервю.

Чл. 7. Редът и условията за извършване на психологически подбор и психологическите аспекти за оценка на личния състав на служба „Военна информация“ се определят съгласно приложение № 2 (поверително).

Раздел ІІ

Психологическа консултативна дейност Чл. 8. При необходимост психолозите извършват психологическа консултативна дейност.

Чл. 9. (1) Психологическата консултативна дейност включва индивидуално и групово консултиране.

(2) Индивидуалното консултиране има за цел подпомагане на служители при: 1. нарушено психично благополучие и влошено психично функциониране; 2. емоционален дискомфорт; 3. кризисни състояния (остър и хроничен стрес); 4. разстроени социални отношения; 5. проблеми на професионалната адаптация и кариера и др.

(3) Груповото консултиране има за цел подпомагане на екипи от служители при: 1. решаване на конфликти (между членовете на екипа или между обособени групи в колектива); 2. влошени и неефективни взаимоотношения в колектива; 3. неефективна координация между отделни звена в колектива; 4. трудности при вземане на групови решения; 5. трудности при изграждане на екипи и екипни взаимодействия и др.

Чл. 10. Индивидуалното психологическо консултиране има доброволен характер и се осъществява под формата на консултативни сесии, продължителността и честотата на които се договарят между служителя и психолозите, след персонална заявка от страна на съответния служител, съгласувано с началника на отдел „Човешки ресурси“.

Чл. 11. Груповото психологическо консултиране има доброволен характер и се осъществява под формата на интерактивна диагностика и групово-динамичен тренинг, редът и условията на които се договарят между заявителя (екипа) и психолозите, съгласувано с началника на отдел „Човешки ресурси“.

Чл. 12. Информацията, получена в процеса на психологическото консултиране е конфиденциална и не може да бъде разгласявана пред трети лица освен с изричното съгласие на консултираното лице.

Допълнителна разпоредба § 1. По смисъла на тази наредба: 1. „Психологическа съвместимост“ е съответствие между индивидуално-психологическите параметри и цялостната система от обективни изисквания към поведението на човека, които предявяват към него професията, работната среда и организацията като цяло, необходимо за успешното изпълнение на съответната професионална дейност, готовност за адаптиране и ефективно справяне с работата.

2. „Професионална адаптация“ е процес на взаимодействие между личност и професионална среда на познавателно, емоционално и практическо (поведенческо) равнище; вграждане на личността в професионалната среда; приспособяване към спецификите на дейността, отношенията, традициите и ценностните ориентации на тази среда; изява на социалния статус и ролевата функция на личността в процеса на даден вид дейност и при условията на дадена форма на организация на труда.

3. „Дезадаптация“ е нарушена способност или пълна неспособност за приспособяване към условията на социалната среда и/или към определена форма на трудова заетост.

Преходни и заключителни разпоредби § 2. Наредбата се издава на основание чл. 71 от Правилника за организацията и дейността, специфичните условия и ред за назначаване на личния състав и за изпълнение и прекратяване на службата в служба „Военна информация“, приет с ПМС № 230 от 2010 г. (ДВ, бр. 82 от 2010 г.). § 3. Наредбата влиза в сила от деня на обнародването й в „Държавен вестник“ и отменя Инструкция за извършване на специализирани медицински и психологически изследвания за нуждите на служба „Военна информация“, рег. № 03042/16.09.2003 г. на директора на служба „Военна информация“, утвърдена от министъра на отбраната на Република България.

Министър: А. Ангелов