Наредба № I-183 от 4 декември 2002 г. за условията и реда за взаимодействието между контролните органи на Министерството на вътрешните работи и лечебните заведения при оказване на помощ на пострадали при пътнотранспортни произшествия

МИНИСТЕРСТВО НА ВЪТРЕШНИТЕ РАБОТИ

МИНИСТЕРСТВО НА ЗДРАВЕОПАЗВАНЕТО

НАРЕДБА № I-183 от 4 декември 2002 г. за условията и реда за взаимодействието между контролните органи на Министерството на вътрешните работи и лечебните заведения при оказване на помощ на пострадали при пътнотранспортни произшествия Чл. 1. Тази наредба урежда условията и реда за взаимодействие между контролните органи на Министерството на вътрешните работи (МВР) и лечебните заведения при оказване помощ на пострадалите при пътнотранспортни произшествия (ПТП) и реда за отчитането им.

Чл. 2. На лица, пострадали при ПТП, се оказва незабавно медицинска помощ от най-близкото лечебно заведение или лице с медицинска квалификация.

Чл. 3. При получаване на съобщение за възникнало ПТП с пострадали в оперативните дежурни части на МВР служителите своевременно информират най-близко разположения до мястото на инцидента Център за спешна медицинска помощ (ЦСМП) или негов филиал.

Чл. 4. Контролният орган на МВР при установяване на пътен инцидент с пострадали е длъжен: 1. незабавно да информира оперативната дежурна част на МВР; 2. да подаде информация до централата на ЦСМП или негов филиал; 3. да вземе мерки за обезопасяване на района; 4. да окаже първа долекарска помощ на пострадалите; 5. при необходимост да съдейства на екипите на спешна медицинска помощ при оказване на помощ на пострадалите; 6. когато има починал, да изготви рапорт за починал на място при ПТП.

Чл. 5. При постъпване на сигнал за ПТП в районните координационни централи (РКЦ) на ЦСМП служителите им са длъжни: 1. незабавно да изпратят спешен медицински екип; 2. своевременно да предоставят информация на оперативната дежурна част на МВР за възникналия пътен инцидент, а впоследствие и за състоянието на пострадалите.

Чл. 6. Спешният медицински екип при пристигане на местопроизшествието е длъжен: 1. незабавно да окаже необходимата спешна медицинска помощ на пострадалите; 2. при необходимост да обезопаси района на инцидента; 3. да информира РКЦ за състоянието на пострадалите; 4. да попълни фиш за пострадал или починал при ПТП по образец съгласно приложение № 3 от Наредба № 25 от 1999 г. за оказване на спешна медицинска помощ (обн., ДВ, бр. 98 от 1999 г.; изм., бр. 69 от 2001 г.); 5. да организира и осигури извозването на труп, подлежащ на съдебномедицинска експертиза, от мястото на произшествието до съответното лечебно заведение за болнична помощ.

Чл. 7. (1) Новоназначените служители от структурните звена на „Пътна полиция - КАТ" (ПП - КАТ) задължително преминават едномесечно обучение за оказване на първа долекарска помощ в системата на спешна медицинска помощ (СМП).

(2) Всички служители на структурните звена на „ПП - КАТ" ежегодно преминават курс - обучение по оказване на първа долекарска помощ в системата на СМП.

Чл. 8. Всички водачи на санитарни автомобили от системата на СМП ежегодно преминават курс - обучение по управление на автомобил със специален режим на движение в структурните звена на „ПП - КАТ".

Чл. 9. (1) Информация за ПТП с пострадали се подава в дежурните части на МВР на тел. 166 или в РКЦ на ЦСМП на тел. 150.

(2) Оперативните дежурни части на МВР и РКЦ на ЦСМП изграждат помежду си преки диспечерски връзки за обмен на информация и координиране на действията във връзка с оказване на помощ на пострадалите при ПТП.

Чл. 10. (1) Към ЦСМП се води амбулаторен дневник - учетна форма 74а. 2-62 за пострадалите при ПТП, утвърдена от министъра на здравеопазването.

(2) В амбулаторните дневници за пострадали при ПТП се вписват следните данни: 1. дата, час и място на ПТП; 2. трите имена и възраст на пострадалия; 3. характеристика на травматичното увреждане; 4. последици от травматичното увреждане; 5. обем на извършените медицински дейности.

(3) Информацията за последиците от травматичното увреждане на пострадалия се събира от ЦСМП и на 30-ия ден от инцидента се нанася в съответния амбулаторен дневник.

(4) Информацията по ал. 2 се съхранява за срок 3 години.

Чл. 11. (1) В Министерството на здравеопазването се събира информация за пострадали при ПТП, която се анализира, обобщава и съхранява.

(2) Центърът за спешна медицинска помощ ежемесечно предоставя данните от амбулаторния дневник за пострадали при ПТП на Министерството на здравеопазването.

(3) Информацията по ал. 1 е предназначена за нуждите на направление „Пътна полиция" при Дирекция „Национална служба „Полиция" и Министерство на здравеопазването.

Заключителни разпоредби § 1. Наредбата се приема на основание чл. 125а, ал. 2 от Закона за движението по пътищата. § 2. Контролът по изпълнението на наредбата се възлага на директора на Национална служба „Полиция" при Министерството на вътрешните работи и директора на дирекция „Диагностична и лечебна дейност" при Министерството на здравеопазването. § 3. Наредбата влиза в сила от 1.I.2003 г.

Министър на вътрешните работи: Г. Петканов

Министър на здравеопазването: Б. финков