Постановление № 306 от 17 ноември 2016 г. за одобряване на допълнителни разходи по бюджета на Министерството на регионалното развитие и благоустройството за 2016 г.

ПОСТАНОВЛЕНИЕ № 306 ОТ 17 НОЕМВРИ 2016 Г. за одобряване на допълнителни разходи по бюджета на Министерството на регионалното развитие и благоустройството за 2016 г.

МИНИСТЕРСКИЯТ СЪВЕТ ПОСТАНОВИ: Чл. 1. Одобрява допълнителни разходи по бюджета на Министерството на регионалното развитие и благоустройството за 2016 г. в размер до 7 275 905 лв. за изплащане на дължимите от българската страна суми по Споразумението за заем между Република България и банка Кредитанщалт фюр Видерауфбау – Франкфурт на Майн (KfW), проект „Техническа инфраструктура 2010 – 2013“, подписано на 12 август 2010 г. в София, ратифицирано със закон, приет от 41-ото Народно събрание на 23 ноември 2010 г. (ДВ, бр. 96 от 2010 г.).

Чл. 2. Разходите по чл. 1 да се осигурят за сметка на преструктуриране на разходите по централния бюджет за 2016 г.

Чл. 3. (1) Със сумата по чл. 1 да се увеличат разходите по „Политика за поддържане, модернизация и изграждане на техническата инфраструктура, свързана с подобряване на транспортната достъпност и интегрираното управление на водните ресурси и геозащита“, бюджетна програма „Устройствено планиране, благоустройство, геозащита, водоснабдяване и канализация“ по бюджета на Министерството на регионалното развитие и благоустройството за 2016 г.

(2) Със сумата по чл. 1 да се увеличат показателите по чл. 22, ал. 3 от Закона за държавния бюджет на Република България за 2016 г.

Чл. 4. Министърът на регионалното развитие и благоустройството да извърши съответните промени по бюджета на Министерството на регионалното развитие и благоустройството за 2016 г. и да уведоми министъра на финансите.

Чл. 5. Министърът на финансите да извърши произтичащите от чл. 1 промени по централния бюджет за 2016 г.

Заключителни разпоредби § 1. Постановлението се приема на основание чл. 109, ал. 3 от Закона за публичните финанси. § 2. Изпълнението на постановлението се възлага на министъра на регионалното развитие и благоустройството. § 3. Постановлението влиза в сила от деня на обнародването му в „Държавен вестник“.

Министър-председател: Бойко Борисов

За главен секретар на Министерския съвет: Веселин Даков