Наредба № 16 - 27 от 22 януари 2008 г. за условията и реда за извършване на оценка за наличния и прогнозния потенциал на ресурса за производство на енергия от възобновяеми и/или алтернативни енергийни източници

МИНИСТЕРСТВО НА ИКОНОМИКАТА И ЕНЕРГЕТИКАТА

НАРЕДБА № 16 - 27 от 22 януари 2008 г. за условията и реда за извършване на оценка за наличния и прогнозния потенциал на ресурса за производство на енергия от възобновяеми и/или алтернативни енергийни източници

Глава първа

ОБЩИ ПОЛОЖЕНИЯ Чл. 1. С тази наредба се определят: 1. условията и редът за извършване на оценка за наличния и прогнозния потенциал на ресурса за производство на енергия от възобновяеми и/или алтернативни енергийни източници; 2. обхватът на оценка за наличния и прогнозния потенциал на ресурса за производство на енергия от възобновяеми и/или алтернативни енергийни източници.

Чл. 2. Оценката за наличния и прогнозния потенциал на ресурса за производство на енергия от възобновяеми и/или алтернативни енергийни източници е неразделна част към инвестиционните проучвания, извършвани по реда на Наредба № 14 от 2005 г. за технически правила и нормативи за проектиране, изграждане и ползване на обектите и съоръженията за производство, преобразуване, пренос и разпределение на електрическа енергия (ДВ, бр. 53 от 2005 г.).

Чл. 3. Извършването на оценката по чл. 2 има за цел да удостовери икономическата целесъобразност на инвестиционните проекти за производство на енергия от възобновяеми и/или алтернативни енергийни източници.

Глава втора

УСЛОВИЯ И РЕД ЗА ИЗВЪРШВАНЕ НА ОЦЕНКАТА

Раздел I

Условия за извършване на оценката Чл. 4. Оценката за наличния и прогнозния потенциал на ресурса за производство на енергия от възобновяеми и/или алтернативни енергийни източници се извършва въз основа на договор, сключен между възложителя на инвестиционния проект и избран от него изпълнител.

Чл. 5. Възложителят на инвестиционния проект за производство на енергия от възобновяеми и/или алтернативни енергийни източници възлага извършването на оценката по чл. 2 преди изготвянето на инвестиционния проект.

Чл. 6. Оценката по чл. 2 включва: 1. проучване на терена, върху който се предвижда да бъде реализиран проектът; 2. определяне и анализ на наличието на възобновяемия и/или алтернативния източник на терена; 3. определяне и анализ на параметрите на възобновяемия и/или алтернативния източник на терена; 4. определяне и анализ на наличния теоретичен и технически потенциал на възобновяемия и/или алтернативния източник на терена; 5. определяне и анализ на прогнозния теоретичен и технически потенциал на възобновяемия и/или алтернативния източник на терена; 6. прогнозно годишно производство на енергия; 7. анализ на риска; 8. други.

Раздел II Ред за извършване на оценката Чл. 7. Оценката за наличния и прогнозния потенциал на ресурса за производство на енергия от възобновяеми и/или алтернативни енергийни източници включва изпълнението на следните основни етапи и дейности: 1. подготвителен етап, който обхваща: а) оглед на терена, върху който е предвидено реализирането на проекта; б) събиране и обработка на първична информация за наличието на потенциал за определен вид възобновяем и/или алтернативен енергиен източник за терена, върху който е предвидено реализирането на проекта.

2. изследване и анализ на потенциала на ресурса от възобновяеми и/или алтернативни енергийни източници за конкретното място, върху който е предвидено реализирането на проекта; 3. оценка на ресурса от възобновяемия и/или алтернативния енергиен източник: 4. подготвяне и представяне на доклад и резюме с резултатите от оценката за наличния и прогнозния потенциал на ресурса за производство на енергия от възобновяеми и/или алтернативни енергийни източници.

Чл. 8. (1) Възложителят предоставя копие от резюмето на доклада в съответната община, на територията на която е предвидено реализирането на проекта.

(2) Резюмето по ал. 1 се предоставя на хартиен и магнитен носител в едномесечен срок от датата на неговото приемане от възложителя.

(3) Информацията от резюмето по ал. 1 служи за целите на информационната система по чл. 3, т. 3 от Закона за възобновяемите и алтернативните енергийни източници и биогоривата.

Глава трета

ОБХВАТ НА ДОКЛАДА ЗА ОЦЕНКА Чл. 9. Докладът с резултатите от оценката за наличния и прогнозния потенциал на ресурса за производство на енергия от възобновяеми и/или алтернативни енергийни източници се разработва съгласно изискванията на възложителя, предвидени в договора по чл. 4, ал. 1.

Чл. 10. (1) Докладът по чл. 9 се състои от уводна и същинска част.

(2) Уводната част съдържа обща информация за: 1. възложителя; 2. изпълнителя; 3. други.

(3) Същинската част съдържа: 1. въведение - основни понятия и абревиатури, използвани в доклада; 2. описание на инвестиционното намерение; 3. оценка на терена; а) оглед на терена; б) разположение и точни координати; 4. оценка на ресурса: а) използвани методология и модели; б) основни параметри - общи данни за източника; 5. оценка на потенциала: а) използвани методология и модели; б) теоретичен потенциал; в) технологичен потенциал; 6. технологии за усвояване на оценения потенциал на ресурса: а) приложими технологии за конкретния източник и терен; б) икономическа целесъобразност на приложимите технологии; в) препоръка за избор на технология; 7. прогнозно годишно производство на енергия на база на препоръчаната технология; 8. анализ на риска: а) оценка на риска; б) препоръки за управление на риска; 9. оценка на достоверността на информацията; а) документация за измерването; б) терен, където се извършва измерването; в) история на измерването; г) настройки на измерването; д) корелация със съществуващи многогодишни данни.

ДОПЪЛНИТЕЛНА РАЗПОРЕДБА § 1. По смисъла на тази наредба: 1. “Анализ на риска” е използването на наличната информация за идентифициране и оценка на различните фактори, които застрашават успешното реализиране на даден проект и постигането на неговата цел.

2. “Теоретичен потенциал” е ресурсът, който се определя текущо въз основа на данните от различни научни изследвания и измервания.

3. “Технически потенциал” е частта от теоретичния потенциал, която може да бъде използвана при съществуващите ограничения, свързани с технологията и нетехнологични бариери.

ЗАКЛЮЧИТЕЛНИ РАЗПОРЕДБИ § 2. Разпоредбите по тази наредба не се прилагат по отношение на лицата по чл. 8, ал. 3 от Закона за възобновяемите и алтернативните енергийни източници и биогоривата. § 3. Указания по прилагане на наредбата се издават от министъра на икономиката и енергетиката. § 4. Наредбата се издава на основание чл. 8, ал. 2 от Закона за възобновяемите и алтернативните енергийни източници и биогоривата и влиза в сила от 1 януари 2008 г.

Министър: П. Димитров