Постановление № 332 от 29 декември 2010 г. за приемане на Правилник за дейността, структурата и организацията на работа на Междуведомствения съвет по пространствени данни към министъра на транспорта, информационните технологии и съобщенията

ПОСТАНОВЛЕНИЕ № 332 ОТ 29 ДЕКЕМВРИ 2010 Г. за приемане на Правилник за дейността, структурата и организацията на работа на Междуведомствения съвет по пространствени данни към министъра на транспорта, информационните технологии и съобщенията

МИНИСТЕРСКИЯТ СЪВЕТ ПОСТАНОВИ: Член единствен. Приема Правилник за дейността, структурата и организацията на работа на Междуведомствения съвет по пространствени данни към министъра на транспорта, информационните технологии и съобщенията.

Заключителна разпоредба

Параграф единствен. Постановлението се приема на основание чл. 24, ал. 5 от Закона за достъп до пространствени данни.

За министър-председател: Цветан Цветанов

За главен секретар на Министерския съвет: Веселин Даков

ПРАВИЛНИК за дейността, структурата и организацията на работа на Междуведомствения съвет по пространствени данни

Раздел I

Общи положения Чл. 1. С правилника се уреждат дейността, структурата и организацията на работа на Междуведомствения съвет по пространствени данни, наричан по-нататък „Междуведомствения съвет“.

Чл. 2. Междуведомственият съвет е консултативен орган към министъра на транспорта, информационните технологии и съобщенията.

Раздел II

Функции Чл. 3. (1) Междуведомственият съвет: 1. подпомага министъра на транспорта, информационните технологии и съобщенията при осъществяването на методическо ръководство по изграждането, внедряването, развитието, поддържането и ползването на инфраструктурата за пространствена информация, като: а) предлага на министъра на транспорта, информационните технологии и съобщенията проекти на решения, свързани с изграждането на националната инфраструктура на пространствени данни (ЗДПО) в съответствие със Закона за достъп до пространствени данни, регламентите и решенията на Европейската комисия, спецификации и други актове, публикувани от Комитета по INSPIRE; б) прави предложения за възлагане на експертни групи и комисии по чл. 4, ал. 4 за изготвянето на указания, писма и други документи, подпомагащи дейността на държавните структури при изграждане на националната инфраструктура на пространствени данни, и приема подготвените материали; в) съгласува темите на проекти и техническите задания, свързани с дейностите по изграждане на националната инфраструктура на пространствени данни; г) събира информация за изпълнението на проектите и постигане на целите, свързани с инфраструктурата на пространствени данни; д) организира изслушване на служители във връзка с изграждането на инфраструктурата на пространствени данни в отделни държавни структури с цел докладване за проблеми и подпомагане на тяхното решаване, докладване на добри резултати и прилагане на добри практики; е) изготвя проект на правила за обмен на данни между публичните власти, споразумения за достъп, механизми за координация и мониторинг, компоненти за сигурност, контрол и достъп; 2. прави предложения за дейността на лицата по чл. 4, ал. 1 ЗДПД във връзка с осигуряването на достъп до пространствени данни и услуги за тях.

(2) За подпомагане изпълнението на функциите си Междуведомственият съвет с решение може да привлича служители от държавната администрация и външни експерти, включително в работата на експертните групи.

Чл. 4. (1) Председател на Междуведомствения съвет е министърът на транспорта, информационните технологии и съобщенията или оправомощено от него длъжностно лице.

(2) Заместник-председатели на Междуведомствения съвет са заместник-министър на околната среда и водите и заместник-министър на регионалното развитие и благоустройството или оправомощени от тях длъжностни лица.

(3) Министърът на транспорта, информационните технологии и съобщенията определя със заповед членовете на Междуведомствения съвет по предложение на органите на изпълнителната власт – първични администратори на пространствени данни.

(4) За изпълнение на конкретни задачи Междуведомственият съвет с решение създава експертни комисии и групи.

Чл. 5. (1) Председателят на Междуведомствения съвет: 1. организира работата на Междуведомствения съвет; 2. свиква заседанията на Междуведомствения съвет; 3. утвърждава проекта на дневен ред за заседанията на Междуведомствения съвет; 4. ръководи заседанията на Междуведомствения съвет; 5. координира работата на Междуведомствения съвет.

(2) В отсъствие на председателя функциите му се изпълняват от определен от него заместник-председател.

Чл. 6. Членовете на Междуведомствения съвет представят писмени становища на съответното министерство или друго ведомство по разглежданите въпроси.

Чл. 7. (1) Дейността на Междуведомствения съвет се подпомага от секретар.

(2) Секретарят: 1. изготвя проекта на дневен ред; 2. изпраща на членовете на съвета утвърдения дневен ред за заседанията на Междуведомствения съвет; 3. осигурява на членовете на Междуведомствения съвет материалите по дневния ред за запознаване с тях; 4. води протокол от всяко заседание на Междуведомствения съвет.

Раздел III

Организация на работата Чл. 8. (1) Междуведомственият съвет заседава най-малко веднъж в месеца при предварително одобрени от председателя дата и дневен ред, а в негово отсъствие – от определен от него заместник-председател. Секретарят изпраща одобрения дневен ред и материалите по него на всеки член на Междуведомствения съвет не по-късно от 7 работни дни преди датата на провеждане на заседанието.

(2) Заседанията се считат за редовни, ако на тях присъстват най-малко 2/3 от членовете на Междуведомствения съвет.

(3) С писмено искане на член на Междуведомствения съвет в конкретни случаи председателят или заместващият го заместник-председател може да свиква извънредни заседания.

(4) В случаите по ал. 3 материалите по дневния ред могат да бъдат предоставени и на самото заседание.

(5) Всеки член на Междуведомствения съвет може да предложи за разглеждане въпроси от компетентността на съвета не по-късно от 10 дни преди датата на заседанието. В същия срок той предава на секретаря на Междуведомствения съвет всички свързани с предложенията материали и проект на решение.

(6) Междуведомственият съвет приема решения с обикновено мнозинство от присъстващите членове при явно гласуване. При равенство на гласовете председателят има решаващ глас.

(7) За всяко заседание на Междуведомствения съвет се води протокол, който се подписва от всички присъстващи членове и от секретаря. Към протокола се прилагат документите от заседанието.

(8) Административното обслужване на Междуведомствения съвет се извършва от администрацията на Министерството на транспорта, информационните технологии и съобщенията.

(9) Документите от заседанията на Междуведомствения съвет се предоставят на членовете му по електронен път след приемането им.

Заключителна разпоредба

Параграф единствен. Правилникът се приема на основание чл. 24, ал. 5 от Закона за достъп до пространствени данни.