Постановление № 69 от 18 март 2011 г. за изменение и допълнение на нормативни актове на Министерския съвет

ПОСТАНОВЛЕНИЕ № 69 ОТ 18 МАРТ 2011 Г. за изменение и допълнение на нормативни актове на Министерския съвет

МИНИСТЕРСКИЯТ СЪВЕТ ПОСТАНОВИ: § 1. В Постановление № 192 на Министерския съвет от 2009 г. за създаване на Съвет за административната реформа (обн., ДВ, бр. 64 от 2009 г.; изм. и доп., бр. 97 от 2009 г.) се правят следните изменения и допълнения: 1. В чл. 1: а) алинея 2 се изменя така: „(2) Съветът има следните функции: 1. в областта на организационното развитие на административните структури, на управлението на човешките ресурси и на административното обслужване в държавната администрация: а) прави преглед на структурата, дейността и организационното състояние на администрациите в изпълнителната власт и предлага стратегически насоки и политики за тяхното развитие и усъвършенстване; б) съгласува въпросите и проектите на актове, свързани със създаване, преобразуване и закриване на административни структури, с определяне на техните функции и численост; в) предлага на органите на изпълнителната власт действия за оптимизиране работата на подпомагащите ги администрации; г) предлага на органите на изпълнителната власт действия за подобряване на координацията в дейността на администрацията на изпълнителната власт и за освобождаване от несвойствени за нея дейности; д) прави предложения за промени в нормативните актове, свързани с длъжностите, подбора и статута на служителите, както и със системата за заплащане в държавната администрация; е) координира политиката за подобряване на административното обслужване; ж) обсъжда проекти на стратегически документи и нормативни актове, свързани със: аа) административната реформа на централно, областно и общинско ниво; бб) административното обслужване; вв) статута на държавния служител и управлението на човешките ресурси в държавната администрация; 2. в областта на електронното управление: а)подпомага Министерския съвет при осъществяването на политиката за електронно управление; б) при необходимост съгласува предложения за актуализиране на общата стратегия за електронно управление; в) съгласува проектите на секторни стратегии за електронно управление и/или програмите за изпълнението им в контекста на общата стратегия за електронно управление и мерките в областта на административната реформа; г) координира и контролира синхронизираното изпълнение на секторните стратегии/програми и общата стратегия за електронно управление; д) съгласува прогнозни програмни бюджети на държавните органи, организации и институции, насочени към реализиране на политиката за електронно управление; е) координира дейностите и мерките, предприемани от държавните органи, организации и институции, с тези на органите на местното самоуправление, съдебната и законодателната власт в областта на електронното управление.“; б) създава се ал. 3: „(3) Съветът приема и представя в Министерския съвет годишен доклад за дейността си в срок до 31 март на следващата година. В доклада се отчита и изпълнението на общата стратегия за електронно управление.“

2. В чл. 2, ал. 2 след думата „културата“ съюзът „и“ се заменя със запетая и накрая се добавя „и главният секретар на Министерския съвет“.

3. Създават се чл. 2а и 2б: „Чл. 2а. (1) За подпомагане работата на съвета при изпълнение на функциите му по чл. 1, ал. 2, т. 2 към него се създава постоянна работна група „Електронно управление“, в състава на която се включват лица, отговорни за електронното управление в съответните администрации.

(2) Поименният състав на постоянната работна група по ал. 1 се определя с решение на съвета по предложение на членовете на съвета.

(3) Постоянната работна група по ал. 1 има координиращи и експертно-съвещателни функции. Дейността, структурата и организацията на работа на работната група се определят с решение на съвета.

Чл. 2б. (1) За осигуряване взаимодействието между съвета и постоянната работна група по чл. 2а, ал. 1 се създава комисия от пет членове в състав: 1. заместник-министърът на транспорта, информационните технологии и съобщенията, член на Съвета за административната реформа; 2. ръководителят на постоянната работна група по чл. 2а, ал. 1; 3. представител на заместник министър-председателя, отговарящ за административната реформа, определен от него; 4. главният секретар на Министерския съвет; 5. секретарят на Съвета за административната реформа.

(2) Комисията: 1. осъществява функционално и методическо ръководство и оперативен контрол на дейността на постоянната работна група по чл. 2а, ал. 1; 2. формулира и поставя задачи на постоянната работна група по чл. 2а, ал. 1, съобразени с функциите и решенията на съвета; 3. съгласува изпълнението на поставените задачи и предложенията на постоянната работна група по чл. 2а, ал. 1 и ги внася за разглеждане и одобрение от съвета; 4. подготвя проекти за решения от сферата на компетентност на съвета.

(3) Дейността на комисията се ръководи от члена по ал. 1, буква „а“, който има следните функции: 1. насрочва заседанията, определя дневния ред и ръководи заседанията на комисията; 2. осигурява взаимодействието със Съвета за административната реформа и с постоянната работна група по чл. 2а, ал. 1; 3. внася за разглеждане от съвета проектите по ал. 2, т. 4.

(4) Комисията заседава най-малко веднъж месечно при предварително определен дневен ред. Материалите за заседанието се изпращат до членовете й най-малко 3 работни дни преди датата на провеждането му.

(5) Заседанията на комисията са редовни, ако присъстват най-малко трима от членовете й. Решенията се приемат с явно гласуване и с мнозинство от повече от половината членове.

(6) Членовете участват в работата на комисията само лично.

(7) В заседанията на комисията участва със съвещателен глас независим експерт в областта на информационните технологии и електронното управление, който се определя с решение на Съвета за административната реформа.“

4. В чл. 3: а) досегашният текст става ал. 1; б) създава се ал. 2: „(2) Организационно-техническото обслужване на дейността на постоянната работна група „Електронно управление“ се осигурява от дирекция „Електронно управление“ на Министерството на транспорта, информационните технологии и съобщенията.“ § 2. В Правилника за организацията на дейността на Съвета за административната реформа, приет с Постановление № 283 на Министерския съвет от 2009 г. (обн., ДВ, бр. 97 от 2009 г.; изм., бр. 46 от 2010 г. и бр. 15 от 2011 г.), се правят следните изменения и допълнения: 1. Член 2 се изменя така: „Чл. 2. Съветът приема и представя в Министерския съвет годишен доклад за дейността си в срок до 31 март на следващата година. В доклада се отчита и изпълнението на общата стратегия за електронно управление.“

2. В чл. 10: а) досегашният текст става ал. 1; б) създава се ал. 2: „(2) Всяко предложение за включване в дневния ред задължително съдържа и проект на решение.“

3. В чл. 14 ал. 2 се изменя така: „(2) Секретариатът на съвета: 1. предлага на съвета инициативи и мерки за оптимизация на държавната администрация; 2. изготвя експертни предложения за повишаване ефективността на държавните институции; 3. дава становища по проекти на стратегически документи и нормативни актове, свързани със: а) административната реформа на централно, областно и общинско ниво; б) създаване, преобразуване и закриване на административни структури с определяне на техните функции и численост; в) административното обслужване; г) статута на държавния служител и управлението на човешките ресурси в държавната администрация; 4. в областта на управлението на човешките ресурси в държавната администрация изследва добрите практики, изготвя анализи и експертни предложения за промени в нормативните актове, свързани с длъжностите, процедурите за подбор и атестиране и статута на служителите, както и със системата за заплащане в държавната администрация; 5. разработва насоките за интегрирано административно обслужване и предлага мерки за подобряване на процесите при предоставяне на административни услуги; 6. отговаря за развитието на портала за обществени консултации; 7. публикува необходимата информация за дейността на съвета на портала за консултативните съвети; 8. организира подготовката и провеждането на заседанията на съвета; 9. изготвя протоколите от заседанията на съвета; 10. води отчет за изпълнението на решенията на съвета; 11. организира и координира изпълнението на решенията на съвета; 12. подготвя годишния доклад за дейността на съвета съвместно със секретариата на постоянната работна група „Електронно управление“; 13. изпълнява и други задачи, възложени от председателя на съвета.“

Заключителна разпоредба § 3. Постановлението влиза в сила от деня на обнародването му в „Държавен вестник“.

Министър-председател: Бойко Борисов

За главен секретар на Министерския съвет: Веселин Даков