Постановление № 181 от 18 юли 2016 г. за изменение и допълнение на Наредбата за документите, необходими за издаване на лицензи по Закона за хазарта, приета с Постановление № 270 на Министерския съвет от 2012 г.

ПОСТАНОВЛЕНИЕ № 181 ОТ 18 ЮЛИ 2016 Г. за изменение и допълнение на Наредбата за документите, необходими за издаване на лицензи по Закона за хазарта, приета с Постановление № 270 на Министерския съвет от 2012 г. (обн., ДВ, бр. 85 от 2012 г.; изм. и доп., бр. 105 от 2013 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 2 се правят следните изменения и допълнения: 1. Алинея 2 се изменя така: „(2) Документите по ал. 1 може да се подават и по електронен път, подписани с квалифициран електронен подпис, при спазване на реда и изискванията на Закона за електронното управление и Закона за електронния документ и електронния подпис. Електронните услуги, предоставени от ДКХ, се обявяват на официалната електронна страница на комисията и на Единния портал за достъп до електронните административни услуги.“

2. Създава се ал. 3: „(3) Председателят на ДКХ със заповед утвърждава образци на предвидените в наредбата писмени искания, заявления, декларации и справки. В случаите, когато е заявена услуга по електронен път, се попълва електронно заявление. Електронното заявление съдържа всички реквизити на утвърдения образец и допълнителни реквизити, отразяващи особеностите на електронното предоставяне на услугата съобразно изискванията на Наредбата за електронните административни услуги, приета с Постановление № 107 на Министерския съвет от 2008 г. (ДВ, бр. 48 от 2008 г.).“ § 2. В чл. 3 се създават ал. 6 и 7: „(6) В случаите на електронно подаване на заявления и документи по наредбата, когато в удостоверението за електронен подпис е посочено, че заявителят действа от името и за сметка на друго лице – титуляр, основанието за овластяване трябва да се посочи в самото удостоверение. Когато овластяването на заявителя произтича и от други овластени лица, удостоверението трябва да съдържа данни и за тези лица.

(7) Когато се използва удостоверение, в което не се съдържат обстоятелствата по ал. 6, заявителят трябва да посочи в електронното заявление, че действа от името на получателя на административната услуга. Когато представителната власт не произтича от закона, обемът й се установява от текста на електронното изявление, като в този случай заявителят носи наказателна отговорност за деклариране на неверни обстоятелства.“ § 3. В чл. 3а се правят следните изменения: 1. Алинеи 1 и 2 се изменят така: „(1) Към електронното заявление се прилагат сканирани изображения на изискуемите съгласно наредбата документи в зависимост от вида на заявлението за издаване на лиценз за организиране на хазартни игри и за организиране на дейности по производството, разпространение и сервиз и по внос, разпространение и сервиз на игрално оборудване, както и за промени във вече издадени лицензи.

(2) Към електронното заявление се прилага и сканирано изображение на декларация, подписана от заявителя по чл. 4 ЗХ, с която се декларира, че заявените обстоятелства и приложените документи отговарят на истината.“

2. В ал. 3: а) в изречение първо думата „искателят“ се заменя със „заявителят“ и думите „електронното искане“ се заменят с „електронното заявление“; б) в изречение второ навсякъде думата „искането“ се заменя със „заявлението“.

3. Алинея 4 се отменя. § 4. В чл. 4 думите „искателят притежава“ се заменят с „искателят или заявителят притежават“. § 5. В глава първа се създава чл. 4а: „Чл. 4а. (1) Държавната комисия по хазарта приема и утвърждава правила относно техническите изисквания за осигуряване на достъп до електронни административни услуги и политиките за използваните графични и други интерфейси, както и типовете електронни документи, които се приемат от административния орган в качеството му на доставчик на административна услуга.

(2) За неуредените въпроси относно електронното подаване на заявления и документи се прилагат разпоредбите на Закона за електронното управление и Закона за електронния документ и електронния подпис, както и подзаконовите актове по прилагането им.“ § 6. В чл. 12, т. 12 думите „както и наименованието, типа, модификацията, броя, производствените номера на свързаните в съответната джакпот система игрални автомати“ се заличават. § 7. В чл. 13, т. 15 думите „както и наименованието, типа, модификацията, броя, производствените номера на свързаните в съответната джакпот система игрални автомати“ се заличават. § 8. В чл. 14, ал. 1 се правят следните изменения и допълнения: 1. В т. 2 след думата „намира“ се добавя „Централната контролна система или“.

2. В т. 5 думите „по чл. 80, ал. 4 ЗХ“ се заличават. § 9. В чл. 15 се правят следните изменения: 1. Точки 2 и 3 се отменят.

2. В т. 4 думите „едновременните игрални сесии“ и запетаята след тях се заличават. § 10. В чл. 16 се правят следните изменения: 1. В основния текст думите „хазартни игри от разстояние“ се заменят с „игри“.

2. Точка 3 се отменя. § 11. В чл. 20 се правят следните изменения и допълнения: 1. В ал. 2: а) в основния текст думите „игралното/виртуалното игрално оборудване и/или комуникационното оборудване“ се заменят с „игрален софтуер и/или хардуер и/или комуникационно оборудване“; б) в т. 3 думите „на новото игрално и комуникационно оборудване“ се заменят с „на новия/новите игрален/игрални софтуер/софтуери, игрално или комуникационно оборудване“.

2. Създава се ал. 5: „(5) Към искане за утвърждаване на образци на билети, фишове, талони и други удостоверителни знаци за участие в хазартни игри се прилагат следните документи: 1. образци (цветни макети – лице и гръб); 2. план-сметка за приходите от залози и разходите за печалби при съответната хазартна игра, при условие че удостоверителните знаци са ценни книжа по смисъла на чл. 50, ал. 3 ЗХ; 3. документ за платена държавна такса.“ § 12. Навсякъде в наредбата думите „хазартни игри от разстояние“ се заменят с „онлайн залагания“.

Министър-председател: Бойко Борисов

За главен секретар на Министерския съвет: Веселин Даков