Постановление № 171 от 30 юли 2003 г. за създаване на Държавно-обществена консултативна комисия по обредните дейности

ПОСТАНОВЛЕНИЕ № 171 ОТ 30 ЮЛИ 2003 Г. за създаване на Държавно-обществена консултативна комисия по обредните дейности

МИНИСТЕРСКИЯТ СЪВЕТ ПОСТАНОВИ: Чл. 1. Създава Държавно-обществена консултативна комисия по обредните дейности към министъра на регионалното развитие и благоустройството като постоянен орган за осъществяване на координация между органите на държавната и местната власт и неправителствените организации и за сътрудничество при разработването на проекти на нормативни актове, свързани с обредите в Република България и с дейностите по тяхното прилагане, наричана по-нататък „комисията".

Чл. 2. Комисията: 1. подпомага министъра на регионалното развитие и благоустройството и останалите компетентни министри при разработването на проекти на нормативни актове, свързани с обредите в Република България; 2. подпомага министъра на регионалното развитие и благоустройството при вземане на решения, свързани с изпълнението на мерки за уеднаквяване на обредните дейности и услуги при изпълнение на видовете обреди, с отчитане на националните традиции, правата и достойнството на всички граждани в Република България; 3. анализира информацията, свързана с обредните дейности, и прави предложения пред министъра на регионалното развитие и благоустройството; 4. дава становища по предложени мерки и действия за подобряване на координацията и сътрудничеството между органите на държавната и местната власт и неправителствените организации, свързани с религиозните, социалните, културните, икономическите, хуманните и други аспекти на обредните дейности; 5. дава становища по проекти на нормативни актове, имащи отношение към видовете обредни дейности и услуги; 6. осъществява връзки с неправителствени организации, невключени в комисията.

Чл. 3. (1) Комисията се състои от председател, двама заместник-председатели, секретар и членове.

(2) Председател на комисията е министърът на регионалното развитие и благоустройството.

(3) Единият от двамата заместник-председатели на комисията се определя от Националното сдружение на общините в Република България, а вторият — от състава на представителите на неправителствените организации в комисията.

(4) Членове на комисията са по един представител на: Министерството на регионалното развитие и благоустройството, дирекция „Вероизповедания" на Министерския съвет, Министерството на външните работи, Министерството на културата, Министерството на труда и социалната политика, Министерството на здравеопазването, Министерството на вътрешните работи, Националното сдружение на общините в Република България, Сдружението на обредните домове в Република България, Сдружението на частните погребални агенции, Международната фондация „Вечност — Н.В.

Царица Йо-анна" и регистрираните вероизповедания в Република България.

(5) Поименният състав на комисията се определя от съответните министри и ръководители на неправителствени организации.

Чл. 4. (1) Председателят на комисията: 1. представлява комисията; 2. свиква, организира и ръководи заседанията на комисията; 3. одобрява правила за работата на комисията; 4. информира Министерския съвет за дейността на комисията и за приетите становища и предложения по чл.2, т.4 и 5.

(2) В отсъствие на председателя на комисията неговите функции се изпълняват от упълномощен от него заместник-председател.

Чл.5. Административното и техническото обслужване на комисията се осъществява от секретар, който е служител на Министерството на регионалното развитие и благоустройството. Секретарят се определя със заповед на министъра на регионалното развитие и благоустройството.

Чл. 6. (1) Комисията се свиква на заседания от председателя или по искане най-малко на една трета от нейните членове.

(2) Материалите за заседанията се изпращат на членовете на комисията най-малко 10 дни преди датата на заседанието.

Чл. 7. (1) Заседанията на комисията са редовни, ако на тях присъстват най-малко две трети от членовете й. По изключение членовете на комисията могат да бъдат замествани от лица, изрично упълномощени за това от съответните министри и ръководители на организации.

(2) Решенията на комисията се приемат с обикновено мнозинство от присъстващите на заседанието членове и имат препоръчителен характер.

(3) За всяко заседание на комисията секретарят съставя протокол, който се подписва от него и от председателя. Решенията на комисията се отразяват в протокола, като към него се прилагат документите, разгледани на заседанието, и съответните документи, удостоверяващи обстоятелствата по ал. 1, изречение второ.

Чл. 8. Членовете на комисията не получават възнаграждение за участието си в заседанията и в работата на комисията.

Заключителни разпоредби § 1. Постановлението са приема на основание чл. 53 от Закона за администрацията. § 2. Изпълнението на постановлението се възлага на министъра на регионалното развитие и благоустройството.

За министър-председател: Лидия Шулева

Главен секретар на Министерския съвет:Севдалин Мавров