Министерство на вътрешните работиброй: 78, от дата 4.10.2019 г.Официален раздел / МИНИСТЕРСТВА И ДРУГИ ВЕДОМСТВАстр.3

Наредба № 8121з-1059 от 26 септември 2019 г. за условията и реда за изплащане на допълнителни възнаграждения на държавните служители за научна степен, за полагане на труд през нощта от 22,00 до 6,00 ч., за полагане на труд на официални празници и за времето на разположение

НАРЕДБА № 8121з-1059от 26 септември 2019 г.за условията и реда за изплащане на допълнителни възнаграждения на държавните служители за научна степен, за полагане на труд през нощта от 22,00 до 6,00 ч., за полагане на труд на официални празници и за времето на разположение

Раздел I

Общи положения Чл. 1. С тази наредба се определят условията и редът за изплащане на допълнителни възнаграждения на държавните служители в Министерството на вътрешните работи за: 1. научна степен; 2. полагане на труд през нощта от 22,00 до 6,00 ч.; 3. полагане на труд на официални празници; 4. времето на разположение.

Чл. 2. (1) Допълнителното възнаграждение за научна степен се изплаща за действително отработено време. За действително отработено време се зачита и времето на: 1. ползване на платен годишен отпуск по чл. 189, ал. 1, т. 1 – 3 от Закона за Министерството на вътрешните работи (ЗМВР); 2. професионално обучение с откъсване от работа – когато срокът на обучението е до 30 календарни дни; 3. командироване в чужбина за срок до 30 календарни дни, независимо от основанието.

(2) Времето по ал. 1, т. 2 и 3 се зачита за всеки конкретен случай, а не сумарно за календарната година.

Чл. 3. Допълнителните възнаграждения по чл. 1, т. 2 – 4 се отчитат в часове.

Чл. 4. (1) Допълнителните възнаграждения по чл. 1 се изплащат чрез автоматизираната информационна система „Труд и работна заплата“.

(2) Допълнителните възнаграждения по чл. 1 се изплащат с възнаграждението на служителя за месеца, следващ тяхното отчитане.

Раздел II

Допълнително възнаграждение за научна степен Чл. 5. Допълнително възнаграждение за научна степен се изплаща на държавните служители, които притежават научна степен по дисертационен труд по научна специалност, свързана с длъжностните задължения на служителя.

Чл. 6. (1) Изплащането на допълнително възнаграждение за научна степен се определя със заповед на ръководителя на структура по чл. 37 от ЗМВР по предложение на прекия ръководител на съответния държавен служител в размера, определен със заповедта по чл. 179, ал. 2 от ЗМВР.

(2) Изплащането на допълнително възнаграждение за научна степен на главния секретар на МВР, заместник главния секретар на МВР и ръководителите на структури по чл. 37 от ЗМВР се определя със заповед на министъра на вътрешните работи.

Чл. 7. За държавните служители, които притежават две научни степени, допълнителното възнаграждение се определя и изплаща в по-благоприятния размер за служителя съгласно заповедта по чл. 179, ал. 2 от ЗМВР.

Чл. 8. Индивидуалният месечен размер на допълнително възнаграждение за научна степен се определя съобразно работните дни през месеца, за които на държавния служител е начислено основно месечно възнаграждение.

Раздел III

Допълнително възнаграждение за полагане на труд през нощта от 22,00 до 6,00 ч., за полагане на труд на официални празници и за времето на разположение Чл. 9. За всеки отработен час през нощта от 22,00 до 6,00 ч. или за част от него на държавните служители се изплаща допълнително възнаграждение за полагане на труд през нощта от 22,00 до 6,00 ч.

Чл. 10. За работа през дните на официални празници, независимо дали представлява извънреден труд, или не, на държавните служители се изплаща допълнително възнаграждение.

Чл. 11. За времето, през което с писмена заповед и/или график, издадени от съответния ръководител, държавният служител е на разположение и се намира извън местоработата си, се изплаща допълнително възнаграждение за всеки час или част от него.

Чл. 12. Допълнителните възнаграждения по чл. 9, 10 и 11 се изплащат след предоставяне в съответните финансови звена на протокол-приложение № 6 към чл. 31, ал. 1 от Наредба № 8121з-776 от 2016 г. за реда за организацията и разпределянето на работното време, за неговото отчитане, за компенсирането на работата извън редовното работно време, режима на дежурство, времето за отдих и почивките на държавните служители в Министерството на вътрешните работи (обн., ДВ, бр. 60 от 2016 г.; изм. и доп., бр. 99 от 2016 г.).

Заключителни разпоредби§ 1. Наредбата се издава на основание чл. 179, ал. 2 от Закона за Министерството на вътрешните работи.§ 2. С тази наредба се отменя Наредба № 8121з-908 от 2018 г. за условията и реда за изплащане на допълнителни възнаграждения на държавните служители в Министерството на вътрешните работи за научна степен, за полагане на труд през нощта от 22,00 до 6,00 ч., за полагане на труд на официални празници, за времето на разположение и за изпълнение на специфични служебни дейности (ДВ, бр. 67 от 2018 г.).§ 3. Наредбата влиза в сила от деня на обнародването ù в „Държавен вестник“.

Министър: Младен Маринов