Постановление № 291 от 28 декември 2005 г. за приемане на Наредба за реда за внасяне и разпределяне на задължителните осигурителни вноски и вноските за фонд “Гарантирани вземания на работниците и служителите”

ПОСТАНОВЛЕНИЕ № 291 ОТ 28 ДЕКЕМВРИ 2005 Г. за приемане на Наредба за реда за внасяне и разпределяне на задължителните осигурителни вноски и вноските за фонд “Гарантирани вземания на работниците и служителите”

МИНИСТЕРСКИЯТ СЪВЕТ ПОСТАНОВИ: Параграф единствен. Приема Наредба за реда за внасяне и разпределяне на задължителните осигурителни вноски и вноските за фонд “Гарантирани вземания на работниците и служителите”.

За министър-председател: Емел Етем

Главен секретар на Министерския съвет: Севдалин Мавров

НАРЕДБА за реда за внасяне и разпределяне на задължителните осигурителни вноски и вноските за фонд “Гарантирани вземания на работниците и служителите” Чл. 1. С наредбата се урежда редът за внасяне и разпределяне на внесените в Националната агенция за приходите (НАП) суми от задължителни осигурителни вноски за фондовете на държавното обществено осигуряване, Националната здравноосигурителна каса (НЗОК), Учителския пенсионен фонд, фондовете за допълнително задължително пенсионно осигуряване и вноски за фонд “Гарантирани вземания на работниците и служителите”, както и другите им приходи от установени задължения, лихви, глоби и имуществени санкции.

Чл. 2. За събиране на вноските и другите приходи по чл. 1 НАП открива в съответния клон на обслужващата банка отделни сметки за държавното обществено осигуряване, здравното осигуряване, Учителския пенсионен фонд, фондовете за допълнително задължително пенсионно осигуряване и за фонд “Гарантирани вземания на работниците и служителите” по ред, определен от министъра на финансите и управителя на Българската народна банка.

Чл. 3. (1) Работодателите, осигурителите, самоосигуряващите се лица и осигурителните каси внасят по съответната сметка на компетентната териториална дирекция (ТД) на НАП чрез търговска банка, лицензиран пощенски оператор или поделенията им задължителните осигурителни вноски и вноските за фонд “Гарантирани вземания на работниците и служителите”, като вписват в платежните документи ЕИК по регистър БУЛСТАТ.

(2) Регистрираните с 13-значен ЕИК по регистър БУЛСТАТ клонове и поделения вписват този ЕИК в платежните документи при внасяне на задължителните осигурителни вноски и вноските за фонд “Гарантирани вземания на работниците и служителите” по съответната сметка на компетентната ТД на НАП.

Чл. 4. За централизиране на набраните средства в сметките по чл. 2 НАП открива отделни банкови сметки в Българската народна банка по ред, определен от министъра на финансите и управителя на Българската народна банка.

Чл. 5. Внесените от работодателите, осигурителите, самоосигуряващите се лица и осигурителните каси задължителни осигурителни вноски в приход на фондовете на държавното обществено осигуряване, НЗОК, Учителския пенсионен фонд, фондовете за допълнително задължително пенсионно осигуряване и вноските за фонд “Гарантирани вземания на работниците и служителите” постъпват в сметките на НАП по съответните параграфи от Единната бюджетна класификация и 6-разрядните параграфи на НАП.

Чл. 6. (1) Дължимите вноски за фондовете на държавното обществено осигуряване и за Учителския пенсионен фонд от бюджетните предприятия, без общините, се превеждат от сметките на централния бюджет директно по съответната сметка на Националния осигурителен институт (НОИ) в Българската народна банка, а здравноосигурителните вноски - директно по съответната сметка на НЗОК.

(2) Дължимите вноски за фондовете за допълнително задължително пенсионно осигуряване от бюджетните предприятия, без общините, се превеждат от сметките на централния бюджет директно по съответната централизирана сметка по чл. 4 на НАП.

Чл. 7. Националната агенция за приходите превежда ежедневно средствата, постъпили по централизираните сметки в Българската народна банка за фондовете на държавното обществено осигуряване, за здравно осигуряване, за Учителския пенсионен фонд и фонд “Гарантирани вземания на работниците и служителите”, по съответната сметка на НОИ, НЗОК, Учителския пенсионен фонд и фонд “Гарантирани вземания на работниците и служителите” по ред, определен от министъра на финансите и управителя на Българската народна банка.

Чл. 8. (1) Министерството на финансите изпраща необходимите данни на НАП във връзка с извършените преводи по чл. 6.

(2) Министерството на финансите изпраща необходимите данни на НОИ и НЗОК във връзка с извършените преводи по чл. 6, ал. 1.

Чл. 9. (1) Централизираните средства за допълнително задължително пенсионно осигуряване от осигурителни вноски и лихви върху тях се разпределят по откритите от пенсионноосигурителните дружества сметки на професионалните и на универсалните пенсионни фондове съобразно осигурените в тях лица и размера на осигурителните им вноски и данните, представени съгласно Данъчно-осигурителния процесуален кодекс.

(2) Вноските за професионален пенсионен фонд за лицата, работещи при условията на I и II категория труд и получаващи пенсия за осигурителен стаж и възраст, се превеждат по сметката на държавното обществено осигуряване на НОИ в Българската народна банка.

(3) При несъответствия между банковите документи и данните за осигурените лица органите по приходите на НАП извършват проверка в осигурителите за отстраняване на несъответствията.

(4) Средствата, които поради липсваща, недостатъчна или погрешна информация в Персоналния регистър за осигурените лица или в банковите документи не са разпределени в срока по чл. 159, ал. 3 от Кодекса за социално осигуряване, се влагат по депозитни сметки в Българската народна банка по ред, определен от министъра на финансите.

(5) Правилата по ал. 4 се прилагат и за сумите от вноски за осигурените лица до избора или служебното разпределение в професионален и/или в универсален пенсионен фонд.

(6) Националната агенция за приходите ежегодно разпределя лихвата от вложените на депозит средства по ал. 4 и ги превежда по сметките на професионалните и универсалните пенсионни фондове, открити от управляващите ги пенсионноосигурителни дружества и фонд “Пенсии” на държавното обществено осигуряване. Разпределянето се извършва пропорционално на размера на осигурителните вноски, преведени към професионалните и универсалните фондове и фонд “Пенсии” на държавното обществено осигуряване за предходната година.

Чл. 10. (1) Националната агенция за приходите ежедневно в електронен формат предоставя на НОИ постъпилата през деня информация за осигурените лица, свързана с осигурителния им стаж и осигурителния им доход, и за размера на събраните за тях осигурителни вноски по фондовете на държавното обществено осигуряване, Учителския пенсионен фонд и вноските за фонд “Гарантирани вземания на работниците и служителите”.

(2) Националната агенция за приходите ежемесечно в електронен формат предоставя на НЗОК информация за осигурените лица, свързана със здравноосигурителния им статус.

(3) Националната агенция за приходите ежемесечно предоставя на НОИ, НЗОК и фонд “Гарантирани вземания на работниците и служителите” информация за размера на събраните им приходи.

Чл. 11. (1) Националната агенция за приходите предоставя информацията за осигурените лица и за размера на събраните за тях осигурителни вноски на пенсионноосигурителните дружества за допълнително задължително пенсионно осигуряване в срокове, определени с договорите по чл. 159, ал. 7 от Кодекса за социално осигуряване.

(2) Националната агенция за приходите води електронен регистър на осигурените лица по професионален и универсален пенсионен фонд.

(3) Националната агенция за приходите предоставя информация на НОИ за лицата по чл. 9, ал. 2 и за размера на събраните за тях осигурителни вноски по ред и в срокове, определени в споразумение.

Чл. 12. (1) За избор или промяна на фонд за допълнително задължително пенсионно осигуряване осигурените лица подават в пенсионноосигурителните дружества заявления по образец, определен от Комисията за финансов надзор и съгласуван с НАП.

(2) До 20-о число на текущия месец НАП приема от пенсионноосигурителните дружества заявленията за избор на фонд за допълнително задължително осигуряване, придружени с информационен масив за тях.

(3) До 5 работни дни преди датата на превода на средствата по банковите сметки на фондовете, в които осигурените лица са преминали, НАП приема от пенсионноосигурителните дружества заявленията за промяна на участието във фонд за допълнително задължително пенсионно осигуряване, придружени с информационен масив за тях.

(4) При несъответствия между данните, предоставени от пенсионноосигурителните дружества, регистър ГРАО и информацията за осигурените лица НАП предоставя на дружествата информация за тези несъответствия с оглед отстраняването им. Ако несъответствията се дължат на грешки в заявлението, подава се ново заявление.

Чл. 13. Взаимоотношенията между НАП и съответното пенсионноосигурително дружество, произтичащи от Кодекса за социално осигуряване, наредбата и другите нормативни актове, във връзка с реда и сроковете за превеждане на осигурителните вноски, установените задължения и лихвите върху тях, обмена на необходимата информация - нейното съдържание, срокове и начин на предоставяне, условията за заплащане на таксата за обслужване се конкретизират с договора по чл. 159, ал. 7 от Кодекса за социално осигуряване, включително отговорността на страните при неспазване на договорените задължения.

Заключителни разпоредби § 1. Наличността по разплащателната сметка на НОИ в Българската народна банка за допълнителното задължително пенсионно осигуряване, включително лихвата по срочния депозит, се прехвърля в първия работен ден на 2006 г. по сметка на НАП за допълнителното задължително пенсионно осигуряване в Българската народна банка. § 2. Наредбата се приема на основание чл. 179, ал. 3 от Данъчно-осигурителния процесуален кодекс. § 3. Наредбата влиза в сила от 1 януари 2006 г.