Постановление № 176 от 26 юли 2005 г. за изменение и допълнение на Устройствения правилник на Изпълнителната агенция “Пътища”, приет с Постановление № 143 на Министерския съвет от 2000 г., за преобразуване на Главното управление на пътищата в Изпълнителна агенция “Пътища” към министъра на регионалното развитие и благоустройството и за приемане на Устройствен правилник на Изпълнителната агенция “Пътища”

ПОСТАНОВЛЕНИЕ № 176 ОТ 26 ЮЛИ 2005 Г. за изменение и допълнение на Устройствения правилник на Изпълнителната агенция “Пътища”, приет с Постановление № 143 на Министерския съвет от 2000 г., за преобразуване на Главното управление на пътищата в Изпълнителна агенция “Пътища” към министъра на регионалното развитие и благоустройството и за приемане на Устройствен правилник на Изпълнителната агенция “Пътища” (обн., ДВ, бр. 63 от 2000 г.; изм. и доп., бр. 88 от 2001 г., бр. 43 от 2002 г., бр. 69 от 2003 г. и бр. 24 от 2004 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 15, ал. 1 се правят следните изменения и допълнения: 1. Точка 1 се изменя така: “1. дирекция “Усвояване на средства от Европейския съюз”;”.

2. Създава се нова т. 2: “2. дирекция “Кредитни и бюджетни инвестиции и концесии”;”.

3. Досегашните т. 2 - 6 стават съответно т. 3 - 7. § 2. Член 16 се изменя така: “Чл. 16. Дирекция “Усвояване на средства от Европейския съюз”: 1. организира и координира дейностите по подготовка, възлагане, управление, наблюдение, отчитане и въвеждане в експлоатация на пътни инфраструктурни обекти с характер на ново строителство, рехабилитация, реконструкция и основен ремонт, финансирани със средства от фондовете на Европейския съюз, в т. ч.: а) подготвя програми и проекти за финансиране от предприсъединителните фондове на Европейския съюз; б) организира и провежда процедури за възлагане на обществени поръчки в съответствие с изискванията на европейските институции и българското законодателство; в) осъществява административно и техническо управление на проектите, изпълнявани по европейски програми; г) осъществява координация с финансиращите институции; д) извършва дейности по координация на изпълнението, мониторинг и отчитане на програмите и проектите; е) изготвя и представя доклади за развитието на проектите, изпълнявани по предприсъединителните програми, пред структурите и институциите, отговорни за наблюдението и контрола по усвояването на средства от фондовете на Европейския съюз; ж) поддържа финансово наблюдение по реализацията на проектите и програмите; 2. участва в разработването на предложения за инвестиционната политика на агенцията и средствата за нейното осъществяване по отношение усвояването на средства от европейски програми и проекти; 3. участва в работата на Експертния технико-икономически съвет на агенцията и дава становища по научни разработки, нормативни актове, технико-икономически предложения и други въпроси; 4. изпълнява функциите на Междинно звено по Секторна оперативна програма “Транспорт” 2007 - 2013 г., за което са му делегирани функции от управляващия орган на Секторната оперативна програма “Транспорт” 2007 - 2013 г.; 5. изготвя предложения за бюджета на дирекцията и отчет за неговото изпълнение.” § 3. Създава се чл. 16а: “Чл. 16а. Дирекция “Кредитни и бюджетни инвестиции и концесии”: 1. организира, координира и контролира изпълнението и въвеждането в експлоатация на пътни обекти с характер на ново строителство, рехабилитация, реконструкция и основен ремонт, финансирани със средства от държавни инвестиционни заеми и бюджетни средства; 2. организира провеждането на процедури за възлагане в съответствие с изискванията на финансиращите институции и българското законодателство; 3. съдейства за издаване на разрешенията за строеж и за осъществяване в процеса на строителството на дейностите по издирване, изучаване и опазване на недвижимите паметници на културата, които попадат в обхвата на републиканските пътища; 4. подпомага подготовката, реализирането и отчитането на проекти, финансирани от чуждестранни финансови институции, и преговорите за осигуряване на чуждестранни инвестиции за обекти от републиканските пътища; 5. организира и оказва съдействие при извършване на подготвителните действия за предоставяне на концесии и при провеждането на процедурите за определяне на концесионери, подпомага преговорите за сключване на концесионни договори, оказва институционална подкрепа и техническа помощ на концесионерите, оказва съдействие при координацията, контрола и отчитане изпълнението на концесионните договори за републикански пътища; 6. участва в смесени международни и национални работни групи за проучване на международни и интермодални транспортни проучвания; 7. участва в разработването на прогнози и програми за развитие на републиканските пътища; 8. изготвя предложения за бюджета на дирекцията и отчет за неговото изпълнение.” § 4. В приложението към чл. 7, ал. 3 се правят следните изменения и допълнения: 1. Ред “Специализирана администрация” се изменя така: “Специализирана администрация 2831”.

2. Ред “Дирекция “Инвестиции и строителни програми” се изменя така: “Дирекция “Усвояване на средства от Европейския съюз” 27”.

3. След ред “Дирекция “Усвояване на средства от Европейския съюз” се създава ред: “Дирекция “Кредитни и бюджетни инвестиции и концесии” 27”.

4. Ред “Централна лаборатория по пътища и мостове” се изменя така: “Централна лаборатория по пътища и мостове 75”.

5. Ред “Областни пътни управления” се изменя така: “Областни пътни управления 2326”.

Министър-председател: Симеон Сакскобургготски

Главен секретар на Министерския съвет: Севдалин Мавров