Постановление № 72 от 4 април 2006 г. за закриване на медицински колежи в структурата на Медицинския университет “Проф. д-р Параскев Стоянов” - Варна

ПОСТАНОВЛЕНИЕ № 72 ОТ 4 АПРИЛ 2006 Г. за закриване на медицински колежи в структурата на Медицинския университет “Проф. д-р Параскев Стоянов” - Варна

МИНИСТЕРСКИЯТ СЪВЕТ ПОСТАНОВИ: Чл. 1. Закрива Медицинския колеж - Добрич, в структурата на Медицинския университет “Проф. д-р Параскев Стоянов” - Варна.

Чл. 2. Закрива Медицинския колеж - Шумен, в структурата на Медицинския университет “Проф. д-р Параскев Стоянов” - Варна.

Преходни и заключителни разпоредби § 1. От учебната 2006 - 2007 г. студентите от закритите колежи по чл. 1 и 2, обучаващи се по специалностите “медицинска сестра” и “акушерка”, продължават обучението си във Факултета по обществено здравеопазване на Медицинския университет “Проф. д-р Параскев Стоянов” - Варна, а студентите, обучаващи се по други специалности, продължават обучението си в Медицинския колеж - Варна, в структурата на Медицинския университет “Проф. д-р Параскев Стоянов” - Варна. § 2. Движимото имущество и архивът на закритите колежи по чл. 1 и 2 се предоставят на Медицинския университет - Варна. § 3. В чл. 1 от Постановление № 16 на Министерския съвет от 1997 г. за преобразуване на полувисши институти в колежи в структурата на висши училища (обн., ДВ, бр. 10 от 1997 г.; изм. и доп., бр. 26 от 2000 г. и бр. 8 от 2001 г.) и в приложение № 1 към чл. 1 думите “със статут на юридически лица” се заличават. § 4. Постановлението се приема на основание чл. 9, ал. 3, т. 3 от Закона за висшето образование.

Министър-председател: Сергей Станишев

За главен секретар на Министерския съвет: Галина Маринска