Решение във връзка с разискванията по питането на народния представител Сергей Станишев към министър-председателя на Република България Симеон Сакскобургготски

РЕШЕНИЕ във връзка с разискванията по питането на народния представител Сергей Станишев към министър-председателя на Република България Симеон Сакскобургготски

Народното събрание, Като приема с удовлетворение края на 35-годишното управление на тоталитарната партия БААС на Саддам Хюсеин, от което 23 години Ирак бе въвличан във войни и отне живота на 2 млн. иракчани; Като изразява дълбоко съжаление за жертвите и разрушенията по време на военните действия; Като отчита, също така, че участието на Република България в Международната коалиция за разоръжаване на Ирак подпомогна бързото постигане на целта и по този начин косвено допринесе за минимизиране на жертвите и загубите; Като оценява значението, което разрешаването на иракската криза има за международния мир и сигурност и взаимовръзката между поведението на България като член на Международната коалиция за разоръжаване на Ирак и процесите на Евроатлантическата интеграция, както и перспективите за страната ни в международен аспект в постконфликтната ситуация; Като оценява, че бяха защитени националните интереси на Република България, в контекста на иракската криза; Като отчита, че бе стриктно спазена поли-тико-юридическата рамка за участие в международната коалиция, а именно Декларацията на Народното събрание от 21 септември 2001 г., Решението на Народното събрание от 7 февруари 2003 г., Декларацията на Народното събрание от 28 март 2003 г.; Като приема участието на България в Международната коалиция за разоръжаване на Ирак като белег и следствие от последователността, принципността и предсказуемостта на българската външна политика от 1990 г. насам, с което Република България доказа, че е надежден съюзник, на който може да се разчита в реална ситуация; Като изразява надежда за бързо възстановяване на Ирак и приветства откриващата се възможност за превръщането му в демократична правова държава, зачитаща и гарантираща човешките и малцинствените права на населението си; Като се присъединява към констатациите по отношение на антинародния и антидемократичен характер на режима на Саддам Хюсеин, изразени в Резолюция 1326/2003 на Парламентарната асамблея на Съвета на Европа, и призовава правозащитните организации да продължат своята дейност за пълното изясняване на всички факти и обстоятелства, свързани със системното, грубо и масово нарушаване на правата на човека в Ирак; Като се обявява за запазване на териториалната цялост на Ирак; Като приветства усилията на агенциите на ООН и множество неправителствени организации за осигуряване на спешна хуманитарна помощ на иракския народ и на основание чл. 90, ал. 2 от Конституцията на Република България и чл. 87, ал. 1 от Правилника за организацията и дейността на Народното събрание РЕШИ: 1. Република България да окаже съдействие за утвърждаване на демократичните ценности и практики в следкризисния период в Ирак.

2. Препоръчва на правителството на Република България да окаже подкрепа на българските институции и организации, заинтересувани от следкризисното възстановяване на Ирак.

Решението е прието от ХХХ1Х Народно събрание на 11 април 2003 г. и е подпечатано с официалния печат на Народното събрание.

Председател на Народното събрание: Огнян Герджиков