Постановление № 227 от 28 юли 2011 г. за изменение и допълнение на Постановление № 45 на Министерския съвет от 2010 г. за приемане на детайлни правила за допустимост на разходите по Европейския фонд за връщане за периода от 2008 до 2013 г.

ПОСТАНОВЛЕНИЕ № 227 ОТ 28 ЮЛИ 2011 Г. за изменение и допълнение на Постановление № 45 на Министерския съвет от 2010 г. за приемане на детайлни правила за допустимост на разходите по Европейския фонд за връщане за периода от 2008 до 2013 г. (ДВ, бр. 25 от 2010 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 1, ал. 2 след думите „изменено с Решение № 2009/614/ЕО на Комисията (OB, L 210 от 14.08.2009 г.)“ се добавя „и Решение № 2011/177/EС на Комисията (OB, L 77 от 23.03.2011 г.)“ и се поставя запетая и думите „изменен с Регламент (ЕО, Евратом) № 1995/2006 г. на Съвета (OB, L 390 от 30.12.2006 г.)“ се заличават. § 2. В чл. 3, ал. 1 т. 5 се изменя така: „5. извършени от крайния бенефициер и/или партньорите по проекта, които следва да бъдат установени и регистрирани в държава членка, освен в случаите на международни организации от публичния сектор, създадени с междуправителствени споразумения, както и на специализирани агенции, създадени от такива организации, Международния комитет на Червения кръст и Международната федерация на националните дружества на Червения кръст и червения полумесец; правилата, приложими към крайния бенефициер се прилагат с необходимите изменения към партньорите по проекта;“. § 3. В чл. 5 се правят следните изменения и допълнения: 1. Алинея 1 се изменя така: „(1) Категориите допустими разходи на ниво проект са преки и непреки.“

2. В ал. 2 изречения второ и трето се заличават.

3. В ал. 3: а) точки 1 – 3 се изменят така: „1. за персонал, назначен да работи по проекта, които включват заплати, вноски за социално осигуряване и други разходи по закон, ако това съвпада с обичайната политика на бенефициера по отношение на възнагражденията; 2. за персонал на: а) държавни органи – когато разходите се отнасят за дейности, които съответният държавен орган не би извършил, ако въпросният проект не е бил предприет; тези служители следва да бъдат командировани или назначени да изпълняват задачи по проекта с писмено решение на крайния бенефициер; б) международните организации – разходи, които включват и удовлетворяване на предвидени в закона задължения и права на възнаграждение; 3. за пътни и дневни – за персонал или други лица, които участват в дейностите по проекта, чиито пътувания са необходими за изпълнението на проекта;“ б) в т. 4 думите „въз основа на амортизация на закупени активи, взети на лизинг или под наем“ се заличават; в) точки 6 и 7 се изменят така: „6. за закупуване на оборудване: а) по време на жизнения цикъл на проекта, като в бюджета се уточнява дали той включва пълните разходи или само частта от амортизационните разходи за оборудването, съответстваща на продължителността на използването му за проекта и процента на действително използване за проекта; б) преди жизнения цикъл на проекта – само частта от амортизационните разходи на оборудването, съответстваща на продължителността на използването му за проекта и процента на действително използване за проекта, само в случай че оборудването не е било закупено първоначално с безвъзмездни средства, отпуснати от Общността; 7. за отделни единици оборудване, струващи под 20 000 евро – пълният размер на разхода за закупуване – при условие че оборудването е закупено през периода преди последните 3 месеца от проекта; за оборудване на стойност, равна или по-висока от 20 000 евро – въз основа на амортизационните разходи;“ г) в т. 8, буква „в“ след думите „на проекта“ се поставя точка и запетая и текстът до края се заличава; д) точка 9 се изменя така: „9. за ремонт, модернизация и обновяване на недвижим имот: а) пълните разходи – когато недвижимият имот се използва само за целите, заявени в проекта, за период поне 5 години след датата на приключване на проекта и разходите не надвишават 100 000 евро; б) при условията, посочени в буква „а“, когато разходите за ремонт са на стойност над 100 000 евро – само за частта от амортизационните разходи, съответстваща на продължителността на използването му за проекта и процента на действително използване за проекта;“ е) в т. 14 думите „чл. 5“ се заменят с „чл. 7“; ж) в т. 16 думите „6 месеца“ се заменят с „12 месеца“; з) създава се т. 17: „17. за договори за подизпълнители – крайните бенефициери следва да имат капацитета сами да изпълняват дейностите, свързани с проекта; сключването на договори с подизпълнители следва да бъде ограничено и сумата за изпълнение на възложените им задачи по проекта трябва да бъде точно посочена в споразумението за отпускане на безвъзмездна помощ или еквивалентен правен инструмент: а) при възлагане на договори за изпълнение на проектите възложителите по чл. 7 и чл. 14, ал. 4 и 5 от Закона за обществените поръчки и чл. 1, ал. 4 от Наредбата за възлагане на малки обществени поръчки, приета с Постановление № 249 на Министерския съвет от 2004 г. (обн., ДВ, бр. 84 от 2004 г.; попр., бр. 93 от 2004 г.; изм. и доп., бр. 59 от 2005 г., бр. 53 от 2006 г., бр. 83 от 2007 г., бр. 3 и 34 от 2009 г. и бр. 86 от 2010 г.), действат в съответствие с националното законодателство в областта на обществените поръчки; б) субекти, различни от посочените в буква „а“, възлагат договори за изпълнение на проекти, като спазват принципите на публичност и прозрачност, свободна и лоялна конкуренция, равнопоставеност и недопускане на дискриминация; договори на стойност до 50 000 лв. без данък добавена стойност може да се възлагат чрез събиране на не по-малко от три оферти; бенефициерите могат да не събират три оферти за договори на стойност под 9700 лв. без данък добавена стойност.“

4. Алинея 4 се изменя така: „(4) Непреките допустими разходи се отнасят до категории разходи, които не се определят като специфични разходи, пряко свързани с проекта.“

5. Създават се ал. 5 и 6: „(5) Непреките разходи могат да бъдат одобрени за финансиране, ако са в размер не повече от 7 на сто от общите допустими преки разходи.

(6) Организациите, които получават оперативни безвъзмездни средства от бюджета на Общността, не могат да включват непреки разходи в прогнозния си бюджет.“ § 4. В чл. 6, ал. 1 т. 6 се отменя. § 5. Раздел VІІ се отменя. § 6. В чл. 8 се правят следните изменения и допълнения: 1. В ал. 1: а) в т. 1 след думата „действията“ се поставя точка и запетая и текстът до края се заличава; б) точка 7 се изменя така: „7. разходи за укрепване на административния капацитет за използване на средствата от фонда;“.

2. В ал. 2 след думите „сертифициращ орган“ се добавя „или други структури, които подпомагат изпълнението на задачите, изброени в ал. 1“. § 7. В допълнителните разпоредби се правят следните изменения и допълнения: 1. В § 1, т. 2 накрая се добавя „и Решение № 2011/177/EС на Комисията (OB, L 77 от 23.03.2011 г.)“.

2. В § 2 думите „изменен с Регламент (ЕО, Евратом) № 1995/2006 г. (OB, L 390 от 30.12.2006 г.)“ се заличават.

Заключителна разпоредба § 8. Постановлението влиза в сила от деня на обнародването му в „Държавен вестник“.

Министър-председател: Бойко Борисов

Главен секретар на Министерския съвет: Росен Желязков