Постановление № 269 от 29 ноември 2013 г. за изменение и допълнение на Наредбата за документите, необходими за издаване на лицензи по Закона за хазарта и за даване на разрешения за извършване на промени в тях, приета с Постановление № 270 на Министерския съвет от 2012 г.

ПОСТАНОВЛЕНИЕ № 269 ОТ 29 НОЕМВРИ 2013 Г. за изменение и допълнение на Наредбата за документите, необходими за издаване на лицензи по Закона за хазарта и за даване на разрешения за извършване на промени в тях, приета с Постановление № 270 на Министерския съвет от 2012 г. (ДВ, бр. 85 от 2012 г.)

МИНИСТЕРСКИЯТ СЪВЕТ ПОСТАНОВИ: § 1. В наименованието на наредбата думите „и за даване на разрешения за извършване на промени в тях“ се заличават. § 2. В чл. 2 се правят следните изменения и допълнения: 1. В ал. 1 се създават изречения второ и трето: „Искането може да бъде подадено и по електронен път, подписано с квалифициран електронен подпис, когато заявената от искателя услуга се предоставя като електронна от ДКХ. Електронните услуги, предоставяни от ДКХ, се обявяват на официалната електронна страница на ДКХ и на Единния портал за достъп до електронните административни услуги.“

2. В ал. 2: а) думите „искания и декларации“ се заменят с „искания, декларации и справки“; б) създават се изречения второ и трето: „В случаите, когато е заявена услуга по електронен път, се попълва електронно искане. Електронното искане съдържа всички реквизити на утвърдения образец за съответното писмено искане и допълнителни реквизити, отразяващи особеностите на електронното предоставяне на услугата.“ § 3. В чл. 3, ал. 3 се правят следните допълнения: 1. В изречение второ след думата „собственост“ се добавя „или друго правно основание за правото на ползване на недвижими имоти“.

2. Създава се изречение трето: „Изискването по изречение второ не се прилага, когато искането е подадено по електронен път.“ § 4. Създава се чл. 3а: „Чл. 3а. (1) В случаите, когато искането се подава по електронен път, към него се прилагат сканирани изображения на изискуемите съгласно наредбата документи в зависимост от вида на искането за издаване на лиценз за организиране на хазартни игри и за организиране на дейности по производство, разпространение и сервиз и по внос, разпространение и сервиз на игрално оборудване, както и за промени във вече издадени лицензи.

(2) Към електронното искане се прилага като сканирано изображение декларация на искателя по чл. 4 ЗХ, че заявените обстоятелства и приложените документи отговарят на истината, както и че приложените като сканирани изображения документи отговарят като съдържание и изискуема форма на изискванията на наредбата и че е налице идентичност между тях и писмените документи, от които са сканирани изображенията.

(3) Искателят съхранява приложените като сканирани изображения към електронното искане документи за целия период на действие на лиценза. Ако при проверка от ДКХ по време на разглеждане на искането се установи, че документите липсват или не е налице идентичност между приложените към искането като сканирани изображения документи и писмените документи, от които са сканирани изображенията, се прилага чл. 24, ал. 2 ЗХ.

(4) Когато заявлението се подава по електронен път, се спазват изискванията на Закона за електронното управление и Закона за електронния документ и електронния подпис.“ § 5. В чл. 5, ал. 1 се правят следните изменения: 1. В т. 1, буква „а“ думите „или съдебна“ се заличават.

2. В т. 4 буква „з“ се отменя.

3. В т. 8 думите „задължителни игрални условия и правила“ се заменят с „игралните условия и правила на организатора“.

4. В т. 9 думите „задължителни технически изисквания“ се заменят с „техническите изисквания на организатора“.

5. В т. 10 думите „задължителни правила“ се заменят с „правилата на организатора“. § 6. В чл. 8, т. 1 думите „задължителни правила“ се заменят с „правилата на организатора“. § 7. В чл. 9 се правят следните изменения: 1. В т. 1 думите „задължителни правила“ се заменят с „правилата на организатора“.

2. Точка 6 се изменя така: „6. план-схема за броя и разположението на игралното оборудване в игралната зала в съответствие с изискванията на ЗХ – подписана от искателя;“.

3. В т. 7 думите „изготвен и“ се заличават. § 8. В чл. 10, т. 1 думите „задължителни правила“ се заменят с „правилата на организатора“. § 9. В чл. 11, т. 1 думите „задължителни правила“ се заменят с „правилата на организатора“. § 10. В чл. 12 се правят следните изменения: 1. В т. 5 думите „задължителни правила“ се заменят с „правилата на организатора“.

2. Точка 7 се изменя така: „7. план-схема за броя и разположението на игралното оборудване в игралната зала в съответствие с изискванията на ЗХ – подписана от искателя;“.

3. В т. 8 думите „изготвен и“ се заличават. § 11. В чл. 13 се правят следните изменения: 1. Точка 6 се изменя така: „6. план-схема за броя и разположението на игралното оборудване в игралното казино в съответствие с изискванията на ЗХ – подписана от искателя;“.

2. В т. 7 думите „изготвен и“ се заличават.

3. В т. 9 думите „задължителни правила“ се заменят с „правилата на организатора“. § 12. В чл. 14 се правят следните изменения: 1. В ал. 1 т. 7 и 8 се отменят.

2. Алинея 2 се отменя. § 13. В чл. 17, ал. 1 се правят следните изменения: 1. В т. 1, буква „а“ думите „или съдебна“ се заличават.

2. Точка 7 се отменя.

3. Точка 10 се отменя. § 14. В чл. 19 се правят следните изменения: 1. В ал. 1 основният текст се изменя така: „За вземане на решение за промяна на лиценза и за издаване на ново удостоверение в случаите по чл. 37, ал. 1 ЗХ се подава искане, към което се прилагат следните документи:“.

2. В ал. 2 т. 2 се изменя така: „2. при промяна на собственик, съдружник или акционер с квалифицирано участие на организатор се представят документите по чл. 5, ал. 1, т. 1, 2, т. 3, буква „а“, т. 4, букви „а“, „в“ и „д“ и удостоверение по чл. 87, ал. 6 ДОПК;“. § 15. В чл. 20 се правят следните изменения и допълнения: 1. Алинея 1 се изменя така: „(1) За вземане на решение за промяна на лиценза и издаване на ново удостоверение в случаите по чл. 38 ЗХ се подава искане, към което се прилагат документите по ал. 2, 3 или 4.“

2. В ал. 2: а) точка 1 се изменя така: „1. списък на игралното, виртуалното игрално оборудване и/или комуникационното оборудване, което ще бъде подменено, съответно с което ще бъде подменено съществуващото, което ще бъде модифицирано или с което ще бъде намален или увеличен броят на оборудването – по образец;“ б) в т. 2 след думата „промените“ се поставя тире, добавя се „по образец“ и текстът до края се заличава; в) точка 4 се изменя така: „4. план-схема за броя и разположението на игралното оборудване в игралната зала в съответствие с изискванията на ЗХ – в случаите, когато се увеличава броят на игралното оборудване – подписана от искателя.“

3. В ал. 3: а) точки 1 и 2 се изменят така: „1. списък на пунктовете след промените – по образец; 2. документ за собственост и документ, удостоверяващ правното основание за ползване на сградите и помещенията, в които е разположена централната компютърна система или контролният локален сървър;“ б) точка 3 се отменя.

4. В ал. 4: а) основният текст се изменя така: „Към искане за утвърждаване на представените от организатора правила по чл. 22, ал. 1, т. 11 ЗХ с исканите промени се прилагат следните документи:“; б) точка 1 се изменя така: „1. описание на промените;“ в) в т. 2 думата „планираните“ се заличава. § 16. В чл. 21 се правят следните изменения: 1. В ал. 2: а) основният текст се изменя така: „При преобразуване чрез сливане новоучреденото дружество, а при преобразуване чрез вливане, разделяне и отделяне – приемащото дружество, подава искане по чл. 39, ал. 5 ЗХ за промяна на лиценза и издаване на удостоверение с отразяване на новия титуляр. Към искането се прилагат и следните документи:“; б) точка 2 се отменя.

2. Алинея 3 се отменя. § 17. В наименованието на глава пета думите „нов лиценз“ се заличават.

Заключителна разпоредба § 18. Постановлението влиза в сила от деня на обнародването му в „Държавен вестник“.

Министър-председател: Пламен Орешарски

За главен секретар на Министерския съвет: Нина Ставрева