Закон за изменение и допълнение на Закона за задълженията към Международния фонд за обезщетение при щети, причинени от замърсяване с нефт

УКАЗ № 103

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за изменение и допълнение на Закона за задълженията към Международния фонд за обезщетение при щети, причинени от замърсяване с нефт, приет от ХL Народно събрание на 23 април 2009 г.

Издаден в София на 27 април 2009 г.

Президент на републиката: Георги Първанов

Подпечатан с държавния печат.

Министър на правосъдието: Миглена Тачева

ЗАКОН за изменение и допълнение на Закона за задълженията към Международния фонд за обезщетение при щети, причинени от замърсяване с нефт (ДВ, бр. 34 от 2005 г.) § 1. В чл. 3, ал. 3 навсякъде думата “нефт” се заменя с “облагаем нефт”. § 2. В чл. 5 се правят следните изменения и допълнения: 1. В ал. 1 след думата “количество” се добавя “облагаем”.

2. В ал. 2 думата “нефта” се заменя с “облагаемия нефт”.

3. В ал. 3, т. 2 след думата “количеството” се добавя “облагаем”.

4. Създава се ал. 4: “(4) Лицата по чл. 3, ал. 1 изготвят и представят в Държавна агенция “Държавен резерв и военновременни запаси” ежегодно до 25 февруари доклад за количествата облагаем нефт, получени през предходната календарна година, съгласно изискванията на Международния фонд за обезщетение при щети, причинени от замърсяване с нефт.” § 3. Член 6 се изменя така: “Чл. 6. (1) Агенция “Митници” изготвя и представя в Държавна агенция “Държавен резерв и военновременни запаси” информация за получения на митническата територия на Република България облагаем нефт съобразно датата на оформяне на Единния административен документ относно: 1. облагаем нефт - по видове; 2. количества облагаем нефт - в тонове; 3. получателите на облагаем нефт, включително име и единен граждански номер - за физическите лица, наименование и единен идентификационен код - за юридическите лица; 4. място на разтоварване (код по Единния класификатор на населените места); 5. държава на изпращане на облагаемия нефт; 6. държава на произход на облагаемия нефт; 7. вид транспорт, с който е доставен облагаемият нефт.

(2) Националната агенция за приходите изготвя и представя в Държавна агенция “Държавен резерв и военновременни запаси” информация от системата Интрастат за вътрешнообщностните пристигания на облагаем нефт относно: 1. облагаем нефт - по видове, съгласно предварително предоставени от Държавна агенция “Държавен резерв и военновременни запаси” конкретни продуктови кодове по актуалната Комбинирана номенклатура за съответната година; 2. количества облагаем нефт - в тонове; 3. лица, осъществили вътрешнообщностните пристигания на облагаем нефт, включително име и единен граждански номер - за физическите лица, наименование и единен идентификационен код - за юридическите лица; 4. държава на произход на облагаемия нефт; 5. държава на изпращане на облагаемия нефт; 6. вид транспорт, с който е доставен облагаемият нефт.

(3) Информацията по ал. 1 и 2 се представя ежемесечно до 20-о число по отделни доставки.” § 4. В чл. 7 се правят следните изменения и допълнения: 1. Досегашният текст става ал. 1 и в нея навсякъде думата “нефт” се заменя с “облагаем нефт”.

2. Създава се ал. 2: “(2) Информацията по ал. 1 се представя за всяка доставка в 14-дневен срок от разтоварването на облагаемия нефт в пристанището или в терминалните съоръжения.” § 5. В чл. 8 се правят следните изменения и допълнения: 1. Алинея 3 се изменя така: “(3) В случай на противоречие в информацията по чл. 5 - 7 председателят на Държавна агенция “Държавен резерв и военновременни запаси” или упълномощеното от него длъжностно лице изисква от получателя на облагаем нефт да предостави в 14-дневен срок допълнителна информация и доказателства.”

2. Създава се ал. 4: “(4) В случай че получател на облагаем нефт не предостави данни по реда на чл. 5 или допълнителна информация и доказателства, с които да се отстрани противоречието по ал. 3, председателят на Държавна агенция “Държавен резерв и военновременни запаси” или упълномощеното от него длъжностно лице представя на директора на Международния фонд за обезщетение при щети, причинени от замърсяване с нефт, и на генералния секретар на Международната морска организация информацията, получена по реда на чл. 6 от Агенция “Митници” и от Националната агенция за приходите.” § 6. Член 9 се изменя така: “Чл. 9. Служителите на Държавна агенция “Държавен резерв и военновременни запаси”, които получават и обработват информация по този закон, подписват декларация, че няма да разгласяват факти и обстоятелства за получателите на облагаем нефт, представляващи търговска тайна, и няма да ги предоставят за други цели освен за пряко изпълнение на служебните си задължения или при писмено искане на държавен орган, когато това е предвидено в нормативен акт.” § 7. В § 1 от допълнителната разпоредба се създава т. 6: “6. “Вътрешнообщностни пристигания” са доставки на облагаем нефт, представляващи пристигания по смисъла на чл. 8 от Закона за статистика на вътрешнообщностната търговия със стоки.” § 8. В § 2 от заключителните разпоредби думите “на министъра на икономиката и” се заличават.

Законът е приет от 40-то Народно събрание на 23 април 2009 г. и е подпечатан с официалния печат на Народното събрание.

За председател на Народното събрание: Любен Корнезов