Споразумение за икономическо сътрудничество между правителството на Република България и правителството на Ислямска република Пакистан

МИНИСТЕРСТВО НА ИКОНОМИКАТА, ЕНЕРГЕТИКАТА И ТУРИЗМА

СПОРАЗУМЕНИЕ за икономическо сътрудничество между правителството на Република България и правителството на Ислямска република Пакистан

(Утвърдено с Решение № 410 от 10 юни 2011 г. на Министерския съвет. В сила от 23 август 2011 г.)

Преамбюл

Правителството на Република България и правителството на Ислямска република Пакистан (наричани по-нататък „договарящите се страни“), Признавайки, че членството на Република България в Европейския съюз и произтичащите от това задължения за Република България изискват по-нататъшното подобряване и усъвършенстване на договорно-правната база на двустранните икономически взаимоотношения, Потвърждавайки волята си да развиват позитивното влияние на традиционните си икономически взаимоотношения, Изразявайки своята готовност за сътрудничество в намирането на средства и начини за укрепването и развитието на взаимноизгодното сътрудничество, Имайки предвид правата и задълженията, произтичащи от Договора за присъединяване, подписан на 25 април 2005 г., между Европейските общности и техните страни членки, от една страна, и Република България, от друга страна, Вярвайки, че присъединяването на Република България към Европейския съюз ще предостави нови възможности за разширяването на двустранното икономическо сътрудничество, Уверени, че това споразумение ще допринесе за развитие на икономическите връзки между тях в новите условия и в частност за активизиране на взаимноизгодното търговско-икономическо, техническо и технологично сътрудничество, се договориха, както следва: Член 1

Договарящите се страни ще съдействат за развитието и разширяването на взаимноизгодното си икономическо сътрудничество.

Член 2

Договарящите се страни ще полагат усилия за развитие на двустранното си сътрудничество на широка основа, в частност в областите, посочени в приложение № 1 към това споразумение.

Член 3

Договарящите се страни ще развиват и разширяват икономическото си сътрудничество чрез прилагане на мерките, посочени в приложение № 2 от това споразумение.

Член 4

Това споразумение не накърнява правата и задълженията на договарящите се страни, произтичащи от други международни договори, по които Република България и Ислямска република Пакистан са страни, както и/или от членството им в международни организации и задълженията, произтичащи от членството на Република България в ЕС.

Член 5 От датата на влизане в сила на това споразумение договарящите се страни създават Българо-пакистанска междуправителствена комисия за икономическо сътрудничество, чиито задачи и правила на функциониране са определени в приложение № 3 от това споразумение.

Член 6

Договарящите се страни ще уреждат чрез преговори всички разногласия, които могат да възникнат между тях относно изпълнението и тълкуването на това споразумение.

Член 7

Изменения в това споразумение ще бъдат внасяни по взаимно съгласие между договарящите се страни, оформени в отделни протоколи за всяко изменение.

Член 8

Приложенията и протоколите към това споразумение са неразделна част от него.

Член 9

1. Това споразумение влиза в сила в деня на получаването на второто от уведомленията, с които договарящите се страни се уведомяват взаимно, че вътрешните процедури, необходими за влизане в сила на споразумението, са изпълнени.

2. Това споразумение се сключва за неопределен срок и съгласно член 9(3).

3. Всяка договаряща се страна може да прекрати това споразумение чрез писмено уведомление до другата договаряща се страна. Прекратяването влиза в сила от първия ден на четвъртия месец, следващ датата на получаване на уведомлението от другата договаряща се страна.

В уверение на горното долуподписаните, надлежно упълномощени за това, подписаха това споразумение.

Изготвено в Исламабад на 19 януари 2011 г. в два оригинални екземпляра на английски език, като и двата текста са с еднаква правна сила.

За правителството За правителството на Република България: на Ислямска

Николай Младенов, република Пакистан: министър на Хина Рабани Кхар, външните работи държавен министър по финансовите и икономически въпроси

Приложение № 1

Областите на икономическо сътрудничество включват: 1. Промишленост: – машиностроене; – металургия; – преработвателна промишленост; – електронна и електромашиностроителна промишленост; – химическа и нефтопреработвателна промишленост; – фармацевтична промишленост.

2. Селско стопанство: – растениевъдство и животновъдство; – хранително-вкусова промишленост.

3. Горско стопанство.

4. Енергетика.

5. Научноизследователска и развойна дейност.

6. Строителство и строителна промишленост.

7. Телекомуникации, изчислителна техника и информатика.

8. Транспорт и логистика.

9. Опазване на околната среда.

10. Туризъм.

11. Насърчаване на инвестициите.

12. Сътрудничество между малки и средни предприятия.

13. Образование.

14. Здравеопазване.

15. Наука и технологии.

Приложение № 2

Мерки за разширяване и интензифициране на икономическото сътрудничество

1. Заздравяване на икономическото сътрудничество между правителствените институции, професионалните организации и бизнес средите, камари и сдружения, регионалните и местни органи, включително обмен на икономическа информация от взаимен интерес, както и взаимни посещения на представители на институциите и бизнеса от двете страни.

2. Стимулиране създаването на нови и разширяване на съществуващите бизнес контакти, насърчаване на взаимните контакти и посещения на частни лица и предприемачи.

3. Обмен на бизнес информация, участие в международни панаири и изложби, оказване на съдействие за организирането на мероприятия за представители на бизнеса, семинари, конференции и симпозиуми.

4. Съдействие за повишаване на ролята на малкия и средния бизнес в двустранните икономически отношения.

5. Сътрудничество в сферата на маркетинга, консултантските и експертните услуги в областите от взаимен интерес.

6. Оказване на съдействие за развитието на двустранната инвестиционна дейност.

7. Оказване на съдействие за откриване на представителства и клонове на компании на двете страни.

8. Стимулиране на международното сътрудничество.

9. Разширяване на сътрудничеството на пазарите на трети страни.

10. Обмен на информация за програми и проекти, насърчаване на участието на предприемачите в тяхната реализация.

Приложение № 3

Задачи, структура и правила за работа на Българо-пакистанската междуправителствена комисия за икономическо сътрудничество

1. Задачите на Българо-пакистанската междуправителствена комисия за икономическо сътрудничество, наричана по-нататък „Комисията“, включват: – разглеждане на въпросите за развитието на двустранните икономически отношения; – определяне на нови възможности за развитие на двустранните икономически отношения; – разработване на предложения за подобряване на условията за икономическо сътрудничество между организациите на двете страни; – представяне на предложения по прилагането на това споразумение.

2. Комисията е съставена от представители на българската и на пакистанската страна.

Всяка договаряща се страна определя председател на своята част, наричан „съпредседател“. Всеки съпредседател определя секретар на съответната част на Комисията.

За обсъждане на отделни въпроси Комисията може да създава работни групи, определяйки техните задачи и срокове за изпълнението им.

3. Комисията ще се съвещава най-малко веднъж годишно, последователно в Република България и Ислямска република Пакистан.

Съпредседателите се договарят относно свикването и дневния ред на съответното заседание на Комисията не по-късно от 1 месец предварително.

Въпроси, които не са били изрично включени в предварителния дневен ред, могат да бъдат обсъждани на заседанията на Комисията със съгласието на съпредседателите.

Извънредно заседание на Комисията или на нейните съпредседатели може да бъде свикано по предложение на всеки от съпредседателите.

На заседанията на Комисията могат да бъдат канени съветници и експерти.

Работният език на Комисията е английският.

За всяко заседание и проведените обсъждания се съставя протокол, който се изготвя на английски език.

В периода между заседанията съпредседателите на Комисията или секретарите по указания на съпредседателите обсъждат в работен порядък въпроси, свързани с дейността на Комисията.