Наредба № Iз-1697 от 6 ноември 2007 г. за реда за осъществяване на превантивна дейност по пожарна безопасност и защита на населението

МИНИСТЕРСТВО НА ВЪТРЕШНИТЕ РАБОТИ

НАРЕДБА № Iз-1697 от 6 ноември 2007 г. за реда за осъществяване на превантивна дейност по пожарна безопасност и защита на населението

Раздел I

Общи положения Чл. 1. С тази наредба се определя редът за осъществяване на превантивната дейност по пожарна безопасност и защита на населението (ПБЗН) при пожари и катастрофи.

Чл. 2. Превантивна дейност по ПБЗН по смисъла на наредбата е комплекс от мерки с информационно-разяснителен, образователен и организационен характер за: 1. формиране и поддържане на необходимото поведение у гражданите за предотвратяване и отстраняване на причините и условията за възникване и разпространение на пожари; 2. обучение и подготовка на населението за действие при пожари и катастрофи с цел защита на здравето, живота и имуществото на гражданите.

Чл. 3. Превантивната дейност се осъществява от служители на Национална служба “Пожарна безопасност и защита на населението” - МВР (НСПБЗН - МВР) съобразно възложените им длъжностни задължения.

Чл. 4. (1) Органите на НСПБЗН - МВР за осъществяване на превантивна дейност извършват информационна, разяснителна и образователна дейност сред населението, включително и чрез средствата за масово осведомяване.

(2) По въпроси от организационен характер за дейността служителите на НСПБЗН - МВР с длъжностни задължения по превантивната дейност след съгласуване с Дирекция “Пресцентър и връзки с обществеността” - МВР (ДПВО - МВР) според териториалната им компетентност пряко осъществяват взаимодействие със средствата за масово осведомяване за: 1. публикуване и разпространение на материали с информационно-разяснителен и информационно-образователен характер; 2. обявяване условията на конкурси, състезания и др.; 3. предстоящи инициативи и акции с превантивна насоченост; 4. осигуряване на медийно партньорство при разработване и изпълнение на програми, проекти и др.; 5. популяризиране на превантивната дейност на НСПБЗН - МВР.

Чл. 5. Основните насоки на превантивната дейност са: 1. разясняване на правилата и нормите за пожарна безопасност сред различни възрастови и обществени групи от населението; 2. информационно-разяснителна дейност сред населението за формиране на необходимото поведение за адекватни действия при пожари и катастрофи; 3. подпомагане обучението, подготовката и възпитанието на подрастващите и учащите се за придобиване на противопожарна култура и адекватно поведение при пожари и катастрофи; 4. подпомагане на превантивната дейност в обектите и населените места; 5. координация и взаимодействие с държавните органи и организации във връзка с подготовката на населението за действия при пожари и катастрофи; 6. информиране на централните и териториалните органи на изпълнителната власт и местното самоуправление, физически и юридически лица за необходимостта от предприемане на превантивни мерки; 7. разясняване и информиране за изпълнението на функциите на НСПБЗН - МВР; 8. издателска дейност в областта на ПБЗН.

Раздел II

Мерки за въздействие при осъществяване на превантивна дейност от органите НСПБЗН - МВР Чл. 6. (1) Органите на НСПБЗН - МВР в съответствие с поставените им задачи организират и провеждат превантивна дейност, като оценяват риска на пожарната опасност за дадена територия въз основа на анализ на: 1. факторите, определящи оперативната обстановка по ПБЗН; 2. фактическото противопожарно състояние; 3. причините за възникналите пожари; 4. причините за пожари, възникнали в обекти със сходна пожарна характеристика; 5. действията на физически и юридически лица за изпълнение на мероприятия по превантивна дейност и поведението им по време на пожари и катастрофи, оказано съдействие или възпрепятстване на органите на НСПБЗН - МВР.

(2) Органите на НСПБЗН при необходимост извършват анализ и оценка на риска по ПБЗН въз основа на: резултатите от осъществения държавен противопожарен контрол (ДПК), информационно-аналитичната и научноприложната дейност на НСПБЗН - МВР, текущите и обобщените сведения за оперативната обстановка в страната от структурните звена на НСПБЗН - МВР, професионалната преценка за потенциална или непосредствена опасност (уязвимост) на обекта или територията от пожар.

(3) В зависимост от оценката на риска за пожар и равнището на противопожарната култура на гражданите органите на НСПБЗН - МВР разработват и предприемат превантивни мерки за подобряване на ПБЗН, като: 1. информират населението за опасностите за възникване на пожари и катастрофи, както и за необходимите мерки за защита и самозащита; 2. провеждат разяснителни кампании по въпросите за осигуряване на ПБЗН; 3. в рамките на своята компетентност взаимодействат с държавните органи и органите на местното самоуправление за организиране и провеждане на превантивната дейност по пожарна безопасност; 4. в рамките на своята компетентност оказват методическа помощ на кметовете на населените места и райони за изпълнение на задълженията им за осигуряване на пожарната безопасност и защитата на населението; 5. съдействат за осигуряване на обществена подкрепа за сформирането на младежки противопожарни отряди (МПО) “Млад огнеборец” и превантивната дейност на НСПБЗН - МВР с децата и младежите; 6. организират, консултират, изготвят и издават информационни и образователни материали в областта на ПБЗН; 7. провеждат инициативи в учебни и социални заведения за практическа и психологическа подготовка на деца, младежи и рискови групи по отношение на пожарния риск за придобиване на умения и готовност за адекватни действия при различни по вид произшествия и повишаване на личната им безопасност; 8. проучват международния опит, разработват и прилагат нови методи, форми и средства за провеждане на превантивна дейност.

Чл. 7. (1) Превантивни мерки за въздействие се предприемат при организиране и провеждане на масови мероприятия и в случаите, когато фактори и условия на национално, регионално или местно равнище обуславят повишаване на пожарния риск и промени в оперативна обстановка за период от време.

(2) В случаите по ал. 1 от органите на НСПБЗН - МВР се предприемат превантивните мерки повсеместно или целенасочено независимо от фактическото противопожарно състояние на конкретните обекти (територия).

Чл. 8. Финансирането на превантивната дейност по ПБЗН се извършва в рамките на утвърдения бюджет на НСПБЗН - МВР за съответната година, от дарения от страната и от чужбина и чрез разработване на проекти за кандидатстване по оперативни правителствени и обществени програми, структурни фондове и др. по установения ред.

Чл. 9. При осъществяване на превантивна дейност органите на НСПБЗН - МВР: 1. ползват текущата информация за пожарната обстановка и дейността на органите за ПБЗН от всички структурни звена на НСПБЗН - МВР; 2. следят информационните потоци в НСПБЗН - МВР и подбират подходяща информация за нуждите на информационно-разяснителната и информационно-образователната дейност, която се предоставя след съответната обработка и съгласуване, по определения в МВР ред; 3. анализират придобитата информация в областта на ПБЗН за насочване, планиране и осъществяване на превантивна дейност; 4. за актуалност, пълнота и достоверност на информацията поддържат в реално време връзка с оперативната дежурна част в съответното структурно звено и дежурните части на НСПБЗН - МВР на местопроизшествие; 5. поддържат пряка връзка и работят в единодействие със служителите от Дирекция “Пресцентър и връзки с обществеността” - МВР за организиране на навременно и точно подаване на коментарна информация за оперативната пожарна обстановка.

Раздел III Ред за осъществяване на превантивна дейност Чл. 10. Генералната дирекция “Пожарна безопасност и защита на населението” (ГДПБЗН) при НСПБЗН - МВР: 1. организира и осъществява превантивна дейност на територията на цялата страна; 2. непосредствено ръководи и подпомага превантивната дейност, извършвана от служителите от НСПБЗН - МВР; 3. разработва приоритетни насоки на дейността (концепции, стратегии, програми, проекти, инициативи и др.) и работи за създаване необходимите условия за формиране и провеждане на ефективна национална политика по превенция на пожари и катастрофи; 4. координира взаимодействието на национално равнище с държавните органи и организации, юридическите лица и структурите на гражданското общество; 5. координира взаимодействието по линия на международното сътрудничество в областта на превантивната дейност; 6. подпомага по компетентност държавните органи, териториалните органи на изпълнителната власт и органите на местното самоуправление в дейности с превантивен характер в областта на пожарната безопасност и защитата на населението; 7. организира подготовката и повишаването на квалификацията на служителите от НСПБЗН - МВР в областта на превантивната дейност; 8. организира изготвяне на информационни и др. специализирани материали в областта на ПБЗН, както и публикуването и разпространението им, включително в интернет; 9. извършва специализирана издателска дейност (включително на оптични и електронни носители и в интернет) в областта на пожарната безопасност, включително и на учебно-методически пособия за структури и лица, ангажирани с информационно-разяснителна и образователна дейност в областта на ПБЗН; 10. извършва проучвателна, съхранителска и експозиционна дейност за историята и достиженията на пожарното и спасителното дело в страната и регионите и съдейства за популяризирането им; 11. планира, координира, анализира и отчита превантивната дейност на НСПБЗН - МВР.

Чл. 11. Столичната и областните дирекции “Пожарна безопасност и защита на населението” (СДПБЗН и ОДПБЗН): 1. организират и осъществяват превантивна дейност на територията на съответната област; 2. разработват приоритетни насоки (програми, планове, инициативи и др.) и работят за създаване на необходимите условия за формиране и провеждане на ефективна политика на превантивна дейност на територията на областта; 3. непосредствено ръководят и подпомагат превантивната дейност, извършвана от структурните звена на НСПБЗН - МВР в областта; 4. планират, организират и провеждат професионалното обучение без откъсване от работа на служителите от ОДПБЗН и СДПБЗН за поддържане на устойчиво ниво на професионалната им квалификация в областта на превантивната дейност; 5. координират взаимодействието на областно и местно равнище с държавните органи и организации, юридическите лица и структурите на гражданското общество; 6. подпомагат по компетентност органите на местната администрация и на местното самоуправление; 7. организират изготвянето, издаването, съхранението и разпространението на учебни, научно-технически, схематични, указателни, специализирани, популярни и други печатни и електронни издания и помагала, насочени за повишаване обществения интерес в областта на ПБЗН, включително и в интернет; 8. организират и участват в провеждането на обществено насочени образователни, спортно-състезателни и демонстративни мероприятия сред децата и младежите от областта, включително и с МПО “Млад огнеборец”; 9. организират и участват в провеждането на превантивни тематични дейности по ПБЗН сред различни групи от населението; 10. съхраняват и развиват традициите на пожарното и спасителното дело в областта, организират и участват в провеждането на демонстративни мероприятия и др; 11. отчитат дейността си пред ГДПБЗН при НСПБЗН - МВР.

Чл. 12. Районните служби “Пожарна безопасност и защита на населението” (РСПБЗН): 1. организират и осъществяват превантивна дейност по ПБЗН на територията на района; 2. извършват координация в областта на ПБЗН с териториалните органи на изпълнителната власт и на органите на местното самоуправление, със заинтересовани ведомства, институции, организации и други юридически лица, като внасят справки, писма и информации за тематични операции, организират и участват в мероприятия с превантивен характер в населеното място и в обектите, като инициират работни срещи, внасят писмени предложения, предлагат временни мероприятия за осигуряване на ПБЗН; 3. извършват и участват в извършването на инструктажи, обучение, занятия, демонстративни прояви и други дейности за информиране и подготовка на населението във връзка с опасността от възникване на пожари и за предприемане адекватни действия за защита и самозащита; 4. организират и провеждат обществено насочени образователни, демонстративни, спортно-състезателни мероприятия и запознаване с пожарникарската професия сред децата и младежите, включително и МПО “Млад огнеборец”; 5. извършват информационно-разяснителна дейност върху въпросите на пожарната безопасност за повишаване на противопожарната култура на населението.

Чл. 13. Превантивната дейност се планира по реда, определен в МВР и НСПБЗН - МВР, като за кампанийни дейности и изпълнение на програми и проекти се изготвят конкретни планове.

Чл. 14. (1) Основна форма за контрол на превантивната дейност на структурните звена на НСПБЗН - МВР са проверките.

(2) Контролът се организира и осъществява съгласно утвърдена от директора на НСПБЗН - МВР методика за контрол по дейността на структурните звена на НСПБЗН - МВР.

(3) Контролът на превантивната дейност се извършва от органи на НСПБЗН - МВР с възложени съответни длъжностни задължения за осъществяване като основна дейност на превенция в областта на ПБЗН.

Чл. 15. (1) Превантивната дейност, осъществявана от структурните звена на НСПБЗН - МВР, се отчита отделно и като част от цялостната им дейност.

(2) Ежеседмичното отчитане на специфични задачи се извършва и в отделен дневник.

Раздел IV

Взаимодействие с централните и териториалните органи на изпълнителната власт и органите на местното самоуправление, с гражданите и структурите на гражданското общество Чл. 16. Органите на НСПБЗН - МВР работят съвместно с централните и териториалните органи на изпълнителната власт и органите на местното самоуправление, с гражданите и структурите на гражданското общество при осъществяване на превантивна дейност, като: 1. участват при разработването и съгласуването на програми, указания, заповеди, инструкции, наредби и др.; 2. водят на отчет съвместните задачи, инициативи и мероприятия и участват в организацията, координацията и контрола по изпълнението им; 3. осъществяват методическо съдействие при провежданата от тях превантивна дейност по ПБЗН; 4. отчитат постигнатите съвместни резултати в отчет-анализите си и инициират залагане на критерии и приоритети за предстоящите периоди.

Чл. 17. (1) Органите на НСПБЗН - МВР подпомагат обществени и държавни организации и структури, с които имат споразумения за утвърждаване и развитие на МПО “Млад огнеборец” в дейностите за: 1. създаване и поддържане на постоянна материално-техническа база за водене на редовен учебен процес, тренировъчна и състезателна дейност; 2. включване на външни лектори и инструктори в обучението и подготовката на подрастващите; 3. осигуряване на преференциални условия за пожаро-приложен спорт и обучение; 4. създаване на организация за участие на младите огнеборци за подпомагане осъществяването на превантивна дейност по ПБЗН на територията на общините; 5. получаване на съдействие за сформиране и популяризиране, обучение и подготовка на членовете на МПО “Млад огнеборец”, провеждане на тренировъчна и спортно-състезателна дейност, участие в международни прояви, инициативи и др.

(2) В Генералната дирекция на НСПБЗН - МВР се води регистър на преминали съответната подготовка членове на МПО “Млад огнеборец” с оглед привличане в състава на доброволните противопожарни формирования по места за подпомагане на органите на НСПБЗН - МВР, оказване на помощ при провеждане на превантивна дейност сред населението и др.

Чл. 18. Органите на НСПБЗН - МВР си взаимодействат с териториалните органи на изпълнителната власт и с органите за местно самоуправление при: 1. разработване на проекти, програми и съвместна превантивна дейност, приемане на специфични правила по пожарна безопасност на местно ниво и др.; 2. изграждане на образователно-информационни центрове, полигони и тренажори за обучение и подготовка на населението по пожарна безопасност и защита от пожари и катастрофи.

Чл. 19. СДПБЗН, ОДПБЗН и РСПБЗН предлагат на областните управители и на органите на местната изпълнителна власт издаването на заповеди относно спазването на противопожарните изисквания.

Чл. 20. СДПБЗН, ОДПБЗН и РСПБЗН при необходимост, но не по-малко от два пъти годишно, предоставят в териториалните органи на изпълнителната власт и органите на местното самоуправление информация-анализ на пожарната обстановка и проблемни въпроси на ПБЗН на територията на региона, като предлагат превантивни мерки за тяхното осигуряване.

Чл. 21. Органите на НСПБЗН - МВР осъществяват взаимодействие с Министерството на образованието и науката и други компетентни държавни органи при: 1. внасяне на актуални промени в учебното съдържание, учебните планове и програми за подготовка в областта на ПБЗН, както и в организацията на учебния процес; 2. решаване на въпросите по обезпечаването на практическата и теоретичната подготовка на обучаемите в областта на ПБЗН; 3. осъществяване на контрол на подготовката и обучението в областта на ПБЗН; 4. провеждане на практически демонстративни занятия, проиграване на плановете за евакуация, за действие на персонала за гасене на пожар и при други произшествия в училищата и детските заведения; 5. разработване и изпълнение на програми, проекти и др. за извънкласни форми за подготовка и повишаване на противопожарната култура на обучаемите; 6. сформиране на МПО “Млад огнеборец” в училищата.

Чл. 22. Органите на НСПБЗН - МВР осъществяват съвместни дейности с неправителствени организации за популяризиране на правилата за пожарна безопасност и изграждане на противопожарна култура сред населението, като работят приоритетно сред децата и учащите се и целеви социални, възрастови и професионални групи.

Чл. 23. Органите на НСПБЗН - МВР взаимодействат с ръководителите на обекти с повишена пожарна и взривна опасност, обекти за масово събиране на хора, учебни, социални и здравни заведения и др. при организиране и провеждане на обучение и подготовка по ПБЗН на подчинените им служители чрез: 1. съгласуване на учебни програми; 2. изготвяне на разяснителни, инструктивни и обучителни материали; 3. провеждане на лектории и др.

Чл. 24. Органите на НСПБЗН - МВР подпомагат държавните органи и юридически лица за организация на обучението и подготовката на техните служители, като: 1. оказват съдействие на длъжностни лица, натоварени с функции по координиране дейността за осигуряване на ПБЗН в обектите и ведомствата; 2. подпомагат провеждането на обучението и подготовката в областта на ПБЗН.

Допълнителна разпоредба § 1. По смисъла на тази наредба: 1. “Риск” е вероятността за поява и действие на фактори, допринасящи за усложняване на пожарната и оперативната обстановка, включително от субективен характер, свързани с равнището на противопожарната култура на населението и спазването на установените правила и норми за пожарна безопасност и защита.

2. “Анализ и оценка на риска” при осъществяване на превантивна дейност е използване на резултатите от извършени анализи и оценки на риска (за обект, група обекти или територия), на фактори и параметри с въздействие на пожарната обстановка и защитата на населението за определяне на приоритетите, насоките и съдържанието на превантивната дейност.

Заключителни разпоредби § 2. Наредбата се издава на основание чл. 93, ал. 2 във връзка с чл. 93, ал. 1, т. 4 от Закона за Министерството на вътрешните работи. § 3. Изпълнението на наредбата се възлага на директора на Национална служба “Пожарна безопасност и защита на населението” - МВР и директорите на Столична и на областните дирекции “Пожарна безопасност и защита на населението”. § 4. Наредбата влиза в сила един месец след обнародването Й в “Държавен вестник”.

Министър: Р. Петков