Постановление № 32 от 22 февруари 2008 г. за изменение и допълнение на Устройствения правилник на Министерството на здравеопазването, приет с Постановление № 43 на Министерския съвет от 2006 г.

ПОСТАНОВЛЕНИЕ № 32 ОТ 22 ФЕВРУАРИ 2008 Г. за изменение и допълнение на Устройствения правилник на Министерството на здравеопазването, приет с Постановление № 43 на Министерския съвет от 2006 г. (обн., ДВ, бр. 22 от 2006 г.; изм. и доп., бр. 48 от 2006 г. и бр. 92 от 2007 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 5 се правят следните изменения и допълнения: 1. Точка 4 се изменя така: “4. провежда политиката по осъществяване на държавен здравен контрол и контрол на дейностите за ограничаване разпространението на заразните болести;”.

2. В т. 7 след думата “експертиза” се добавя “на работоспособността”.

3. В т. 9 думите “и контролира дейностите, свързани с производство и търговия с лекарствени продукти” се заличават.

4. В т. 11 думите “лекарствата и аптеките” се заменят с “лекарствените продукти”, след думата “прекурсорите” съюзът “и” се заменя със запетая и накрая се добавя “и на Закона за кръвта, кръводаряването и кръвопреливането, издава заповеди по Закона за медицинските изделия”.

5. В т. 18 думата “стоматолозите” се заменя с “лекарите по дентална медицина”.

6. В т. 19 след думата “съвети” се добавя “комисии”.

7. Създава се нова т. 26: “26. създава организация по финансирането, изготвянето на предложения за предоставяне на държавни концесии, провеждането на концесионни процедури за обществени концесии и контрола по концесионни договори при условията и по реда на Закона за концесиите, Правилника за прилагане на Закона за концесиите и Правилника за реда за упражняване правата на държавата в търговските дружества с държавно участие в капитала;”.

8. Създава се т. 27: “27. ръководи, организира и контролира дейността по защита на класифицираната информация в министерството;”.

9. Досегашната т. 26 става т. 28. § 2. В чл. 10, ал. 2 се създава т. 6: “6. възлага изпълнението на задачи, поставени от министъра, и контролира изпълнението им”. § 3. В глава втора се създава раздел V: “Раздел V

Главен държавен здравен инспектор Чл. 13а. (1) Главният държавен здравен инспектор е орган на държавния здравен контрол на територията на страната.

(2) Главният държавен здравен инспектор организира и ръководи на национално ниво: 1. държавния здравен контрол; 2. дейностите по промоция на здраве и интегрирана профилактика на болестите; 3. контрола върху заразните болести; 4. мерките по защита на населението от въздействието на йонизиращи лъчения; 5. профилактичните и противоепидемичните дейности при бедствия, аварии и катастрофи.

(3) Главният държавен здравен инспектор: 1. организира, ръководи, координира и контролира дейността на регионалните инспекции за опазване и контрол на общественото здраве; 2. организира, ръководи, координира и контролира дейността на Националния център по радиобиология и радиационна защита при осъществяване на мерките по защита на населението от въздействието на йонизиращи лъчения; 3. осъществява методическо ръководство и контрол на звената по ведомствен здравен контрол към Министерството на отбраната и Министерството на вътрешните работи.

Чл. 13б. (1) Главният държавен здравен инспектор заема длъжността по трудово правоотношение и се назначава от министър-председателя по предложение на министъра на здравеопазването.

(2) Дейността на главния държавен здравен инспектор се подпомага от Министерството на здравеопазването.

Чл. 13в. При осъществяване на правомощията си главният държавен здравен инспектор издава индивидуални административни актове.” § 4. В чл. 14 се правят следните изменения: 1. В ал. 1 числото “15” се заменя с “16”.

2. В ал. 2 числото “325” се заменя с “372”. § 5. В чл. 16, ал. 2 се правят следните изменения и допълнения: 1. Създава се нова т. 8: “8. отговаря за организирането, координирането и контрола на дейността по управление при кризи;”.

2. Създава се т. 9: “9. отговаря за организация на дейността с жалбите и сигналите на граждани и организации, постъпили в министерството;”.

3. Досегашната т. 8 става т. 10. § 6. В чл. 17, ал. 3 се създават т. 5 и 6: “5. контрол относно спазването на препоръките на компетентните органи при извършени инспекции и одити на дейността на министерството и на второстепенните разпоредители с бюджетни кредити към министъра; 6. разглеждане на предложения и сигнали, постъпили в министерството по реда на Административнопроцесуалния кодекс.” § 7. В чл. 20 се правят следните изменения и допълнения: 1. Създава се нова т. 6: “6. осъществява предварителен контрол за законосъобразност на всички документи и действия, свързани с финансовата дейност, и осъществява проверки при вземането на решения за поемане на задължения и извършване на разход със средства, получени от републиканския бюджет;”.

2. Досегашните т. 6 - 8 стават съответно т. 7 - 9.

3. Досегашната т. 9 става т. 10 и се изменя така: “10. съгласува договорите за централизирани доставки и услуги;”.

4. Досегашните т. 10 - 20 стават съответно т. 11 - 21. § 8. В чл. 21 се правят следните изменения и допълнения: 1. В т. 3 думите “и на лечебните заведения, търговски дружества” се заличават.

2. В т. 5 думите “и по работата с жалбите и сигналите на гражданите” се заличават.

3. Създава се нова т. 6: “6. участва в разглеждането на сигнали и жалби, свързани с административното обслужване;”.

4. Досегашните т. 6 - 16 стават съответно т. 7 - 17.

5. Досегашната т. 17 става т. 18 и в нея думите “регистъра на административните структури и на актовете на органите на изпълнителната власт” се заменят с “Административния регистър”. § 9. В чл. 22, ал. 1 се правят следните изменения и допълнения: 1. Точки 5 и 6 се изменят така: “5. организира логистиката на посещенията на министъра и на заместник-министрите в страната и в чужбина; 6. организира, координира, контролира и отговаря за поддържането на актуална информация на интернет страницата на министерството.”

2. Точка 11 се изменя така: “11. осигурява изпълнението на програмите за пребиваването на чуждестранни делегации и гости;”.

3. Създава се т. 12: “12. организира обявяването на проекти на нормативни актове и на интернет страницата на министерството, които се предоставят от дирекция “Канцелария и управление на човешките ресурси.” § 10. В чл. 23 се правят следните изменения и допълнения: 1. Точки 10 и 11 се изменят така: “10. съгласува актове, свързани с управлението и ползването на обектите - държавна собственост, предоставени на министерството; 11. съгласува актове, с които министърът упражнява правомощията на принципал на лечебните заведения, и актовете, свързани с концесионната дейност;”.

2. Създава се т. 14: “14. изготвя становища по конституционни дела, по които министърът е заинтересувана страна.” § 11. В чл. 24 т. 9 се изменя така: “9. организира дейностите по техническото поддържане на сградния фонд, ползван от министерството, ведомствените жилища и гаражите.” § 12. В чл. 25 се правят следните изменения и допълнения: 1. Създава се нова т. 4: “4. дирекция “Превенция и контрол на СПИН, туберкулоза и полово предавани инфекции;”.

2. Досегашните т. 4 - 9 стават съответно т. 5 - 10. § 13. В чл. 26 се правят следните изменения и допълнения: 1. В т. 1 накрая се добавя “и координира и контролира изпълнението им”.

2. В т. 3 думите “изготвя анализ на” се заменят с “анализира”.

3. В т. 7 запетаята и думите “свързани с лекарствената политика” се заменят с “в областта на здравната политика”.

4. В т. 8 думите “лекарствата и аптеките” се заменят с “лекарствените продукти”.

5. Създава се нова т. 9: “9. изготвя анализи, оценки и прогнози по проблемите на лекарствената политика;”.

6. Точка 10 се отменя.

7. Досегашната т. 9 става т. 10 и се изменя така: “10. планира, разпределя и контролира централните доставки на лекарствени продукти за лечебните заведения, като: а) изготвя предложения до министъра относно необходимите количества лекарствени продукти и свързаните с това финансови средства, заплащани от републиканския бюджет; б) осъществява контрол върху доставките и разпределянето на лекарствени продукти, заплащани от републиканския бюджет;”.

8. В т. 11 след думите “цените на” думата “лекарствата” се заменя с “лекарствените продукти по Закона за лекарствените продукти в хуманната медицина”, а думите “и на специализираните комисии по Закона за лекарствата и аптеките в хуманната медицина” се заличават.

9. Точка 12 се изменя така: “12. подпомага министъра при упражняване на правомощията му във връзка с дейността по провеждане на медицински научни изследвания върху хора по реда на Закона за здравето.”

10. Създават се т. 15 - 18: “15. участва в проверки и в разглеждането на предложения и сигнали, свързани с провеждането на държавната здравна политика; 16. подпомага министъра при упражняване на правомощията му по Закона за медицинските изделия, както и при тяхното планиране, разпределяне и контролиране за нуждите на здравната система; 17. организира дейността на информационно-аналитичното звено по чл. 259, ал. 8 от Закона за лекарствените продукти в хуманната медицина; 18. събира и анализира информация за състоянието и тенденциите за развитие на здравната система, здравното състояние на населението и потребностите от човешки ресурси в областта на здравеопазването в Република България и за здравните системи в други държави.” § 14. Член 27 се изменя така: “Чл. 27. Дирекция “Медицински дейности”: 1. разработва проекти на нормативни актове, свързани с медицинските дейности; 2. осъществява контрол по спазване на медицинските стандарти и дейности и по медицинското обслужване на пациентите; 3. осъществява контрол върху достъпа и качеството на медицинската дейност в страната; 4. осъществява методическо ръководство и контрол и координира дейността на центровете за спешна медицинска помощ, лечебните заведения за стационарна психиатрична помощ и държавните домове за медико-социални грижи за деца, в които се осъществяват медицинско наблюдение и специфични грижи за деца; 5. координира дейността на центровете за трансфузионна хематология по отношение на качеството и ефективността на дейностите по вземане, обработка, преработка, съхраняване и разпределение на кръв и кръвни съставки; 6. разработва критерии и система за оценка на резултатите от медицинската дейност на ръководителите на лечебните заведения по чл. 5, ал. 1 от Закона за лечебните заведения; 7. подпомага министъра при осъществяване на правомощията му в областта на трансплантацията на органи, тъкани и клетки; 8. подпомага министъра при осъществяване на правомощията му по ръководство и контрол на медицинската експертиза на работоспособността; 9. организира дейността по издаване и отнемане на разрешения за лечебна дейност и на разрешения за международен обмен на органи, тъкани и клетки; 10. извършва оценка на въздействието при прилагане на нормативни актове, свързани с медицинските дейности; 11. организира дейността, свързана с подпомагане лечението на български граждани в чужбина извън обхвата на задължителното здравно осигуряване; 12. организира, координира и контролира дейността по осигуряване, подобряване и развитие на спешната медицинска помощ в Република България; 13. подпомага министъра при реализиране на правомощията му, свързани с прилагането на неконвенционалните методи за благоприятно въздействие върху индивидуалното здраве; 14. координира дейностите по осигуряване на устойчиво развитие на спешната медицинска помощ и по опазване на психичното здраве; 15. организира дейностите, свързани с определяне на национални и републикански консултанти, и изготвя правила за тяхната работа; 16. участва в проверки и в разглеждането на предложения и сигнали, свързани с медицинското обслужване на гражданите; 17. поддържа регистри по Закона за лечебните заведения и по Закона за кръвта, кръводаряването и кръвопреливането; 18. участва в разработването и изпълнението на международни проекти в областта на медицинските дейности; 19. участва в разработването на годишния доклад за състоянието на здравето на гражданите по въпроси, свързани с медицинското обслужване.” § 15. В чл. 28 се правят следните изменения и допълнения: 1. В т. 1 думите “профилактиката и контрола на ХИВ/СПИН и полово предаваните болести (ППБ)” се заличават.

2. В т. 6 думите “профилактиката и контрола на заразните болести” се заменят с “надзора над заразните болести и имунопрофилактиката”.

3. Точки 9 и 10 се отменят.

4. В т. 12 след думите “водите за къпане” се поставя запетая и се добавя “атмосферния въздух”, а думите “анализ, оценка и контрол” се заменят с “мониторинг”.

5. В т. 16 след думите “промоция на здравето” се добавя “и участва в публични изяви, свързани с тези дейности”.

6. В т. 17 в началото се добавя “организационно и”.

7. Създават се т. 22 - 24: “22. участва в изпълнението на международни програми и проекти в областта на общественото здраве; 23. извършва оценка на въздействието при прилагане на нормативните актове в областта на общественото здраве; 24. участва в проверки и в разглеждането на предложения и сигнали, свързани с опазване на общественото здраве и с държавния здравен контрол.” § 16. Създава се чл. 28а: “Чл. 28а. Дирекция “Превенция и контрол на СПИН, туберкулоза и полово предавани инфекции”: 1. разработва проекти на национални стратегии в областта на превенцията и контрола на СПИН, туберкулозата и полово предаваните инфекции (ППИ); 2. разработва и координира изпълнението на международни, национални и регионални проекти и програми по проблемите на СПИН, туберкулоза и ППИ; 3. разработва и съгласува проекти на нормативни актове в областта на превенцията и контрола на СПИН, туберкулозата и ППИ; 4. анализира епидемичната обстановка в страната, изготвя доклади, оценки и прогнози, свързани с надзора на СПИН, туберкулозата и ППИ; 5. изготвя, ръководи и координира планирането, изпълнението, отчитането и оценката на дейностите, свързани с превенцията на СПИН, туберкулоза и ППИ; 6. административно обслужва дейността на Националния комитет по профилактика на СПИН и ППБ към Министерския съвет, Националния координационен комитет за борба срещу СПИН и туберкулоза и Експертните съвети по СПИН и туберкулоза към министерството; 7. разработва и координира национална система за мониторинг и оценка на резултатите от изпълнението на стратегии, проекти и програми в областта на СПИН, туберкулоза и ППИ; 8. методически подпомага дейността на националните центрове към министерството, регионалните инспекции за опазване и контрол на общественото здраве, регионалните центрове по здравеопазване и лечебните заведения по проблемите на СПИН, туберкулоза и ППИ; 9. разработва прогнози и анализи и участва в дейността по определяне на потребностите от финансови ресурси за промоция на здраве, превенция, диагностика и лечение на СПИН, туберкулоза и ППИ; 10. участва със свои специалисти в работни групи и експертни съвети на други ведомства; 11. участва в изготвянето на становища и позиции по проблемите на СПИН, туберкулоза и ППИ, предназначени за работните органи към Съвета на Европа, Европейската комисия и Европейския съюз; 12. осъществява връзки с правителствени, неправителствени и международни организации по въпросите на СПИН, туберкулоза и ППИ.” § 17. В чл. 29 се правят следните изменения и допълнения: 1. Създава се нова т. 2: “2. идентифицира, разработва, участва в разработването, изпълнението и контрола на проекти в областта на здравеопазването в изпълнение на Националната стратегическа референтна рамка, националните планове за развитие и оперативните програми на Република България;”.

2. Досегашните т. 2 - 4 стават съответно т. 3 - 5.

3. Досегашната т. 5 става т. 6 и се изменя така: “6. участва в разработването и съгласуването на проекти на финансови меморандуми и други споразумения за финансиране от предприсъединителните програми, Структурните фондове и Кохезионния фонд на Европейския съюз, както и от други финансиращи институции по програми и проекти в областта на здравеопазването.” § 18. В чл. 30 се правят следните изменения и допълнения: 1. Точка 3 се изменя така: “3. поддържа оперативни контакти на експертно равнище по въпросите на европейската интеграция, включително чрез Постоянното представителство на Република България към Европейския съюз, с институциите на Европейския съюз, както и с Представителството на Европейската комисия в България и с институции на държавите - членки на Европейския съюз;”.

2. В т. 4 думите “Съвета за координация и мониторинг към Съвета по европейска интеграция” се заменят със “Съвета по европейските въпроси”.

3. В т. 10 думата “Стоматология” се заменя с “Дентална медицина”.

4. Точка 15 се изменя така: “15. съгласува и организира приемането и изпращането на чуждестранни делегации, посещенията на министъра и на заместник-министрите в чужбина и обмена на специалисти, изготвя проекти и програми за пребиваването им и оформя командировките в чужбина;”.

5. Създават се т. 20 и 21: “20. изготвя и координира изготвянето на нормативни актове в областта на координацията на системите за социална сигурност в частта здравни грижи; 21. организира, координира и отговаря за изпълнението на дейностите, свързани с координация на системите за социална сигурност в частта здравни грижи.” § 19. В чл. 31 се правят следните изменения и допълнения: 1. Създават се нови т. 8 - 12: “8. организира дейността по управление на собствеността на министерството; 9. организира и осъществява концесионната политика и дейността по предоставяне на държавни и обществени концесии; 10. осъществява подготвителни, регулиращи, координиращи, контролни и информационни функции във връзка с процеса на концесиониране; 11. подготвя документите и организира провеждането на процедури за предоставяне на концесии в здравеопазването съвместно с други дирекции в министерството; 12. организира и осъществява превантивен и текущ контрол по предоставянето на концесии и изпълнението на концесионните договори.”

2. Досегашните т. 8 - 12 стават съответно т. 13 - 17. § 20. В чл. 32 се правят следните изменения и допълнения: 1. Досегашният текст става ал. 1 и в нея се правят следните изменения и допълнения: а) в т. 2 думата “стоматологична” се заменя с “дентална”; б) точка 4 се отменя; в) създава се нова т. 8: “8. подпомага дейността, свързана с координация на системите за социална сигурност в частта здравни грижи;”; г) досегашната т. 8 става т. 9.

2. Създава се ал. 2: “(2) За осъществяване на своите правомощия служителите на дирекцията имат право да осъществяват проверки на място в Националната здравноосигурителна каса, районните здравноосигурителни каси, осигурителните дружества и изпълнителите на медицинска помощ, както и да изискват и получават необходимите документи и информация, свързани с изпълнението на функциите по ал. 1. ” § 21. В чл. 33 се правят следните изменения и допълнения: 1. В т. 1 след думите “наркотични вещества” се добавя “по чл. 32 и 33 от Закона за контрол върху наркотичните вещества и прекурсорите”.

2. Създават се нови т. 3 - 5: “3. организира дейността по издаване на разрешения по чл. 73 от Закона за контрол върху наркотичните вещества и прекурсорите; 4. организира дейността по издаване и подновяване на разрешения за осъществяване на субституиращи и поддържащи програми, използващи упойващи вещества за лица, зависими от наркотични вещества, и осъществява контрол на отчетността, документацията и съхранението на наркотичните вещества, използвани в програмите; 5. поддържа регистри по Закона за контрол върху наркотичните вещества и прекурсорите;”.

3. Досегашните т. 3 - 7 стават съответно т. 6 - 10.

4. Създават се т. 11 - 13: “11. координира и методически ръководи дейността на инспекторите по наркотични вещества към регионалните центрове по здравеопазване съгласно чл. 17, ал. 1 от Закона за контрол върху наркотичните вещества и прекурсорите; 12. участва в комисии по унищожаване на незаконно придобити растения, наркотични вещества и техните препарати; 13. координира изпълнението на национални стратегии и програми в областта на борбата с наркотиците.” § 22. В чл. 35 се създава ал. 5: “(5) Всички сигнали, свързани със злоупотреби с власт и корупция, се разпределят на инспектората, проучват се от него и се докладват на министъра. Сигнали за злоупотреби с власт и за корупция, свързани със служители на инспектората, се изпращат на министъра.” § 23. В чл. 36, ал. 1 след думите “заместник-министрите” се поставя запетая и се добавя “главният държавен здравен инспектор”. § 24. В чл. 39, т. 1, буква “а” и т. 2, буква “а” след думите “заместник-министър” се поставя запетая и се добавя “главния държавен здравен инспектор”. § 25. В чл. 43 се правят следните изменения и допълнения: 1. Досегашният текст става ал. 1 и в нея след думите “административни услуги” се добавя “и лицата, които подават писмени предложения и сигнали по реда на Административнопроцесуалния кодекс”.

2. Създава се ал. 2: “(2) Приемът на граждани и представители на организации за изслушване на техните устни предложения и сигнали е в рамките на приемното време на министерството, което се обявява на неговата страница в интернет и на информационните табла в сградите на министерството.” § 26. Приложението към чл. 14, ал. 3 се изменя така: “Приложение към чл. 14, ал. 3

Численост на персонала в организационните структури и административните звена в Министерството на здравеопазването - 372 щатни бройки

Политически кабинет 14 в т.ч. съветници и експерти 8

Главен секретар 1 дирекция “Вътрешен одит” 10

Главен държавен здравен инспектор на Република България 1

Инспекторат 12

Звено “Сигурност на информацията” 2

Обща администрация 132 в т.ч.: дирекция “Бюджет и счетоводство” 39 дирекция “Канцелария и управление на човешките ресурси” 32 дирекция “Връзки с обществеността и протокол” 7 дирекция “Правна” 27 дирекция “Административни дейности и управление при кризи” 27

Специализирана администрация 200 в т.ч.: дирекция “Национална здравна политика” 44 дирекция “Медицински дейности” 25 дирекция “Обществено здраве” 30 дирекция “Превенция и контрол на

СПИН, туберкулоза и полово предавани инфекции” 8 дирекция “Управление на проекти и програми” 15 дирекция “Европейски въпроси и международно сътрудничество” 22 дирекция “Инвестиционна политика” 26 дирекция “Специализиран медицински надзор” 9 дирекция “Наркотични вещества” 11 дирекция “Електронно здравеопазване” 10”.

Заключителни разпоредби § 27. (1) Националният център по хематология и трансфузиология към Министерството на здравеопазването се преобразува в Национален център по трансфузионна хематология чрез отделяне на дейността по лечение на хематологични заболявания в “Специализирана болница за активно лечение на хематологични заболявания” - ЕАД, София.

(2) Правоприемници на активите и пасивите, както и на правата и задълженията и фактическите отношения на Националния център по хематология и трансфузиология са Националният център по трансфузионна хематология и “Специализирана болница за активно лечение на хематологични заболявания” - ЕАД, София, съобразно отделянето на дейността по ал. 1.

(3) Трудовите правоотношения с работниците и служителите от Националния център по хематология и трансфузиология, които преминават в търговското дружество, се уреждат съгласно чл. 123 от Кодекса на труда.

(4) Министърът на финансите по предложение на министъра на здравеопазването да извърши съответните корекции по бюджета на Министерството на здравеопазването, произтичащи от отделянето по aл. 1. § 28. В приложение № 1 към чл. 1, ал. 1, т. 1 от Постановление № 175 на Министерския съвет от 2007 г. за заплатите в бюджетните организации и дейности (обн., ДВ, бр. 61 от 2007 г.; изм. и доп., бр. 78, 80, 100, 101, 104, 108 и 110 от 2007 г. и бр. 10, 14 и 17 от 2008 г.) се правят следните допълнения: 1. В пореден № 4, колона 2 се добавя числото “430,07”.

2. В пореден № 4.1, колона 2 се добавя числото “425,75”.

3. В пореден № 4.2, колона 2 се добавя числото “637,85”. § 29. В Постановление № 212 на Министерския съвет от 2000 г. за определяне на лечебни заведения по чл. 5, ал. 1 от Закона за лечебните заведения и на техните специфични функции (обн., ДВ, бр. 84 от 2000 г.; изм. и доп., бр. 7 и 18 от 2001 г., бр. 2 от 2002 г., бр. 13 от 2003 г. и бр. 96 от 2005 г.) се правят следните изменения: 1. В чл. 5, ал. 3 думите “Националният център по хематология и трансфузиология” се заменят с “Националният център по трансфузионна хематология”, а думата “лечебна” се заличава.

2. В приложение № 3 към чл. 5, ал. 1, на ред 5, колона 2 думите “Национален център по хематология и трансфузиология” се заменят с “Национален център по трансфузионна хематология”. § 30. В § 1 от допълнителните разпоредби на Наредбата за условията и реда за възмездяване и остойностяване на разходите по вземане, диагностика и преработка на кръв и кръвни съставки, за стимулирането, организирането и провеждането на дейностите, свързани с кръводаряването, и за реда и цените за заплащане на кръвта и кръвните съставки, приета с Постановление № 113 на Министерския съвет от 2007 г., (ДВ, бр. 42 от 2007 г.), думите “Националния център по хематология и трансфузиология” се заменят с “Националния център по трансфузионна хематология”. § 31. В приложението към чл. 2, ал. 2, т. 6 и ал. 3 от Постановление № 43 на Министерския съвет от 2006 г. за приемане на Устройствен правилник на Министерството на здравеопазването (обн., ДВ, бр. 22 от 2006 г.; изм. и доп., бр. 39 и 93 от 2006 г., бр. 75 от 2007 г.; попр., бр. 76 от 2007 г.) се правят следните изменения: 1. На ред 12 числото “42” се заменя с “48”.

2. На ред 13 числото “6749” се заменя със “7599”.

3. На ред 14 думите “Национален център по хематология и трансфузиология - София” се заменят с “Национален център по трансфузионна хематология - София”, а числото “328” се заменя с “205”.

4. На ред 16 числото “1486” се заменя с “1453”.

5. На ред 17 числото “3043” се заменя с “3023”. § 32. Параграф 28 влиза в сила от 1 февруари 2008 г. § 33. Постановлението се приема на основание чл. 35, ал. 1 от Закона за лечебните заведения.

Министър-председател: Сергей Станишев

Главен секретар на Министерския съвет: Севдалин Мавров