Закон за изменение и допълнение на Закона за “Държавен вестник”

УКАЗ № 24

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за изменение и допълнение на Закона за “Държавен вестник”, приет от ХL Народно събрание на 31 януари 2008 г.

Издаден в София на 7 февруари 2008 г.

Президент на републиката: Георги Първанов

Подпечатан с държавния печат.

Министър на правосъдието: Миглена Тачева

ЗАКОН за изменение и допълнение на Закона за “Държавен вестник” (обн., ДВ, бр. 89 от 1995 г.; попр., бр. 92 от 1995 г.; изм., бр. 123 от 1997 г., бр. 56 от 1999 г., бр. 1 от 2000 г., бр. 97 от 2001 г., бр. 9 и 42 от 2003 г., бр. 31 от 2005 г., бр. 36 от 2006 г.) § 1. В чл. 1 се създава ал. 3: “(3) “Държавен вестник” поддържа интернет страница, достъпът до която е свободен и безплатен.” § 2. В чл. 3 се правят следните изменения и допълнения: 1. Досегашният текст става ал. 1.

2. Създава се ал. 2: “(2) Официалният и неофициалният раздел се публикуват и в интернет страницата на “Държавен вестник”. При несъответствие между печатното издание и изданието в интернет страницата правно значение има текстът на печатното издание.” § 3. В чл. 10 се правят следните изменения и допълнения: 1. В ал. 1 се създава изречение трето: “Искането може да се подаде и по електронен път по реда на Закона за електронното управление.”

2. Създава се нова ал. 3: “(3) В редакцията на “Държавен вестник” се води входящ регистър на съпроводителните писма с искане за обнародване, който е публичен. Редът за воденето на регистъра се определя с разпореждане на председателя на Народното събрание.”

3. Досегашните ал. 3 и 4 стават съответно ал. 4 и 5. § 4. В чл. 11, т. 2 думите “три месеца” се заменят с “един месец”. § 5. В чл. 12 се създава ал. 3: “(3) “Държавен вестник” се публикува в интернет страницата в деня, в който се издава печатното издание.” § 6. Член 16 се изменя така: “Чл. 16. Печатното издание на “Държавен вестник” се разпространява чрез абонамент и ръчна продажба.”

Заключителна разпоредба § 7. Законът влиза в сила от 1 юли 2008 г.

Законът е приет от 40-то Народно събрание на 31 януари 2008 г. и е подпечатан с официалния печат на Народното събрание.

Председател на Народното събрание: Георги Пирински