Постановление № 72 от 3 април 2007 г. за приемане на Правилник за прилагане на Закона за експортния контрол на оръжия и изделия и технологии с двойна употреба и за одобряване на Тарифа за таксите, които се събират по Закона за експортния контрол на оръжия и изделия и технологии с двойна употреба

ПОСТАНОВЛЕНИЕ № 72 ОТ 3 АПРИЛ 2007 Г. за приемане на Правилник за прилагане на Закона за експортния контрол на оръжия и изделия и технологии с двойна употреба и за одобряване на Тарифа за таксите, които се събират по Закона за експортния контрол на оръжия и изделия и технологии с двойна употреба

МИНИСТЕРСКИЯТ СЪВЕТ ПОСТАНОВИ: Чл. 1. Приема Правилник за прилагане на Закона за експортния контрол на оръжия и изделия и технологии с двойна употреба.

Чл. 2. Одобрява Тарифа за таксите, които се събират по Закона за експортния контрол на оръжия и изделия и технологии с двойна употреба.

Заключителни разпоредби § 1. Отменя се Правилникът за прилагане на Закона за контрол на външнотърговската дейност с оръжие и със стоки и технологии с възможна двойна употреба, приет с Постановление № 274 на Министерския съвет от 2002 г. (обн., ДВ, бр. 115 от 2002 г.; изм. и доп., бр. 97 от 2003 г., бр. 11 и 35 от 2004 г. и бр. 27, 78 и 96 от 2005 г.). § 2. Отменя се Тарифата за таксите, които се събират по Закона за контрол на външнотърговската дейност с оръжие и със стоки и технологии с възможна двойна употреба, одобрена с Постановление № 54 на Министерския съвет от 1996 г. (обн., ДВ, бр. 27 от 1996 г.; изм. и доп., бр. 55 от 1997 г. и бр. 115 от 2002 г.). § 3. Постановлението се приема на основание чл. 75, ал. 1 и § 13 от преходните и заключителните разпоредби на Закона за експортния контрол на оръжия и изделия и технологии с двойна употреба.

Министър-председател: Сергей Станишев

За Главен секретар на Министерския съвет: Галина Маринска

ПРАВИЛНИК за прилагане на Закона за експортния контрол на оръжия и изделия и технологии с двойна употреба

Глава първа

ОБЩА РАЗПОРЕДБА Чл. 1. С правилника се урежда прилагането на Закона за експортния контрол на оръжия и изделия и технологии с двойна употреба, наричан по-нататък “закона”.

Глава втора

ИЗНОС, ВНОС, ТРАНСФЕР, ТРАНСПОРТИРАНЕ И ТРАНЗИТ НА ОРЪЖИЯ И БРОКЕРСКА ДЕЙНОСТС ОРЪЖИЯ

Раздел I

Лицензиране Чл. 2. (1) Лиценз за право за извършване на износ, внос и трансфер на оръжия или право за транспортиране на оръжия се издава от Междуведомствения съвет по въпросите на военнопромишления комплекс и мобилизационната готовност на страната, наричан по-нататък “Междуведомствения съвет”, за определен срок и с определен обхват.

(2) Ограниченият лиценз се издава за не повече от две трети от категориите от Списъка на оръжията и/или за не повече от 5 държави, спрямо които не са въведени ограничителни мерки от националното и/или европейското законодателство.

(3) За получаване на лиценз за право за извършване на износ, внос и трансфер на оръжия заявителите представят в Междуведомствения съвет заявление по образец - приложение № 1, и документите по чл. 10, ал. 1 и 2 от закона.

(4) За получаване на лиценз за право на транспортиране на оръжия от територията на една трета страна за територията на друга трета страна заявителите представят в Междуведомствения съвет заявление по образец - приложение № 1, и документите по чл. 10, ал. 3 от закона.

(5) Лиценз по ал. 1 се издава в два екземпляра по образец - съответно приложение № 2 и приложение № 3. Първият екземпляр се предоставя на заявителя, а вторият остава в Междуведомствения съвет.

Раздел II

Регистрация за брокерска дейност с оръжия Чл. 3. (1) Регистрацията за извършване на брокерска дейност с оръжия се извършва от Междуведомствения съвет за срок 3 години.

(2) За регистрацията за извършване на брокерска дейност с оръжия заявителите представят в Междуведомствения съвет заявление по образец - приложение № 1, и документите по чл. 21, ал. 1 и 2 от закона.

(3) Междуведомственият съвет след извършване на регистрация издава удостоверение за регистрация за извършване на брокерска дейност в два екземпляра по образец - приложение № 4. Първият екземпляр се предоставя на заявителя, а вторият остава в Междуведомствения съвет.

Раздел III

Разрешениe за износ, внос, трансфер, транзит, участиe в изложения на оръжия и брокерска сделка с оръжия

Разрешение за износ Чл. 4. Износ на оръжия се извършва въз основа на разрешение за износ, издадено от Междуведомствената комисия за експортен контрол и неразпространение на оръжията за масово унищожение към министъра на икономиката и енергетиката, наричана по-нататък “Междуведомствената комисия”.

Чл. 5. (1) За получаване на разрешение за износ на оръжия заявителят представя в Междуведомствената комисия следните документи: 1. попълнено заявление по образец - приложение № 5; 2. попълнен образец - приложение № 6, в 4 екземпляра; 3. копие и заверен превод на български език на документите, удостоверяващи правото на участниците в сделката да извършват съответните дейности; 4. копие и заверен превод на български език на документите, удостоверяващи произхода, придобиването и функционалното предназначение на оръжията; 5. оригинал на сертификат за краен потребител и/или международен сертификат за внос, издаден от компетентен орган на страната на крайния потребител, и заверен превод на български език; 6. копие и заверен превод на български език на документ, потвърждаващ външнотърговските отношения (договор и/или поръчка), както и на документ, удостоверяващ участието в сделката на други лица, различни от чуждестранния вносител и/или краен потребител (брокер, спедитор, превозвач и други); 7. документ за платена държавна такса.

(2) В случай че съгласно националното законодателство на държавата, за която ще се изнасят оръжията, не се издава документът по ал. 1, т. 3, заявителят представя в Междуведомствената комисия писмена декларация от вносителя и заверен превод на български език за това.

(3) Документът по ал. 1, т. 6 трябва да включва: страните по сделката, наименование на стоката, технически параметри, количество, условия на доставка, цена, срок за изпълнение, клауза за недопускане на реекспорт от купувача и/или крайния потребител без писменото съгласие на Междуведомствената комисия.

(4) Износителите на оръжия са длъжни да представят в Междуведомствената комисия удостоверение за осъществена доставка или еквивалентен документ, включващ количество, вид, съответна идентификация (сериен номер, сертификат, спецификация) и краен потребител по сделката, издаден от национален компетентен орган на държавата на крайния потребител и потвърждаващ осъществяването на доставката, не по-късно от 3 месеца от датата на пристигането й в държавата на крайния потребител.

Чл. 6. За получаване на разрешение в случай на реекспорт, износ след внос и износ след трансфер на оръжия заявителят представя в Междуведомствената комисия освен документите по чл. 5, ал. 1: 1. разрешение за реекспорт и заверен превод на български език от компетентния орган на държавата, от която са внесени или трансферирани оръжията; 2. декларация от чуждестранния изпращач и заверен превод на български език, че няма наложена забрана за реекспорт, в случай че съгласно националното законодателство на държавата, от която са внесени или трансферирани оръжията, не се издава документът по т. 1.

Чл. 7. (1) За получаване на разрешение за износ на оръжия по рекламация, свързани с разрешени сделки на Министерството на отбраната и Министерството на вътрешните работи, заявителят представя в Междуведомствената комисия следните документи: 1. попълнено заявление по образец - приложение № 5; 2. попълнен образец - приложение № 6, в 4 екземпляра; 3. копие и заверен превод на български език на документите, удостоверяващи правото на участниците в сделката да извършват съответните дейности; 4. документ, удостоверяващ рекламацията - рекламационен акт или протокол; 5. копие и заверен превод на български език на документ, издаден от компетентен орган на държавата, в която ще се извършат дейности по рекламацията (сервизно обслужване, ремонт), удостоверяващ замяната или ремонта на оръжията по рекламацията и последващия износ за Министерството на отбраната или Министерството на вътрешните работи.

(2) В случай че съгласно националното законодателство на държавата, за която ще се изнасят оръжията, не се издава документът по ал. 1, т. 3, заявителят представя в Междуведомствената комисия писмена декларация от вносителя и заверен превод на български език за това.

Разрешение за внос Чл. 8. Внос на оръжия се извършва въз основа на разрешение за внос, издадено от Междуведомствената комисия.

Чл. 9. (1) За получаване на разрешение за внос на оръжия заявителят представя в Междуведомствената комисия следните документи: 1. попълнено заявление по образец - приложение № 5; 2. попълнен образец - приложение № 7, в 4 екземпляра; 3. копие и заверен превод на български език на документите, удостоверяващи правото на участниците в сделката да извършват съответните дейности; 4. копие и заверен превод на български език на документите, удостоверяващи произхода, придобиването и функционалното предназначение на оръжията; 5. копие и заверен превод на български език на документ, потвърждаващ външнотърговските отношения (договор, проформа фактура, фактура), както и на документ, удостоверяващ участието в сделката на други лица, различни от чуждестранния износител (брокер, спедитор, превозвач и други); 6. писмена декларация по образец - приложение № 8, от крайния потребител, че внесените оръжия няма да бъдат реекспортирани или прехвърлени на трети физически и/или юридически лица без разрешението на българските компетентни органи и ще бъдат използвани при спазване на действащото българско законодателство и с която крайният потребител се задължава писмено да информира в срок 5 работни дни Междуведомствената комисия преди всяка последваща промяна на крайния потребител на оръжията на територията на Република България с изключение на случаите на продажби в търговската мрежа; всеки последващ краен потребител попълва приложение № 8; 7. копие на сертификат за крайния потребител по сделката, в случай че е издаван от органите по чл. 22, ал. 1; 8. документ за платена държавна такса.

(2) В случай че съгласно националното законодателство на държавата, от която ще се изнасят оръжията, не се издава документът по ал. 1, т. 3, заявителят представя в Междуведомствената комисия писмена декларация от износителя и заверен превод на български език за това.

(3) Документът по ал. 1, т. 5 трябва да включва реквизитите по чл. 5, ал. 3.

Чл. 10. (1) За получаване на разрешение за внос за собствени нужди на Министерството на отбраната и Министерството на вътрешните работи заявителят представя в Междуведомствената комисия следните документи: 1. попълнено заявление по образец - приложение № 5; 2. попълнен образец - приложение № 7, в 4 екземпляра; 3. копие и заверен превод на български език на документите, удостоверяващи правото на участниците в сделката да извършват съответните дейности; 4. копие и заверен превод на български език на документите, удостоверяващи произхода, придобиването и функционалното предназначение на оръжията; 5. документ, удостоверяващ, че заявеният внос е за собствените нужди на Министерството на отбраната или Министерството на вътрешните работи; 6. копие от сертификат за краен потребител, в случай че е издаван от органите по чл. 22, ал. 1.

(2) В случай че съгласно националното законодателство на държавата, от която ще се изнасят оръжията, не се издава документът по ал. 1, т. 3, заявителят представя в Междуведомствената комисия писмена декларация от износителя и заверен превод на български език за това.

Разрешение за трансфер Чл. 11. Трансфер на оръжия се извършва въз основа на разрешение за трансфер, издадено от Междуведомствената комисия.

Чл. 12. (1) За получаване на разрешение за трансфер на оръжия от територията на Република България заявителят представя в Междуведомствената комисия следните документи: 1. попълнено заявление по образец - приложение № 5; 2. попълнен образец - приложение № 9, в 4 екземпляра; 3. копие и заверен превод на български език на документите, удостоверяващи правото на участниците в сделката да извършват съответните дейности; 4. копие и заверен превод на български език на документите, удостоверяващи произхода, придобиването и функционалното предназначение на оръжията; 5. оригинал на сертификат за краен потребител и/или международен сертификат за внос, издаден от компетентен орган на страната на крайния потребител, и заверен превод на български език; 6. копие и заверен превод на български език на документ, потвърждаващ външнотърговските отношения (договор и/или поръчка), както и на документ, удостоверяващ участието в сделката на други лица, различни от чуждестранния вносител и/или краен потребител (брокер, спедитор, превозвач и други); 7. документ за платена държавна такса.

(2) За получаване на разрешение за трансфер за територията на Република България заявителят представя в Междуведомствената комисия следните документи: 1. попълнено заявление по образец - приложение № 5; 2. попълнен образец - приложение № 9, в 4 екземпляра; 3. копие и заверен превод на български език на документите, удостоверяващи правото на участниците в сделката да извършват съответните дейности; 4. копие и заверен превод на български език на документите, удостоверяващи произхода, придобиването и функционалното предназначение на оръжията; 5. копие и заверен превод на български език на документ, потвърждаващ външнотърговските отношения (договор, проформа фактура, фактура), както и на документ, удостоверяващ участието в сделката на други лица, различни от чуждестранния вносител и/или краен потребител (брокер, спедитор, превозвач и други); 6. писмена декларация по образец - приложение № 8, от вносителя и от крайния потребител, ако е различен от вносителя, че внесените оръжия няма да бъдат реекспортирани или прехвърлени на трети физически и/или юридически лица без разрешението на българските компетентни органи и ще бъдат използвани при спазване на действащото българско законодателство и с която вносителят и крайният потребител се задължават писмено да информират в срок 5 работни дни Междуведомствената комисия преди всяка последваща промяна на крайния потребител на оръжията на територията на Република България с изключение на случаите на продажби в търговската мрежа; всеки последващ краен потребител попълва приложение № 8; 7. копие на сертификат за крайния потребител по сделката, в случай че е издаван от органите по чл. 22, ал. 1; 8. документ за платена държавна такса.

(3) В случай че съгласно националното законодателство на държавата, за която или от която ще се извърши трансферът, не се издава документът по ал. 1, т. 3 и ал. 2, т. 3, заявителят представя в Междуведомствената комисия писмена декларация от вносителя и заверен превод на български език за това.

(4) Документът по ал. 1, т. 6 и ал. 2, т. 5 трябва да включва реквизитите по чл. 5, ал. 3.

(5) Изпращачите са длъжни да представят в Междуведомствената комисия удостоверение за осъществена доставка или еквивалентен документ, включващ количество, вид, съответната идентификация (сериен номер, сертификат, спецификация) и краен потребител по сделката, издаден от получателя в държавата на крайния потребител и потвърждаващ осъществяването на доставката, не по-късно от 3 месеца от датата на пристигането й в държавата на крайния потребител, както и копия на транспортните документи, издадени при осъществяването на доставката.

Чл. 13. За получаване на разрешение в случаите на трансфер след внос или трансфер след трансфер на оръжия заявителят представя в Междуведомствената комисия освен съответните документи по чл. 5, ал. 1 и чл. 12, ал. 1 и заверен превод на български език на: 1. разрешение за износ или трансфер от компетентния орган на държавата, от която са трансферирани или внесени оръжията; 2. декларация от първоначалния изпращач, че няма наложена забрана за реекспорт от държавата, от която са трансферирани или внесени оръжията, ако съгласно националното законодателство на държавата не се издава документът по т. 1.

Чл. 14. За трансфер за територията на Република България за собствени нужди на Министерството на отбраната и Министерството на вътрешните работи, както и за трансфер от територията на Република България по рекламации, свързани с разрешени сделки на Министерството на отбраната и Министерството на вътрешните работи, се издава разрешение за трансфер.

Чл. 15. (1) За получаване на разрешение за трансфер за територията на Република България за собствени нужди заявителите по чл. 14 представят в Междуведомствената комисия следните документи: 1. попълнено заявление по образец - приложение № 5; 2. попълнен образец - приложение № 9, в 4 екземпляра; 3. копие и заверен превод на български език на документите, удостоверяващи правото на участниците в сделката да извършват съответните дейности; 4. копие и заверен превод на български език на документите, удостоверяващи произхода, придобиването и функционалното предназначение на оръжията; 5. копие на сертификат за крайния потребител по сделката, в случай че е издаван от органите по чл. 22, ал. 1; 6. документ, удостоверяващ, че заявеният трансфер е за собствените нужди на Министерството на отбраната или Министерството на вътрешните работи.

(2) За получаване на разрешение за трансфер от територията на Република България по рекламации заявителите по чл. 14 представят в Междуведомствената комисия следните документи: 1. попълнено заявление по образец - приложение № 5; 2. попълнен образец - приложение № 9, в 4 екземпляра; 3. копие и заверен превод на български език на документите, удостоверяващи правото на участниците в сделката да извършват съответните дейности; 4. документ, удостоверяващ рекламацията (рекламационен акт или протокол); 5. копие и заверен превод на български език на документ, издаден от компетентен орган на държавата, в която ще се извършат дейности по рекламацията (сервизно обслужване, ремонт), удостоверяващ замяната или ремонта на оръжията по рекламацията и последващия трансфер за Министерството на отбраната или Министерството на вътрешните работи.

(3) В случай че съгласно националното законодателство на държавата, от която или за която ще се извърши трансферът на оръжията, не се издава документът по ал. 1, т. 3 и ал. 2, т. 3, заявителят представя в Междуведомствената комисия писмена декларация от изпращача, съответно получателя, и заверен превод на български език за това.

Разрешение за брокерска сделка Чл. 16. За извършване на брокерска сделка с оръжия се издава разрешение за брокерска сделка от Междуведомствената комисия.

Чл. 17. (1) За получаване на разрешение за брокерска сделка с оръжия заявителят представя в Междуведомствената комисия следните документи: 1. попълнено заявление по образец - приложение № 5; 2. попълнен образец - приложение № 10, в 4 екземпляра; 3. копие и заверен превод на български език на документите, удостоверяващи правото на участниците в сделката да извършват съответните дейности; 4. копие и заверен превод на български език на документ, удостоверяващ участието на заявителя в сделката; 5. оригинал или нотариално заверено копие и заверен превод на български език на разрешението за износ, ако това се изисква по националното законодателство на държавата на износителя; 6. оригинал на сертификат за краен потребител и/или международен сертификат за внос или техни копия, заверени съответно от компетентния орган в страната на крайния потребител или в страната на изпращача, със заверен превод на български език; 7. копие и заверен превод на български език на документите, потвърждаващи външнотърговските отношения (договор, фактура, поръчка и други) между участниците в сделката; 8. документ за платена държавна такса.

(2) В случай че съгласно националното законодателство на държавата не се издава документът по ал. 1, т. 3 и 5, заявителят представя в Междуведомствената комисия писмена декларация от изпращача и получателя и заверен превод на български език за това.

(3) След получаване на разрешение за брокерска сделка заявителят се задължава да информира писмено Междуведомствената комисия за участието на други български физически и юридически лица в осъществяването на брокерската сделка.

Разрешение за транзит Чл. 18. Транзит на оръжие с автомобилен и/или железопътен транспорт се извършва въз основа на разрешение за транзит, издадено от Междуведомствената комисия.

Чл. 19. (1) За издаване на разрешението за транзит изпращачът или упълномощено от него лице представя в Междуведомствената комисия следните документи: 1. попълнено заявление по образец - приложение № 5; 2. попълнен образец - приложение № 11, в 4 екземпляра; 3. легализирано копие и заверен превод на български език на документите, удостоверяващи правото на износителя да извършва съответната дейност; 4. копие на сертификата за краен потребител и/или международен сертификат за внос, издаден от компетентен орган на страната на крайния потребител, и заверен превод на български език; 5. копие и заверен превод на български език на разрешението за транзит или за приемане на територията на държавата, следваща Република България по маршрута на транзита, издадено от компетентен орган; 6. копие и заверен превод на български език на документите, удостоверяващи произхода, придобиването и функционалното предназначение на оръжията; 7. документ за платена държавна такса.

(2) В случай че съгласно националното законодателство на държавата не се издава документът по ал. 1, т. 5, изпращачът или упълномощено от него лице представя в Междуведомствената комисия писмена декларация и заверен превод на български език за това.

(3) Разрешението за транзит е валидно при условията и до изтичането на срока, посочени в него, но за не повече от 30 дни, считано от датата на въвеждането на територията на Република България.

(4) В разрешението за транзит на оръжия се посочват маршрутът на преминаване през територията на Република България и планираният срок за преминаване.

Разрешение за участие в изложения Чл. 20. За участие в търговски изложения, свързано с поставяне под режими временен износ с реимпорт, временен внос с реекспорт на оръжия или трансфер на оръжия от и за територията на Република България, се издава разрешение за участие в изложения.

Чл. 21. (1) За получаване на разрешение за участие в изложения заявителят представя в Междуведомствената комисия следните документи: 1. попълнено заявление по образец - приложение № 12; 2. попълнен образец - приложение № 13, в 4 екземпляра; 3. копия и заверени преводи на български език на документи, издадени от компетентни органи от страните на чуждестранните контрагенти, удостоверяващи правото им да извършват тази дейност по националното си законодателство; 4. копие и заверен превод на български език на документите, удостоверяващи произхода, придобиването и функционалното предназначение на оръжията; 5. копие и заверен превод на български език на документи, потвърждаващи организирането и провеждането на изложението; 6. документ за платена държавна такса.

(2) В случай че съгласно националното законодателство на държавата не се издава документът по ал. 1, т. 3, заявителят представя в Междуведомствената комисия писмена декларация от изпращача и получателя и заверен превод на български език за това.

(3) Разрешението по чл. 20 се издава еднократно за календарната година и обхваща участията на заявителя за нея.

(4) Всяко конкретно участие в изложения от приложенията на разрешението по чл. 20 се заверява от секретаря на Междуведомствената комисия след представяне на документ, потвърждаващ участието на заявителя в съответното изложение, не по-късно от 10 работни дни преди провеждането на изложението.

(5) Всяко участие в изложение извън включените в разрешението по чл. 20 се извършва по реда на чл. 5, 9 и 12.

Раздел IV

Издаване на сертификат за краен потребител, международен сертификат за внос и сертификат за осъществена доставка на оръжия Чл. 22. (1) Ако страната на изпращача изисква от българския получател сертификат за краен потребител на оръжия, той се издава в 3 екземпляра по образец - приложение № 14, както следва: 1. от Министерството на отбраната - когато оръжията са за нуждите на въоръжените сили; 2. от Министерството на вътрешните работи - когато оръжията са за нуждите на това министерство; 3. от други държавни органи, които използват изделия от Списъка на оръжията в съответствие с функциите, които изпълняват.

(2) Първият екземпляр на сертификата се предоставя на заявителя, вторият се изпраща на Междуведомствената комисия, а третият остава в съответния орган.

(3) Поименният състав на лицата (титуляр и заместник), имащи право да подписват сертификатите за краен потребител по ал. 1, се утвърждава от съпредседателите на Междуведомствения съвет по предложение на съответните министри или ръководителя на съответния държавен орган.

(4) Спесимените с подписите на лицата по ал. 3 се изпращат до Междуведомствения съвет, Междуведомствената комисия и Министерството на външните работи.

(5) Ако страната на изпращача изисква издаването на сертификат за краен потребител на оръжия, различен от този по образец - приложение № 14, държавните органи по ал. 1 могат да издават такъв документ при спазване разпоредбите на ал. 2 - 4.

Чл. 23. (1) Ако страната на изпращача изисква от българския получател международен сертификат за внос на оръжия, той се издава в два екземпляра по образец - приложение № 15, от Междуведомствената комисия.

(2) Международният сертификат за внос на оръжия се издава от Междуведомствената комисия въз основа на издадено от Междуведомствената комисия разрешение за внос на оръжия. Първият екземпляр на сертификата се предоставя на заявителя, а вторият остава в Междуведомствената комисия.

(3) Международният сертификат за внос се подписва от председателя на Междуведомствената комисия или от длъжностно лице, упълномощено с негова заповед.

(4) Спесимените с подписите на лицата по ал. 3 се изпращат до Междуведомствения съвет и до Министерството на външните работи.

Чл. 24. (1) За получаване на сертификат по чл. 22 или 23 лицензираният заявител представя пред съответния орган следните документи: 1. заявление за получаване на сертификат по образец - приложение № 16; 2. копие и заверен превод на български език на документ от чуждестранния изпращач или копие и заверен превод на договор, удостоверяващ необходимостта от издаване на сертификата; 3. копие и заверен превод на български език на документ, издаден от компетентен орган на страната на изпращача, удостоверяващ правото му да осъществи износа.

(2) В случай че съгласно националното законодателство на държавата не се издава документът по ал. 1, т. 3, заявителят представя пред съответния орган писмена декларация от износителя и заверен превод на български език за това.

Чл. 25. (1) Органите по чл. 22, ал. 1 и чл. 23 се произнасят по заявленията в срок 15 работни дни от датата на получаването им и уведомяват заявителя в срок 3 работни дни от датата на вземане на своето решение.

(2) Сертификатите по чл. 22 и 23 се предоставят от заявителя на чуждестранния изпращач.

(3) В случай че сертификатът не бъде предоставен на компетентните органи на страната на изпращача в срок 6 месеца от датата на издаването му, получателят е длъжен да върне оригинала на сертификата на органа, който го е издал.

Чл. 26. (1) Ако страната на изпращача изисква удостоверение за осъществена доставка на оръжия при митническото оформяне на стоките, вносителят представя пред митническите органи в компетентното митническо учреждение попълнено удостоверение за осъществена доставка в 3 екземпляра по образец - приложение № 17, и копие на съответното разрешение за внос.

(2) Заявителят получава образец - приложение № 17 по ал. 1, от Междуведомствената комисия след подаване на заявление за издаване на удостоверение за осъществена доставка на оръжия по образец - приложение № 16.

(3) Представеното удостоверение за осъществена доставка се заверява от митническите органи в компетентното митническо учреждение, разрешили съответния митнически режим. Първият екземпляр от удостоверението се предоставя на вносителя, вторият екземпляр в срок 15 работни дни от датата на заверяването на удостоверението се изпраща от централното митническо управление на Агенция “Митници” в Министерството на икономиката и енергетиката, а третият остава в централното митническо управление на Агенция “Митници”.

Глава трета

ИЗНОС, ТРАНСФЕР И ВНОС НА ИЗДЕЛИЯ И ТЕХНОЛОГИИ С ДВОЙНА УПОТРЕБА И БРОКЕРСКА ДЕЙНОСТ С ИЗДЕЛИЯ С ДВОЙНА УПОТРЕБА

Раздел I

Регистрация на лицата за износ и трансфер на изделия и технологии с двойна употреба Чл. 27. (1) Износ и трансфер от територията на Република България за територията на държава от Общността на изделия с двойна употреба, включени в Приложение I на Регламент № 1334/2000 на Съвета на Европейския съюз, публикуван в “Официален вестник” на Европейските общности, бр. 159, за въвеждане режим на Общността за контрол на износа на изделия с двойна употреба, с всичките му изменения и допълнения, наричан по-нататък “Регламент 1334/2000”, и определените с акт на Министерския съвет могат да извършват физически и юридически лица след регистрация в

Междуведомствената комисия с изключение на случаите, за които е издадено разрешение от друга държава от Общността.

(2) Лицата по ал. 1, кандидатстващи за регистрация за износ и трансфер на изделия с двойна употреба, представят в Междуведомствената комисия попълнено заявление за издаване на удостоверение за регистрация по образец - приложение № 18, и документите съответно по чл. 43, ал. 2 и чл. 54, ал. 2 от закона.

(3) Удостоверение за регистрация по ал. 2 се издава в два екземпляра по образец - приложение № 19.

(4) Удостоверение за регистрация се издава първоначално за срок 3 години, след изтичането на който всяка последваща регистрация се извършва за същия срок.

(5) Първият екземпляр на издадените удостоверения за регистрация се предоставя на заявителя, а вторият остава в Междуведомствената комисия.

Раздел II

Разрешение за износ и разрешение за трансфер на изделия и технологии с двойна употреба

Общи положения Чл. 28. (1) Разрешение за износ и трансфер от територията на Република България за територията на друга държава от Общността на изделия и технологии с двойна употреба се издава от Междуведомствената комисия само на лицата по чл. 27, ал. 1, притежаващи удостоверение за регистрация.

(2) Разрешението по ал. 1 може да бъде използвано единствено от лицето, на което е издадено.

(3) При необходимост Междуведомствената комисия може да изиска от заявителя допълнителна информация, която има отношение към сделката.

Разрешение за износ Чл. 29. (1) За износ на изделия и технологии с двойна употреба, посочени в Приложение I на Регламент 1334/2000 и определените с акт на Министерския съвет, се издава разрешение за износ от Междуведомствената комисия.

(2) Разрешението за износ по ал. 1 може да е индивидуално разрешение за износ, глобално разрешение за износ или генерално разрешение за износ.

(3) Индивидуално разрешение за износ се издава по образец - приложение № 20, за: 1. износ на изделия с двойна употреба, посочени в Приложение I на Регламент 1334/2000, за определена държава чрез една доставка или чрез частични доставки на основание на търговски отношения между износителя и чуждестранния контрагент; издаденото разрешение е със срок на валидност до една година и може да бъде продължено еднократно за срок до 6 месеца; 2. предоставяне на техническа помощ за военна крайна употреба съгласно чл. 68 от закона.

(4) Глобално разрешение за износ се издава по образец - приложение № 20, за износ на определен тип или категория изделия с двойна употреба, посочени в Приложение I, с изключение на изделията, посочени в част 2 от Приложение II на Регламент 1334/2000, което е валидно за износ за една или повече държави. Издаденото разрешение е със срок на валидност до две години и може да бъде продължено еднократно за срок до една година.

(5) Генерално разрешение за износ се издава за износителите по чл. 43 от закона за износ на изделия с двойна употреба от Приложение I с изключение на изделията, посочени в част 2 от Приложение IV на Регламент 1334/2000. Генералното разрешение за износ се публикува от Междуведомствената комисия. Издаденото разрешение е със срок на валидност до две години и може да бъде продължено еднократно за срок до една година.

Чл. 30. (1) За износ на изделия с двойна употреба за държавите, посочени в Приложение II на Регламент 1334/2000, се прилага генерално разрешение на Общността за износ съгласно чл. 6 от Регламент 1334/2000.

(2) В срок 5 работни дни преди извършването на износ по ал. 1 износителят е длъжен да представи в Междуведомствената комисия декларация по образец - приложение № 21.

Чл. 31. (1) За получаване на разрешение за износ по чл. 29, ал. 3 и 4 заявителят представя в Междуведомствената комисия следните документи: 1. попълнено заявление по образец - приложение № 22 или приложение № 23, в зависимост от вида на разрешението; 2. попълнен образец - приложение № 20, в 4 екземпляра; 3. оригинал на сертификат за крайна употреба/краен потребител и/или на заявление за крайна употреба/краен потребител, и/или на международен сертификат за внос, издаден от компетентните органи на страната на крайния потребител, и заверен превод на български език; 4. копие и заверен превод на български език на документ, включващ реквизитите по чл. 5, ал. 3 и потвърждаващ външнотърговските отношения (договор и/или поръчка), както и на документ, удостоверяващ участието в сделката на други лица, различни от чуждестранния вносител и/или краен потребител (брокер, спедитор, превозвач и други); 5. копие и заверен превод на български език на документ, удостоверяващ правото на участниците в сделката да извършват съответните дейности; 6. копие и заверен превод на български език на документ от производителя на изделията с двойна употреба, удостоверяващ техните технически характеристики, функционално предназначение, качествен и количествен състав; 7. копие и заверен превод на български език на документ, удостоверяващ произхода и придобиването на изделието; 8. документ за платена държавна такса.

(2) В случай че съгласно националното законодателство на държавата не се издава документът по ал. 1, т. 5, заявителят представя в Междуведомствената комисия писмена декларация от вносителя и заверен превод на български език за това.

(3) При подаване на заявление за глобално разрешение за износ заявителят трябва да представи документи, удостоверяващи, че за предходната година е извършил и/или ще извърши през следващата година на базата на договорни отношения не по-малко от 10 износа на изделията с двойна употреба, които са описани в заявлението, за посочените в него получатели.

Чл. 32. В случай на реекспорт, износ след внос и износ след трансфер на изделия с двойна употреба от Приложение I на Регламент 1334/2000 заявителят представя в Междуведомствената комисия освен документите по чл. 31, ал. 1: 1. разрешение и заверен превод на български език за реекспорт от компетентния орган на държавата, от която са внесени или трансферирани изделията; 2. декларация от чуждестранния изпращач и заверен превод на български език, че няма наложена забрана за реекспорт, в случай че съгласно националното законодателство на държавата, от която са внесени или трансферирани изделията, не се издава документът по т. 1.

Чл. 33. Заявителят е длъжен да представи в Междуведомствената комисия удостоверение за осъществена доставка или еквивалентен документ, издадени от компетентен орган на страната на крайния потребител, в срок до 3 месеца считано от датата на доставянето на изделията с двойна употреба в страната на крайния потребител.

Разрешение за трансфер Чл. 34. (1) За трансфер на изделия и технологии с двойна употреба, посочени в Приложение IV на Регламент 1334/2000 и определените с акт на Министерския съвет, от територията на Република България за територията на друга държава от Общността се издава разрешение за трансфер от Междуведомствената комисия.

(2) Разрешението за трансфер по ал. 1 може да е индивидуално разрешение за трансфер, глобално разрешение за трансфер или генерално разрешение за трансфер.

(3) Индивидуално разрешение за трансфер се издава по образец - приложение № 24, за трансфер в Общността на изделия с двойна употреба от Приложение IV на Регламент 1334/2000. Издаденото разрешение е със срок на валидност до една година и може да бъде продължено еднократно за срок до 6 месеца.

(4) Глобално разрешение за трансфер се издава по образец - приложение № 24, за трансфер в Общността на изделия с двойна употреба, посочени в част 1 от Приложение IV на Регламент 1334/2000. Издаденото разрешение е със срок на валидност до две години и може да бъде продължено еднократно за срок до една година.

(5) Генерално разрешение за трансфер се издава за лицата по чл. 54 от закона за трансфер в Общността на изделия с двойна употреба, посочени в част 1 от Приложение IV на Регламент 1334/2000. Генералното разрешение за трансфер се публикува от Междуведомствената комисия. Издаденото разрешение е със срок на валидност до две години и може да бъде продължено еднократно за срок до една година.

(6) За трансфер на изделия и технологии с двойна употреба, посочени в част II от Приложение IV на Регламент 1334/2000, не се издава генерално разрешение за трансфер.

(7) При подаване на заявление за глобално разрешение за трансфер заявителят трябва да представи документи, удостоверяващи, че за предходната година е извършил и/или ще извърши през следващата година на базата на договорни отношения не по-малко от 10 трансфера на изделията с двойна употреба, които са описани в заявлението, за всеки от посочените в него получатели.

Чл. 35. (1) За получаване на разрешение за трансфер от територията на Република България за територията на друга държава от Общността заявителят представя в Междуведомствената комисия следните документи: 1. попълнено заявление по образец - приложение № 22 или приложение № 23, в зависимост от вида на разрешението; 2. попълнен образец - приложение № 24, в 4 екземпляра; 3. оригинал на сертификат за крайна употреба/краен потребител и/или заявление за крайна употреба/краен потребител, и/или международен сертификат за внос, издаден от компетентните органи на страната на крайния потребител, и заверен превод на български език; 4. копие и заверен превод на български език на документ, включващ реквизитите по чл. 5, ал. 3, потвърждаващ външнотърговските отношения (договор и/или поръчка), както и на документ, удостоверяващ участието в сделката на други лица, различни от чуждестранния вносител и/или краен потребител (брокер, спедитор, превозвач и други); 5. копие и заверен превод на български език на документ, удостоверяващ правото на участниците в сделката да извършват съответните дейности; 6. копие и заверен превод на български език на документ от производителя на изделието с двойна употреба, удостоверяващ неговите технически характеристики, функционално предназначение, качествен и количествен състав; 7. копие и заверен превод на български език на документ, удостоверяващ произхода и придобиването на изделието; 8. документ за платена държавна такса.

(2) В случай че съгласно националното законодателство на държавата не се издава документът по ал. 1, т. 5, заявителят представя в Междуведомствената комисия писмена декларация от получателя и заверен превод на български език за това.

(3) Изпращачът на изделията е длъжен да представи в Междуведомствената комисия удостоверение за осъществена доставка или еквивалентен документ, издаден от получателя в държавата на крайния потребител и потвърждаващ осъществяването на доставката, не по-късно от 3 месеца от датата на пристигането й в държавата на крайния потребител и копия на транспортните документи, издадени при осъществяването на доставката.

Раздел III

Регистрация за брокерска дейност с изделия и технологии с двойна употреба Чл. 36. (1) Регистрацията за извършване на брокерска дейност с изделия и технологии с двойна употреба се извършва от Междуведомствения съвет за срок 3 години.

(2) За регистрацията за извършване на брокерска дейност с изделия и технологии с двойна употреба заявителите представят в Междуведомствения съвет заявление по образец - приложение № 1, и документите по чл. 21, ал. 1 от закона.

(3) Междуведомственият съвет след извършване на регистрация издава удостоверение за регистрация за извършване на брокерска дейност в два екземпляра по образец - приложение № 25. Първият екземпляр се предоставя на заявителя, а вторият остава в Междуведомствения съвет.

Раздел IV

Удостоверение за внос на изделия и технологии с двойна употреба Чл. 37. Внос на изделия с двойна употреба от Приложение IV на Регламент 1334/2000 на територията на Република България от държави извън Общността и определените с акт на Министерския съвет могат да извършват физически и юридически лица след регистриране на вноса от министъра на икономиката и енергетиката или от упълномощени от него длъжностни лица.

Чл. 38. (1) Лицата по чл. 37, кандидатстващи за регистриране на вноса, представят в Министерството на икономиката и енергетиката следните документи: 1. попълнено удостоверение в 4 екземпляра по образец - приложение № 26; 2. копие и заверен превод на български език на документ, удостоверяващ правото на участниците в сделката да извършват съответните дейности; 3. копие и заверен превод на български език на документ, потвърждаващ външнотърговските отношения (договор, проформа фактура, фактура); 4. декларация по образец - приложение № 27, от крайния потребител, че внесените изделия и технологии няма да бъдат реекспортирани или прехвърлени на трети физически и/или юридически лица без разрешението на българските компетентни органи и ще бъдат използвани при спазване на действащото българско законодателство и с която крайният потребител се задължава писмено да информира в срок 5 работни дни Междуведомствената комисия преди всяка последваща промяна на крайния потребител на територията на Република България на изделията с двойна употреба; всеки последващ краен потребител попълва приложение № 27; 5. копие и заверен превод на български език на документ от производителя на изделието с двойна употреба, удостоверяващ неговите технически характеристики, функционално предназначение, качествен и количествен състав; 6. документ за платена държавна такса.

(2) В случай че съгласно националното законодателство на държавата не се издава документът по ал. 1, т. 2, заявителят представя в Междуведомствената комисия писмена декларация от износителя и заверен превод на български език за това.

(3) Регистрирането на сделките се извършва в 7-дневен срок считано от датата на получаване на документите по ал. 1, за които се издава удостоверение за внос.

(4) Издаденото удостоверение е със срок на валидност до една година и може да бъде продължено еднократно за срок до 6 месеца.

Раздел V

Издаване на сертификат за краен потребител, международен сертификат за внос и сертификат за осъществена доставка на изделия и технологии с двойна употреба Чл. 39. (1) Ако страната на изпращача изисква от българския получател сертификат за краен потребител на изделия и технологии с двойна употреба, той се издава в 3 екземпляра по образец - приложение № 28, при условията и по реда на чл. 22, както следва: 1. от Министерството на отбраната - когато изделията и/или технологиите са за нуждите на въоръжените сили; 2. от Министерството на вътрешните работи - когато изделията и/или технологиите са за нуждите на това министерство; 3. от други държавни органи, които използват изделия от Списъка на изделията и технологиите с двойна употреба, в съответствие с функциите, които изпълняват.

(2) Ако страната на изпращача изисква издаването на сертификат за краен потребител на изделия и технологии с двойна употреба, различен от този по образец - приложение № 28, държавните органи по ал. 1 могат да издават такъв документ при спазване разпоредбите на чл. 22, ал. 2 - 4.

(3) Ако страната на изпращача изисква от българския получател международен сертификат за внос на изделия и технологии с двойна употреба, той се издава в два екземпляра по образец - приложение № 29, от Министерството на икономиката и енергетиката. Първият екземпляр се предоставя на заявителя, а вторият остава в Министерството на икономиката и енергетиката.

(4) Ако страната на изпращача изисква удостоверение за осъществена доставка на изделия и технологии с двойна употреба при митническото оформяне на стоките, вносителят представя пред митническите органи в компетентното митническо учреждение попълнено удостоверение за осъществена доставка в 3 екземпляра по образец - приложение № 30, и копие на съответното удостоверение за внос.

(5) Заявителят получава образец - приложение № 30 по ал. 4, от Министерството на икономиката и енергетиката.

(6) Представеното удостоверение за осъществена доставка се заверява от митническите органи в компетентното митническо учреждение, разрешили съответния митнически режим. Първият екземпляр от удостоверението се предоставя на вносителя, вторият екземпляр в срок 15 работни дни от датата на заверяване на удостоверението се изпраща от централното митническо управление на Агенция “Митници” в Министерството на икономиката и енергетиката, а третият остава в централното митническо управление на Агенция “Митници”.

Чл. 40. (1) За получаване на сертификат по чл. 39 заявителят представя пред съответния орган следните документи: 1. заявление за получаване на сертификат по образец - приложение № 31; 2. копие и заверен превод на български език на документ от чуждестранния изпращач или копие и заверен превод на договор, удостоверяващ необходимостта от издаване на сертификата; 3. копие и заверен превод на български език на документ, издаден от компетентен орган на страната на изпращача, удостоверяващ правото му да осъществи износа.

(2) В случай че съгласно националното законодателство на държавата не се издава документът по ал. 1, т. 3, заявителят представя пред съответния орган писмена декларация от износителя и заверен превод на български език за това.

(3) Органите по чл. 39, ал. 1 и 3 се произнасят по заявленията в срок 15 работни дни от датата на получаването им и уведомяват заявителя в срок 3 работни дни от датата на вземане на своето решение.

(4) Сертификат по чл. 39, ал. 1 и 3 се предоставя от заявителя на изпращача, а в случай че не бъде предоставен на компетентните органи на страната на изпращача в срок до 6 месеца от датата на издаването му, получателят е длъжен да върне оригинала на сертификата на органа, който му го е издал.

Глава четвърта

СЪСТАВ И РЕД НА ДЕЙНОСТ НА МЕЖДУВЕДОМСТВЕНАТА КОМИСИЯ Чл. 41. (1) Междуведомствената комисия се състои от председател и шестима членове.

(2) Председател на Междуведомствената комисия е министърът на икономиката и енергетиката.

(3) Членове на Междуведомствената комисия са: 1. двама представители на Министерството на икономиката и енергетиката; 2. представител на Министерството на вътрешните работи; 3. представител на Министерството на външните работи; 4. двама представители на Министерството на отбраната.

(4) Членовете на Междуведомствената комисия и техните заместници се утвърждават поименно със заповед на председателя на Междуведомствената комисия по предложение на съответните министри.

(5) Дейността на Междуведомствената комисия се подпомага от секретар и заместник-секретар, които са служители на Министерството на икономиката и енергетиката и се утвърждават поименно със заповед на председателя на Междуведомствената комисия. Заместник-секретарят изпълнява функциите на секретар на Междуведомствената комисия, в случай че секретарят отсъства.

Чл. 42. (1) Дейността на Междуведомствената комисия се ръководи от председателя.

(2) Председателят може да упълномощи член на Междуведомствената комисия да ръководи заседание.

(3) Секретарят на Междуведомствената комисия писмено информира членовете на Междуведомствената комисия за всяко предстоящо заседание не по-късно от 5 работни дни преди датата на насроченото заседание.

(4) Материалите по дневния ред за заседанията, както и съхраняваните в Междуведомствената комисия протоколи и други материали се предоставят на членовете на Междуведомствената комисия и/или на техни представители, определени поименно от съответния член на Междуведомствената комисия.

(5) Заявления и материали, постъпили след датата на уведомлението за предстоящо заседание на Междуведомствената комисия, се разглеждат на следващото й заседание с изключение на случаите, когато заявленията и материалите са с доказано неотложен характер.

Чл. 43. (1) Заседанията на Междуведомствената комисия са закрити.

(2) Заседанията на Междуведомствената комисия са редовни, ако на тях присъстват не по-малко от две трети от всичките й членове.

(3) В дневния ред за заседанията могат да се включват за обсъждане освен заявления за извършване на регистрация и за издаване на разрешения и други въпроси от компетентността на Междуведомствената комисия.

(4) За всяка точка от дневния ред на заседанието Междуведомствената комисия приема отделно протоколно решение.

(5) Протоколните решения се подписват от председателя, членовете, секретаря и заместник-секретаря на Междуведомствената комисия. В случаите по чл. 41, ал. 5 протоколните решения се подписват от присъстващите на заседанието.

Чл. 44. Вземането на решения неприсъствено се осъществява по инициатива на председателя на Междуведомствената комисия или на някой от нейните членове.

Чл. 45. Документите по правилника се подават във и се получават от деловодството на съответната администрация по реда на Административно-процесуалния кодекс и Закона за защита на класифицираната информация.

Глава пета

ЗАДЪЛЖЕНИЯ НА ЛИЦАТА, ИЗВЪРШВАЩИ ДЕЙНОСТИ С ОРЪЖИЯ И ИЗДЕЛИЯ С ДВОЙНА УПОТРЕБА Чл. 46. Лицата, извършващи дейности с оръжия и изделия с двойна употреба, са длъжни да въведат вътрешни правила за организация и контрол на извършваните дейности, които да съдържат: 1. насоки на фирмената политика в съответствие със законодателството в областта на експортния контрол; 2. списък на физическите лица, които пряко участват в тази дейност, придружен от автобиографии и кадрови справки на лицата; 3. процедури за поддържане на регистър за сделките, които сключват по този закон - приложение № 32, съхраняван за срок не по-малък от 10 години; 4. програма за обучение на персонала, пряко свързан с тази дейност; 5. правила и процедури за извършване на дейности, подлежащи на експортен контрол по реда на закона; 6. програма за извършване на вътрешни проверки; 7. правила и процедури за констатиране на нарушения по смисъла на закона и последващи мерки.

Чл. 47. (1) Лицата, извършващи дейности с оръжия и изделия с двойна употреба, са длъжни да съхраняват за срок не по-малък от 10 години търговските и транспортните документи и информацията, свързана с осъществяването на съответната дейност, съдържащи данни за: 1. вида на оръжията или изделията с двойна употреба и съответната им идентификация, като сериен номер, сертификат, спецификация; 2. количеството на изделията; 3. името и адреса на износителя и на получателя; 4. крайния потребител и крайната употреба на оръжията или изделията с двойна употреба; 5. името, служебното положение и адреса на представителите на страната по сделката и на крайния потребител, отговорни за изпълнението на задълженията по сделката.

(2) Лицата, извършващи дейности с оръжия и изделия с двойна употреба, са длъжни: 1. при поискване от контролните органи по чл. 71 от закона да предоставят информацията по ал. 1 и да оказват съдействие при извършване на проверки от тях; 2. в определените срокове да представят в Междуведомствената комисия информацията и документите, изисквани по закона и правилника, свързани с изпълнението на разрешените от нея дейности; 3. да спазват условията, при които е разрешена тази дейност; 4. да информират за всяка промяна на обстоятелствата по ал. 1; 5. да информират Междуведомствената комисия, ако са налице условията, посочени в чл. 4 от закона.

ДОПЪЛНИТЕЛНА РАЗПОРЕДБА § 1. В случаите, при които транспортът се осъществява по въздух, Междуведомствената комисия уведомява Министерството на външните работи в отговор на постъпилите запитвания от него относно актуалността на разрешенията, издадени по смисъла на чл. 5, 6, 7, 9, 10, 12, 13, 15, 21, 31, 32 и 35, както следва: 1. не по-късно от 3 работни дни от датата на получаване на запитването, ако за осъществяване на разрешенията се изисква осигуряването на дипломатически разрешения от чужди държави; 2. не по-късно от 5 работни дни от датата на получаване на запитването, ако за осъществяване на разрешенията не се изисква осигуряването на дипломатически разрешения от чужди държави.

ПРЕХОДНИ И ЗАКЛЮЧИТЕЛНИ РАЗПОРЕДБИ § 2. Заявления за издаване на разрешения, подадени не по-късно от 5 работни дни преди влизането в сила на правилника, се разглеждат при условията и по реда на Правилника за прилагане на закона за контрол на външнотърговската дейност с оръжие и със стоки и технологии с възможна двойна употреба, приет с Постановление № 274 на Министерския съвет от 2002 г. (обн., ДВ, бр. 115 от 2002 г.; изм. и доп., бр. 97 от 2003 г., бр. 11 и 35 от 2004 г. и бр. 27, 78 и 96 от 2005 г.). § 3. Правилникът се приема на основание § 13 от преходните и заключителните разпоредби на закона за експортния контрол на оръжия и изделия и технологии с двойна употреба (ДВ, бр. 11 от 2007 г.). § 4. Отменя се Правилникът за прилагане на Закона за контрол на външнотърговската дейност с оръжие и със стоки и технологии с възможна двойна употреба, приет с Постановление № 274 на Министерския съвет от 2002 г. (обн., ДВ, бр. 115 от 2002 г., изм. и доп., бр. 97 от 2003 г., бр. 11 и 35 от 2004 г. и бр. 27, 78 и 96 от 2005 г.).

(Забележка на редакцията: виж приложенията в PDF-а на броя)

Приложение № 1

Приложение № 2

Приложение № 3

Приложение № 4

Приложение № 5

Приложение № 6

Приложение № 7

Приложение № 8

Приложение № 9

Приложение № 10

Приложение № 11

Приложение № 12

Приложение № 13

Приложение № 14

Приложение № 15

Приложение № 16

Приложение № 17

Приложение № 18

Приложение № 19

Приложение № 20

Приложение № 21

Приложение № 22

Приложение № 23

Приложение № 24

Приложение № 25

Приложение № 26

Приложение № 27

Приложение № 28

Приложение № 29

Приложение № 30

Приложение № 31

Приложение № 32

ТАРИФА за таксите, които се събират по Закона за експортния контрол на оръжия и изделия и технологии с двойна употреба Чл. 1. (1) За разглеждане и издаване на документи от Междуведомствения съвет по въпросите на военнопромишления комплекс и мобилизационната готовност на страната към Министерския съвет, наричан по-нататък “Междуведомствения съвет”, се заплащат следните такси: 1. за разглеждане на заявление за издаване на лиценз за износ, внос, трансфер и транспортиране на оръжия между трети страни и регистрация за извършване на брокерска дейност с оръжия и с изделия с двойна употреба - 30 лв.; 2. за разглеждане на заявление за изменение и/или допълнение на лиценз за износ, внос, трансфер и транспортиране на оръжия между трети страни и за изменение и/или допълнение на регистрация за извършване на брокерска дейност с оръжия и с изделия с двойна употреба - 30 лв.; 3. за издаване на пълен лиценз за износ, внос и трансфер на оръжия - 800 лв.; 4. за издаване на ограничен лиценз за износ, внос и трансфер на оръжия - 600 лв.; 5. за издаване на лиценз за транспортиране на оръжие между трети страни - 400 лв.; 6. за регистрация за брокерска дейност с оръжия между трети страни - 400 лв.; 7. за регистрация за брокерска дейност с изделия с двойна употреба между трети страни - 200 лв.; 8. за издаване на изменен и/или допълнен лиценз за износ, внос, трансфер и транспортиране на оръжия между трети страни и регистрация за извършване на брокерска дейност с оръжия и с изделия с двойна употреба - 50 на сто от таксата за първоначално издаване.

(2) За разглеждане и издаване на документи от Междуведомствената комисия за експортен контрол и неразпространение на оръжия за масово унищожение към министъра на икономиката и енергетиката, наричана по-нататък “Междуведомствената комисия”, се заплащат следните такси: 1. за разглеждане на заявление за издаване на разрешение за участие в изложения, износ, внос и трансфер на оръжия и за брокерска сделка с оръжия - 30 лв.; 2. за разглеждане на заявление за изменение и/или допълнение на издадено разрешение за износ, внос, трансфер на оръжия и за брокерска сделка с оръжия - 30 лв.; 3. за разглеждане на заявление за регистрация за износ и трансфер на изделия с двойна употреба - 20 лв.; 4. за разглеждане на заявление за изменение и/или допълнение на издадено удостоверение за регистрация за износ и трансфер на изделия с двойна употреба - 20 лв.; 5. за разглеждане на заявление за изменение и/или допълнение на издадено разрешение за износ и трансфер на изделия и технологии с двойна употреба - 20 лв.; 6. за издаване на разрешение за участие в изложения, износ, внос и трансфер на оръжия и за брокерска сделка с оръжия - 100 лв.; 7. за издаване на разрешение за транзит на оръжия - 50 лв.; 8. за издаване на удостоверение за регистрация за износ и трансфер на изделия с двойна употреба - 200 лв.; 9. за издаване на индивидуално разрешение за износ на изделия с двойна употреба - 30 лв.; 10. за издаване на глобално разрешение за износ на изделия с двойна употреба - 100 лв.; 11. за издаване на изменено и/или допълнено удостоверение за регистрация за износ и трансфер на изделия с двойна употреба - 100 лв.; 12. за издаване на изменено и/или допълнено разрешение - 50 на сто от таксата за първоначално издаване.

(3) За издаване на удостоверение за внос на изделия с двойна употреба от Министерството на икономиката и енергетиката се заплаща такса 10 лв.

Чл. 2. (1) При подаване на заявление до Междуведомствения съвет и до Междуведомствената комисия за издаване на лиценз и/или удостоверение за регистрация заявителят представя документи за платени съответни такси по чл. 1.

(2) При получаване на лиценз и/или удостоверение за регистрация, издадени от Междуведомствения съвет, и удостоверение за регистрация, издадено от Междуведомствената комисия, заявителят представя документи за платени съответни такси по чл. 1.

(3) При получаване на разрешения, издадени от Междуведомствената комисия, заявителят представя документи за платени съответни такси по чл. 1.

(4) За регистриране на внос на изделия с двойна употреба от министъра на икономиката и енергетиката заявителят представя документи за платени съответни такси по чл. 1.

Чл. 3. (1) Такси по чл. 1 не се заплащат за заявления, подавани от и разрешения, издавани на Министерството на отбраната и на Министерството на вътрешните работи.

(2) Такси по чл. 1 не се заплащат, когато крайната употреба на оръжията и/или изделията с двойна употреба е за нуждите на Министерството на отбраната и на Министерството на вътрешните работи. При отпадане на Министерството на отбраната и на Министерството на вътрешните работи като краен потребител таксата става дължима.

Чл. 4. (1) Дължимите такси по тарифата се превеждат по банков път по сметката на Министерството на икономиката и енергетиката.

(2) За дата на плащане на дължимата такса се счита денят, в който преведената сума е постъпила по сметката на Министерството на икономиката и енергетиката.

(3) Направените банкови плащания се удостоверяват със заверен екземпляр от платежното нареждане.

Заключителна разпоредба

Параграф единствен. Тарифата се одобрява на основание чл. 75, ал. 2 от Закона за експортния контрол на оръжия и изделия и технологии с двойна употреба.