Постановление № 247 от 13 септември 2004 г. за изменение и допълнение на Наредбата за условията и реда за кандидатстване, подбор и утвърждаване на приемни семейства и настаняване на деца в тях, приета с Постановление № 162 на Министерския съвет от 2003 г.

ПОСТАНОВЛЕНИЕ № 247

ОТ 13 СЕПТЕМВРИ 2004 Г. за изменение и допълнение на Наредбата за условията и реда за кандидатстване, подбор и утвърждаване на приемни семейства и настаняване на деца в тях, приета с Постановление № 162 на Министерския съвет от 2003 г. (ДВ, бр. 68 от 2003 г.)

МИНИСТЕРСКИЯТ СЪВЕТ ПОСТАНОВИ: § 1. Член 3 се изменя така: “Чл. 3. (1) Настаняването в приемни семейства може да бъде: 1. краткосрочно; 2. средносрочно; 3. дългосрочно; 4. спешно.

(2) Видът на настаняването се определя в зависимост от потребностите на детето, целта на неговото настаняване и плана за действие на детето.

(3) Краткосрочно настаняване се предприема за срок до 6 месеца с цел подкрепа на биологичното семейство и връщане на детето в него.

(4) Средносрочно настаняване се предприема за срок от 6 месеца до една година с цел подкрепа на биологичното семейство и връщане на детето в него.

(5) Дългосрочно настаняване се предприема за срок над една година за деца, чиито родители са починали, неизвестни, лишени от родителски права, с ограничени родителски права или чиито родители трайно не полагат грижи за тях и не е възможно връщане в биологичното семейство в сроковете по ал. 3 и 4.

(6) Спешно настаняване се предприема при условията на чл. 25 от Закона за закрила на детето с цел запазване на живота и здравето на детето.” § 2. В чл. 8, ал. 2 т. 6 и 7 се отменят. § 3. В чл. 10 се правят следните изменения и допълнения: 1. В ал. 4 думите “едногодишен курс на обучение” се заменят със “специализиран курс на обучение, включващ най-малко 8 сесии по 3 часа”.

2. Създава се нова ал. 5: “(5) След настаняване по чл. 17 на дете с увреждане, с емоционални или поведенчески отклонения дирекция “Социално подпомагане” осигурява поддържащо обучение на приемното семейство с оглед конкретните потребности на детето с продължителност не по-малко от 4 часа на месец.”

3. Досегашната ал. 5 става ал. 6.

§ 4. В чл. 17 ал. 2 се изменя така: “(2) В случаите на настаняване на две или повече деца в едно приемно семейство се издават заповеди за настаняване за всяко от тях.” § 5. В чл. 18, ал. 1 се правят следните изменения и допълнения: 1. Създава се нова т. 8: “8. сътрудничество с дирекция “Социално подпомагане”;”.

2. Досегашната т. 8 става т. 9.

§ 6. Член 19 се изменя така: “Чл. 19. Социалният работник, работещ с детето, настанено краткосрочно или средносрочно в приемно семейство, когато прецени, че не е възможно неговото връщане в биологичното му семейство, изработва нов план за действие, предвиждащ последователност на мерките за закрила съобразно най-добрия интерес на детето.”

Министър-председател: Симеон Сакскобургготски

Главен секретар на Министерския съвет: Севдалин Мавров