Наредба за изменение и допълнение на Наредба № 10 от 2009 г. за условията и реда за заплащане на лекарствени продукти по чл. 262, ал. 4, т. 1 от Закона за лекарствените продукти в хуманната медицина, на медицински изделия и на диетични храни за специални медицински цели

МИНИСТЕРСТВО НА ЗДРАВЕОПАЗВАНЕТО

Наредба за изменение и допълнение на Наредба № 10 от 2009 г. за условията и реда за заплащане на лекарствени продукти по чл. 262, ал. 4, т. 1 от Закона за лекарствените продукти в хуманната медицина, на медицински изделия и на диетични храни за специални медицински цели (обн., ДВ, бр. 24 от 2009 г.; изм., бр. 34, 38 и 40 от 2009 г.) § 1. Създава се чл. 4а: „Чл. 4а. (1) Заявлението по чл. 4 се подава в срок не по-късно от 5 работни дни считано от включване на продукта в Позитивния лекарствен списък.

(2) Националната здравноосигурителна каса обобщава информацията на двумесечни периоди за лекарствените продукти, за които е подадено заявление по реда на ал. 1 до 24-то число на втория месец. § 2. В чл. 6, ал. 2 в края на изречението се поставя запетая и се добавя „в срок до 25-о число на втория месец по чл. 4а, ал. 2 и има оповестителен характер.“ § 3. Създават се чл. 6а и 6б: „Чл. 6а. Националната здравноосигурителна каса заплаща лекарствените продукти считано от 1-во число на месеца, следващ изтичането на двумесечния срок по чл. 4а, ал. 2.

Чл. 6б. (1)Лекарствените продукти, за които не е подадено заявление в срока по чл. 4а, ал. 1, се включват в обобщената информация по чл. 4а, ал. 2 в рамките на съответния двумесечен период, в който е подадено заявлението.

(2) Лекарствените продукти по предходната алинея се заплащат от НЗОК по реда на чл. 6а.“ § 4. В чл. 9, ал. 3 в края на изречението се добавя „и има оповестителен характер.“ § 5. В чл. 10 се правят следните изменения и допълнения: 1. Алинея 1 се изменя така: „(1) Националната здравноосигурителна каса обобщава информацията по реда на чл. 4а, ал. 2 за лекарствените продукти, за които е подадено уведомление за промени, свързани със заплащането на лекарствените продукти, с изключение на случаите по ал. 3.

2. Създава се нова ал. 2: „(2) Лекарствените продукти по предходната алинея се заплащат от НЗОК по реда на чл. 6а.“

3. Алинея 2 става ал. 3.

4. Алинея 3 става ал. 4 и в нея думите „по ал. 2“ се заменят с „по ал. 3“.

5. Алинея 4 става ал. 5 и в нея думите „по ал. 1 и 2“ се заменят с „по ал. 1 и 3“.

Преходни и заключителни разпоредби § 6. Заварените лекарствени продукти, включени в Позитивния лекарствен списък, за които е подадено заявление по чл. 4 или уведомление по чл. 9 към датата на влизане в сила на наредбата, по които не е започнало плащане от НЗОК, се заплащат считано от 01.02.2010 г. § 7. Първият двумесечен период по чл. 4а, ал. 2 започва да тече считано от 01.01.2010 г. § 8. Наредбата влиза в сила от деня на обнародването й в „Държавен вестник“.

Министър: Б. Нанев