Постановление № 124 от 25 май 2009 г. за изменение и допълнение на нормативни актове на Министерския съвет

ПОСТАНОВЛЕНИЕ № 124 от 25 май 2009 г. за изменение и допълнение на нормативни актове на Министерския съвет

МИНИСТЕРСКИЯТ СЪВЕТ ПОСТАНОВИ: § 1. В чл. 14 от Наредбата за провеждане на конкурсите за държавни служители, приета с Постановление № 8 на Министерския съвет от 2004 г. (обн., ДВ, бр. 6 от 2004 г.; изм. и доп., бр. 83 от 2005 г., бр. 46 от 2006 г., бр. 84 от 2007 г., бр. 92 от 2008 г. и бр. 5, 16 и 18 от 2009 г.), се създава ал. 3: “(3) Обявлението по ал. 1 за публикация в централен или местен ежедневник се оформя, както следва: 1. черно-бяло; 2. в горния ляв край на рекламното каре се изобразява основната структурна форма на герба на Република България в съчетание с наименованието на съответната администрация; 3. наименованието на длъжността, за която се провежда конкурсът, е централно подравнено и се изписва с получерен несерифен шрифт; 4. основният текст е двустранно подравнен, изписва се с несерифен шрифт и се разполага под наименованието на длъжността.” § 2. В Наредбата за електронните административни услуги, приета с Постановление № 107 на Министерския съвет от 2008 г. (ДВ, бр. 48 от 2008 г.), се правят следните изменения и допълнения: 1. В чл. 10 т. 7 се изменя така: “7. адресите на електронната поща на администрацията се формират в съответствие с инструкция на министъра на държавната администрация и административната реформа;”.

2. В чл. 15: а) създават се нови ал. 2 и 3: “(2) Изискванията към съдържанието в официалния раздел на интернет страниците са определени в приложението. Информацията по приложението, която се поддържа в административния регистър по чл. 61 от Закона за администрацията, се поддържа от административните органи.

(3) Интернет страниците на административните органи съдържат и вътрешна страница за достъпност, в която се предоставя: 1. информация за начина за настройка на интернет браузъра и операционната система с оглед адаптиране на интернет страницата към индивидуалните нужди на потребителя; 2. актуален телефон и адрес за електронна поща, на които потребителят може да получи допълнителна техническа информация и консултации относно техническите настройки за адаптиране на интернет страницата към индивидуалните му нужди.”; б) досегашната ал. 2 става ал. 4 и в нея думите “официалния раздел” се заменят с “интернет страниците на администрациите на органите на изпълнителната власт”; в) досегашната ал. 3 става ал. 5 и се изменя така: “(5) Съдържанието на официалния раздел трябва да е достъпно от началната интернет страница на съответната администрация.”; г) досегашната ал. 4 става ал. 6; д) досегашната ал. 5 става ал. 7 и се изменя така: “(7) Редакционната група на интернет страниците на администрацията подпомага министъра на държавната администрация и административната реформа, като дава препоръки за подобряване на дизайна и интерфейсите и съдържанието на интернет страниците.”

3. Създават се чл. 15а, 15б и 15в: “Чл. 15а. (1) Интернет страниците на доставчиците на административни услуги трябва да отговарят на изискванията за ниво на достъпност клас AA съгласно WCAG 2.0 (Web Content Accessibility Guidelines 2.0 на World Wide Web Consortium).

(2) Съдържанието на интернет страниците трябва да се представя в стандартни формати съобразно изискванията на WCAG 2.0.

(3) Използването на формати, които не са включени в WCAG 2.0 (Flash, PDF, JavaScript и др.), се допуска само по изключение. В тези случаи съдържанието трябва да бъде достъпно и в стандартен формат.

(4) Интерфейсите на инструментите, използвани за създаване и обновяване на съдържанието на интернет страниците, трябва да отговарят на изискванията за достъпност по ал. 1.

Чл. 15б. (1) Съответствието на всяка интернет страница на доставчиците на административни услуги с изискванията на чл. 15а, ал. 1 и с изискванията за достъпност, включително за лица с увреждания, се проверява с тестове преди публикуването й в интернет и при всяка промяна на програмния код на софтуерния продукт, с който се поддържа интернет страницата.

(2) Тестовете по ал. 1 обхващат: 1. тестове за съвместимост с използваните от лицата с увреждания помощни средства - екранни четци, синтезатори на говор, увеличители на екрана, средства за промяна на формата, средства за навигация, средства за четене чрез генериране на звук и светлинни сигнализатори, с които компютърът на потребителя съобщава за настъпили определени събития (тестове за техническа достъпност); 2. експлоатационни тестове за степента на достъпност на интернет страниците, които се извършват от лица с увреждания (тестове за експлоатационна достъпност).

(3) Екранните четци, необходими за проверка на техническата достъпност на интернет страниците на административните органи, се осигуряват от Държавната агенция за информационни технологии и съобщения.

Чл. 15в. (1) Администрациите разработват и публикуват на видно място в официалните си интернет страници политика за достъпност на съдържанието за хората с увреждания.

(2) Политиката за достъпност: 1. отразява мерките, които администрацията предприема за удовлетворяване нуждите на различните потребители и лицата с увреждания; 2. съдържа информация относно начина, по който лицата с увреждания участват в процеса на разработване и развитие на интернет страницата; 3. определя мерките и средствата за управление и поддържане нивото на достъпност; 4. съдържа план за провеждане на тестовете за достъпност.

(3) Политиката за достъпност трябва да е ясна и разбираема и да съответства на изискванията на WCAG 2.0 (Web Content Accessibility Guidelines 2.0 на World Wide Web Consortium).”

4. В чл. 16: а) алинеи 1, 2 и 3 се отменят; б) алинея 4 се изменя така: “(4) За нуждите на плащанията, свързани с получаването на електронни административни услуги, доставчиците на електронни административни услуги трябва да посочват уникалния регистров идентификатор на съответната услуга, установен съгласно вписването й в списъка с унифицираните наименования на административните услуги по реда на наредбата по чл. 5а от Закона за администрацията.”

5. Член 19 се изменя така: “Чл. 19. Доставчиците на електронни административни услуги трябва да проектират дизайна на интернет страниците си по начин, който: 1. да позволява визуализирането им при разделителна способност 1024 на 768 пиксела или по-висока, освен когато достъпът се осъществява чрез мобилни или други устройства, неподдържащи такава резолюция; 2. да е съвместим с екранните четци, генериращи електронни брайлови файлове като комбинация на брайлов дисплей и синтезатор на говор; 3. да е съвместим със синтезаторите на говор, преобразуващи получаваната от екрана информация в синтезиран от компютъра говор; 4. да е съвместим с увеличителите на екрана, позволяващи многократно увеличаване на сектор от монитора; 5. да е съвместим със средствата за промяна на формата, средствата за навигация и средствата за четене чрез генериране на звук, които подпомагат лица с проблеми в четенето; 6. да е съвместим със светлинни сигнализатори, с които компютърът на потребителя съобщава за настъпили определени събития; 7. да осигури достатъчно празно пространство между отделните елементи на интернет страниците, за да се осигури прегледност и леснота при ползване; 8. да осигури последователен и еднотипен дизайн във всички вътрешни страници чрез използване на каскадни стилове (“cascading style sheets”).”

6. В чл. 22: а) досегашният текст става ал. 1 и в нея думата “инструкция” се заменя с “инструкцията по чл. 10, т. 7”; б) създават се ал. 2, 3 и 4: “(2) При формиране наименованията на домейните и поддомейните, както и на адресите на електронна поща, използвани от областните администрации, се прилага съответно инструкцията по ал. 1, както и следните правила: 1. официалните домейни, използвани от областните администрации, трябва да са поддомейни в домейна “government.bg”; 2. официалните домейни, използвани от областните администрации, трябва да се формират от транслитерацията на наименованието на съответния областен град; наименованията на домейните на Софийска област са “www.sofia-oblast.government.bg” и “www.sofia-region. government.bg”; 3. официалните интернет страници на областните администрации трябва да са достъпни чрез домейн, формиран чрез префикса “www” (“World Wide Web”), определен като стандарт от консорциума W3C (“World Wide Web Consortium”); интернет страниците на областните администрации трябва да бъдат достъпни през интернет и без използването на префикса “www”.

(3) При формиране наименованията на домейните и поддомейните, както и на адресите за електронна поща, използвани от общинските администрации, се прилага съответно инструкцията по ал. 1, както и следните правила: 1. официалните домейни, използвани от общинските администрации, трябва да са в областта .bg; 2. официалните домейни, използвани от общинските администрации, трябва да се формират от транслитерацията на наименованието на съответната община; 3. официалните интернет страници на общинските администрации трябва да са достъпни чрез домейн, формиран чрез префикс “www” (“World Wide Web”), определен като стандарт от консорциума W3C (“World Wide Web Consortium”); интернет страниците на общинските администрации трябва да са достъпни през интернет и без използването на префикса “www”; 4. ако домейнът, формиран по правилата на т. 2, е зает от друга организация, официалният домейн, използван от съответната общинска администрация, се формира, като към наименованието на съответната община се добавя думата “град” или думата “община”, траслитерирани съобразно установените правила; 5. всички общински администрации следва да имат допълнителен поддомейн в домейна на “egov.bg”, като официалните им интернет страници трябва да отговарят и на адреси, формирани по следния начин: “www.sofia.egov.bg” и “sofia.egov.bg”; официалните сървъри за електронна поща на общинските администрации също трябва да отговарят и на втори домейн: “sofia.egov.bg”.

(4) Интернет страниците на общинските съвети трябва да са достъпни от интернет страниците на съответните общински администрации, ако се поддържат отделно. В този случай наименованията на домейните се формират с използване на префикс метод по следния начин: “www.savet.sofia.bg” и “savet.sofia.bg”, съответно “www.council.sofia.bg” и “council.sofia.bg”.”

7. В чл. 23: а) създава се нова т. 1: “1. оформлението на интернет страницата трябва да бъде отделено от съдържанието чрез използването на каскадни стилове (“cascading style sheets”);”; б) досегашните т. 1, 2 и 3 стават съответно т. 2, 3 и 4.

8. В чл. 25: а) досегашният текст става ал. 1; б) създават се ал. 2, 3 и 4: “(2) При използване и достъп до мултимедийно съдържание следва да се осигурят инструменти за управлението му от потребителя, включително за управление посредством клавиатура или екранни четци.

(3) В случаите, когато към анимирано мултимедийно съдържание има едно-единствено алтернативно текстово описание, следва да се осигурят инструменти за предотвратяване честото обновяване на екранните четци.

(4) Превключването от съдържание към съдържание трябва да е контролирано с цел осигуряване на подходящ ред на четене от екранните четци, използвани от потребителя.”

9. В чл. 28: а) досегашният текст става ал. 1 и в нея т. 3 се изменя така: “3. графичните елементи, предназначени за декорация и графични елементи, към които има текст с информация за тях, да се представят с алтернативно текстово описание, съдържащо само нули;”; б) създава се ал. 2: “(2) Използването на графично изображение на текст в интернет страниците, чрез които се предоставят електронни административни услуги, се допуска единствено при визуализиране на лого или символ.”

10. В чл. 30 се създава ал. 3: “(3) Визуалното представяне на текст трябва да бъде с контрастност 5:1.”

11. В чл. 33 се създават ал. 3 и 4: “(3) Към всяка електронна препратка в интернет страниците трябва да има алтернативно текстово описание.

(4) Електронните препратки следва да са с размер на шрифта, еднакъв с основния текст, и отстояние от останалото съдържание най-малко два пъти големината на шрифта.”

12. В чл. 34 се създава ал. 3: “(3) Всички текстове в интернет страниците трябва да са подравнени вляво.”

13. В чл. 36: а) създава се нова т. 3: “3. картата на всяка интернет страница да осигурява директен достъп до всяка нейна вътрешна страница;”; б) досегашна т. 3 става т. 4.

14. В чл. 38: а) в т. 4 накрая се добавя “и алтернативно текстово описание;”; б) създава се т. 5: “5. във всяко поле на електронната форма да има място, което да е достатъчно за въвеждане на пълна и вярна информация.”

15. Създава се чл. 38а: “Чл. 38а. При използване на инструменти за проверка дали с интерфейса работи човек, използващ графични изображения на символи за въвеждане, трябва да бъде осигурен алтернативен начин за проверка, достъпен за лица с увреждания.”

16. В чл. 40: а) досегашният текст става ал. 1 и в нея се създава т. 4: “4. при визуализиране на заглавия да се използват стилове за заглавия.”; б) създават се ал. 2 - 6: “(2) Съдържанието в интернет страниците трябва да се визуализира чрез използване на HTML.

(3) За осигуряване на възможност за отпечатване на HTML съдържанието на вътрешните страници да се използват каскадни стилове (“cascading style sheets”) за осигуряване на възможност за печат.

(4) Използването на други средства, различни от тези по ал. 2 и 3, за визуализиране на съдържанието се допуска само по изключение. В тези случаи: 1. текстовете трябва да са в несерифни шрифтове с минимален размер 12 пункта; 2. текстовете трябва да са подравнени вляво; 3. да се осигури достатъчно празно пространство между отделните елементи в съдържанието; 4. големи букви или курсив трябва да се използват само по изключение; 5. се използва подчертаване единствено за обозначаване на електронни препратки; 6. всички електронни препратки трябва да бъдат посочени в бележка под линия.

(5) При публикуване на документи във формат “PDF” (“Portable Document Format”) трябва: 1. да се използват инструменти, които осигуряват тяхната достъпност; 2. да се добавя алтернативно текстово описание към всяка графика в документа; 3. да се обозначават заглавията и другите стилове в документа; 4. да се използват инструменти, които позволяват поддържане на таблица на съдържанието.

(6) При публикуване на презентации в интернет страниците: 1. се използват кратки конкретни текстове и съдържание, структурирано в списъци и точки; 2. се осигурява достатъчно празно пространство в отделните слайдове; 3. се използват текстове с минимален размер на шрифта 24 пункта; 4. в полето за бележки се дава подробно описание на съдържанието на слайда и използваните графики.”

17. Създава се чл. 40а: “Чл. 40а. (1) Функционалността на интернет страниците трябва да може да се изпълнява изцяло посредством клавиатура без ограничения във времето между натискането на клавишите.

(2) Функционалността на интернет страниците трябва да позволява на потребителя: 1. да променя размера на шрифта; 2. да променя цветовете в браузъра; 3. да спира всички анимирани и движещи се елементи.”

18. В преходните и заключителните разпоредби: а) параграф 4 се изменя така: “§ 4. Централните администрации, които към момента на влизане в сила на наредбата ползват домейни за адресиране на интернет страниците си, които не са установени при спазване изискванията на тази наредба и инструкцията по чл. 10, т. 7, могат да запазят ползването на тези домейни наред с поддомейна в областта “government.bg”.”; б) създава се § 4а: “§ 4а. Администрациите привеждат домейните за адресиране на интернет страниците си и адресите на електронната поща към изискванията на тази наредба и инструкцията по чл. 10, т. 7 в срок 6 месеца от влизането им в сила.”

19. Създава се приложение към чл. 15, ал. 2: “Приложение към чл. 15, ал. 2

Относно изискванията към съдържанието на официалния раздел на интернет страниците

1. Официалният раздел на интернет страниците на администрациите съдържа задължителната информация по приложение № 1 към чл. 16, ал. 1 от Наредбата за административното обслужване и информация относно: а) точното наименование и правомощията на административния орган; б) ръководния състав и разпределение на функциите и отговорностите; в) мястото на администрацията в системата на държавната власт; г) функциите на административните звена; д) администрациите, които са на подчинение на административния орган; е) приоритетите на административния орган и как се изпълняват; ж) актуален и действащ телефон, на който потребителят би могъл да получи информация за предоставяната услуга, консултация и помощ за необходимите действия, които трябва да предприеме за получаване на услугата; з) реда за достъп до обществена информация.

2. Официалният раздел на интернет страниците на администрациите може да съдържа и информация за: а) планирания бюджет, бюджета на администрацията, отчетите за разходваните средства и приложимите процедури за бюджета; б) процеса на вземане на решения и начина на участие на гражданите, бизнеса или неправителствените организации в процеса на вземане на решение; в) политиките на административния орган и резултатите от прилагането им; г) проекти на политики и документи за обсъждане; д) правата на потребителите в областта, за която отговаря административният орган; е) всички планирани, обявени, изпълнявани и прекратени обществени поръчки и концесии и списък на лицата, които имат сключен договор за изпълнението им; изключение правят договорите, чието оповестяване противоречи на закон; ж) публично-частните партньорства с участието на административния орган; з) проектите и програмите, включително тези с външно финансиране, изпълнявани от администрацията, и списък на лицата, които имат сключен договор по задание за изпълнението им; изключение правят договорите, чието оповестяване противоречи на закон; и) държавната, съответно общинската, собственост, управлявана от съответния административен орган; к) предприятията с държавно, съответно общинско, участие в капитала, в които административният орган упражнява правата на собственик; л) статистическа информация, отчетни данни и доклади; м) електронни препратки към публичните списъци и регистри, водени от административния орган; н) за медиите, публични речи и изявления на представители на ръководството, лице за контакт с медиите; о) галерия от снимков материал с възможност за изтеглянето му във формат с висока разделителна способност за използването му във връзките на административния орган и администрацията с медиите.”

Министър-председател: Сергей Станишев

За главен секретар на Министерския съвет: Веселин Даков