Решение № 9-НР от 14 ноември 2012 г. относно приемане на Методика за определяне на резултатите от гласуването на националния референдум на 27 януари 2013 г.

РЕШЕНИЕ № 9-НР от 14 ноември 2012 г. относно приемане на Методика за определяне на резултатите от гласуването на националния референдум на 27 януари 2013 г.

На основание § 2 от Закона за пряко участие на гражданите в държавната власт и местното самоуправление и чл. 26, ал. 1, т. 27 от Изборния кодекс Централната избирателна комисия РЕШИ: Приема Методика за определяне на резултатите от гласуването на националния референдум на 27 януари 2013 г.

Методиката да се обнародва в „Държавен вестник“.

Председател: Красимира Медарова

Секретар: Севинч Солакова

МЕТОДИКА за определяне на резултатите от гласуването на национален референдум

Общи положения Чл. 1. (1) Методиката описва изчислителните процедури, по които се определя приемането или отхвърлянето на предложението, предмет на националния референдум.

(2) Избирателните райони, в които се организира провеждането на националния референдум, са определени с Указ № 113 от 28 април 2009 г. на президента на Република България.

Отчитане на резултатите от гласуването Чл. 2. Броят на избирателите, участвали в последните избори за народни представители, произведени на 5 юли 2009 г., е 4 345 450 съгласно официалния Бюлетин на ЦИК за избиране на народни представители на 5 юли 2009 г.

Чл. 3. (1) Централната избирателна комисия след приключване на гласуването обобщава данните от всички изборни секции и определя общия брой: 1. на гражданите с избирателни права, вписани в избирателните списъци за гласуване на националния референдум; 2. на участвалите в гласуването на националния референдум според подписите в избирателните списъци; 3. на гласувалите с „да“ за предложението, предмет на референдума (чл. 20, ал. 1, т. 7 от Закона за пряко участие на гражданите в държавната власт и местното самоуправление).

(2) Ако броят на участвалите в гласуването на националния референдум гласоподаватели по чл. 3, ал. 1, т. 2 от методиката е не по-малък от броя на участвалите в последните избори за народни представители на 5 юли 2009 г. гласоподаватели по чл. 2 и с „да“ са гласували гласоподаватели по чл. 3, ал. 1, т. 3, които са повече от половината от участвалите в националния референдум гласоподаватели по чл. 3, ал. 1, т. 2, т.е. не по-малко от 2 172 726 гласоподаватели, предложението, предмет на референдума, се счита за „прието“.

(3) Ако някое от условията в предходната алинея не е удовлетворено – броят на участвалите в националния референдум гласоподаватели по чл. 3, ал. 1, т. 2 е по-малък от броя на участвалите в последните избори за народни представители на 5 юли 2009 г. по чл. 2 от методиката или с „да“ са гласували гласоподаватели по чл. 3, ал. 1, т. 3, които са не повече от половината от участвалите в националния референдум гласоподаватели по чл. 3, ал. 1, т. 2 – предложението, предмет на референдума, се счита, че „не е прието“.

(4) Ако броят на участвалите в националния референдум гласоподаватели по чл. 3, ал. 1, т. 2 е по-малък от броя на участвалите в последните избори за народни представители на 5 юли 2009 г. гласоподаватели по чл. 2, но са гласували повече от 20 на сто от гражданите с избирателни права по чл. 3, ал. 1, т. 1, и с „да“ са гласували гласоподаватели по чл. 3, ал. 1, т. 3, които са повече от половината от участвалите в референдума гласоподаватели по чл. 3, ал. 1, т. 2, това се отразява в решението на ЦИК при обявяване на резултатите от гласуването.

Чл. 4. Централната избирателна комисия обявява резултатите от гласуването до три дни след приключване на гласуването на националния референдум.