Постановление № 130 от 12 юни 2007 г. за разрешаване на бюджетни кредити за сметка на държавни инвестиционни заеми по бюджета на Министерството на отбраната и по бюджета на Висшия съдебен съвет

ПОСТАНОВЛЕНИЕ № 130 ОТ 12 ЮНИ 2007 Г. за разрешаване на бюджетни кредити за сметка на държавни инвестиционни заеми по бюджета на Министерството на отбраната и по бюджета на Висшия съдебен съвет

МИНИСТЕРСКИЯТ СЪВЕТ ПОСТАНОВИ: Чл. 1. Министърът на финансите на основание чл. 34, ал. 1 от Закона за устройството на държавния бюджет и § 23, ал. 2 от преходните и заключителните разпоредби на Закона за държавния бюджет на Република България за 2007 г. да предостави бюджетни кредити в размер 715 975 лв. по бюджетите на: 1. Министерството на отбраната - 518 613 лв., за оборудване на моторен кораб “Протео” и подготовка на водолазния му комплекс; 2. Висшия съдебен съвет - 197 362 лв., за подводен оглед и моделиране на инцидента с кораба “Хера”.

Чл. 2. Средствата по чл. 1 се осигуряват за сметка на бюджетните кредити по бюджета за 2007 г. на Министерството на транспорта по проект “Изграждане на нов комбиниран (пътен и железопътен) мост на р. Дунав при Видин - Калафат”.

Чл. 3. Министърът на финансите по предложение на министъра на транспорта, министъра на отбраната и Висшия съдебен съвет да извърши налагащите се промени по бюджета на Министерството на транспорта, Министерството на отбраната и Висшия съдебен съвет за 2007 г.

Заключителни разпоредби § 1. Постановлението се приема на основание чл. 28, ал. 1 от Закона за устройството на държавния бюджет и § 23, ал. 2 от преходните и заключителните разпоредби на Закона за държавния бюджет на Република България за 2007 г. § 2. Изпълнението на постановлението се възлага на министъра на финансите, министъра на транспорта, министъра на отбраната и на Висшия съдебен съвет. § 3. Постановлението влиза в сила от деня на обнародването му в “Държавен вестник”.

Министър-председател: Сергей Станишев

Главен секретар на Министерския съвет: Севдалин Мавров