Наредба № 69 от 26 август 2003 г. за одобряване типа на нови моторни превозни средства и техните ремаркета по отношение на безопасните стъкла и за одобряване типа на безопасни стъкла

МИНИСТЕРСТВО НА ТРАНСПОРТА И СЪОБЩЕНИЯТА

НАРЕДБА № 69 от 26 август 2003 г. за одобряване типа на нови моторни превозни средства и техните ремаркета по отношение на безопасните стъкла и за одобряване типа на безопасни стъкла

Глава първа

ОБЩИ ПОЛОЖЕНИЯ Чл. 1. С наредбата се определят: 1. условията и редът за: а) одобряване типа на безопасни стъкла като компонент; б) одобряване типа на превозни средства по отношение на безопасните стъкла, включително и на техния монтаж; 2. техническите изисквания към безопасните стъкла и материалите за стъкла и методите за изпитване за съответствие с техническите изисквания; 3. изискванията към монтажа на безопасните стъкла върху превозните средства.

Чл. 2. Наредбата не се прилага за: 1. стъклата на устройствата за осветяване и светлинна сигнализация; 2. стъклата за арматурното табло; 3. специалните стъкла, осигуряващи защита от нападения; 4. закалените челни стъкла; 5. челните стъкла, предназначени за монтаж на превозни средства със специално предназначение и с максимална скорост до 40 km/h.

Глава втора

ОДОБРЯВАНЕ ТИПА НА БЕЗОПАСНИ СТЪКЛА КАТО КОМПОНЕНТ, МАРКИРОВКА ЗА ОДОБРЯВАНЕ НА КОМПОНЕНТ И ТЕХНИЧЕСКИ ИЗИСКВАНИЯ КЪМ БЕЗОПАСНИТЕ СТЪКЛА И МАТЕРИАЛИТЕ ЗА СТЪКЛА

Раздел I

Заявление за одобряване на типа Чл. 3. Типът на безопасни стъкла като компонент се одобрява по реда на глава втора, раздел IV от Наредба № 60 от 2003 г. за одобряване типа на нови моторни превозни средства и техните ремаркета, издадена от министъра на транспорта и съобщенията (ДВ, бр. 59 от 2003 г.).

Чл. 4. (1) Производителят подава заявление за одобряване типа на безопасни стъкла като компонент до изпълнителния директор на Изпълнителна агенция „Автомобилна администрация" (ИА „АА") в съответствие с чл. 3, ал. 2 от Наредба № 60 за одобряване типа на нови моторни превозни средства и техните ремаркета.

(2) Към заявлението по ал. 1 производителят прилага попълнен списък с данни в три екземпляра, по образец съгласно приложение № 1, с приложено към него съдържание.

(3) Всички схеми и чертежи, приложени към списъка с данни по ал. 2, се предоставят в подходящ мащаб, достатъчно подробни, в размер А4 или в папка с размер А4. Снимките, ако има такива, показват съответните компоненти с достатъчни и ясно различими подробности.

(4) Към заявлението по ал. 1 производителят прилага и документ за платена държавна такса.

Раздел II

Одобряване на типа Чл. 5. (1) Производителят предоставя на техническата служба достатъчен брой образци от окончателно обработени стъкла на съответните модели за изпитване.

(2) Броят образци по ал. 1 се определя по споразумение с техническата служба, която извършва изпитванията.

Чл. 6. (1) Изпълнителният директор на ИА „АА" издава сертификат за одобряване типа на безопасни стъкла, когато: 1. те отговарят на техническите изисквания по чл. 11; 2. е изпълнена процедурата по глава втора, раздел IV, чл. 41 и 49 от Наредба № 60 за одобряване типа на нови моторни превозни средства и техните ремаркета.

(2) Образец на сертификата за одобряване типа на безопасни стъкла е даден в приложение № 2.

(3) За всеки одобрен тип безопасни стъкла се издава номер на одобряването при спазването на изискванията за образуване на номера съгласно приложение № 5 от Наредба № 60 за одобряване типа на нови моторни превозни средства и техните ремаркета, като за секции 2 и 3 на номера се попълва съответно „92/22" и „01/92".

(4) Номерът на одобрението е индивидуален за всеки тип безопасни стъкла.

Чл. 7. Отказът да се издаде сертификат по чл. 6, ал. 1 и отнемането на сертификата се мотивират писмено и подлежат на обжалване по реда на Закона за административното производство.

Чл. 8. Производителят писмено уведомява изпълнителния директор на ИА „АА" за всички изменения на одобрените по реда на тази наредба типове безопасни стъкла.

Чл. 9. В случаи на изменения на одобрен в съответствие с тази наредба тип безопасни стъкла се прилагат разпоредбите на Наредба № 60 за одобряване типа на нови моторни превозни средства и техните ремаркета.

Чл. 10. При установяване на несъответствие на определен брой безопасни стъкла, обозначени с една и съща маркировка за одобряване за компонент, с одобрения тип, се предприемат мерки за осигуряване съответствието на продукцията съгласно разпоредбите на Наредба № 60 за одобряване типа на нови моторни превозни средства и техните ремаркета.

Раздел III

Технически изисквания към безопасните стъкла и материалите за стъкла и към маркировката за одобряване Чл. 11. Техническите характеристики, определенията, техническите изисквания към безопасните стъкла и материалите за тях, методите за изпитване и изискванията към маркировката за одобряване са съгласно Правило № 43 на Икономическата комисия за Европа на Организацията на обединените нации „Единни условия относно одобряване на безопасни стъкла и материали от стъкло" (Правило № 43 на ИКЕ/ООН) към Спогодбата за приемане на еднакви технически предписания за колесни превозни средства, оборудване и части, които могат да бъдат монтирани и/или използвани на колесни превозни средства, и на условия за взаимно признаване на одобрения, издавани на основата на тези предписания (ДВ, бр. 1 от 2000 г.).

Чл. 12. Всички безопасни стъкла, включително образците за изпитване, представени за одобряване типа на компонент, носят търговското наименование или марката на производителя, като маркировката трябва да бъде ясна, четлива, незаличима и видима.

Чл. 13. (1) Маркировката за одобряване на безопасни стъкла се поставя в съответствие с разпоредбите на Правило № 43 на ИКЕ/ООН.

(2) Не се допуска използването на маркировки, които могат да доведат до объркване с номера на одобряване на безопасното стъкло като компонент.

Глава трета

ОДОБРЯВАНЕ ТИПА НА ПРЕВОЗНИ СРЕДСТВА ПО ОТНОШЕНИЕ НА МОНТАЖА НА БЕЗОПАСНИТЕ СТЪКЛА

Раздел I

Заявление за одобряване на типа Чл. 14. Типът на превозни средства по отношение на монтажа на безопасните стъкла се одобрява по реда на глава втора, раздел II или III от Наредба № 60 за одобряване типа на нови моторни превозни средства и техните ремаркета.

Чл. 15. (1) Производителят подава заявление за одобряване типа на превозно средство по отношение на монтажа на безопасните стъкла до изпълнителния директор на ИА „АА" в съответствие с чл. 3, ал. 2 от Наредба № 60 за одобряване типа на нови моторни превозни средства и техните ремаркета.

(2) Към заявлението по ал. 1 се прилага попълнен списък с данни, в три екземпляра, по образец съгласно приложение № 3, с приложено към него съдържание.

(3) Всички схеми и чертежи, приложени към списъка с данни по ал. 2, се предоставят в подходящ мащаб, достатъчно подробни, в размер А4 или в папка с размер А4. Снимките, ако има такива, показват съответните части с достатъчни и ясно различими подробности.

(4) Към заявлението по ал. 1 производителят прилага и документ за платена държавна такса.

Раздел II

Одобряване на типа Чл. 16. (1) Производителят представя на техническата служба превозно средство, което е представително за типа, за който се иска одобряване.

(2) Превозното средство по ал. 1 се определя по споразумение с техническата служба, която извършва изпитванията.

Чл. 17. (1) Изпълнителният директор на ИА „АА" издава сертификат за одобряване типа на превозно средство по отношение на монтажа на безопасните стъкла, когато: 1. превозното средство отговаря на техническите изисквания по тази наредба; 2. е изпълнена процедурата по глава втора, раздел II или III, и чл. 16, ал. 2 от Наредба № 60 за одобряване типа на нови моторни превозни средства и техните ремаркета.

(2) Образец на сертификата по ал. 1 е даден в приложение № 4.

Чл. 18. Отказът да се издаде сертификат по чл. 17 се мотивира писмено и подлежи на обжалване по реда на Закона за административното производство.

Чл. 19. (1) Всеки одобрен тип превозно средство получава номер на одобряването съгласно приложение № 5 от Наредба № 60 за одобряване типа на нови моторни превозни средства и техните ремаркета, като за секции 2 и 3 на номера се попълва съответно „92/22/ЕЕС" и „01/92/ЕС".

(2) Номерът на одобрението е индивидуален за всеки тип превозно средство по отношение монтажа на безопасните стъкла.

Чл. 20. Изпълнителният директор на ИА „АА" не може да откаже издаване на сертификат за одобряване типа на превозно средство по отношение на безопасните стъкла, ако то отговаря на техническите изисквания към монтажа на безопасни стъкла, посочени в чл. 24.

Чл. 21. Производителят информира ИА „АА" за всички изменения на одобрения по реда на тази наредба тип превозно средство.

Чл. 22. В случаи на изменения на одобрения в съответствие с тази наредба тип се прилагат разпоредбите на глава четвърта, раздел I от Наредба № 60 за одобряване типа на нови моторни превозни средства и техните ремаркета.

Чл. 23. Мерките за осигуряване съответствието на продукцията се предприемат в съответствие с разпоредбите на глава четвърта, раздел II от Наредба № 60 за одобряване типа на нови моторни превозни средства и техните ремаркета.

Раздел III

Технически изисквания към монтажа на безопасните стъкла върху превозните средства и изпитвания Чл. 24. Техническите изисквания към монтажа на безопасните стъкла върху превозните средства и изпитванията за установяване на съответствието с тях са посочени в приложение № 5.

ДОПЪЛНИТЕЛНА РАЗПОРЕДБА § 1. По смисъла на тази наредба: 1. „Превозно средство" е всяко моторно превозно средство, предназначено за движение по пътищата, със или без каросерия, притежаващо най-малко четири колела и максимална конструктивна скорост не по-малка от 25 km/h, както и неговите ремаркета, с изключение на превозни средства, движещи се по релси, трактори за селското и горското стопанство, както и всяка друга самоходна машина.

2. „Производител" е физическо или юридическо лице, което осъществява производството на ПС, система, компонент или отделен технически възел, отговаря за всички етапи в процеса на одобряване типа и осигурява съответствието на произведените ПС, система, компонент или отделен технически възел с одобрения тип. Производителят може да не е пряко свързан с всички етапи на производство на ПС, система, компонент или отделен технически възел, които са предмет на одобряване на типа. Производителят може да упълномощи писменно свой представител—местно лице, който е регистриран по Търговския закон, да действа от негово име за изпълнение на задълженията, свързани с изискванията по тази наредба.

ЗАКЛЮЧИТЕЛНИ РАЗПОРЕДБИ § 2. Наредбата се издава на основание чл. 138, ал. 4 от Закона за движението по пътищата. § 3. За категория М1 наредбата влиза в сила от 1 юни 2004 г., а за категории М2, М3, N1, N2, N3, О1, О2, О3 и О4 — от 31 декември 2005 г.

Министър: Н. Василев Виж приложенията в PDF-а на броя