Постановление № 148 от 19 юни 2006 г. за приемане на Устройствен правилник на Министерството на образованието и науката

ПОСТАНОВЛЕНИЕ № 148 ОТ 19 ЮНИ 2006 Г. за приемане на Устройствен правилник на Министерството на образованието и науката

МИНИСТЕРСКИЯТ СЪВЕТ ПОСТАНОВИ: Член единствен. Приема Устройствен правилник на Министерството на образованието и науката.

Заключителни разпоредби § 1. Отменя се Устройственият правилник на Министерството на образованието и науката, приет с Постановление № 216 на Министерския съвет от 1999 г. (обн., ДВ, бр. 104 от 1999 г.; изм. и доп., бр. 77 и 94 от 2001 г., бр. 46 от 2003 г., бр. 109 от 2004 г. и бр. 78 от 2005 г.). § 2. В Постановление № 216 на Министерския съвет от 1999 г. за приемане на Устройствен правилник на Министерството на образованието и науката (обн., ДВ, бр. 104 от 1999 г.; попр., бр. 106 от 1999 г.; изм. и доп., бр. 28 от 2000 г., бр. 59 и 94 от 2001 г., бр. 46, 82 и 110 от 2003 г., бр. 49, 89 и 109 от 2004 г., бр. 7, 19, 27, 49 и 78 от 2005 г. и бр. 48 от 2006 г.) се правят следните изменения и допълнения: 1. Член 1 се отменя.

2. В приложение № 5 към чл. 5, ал. 3: а) в т. 1 числото “29 556” се заменя с “28 912”; б) в т. 2 числото “3335” се заменя с “2950”; в) в т. 8 числото “36” се заменя с “32”. § 3. Постановлението влиза в сила от деня на обнародването му в “Държавен вестник”.

Министър-председател: Сергей Станишев

Главен секретар на Министерския съвет: Севдалин Мавров

УСТРОЙСТВЕН ПРАВИЛНИК на Министерството на образованието и науката

Глава първа

ОБЩИ ПОЛОЖЕНИЯ Чл. 1. С правилника се определят функциите, структурата, числеността на персонала и организацията на работата на Министерството на образованието и науката, наричано по-нататък “министерството”, и на неговите организационни структури и административни звена.

Чл. 2. (1) Министерството на образованието и науката е юридическо лице на бюджетна издръжка със седалище София, бул. Дондуков 2а.

(2) Министерството на образованието и науката е администрация, която подпомага министъра на образованието и науката при осъществяване на правомощията му, осигурява технически дейността му и извършва дейности по административното обслужване на гражданите и юридическите лица.

Глава втора

ПРАВОМОЩИЯ НА МИНИСТЪРА НА ОБРАЗОВАНИЕТО И НАУКАТА

Раздел I

Общи положения Чл. 3. (1) Министърът на образованието и науката, наричан по-нататък “министъра”, е централен едноличен орган на изпълнителната власт за провеждане на държавната политика в областта на образованието и науката.

(2) Министърът ръководи и представлява министерството.

Чл. 4. (1) При осъществяване на политическата програма на правителството, при разработването на проекти на нормативни актове и при изпълнението на правомощията си министърът се подпомага от четирима заместник-министри.

(2) Министърът делегира със заповед правомощия на заместник-министрите и определя техните функции.

(3) Функциите на министъра в негово отсъствие от страната или когато ползва законоустановен отпуск, се изпълняват от определен със заповед за всеки конкретен случай заместник-министър.

Раздел II

Правомощия на министъра Чл. 5. Министърът упражнява правомощията си в съответствие с Конституцията и законите на страната, като: 1. провежда държавната политика и разработва стратегия за развитие на образованието и науката; 2. провежда държавната политика във връзка с изпълнението на критериите за евроинтеграция в областта на образованието и науката; 3. провежда държавната инвестиционна политика в образованието и науката; 4. подготвя проекти на международни договори и спогодби в областта на образованието и науката и осигурява изпълнението на международните договорености в тази област, по които Република България е страна; 5. представлява Република България в международните организации за образование и наука; 6. разпределя и контролира разходването на предоставените за образованието и науката финансови средства, отпуснати от държавния бюджет; 7. ръководи и координира разработването на модели за управление, структура, контрол и ресурсно осигуряване на системите за народна просвета, висше образование и наука; 8. организира разработването и изпълнението на националните програми за развитие на средното и висшето образование, програми за квалификация и преквалификация на учителите; 9. координира изпълнението на националните програми и проекти за научни изследвания и развитие на научния потенциал съобразно тенденциите в развитието на науката в страната и в чужбина; 10. ръководи, организира и координира програми и проекти в областта на образованието и науката, финансирани от международни и чуждестранни организации и финансови институции; 11. ръководи и координира управлението на държавната собственост и развитието на материално-техническата база за системите на образованието и науката; 12. координира изпълнението на социалната политика по въпросите на трудовата заетост, равнището на доходите и физическото възпитание и спорта в областта на образованието и науката; 13. ръководи, организира и контролира кадровото и административното осигуряване на системите на образованието и науката; 14. ръководи, организира и координира въвеждането и функционирането на информационните технологии в образованието и науката; 15. контролира дейността на второстепенните разпоредители с бюджетни кредити; 16. осъществява и други правомощия, възложени му със закон или с акт на Министерския съвет.

Чл. 6. Министърът утвърждава: 1. длъжностното разписание на министерството; 2. бюджета на министерството, разпределен по организационни и административни структури.

Чл. 7. Министърът контролира и организира дейността по прилагането на Закона за защита на класифицираната информация в рамките на министерството.

Чл. 8. Министърът участва във формирането и осъществяването на политиката за интеграция с Европейския съюз, включително в преговорите за пълноправно членство, участва в определянето и провеждането на политиката за участие в предприсъединителните програми и проекти на Европейския съюз и осъществява сътрудничество със страните - членки на Европейския съюз.

Чл. 9. Министърът упражнява правата на държавата в търговски дружества с държавно участие в капитала съобразно отрасловата му компетентност.

Чл. 10. Министърът е възложител на обществени поръчки в рамките на своята компетентност.

Чл. 11. Министърът ръководи дейностите по управление при кризи и отбранително-мобилизационната подготовка, утвърждава и упражнява контрол при разработването на плана за работа във военно време и плана за управление при кризи.

Чл. 12. В изпълнение на своите правомощия министърът издава правилници, наредби, инструкции и заповеди.

Раздел III

Политически кабинет Чл. 13. (1) Министърът образува на свое пряко подчинение политически кабинет.

(2) Политическият кабинет е организационна структура, която подпомага министъра при формулирането и разработването на конкретни решения за провеждането на правителствената политика в сферата на неговите правомощия, както и при представянето на тази политика пред обществото.

(3) За изпълнението на програмата на Министерския съвет политическият кабинет предлага на министъра стратегически приоритети, цели и решения, свързани с неговата компетентност, и следи за тяхното изпълнение.

Чл. 14. Политическият кабинет включва заместник-министрите, началника на кабинета, парламентарния секретар и директора на дирекция “Връзки с обществеността и протокол”.

Чл. 15. (1) Политическият кабинет има съвещателни, контролни и информационно-аналитични функции, в изпълнение на които: 1. периодично събира, обобщава и анализира информация, необходима за разработването на решения; 2. разработва прогнози и предлага програми за постигане целите на политиката в образованието и науката; 3. осъществява връзките на министъра с обществеността.

(2) Политическият кабинет осъществява функциите си чрез провеждане на заседания под ръководството на министъра.

(3) На заседанията на политическия кабинет могат да присъстват и експерти, включени в състава му, както и специално поканени държавни служители.

Чл. 16. Заместник-министрите подпомагат министъра при изпълнението на правомощията му в осъществяването на политическата програма на правителството и осигуряват изпълнението на конкретните задачи в рамките на своята компетентност.

Чл. 17. Началникът на кабинета и парламентарният секретар се назначават по трудово правоотношение от министъра и са на негово пряко подчинение.

Чл. 18. (1) Началникът на кабинета организира работата на политическия кабинет на министъра.

(2) Началникът на кабинета може да участва в съвещанията, ръководени от началника на кабинета на министър-председателя.

(3) Началникът на кабинета координира подготовката на работната програма на министъра.

(4) Началникът на кабинета организира връзките на министъра с другите членове на Министерския съвет, с другите държавни органи и с органите на местното самоуправление, с политически и обществени организации и с граждани.

(5) Началникът на кабинета организира и контролира работата на съветниците, експертите и техническите сътрудници към политическия кабинет.

Чл. 19. (1) Парламентарният секретар организира връзките на министъра с Народното събрание, с парламентарните групи, с постоянните и временните комисии на Народното събрание и с политическите партии.

(2) Парламентарният секретар изпълнява основните си функции, като: 1. осигурява материалите от дейността на Народното събрание и на неговите комисии; 2. дава информация относно дебатите, повдигнатите въпроси и решенията на комисиите на Народното събрание; 3. предоставя необходимата информация на народните представители и на парламентарните групи; 4. проследява законопроектите от стадий на работна група до внасянето им в Народното събрание, като информира министъра за всички предложения за промени в текстовете на законопроектите; 5. отговаря за подготовката на отговорите на министъра, свързани с парламентарния контрол; 6. осъществява размяна на информация между народните представители и министъра.

(3) Парламентарният секретар координира своята работа с парламентарния секретар на Министерския съвет.

Чл. 20. (1) Представянето на политиката и дейността на министъра пред обществеността се изпълнява от директора на дирекция “Връзки с обществеността и протокол”, който: 1. планира и осъществява връзките на министъра със средствата за масово осведомяване; 2. организира отразяването на международните срещи и прояви на министъра; 3. осигурява информация относно обществените ангажименти и публичните изяви на министъра; 4. организира пресконференции във връзка с дейността на министъра; 5. подготвя информация относно дейността на министъра и предоставянето й на средствата за масово осведомяване по негово решение; 6. възлага социологически проучвания и анализи.

(2) Директорът на дирекция “Връзки с обществеността и протокол” е и говорител на министерството. Той работи под непосредственото ръководство на министъра и се отчита за своята работа пред него.

Чл. 21. (1) Към политическия си кабинет министърът може да назначава по трудово правоотношение съветници, експерти и технически сътрудници.

(2) Експертните и техническите сътрудници подпомагат политическия кабинет чрез анализиране на информация, подготовката на материали за осъществяване на функциите му, както и чрез техническото му осигуряване.

Раздел IV

Отношения на министъра с други органи и организации и със средствата за масово осведомяване Чл. 22. За провеждане на единна държавна политика министърът осъществява своите правомощия във взаимодействие с Министерския съвет, с неговите членове и с другите органи на изпълнителната власт.

Чл. 23. (1) Министърът сам или съвместно с други министри разработва и внася за приемане от Министерския съвет: 1. концепции и стратегии за развитието на образованието и науката; 2. проекти на постановления, на решения и на разпореждания; 3. международни договори, спогодби и др.; 4. инвестиционни програми; 5. други предложения, за които е необходимо становището на правителството.

(2) Министърът изразява становища по представените за разглеждане в Министерския съвет проекти на актове.

(3) Министърът координира своята дейност с министър-председателя, със заместник министър-председателите и с министрите.

Чл. 24. Министърът присъства и се изказва на заседанията на Народното събрание и на парламентарните комисии или отговаря на питания или въпроси на народни представители по реда, определен в Конституцията на Република България, в Правилника за организацията и дейността на Народното събрание и в Устройствения правилник на Министерския съвет и на неговата администрация.

Чл. 25. (1) В рамките на своята компетентност министърът осигурява упражняването на правомощията на омбудсмана и контролира оказването на съдействие и съобразяването с неговите становища, препоръки и предложения съгласно Закона за омбудсмана.

(2) Министърът утвърждава вътрешноадминистративни правила за оказване на съдействие и съобразяване с отправените препоръки и предложения на омбудсмана при упражняването на неговите правомощия.

Чл. 26. (1) Министърът работи в условията на публичност при вземането и изпълнението на решенията си, освен когато националната сигурност, опазването на държавната и служебната тайна налагат ограничаване на този принцип.

(2) Министърът провежда информационна политика, която гарантира откритост и достъпност на дейността на ръководената от него администрация.

(3) Министърът предоставя редовна и изчерпателна информация на средствата за масово осведомяване и на дирекция “Правителствена информационна служба” на Министерския съвет за работата на министерството, за което се подпомага от дирекция “Връзки с обществеността и протокол”.

Глава трета

СТРУКТУРА, ФУНКЦИИ И ОРГАНИЗАЦИЯ НА РАБОТАТА В МИНИСТЕРСТВОТО

Раздел I

Общи положения Чл. 27. (1) Министерството е структурирано в 19 дирекции, инспекторат, звено за вътрешен одит и служител по сигурността на информацията.

(2) Общата численост на персонала в организационните структури и административните звена в министерството е 415 щатни бройки.

(3) Числеността на отделните организационни структури и административни звена в министерството е посочена в приложението.

Раздел II

Главен секретар Чл. 28. (1) Главният секретар ръководи, координира и контролира функционирането на администрацията.

(2) Главният секретар организира дейността на администрацията за точното спазване на нормативните актове.

Чл. 29. (1) Главният секретар осъществява административното ръководство в изпълнение на нормативните актове и разпорежданията на министъра, като: 1. организира разпределението на задачите за изпълнение между административните звена в министерството; 2. създава условия за нормална и ефективна работа в министерството и осъществява контрол по изпълнението на възложените задачи; 3. ръководи процеса по въвеждането на автоматизирани системи в работата на администрацията; 4. координира и контролира дейността по стопанисването и управлението на държавната собственост, предоставена на министерството; 5. осъществява координация и контрол в процеса на подготовката и изпълнението на бюджета и разходването на средствата на министерството; 6. осъществява взаимодействие с главния секретар на Министерския съвет; 7. утвърждава поименното разписание на длъжностите в министерството и длъжностните характеристики на служителите; 8. изпълнява и други задачи, определени със заповед на министъра.

(2) Главният секретар координира и контролира функционирането на организационните структури и административните звена в министерството.

(3) Главният секретар осъществява общия контрол за изпълнението на задачите в министерството, контролира и отговаря за работата с документите, за съхраняването им и за опазването на служебната тайна.

(4) Главният секретар координира оперативното взаимодействие с администрацията на Министерския съвет, с другите органи на изпълнителната власт и с неправителствени организации.

(5) При отсъствие на главния секретар от страната или когато ползва законоустановен отпуск, неговите функции за всеки конкретен случай се изпълняват от определен от министъра директор на дирекция в министерството.

Раздел III

Инспекторат Чл. 30. (1) Инспекторатът осигурява изпълнението на контролните функции на министъра при осъществяването на дейността на министерството, неговите териториални звена и второстепенните разпоредители с бюджетни кредити и е на пряко подчинение на министъра.

(2) Инспекторатът: 1. анализира ефективността на дейността на администрацията; 2. проверява спазването на вътрешните правила за организацията на работа в администрацията; 3. може да предлага образуване на дисциплинарно производство при констатирани нарушения на служебните задължения, както и на Кодекса за поведение на служителите в държавната администрация; 4. извършва проверка на сигналите, молбите и жалбите срещу незаконни или неправилни действия или бездействия на служители от администрацията; 5. осъществява дейности по превенция и борба с корупцията и избягване конфликт на интереси; 6. проверява спазването на трудовото и уреждащото държавната служба законодателство; 7. осъществява други функции във връзка с административния контрол, произтичащи от нормативни актове или възложени от органа на изпълнителната власт.

(3) Инспекторатът извършва проверка въз основа на заповед на министъра. За резултатите от проверката се изготвя доклад, който се представя на министъра.

(4) Инспекторатът в министерството осъществява административен контрол и върху дейността на второстепенните разпоредители с бюджетни кредити.

(5) Инспекторатът ежегодно представя отчет за дейността си пред министъра.

Раздел IV

Звено за вътрешен одит Чл. 31. (1) Звеното за вътрешен одит е на пряко подчинение на министъра и осъществява вътрешния одит по Закона за вътрешния одит в публичния сектор (ЗВОПС).

(2) Звеното по ал. 1 осъществява дейността по вътрешен одит на всички структури, програми, дейности и процеси в министерството, включително на разпоредителите със средства на Европейския съюз и на разпоредителите с бюджетни кредити от по-ниска степен към министъра, в съответствие с чл. 13 ЗВОПС.

(3) Звеното по ал. 1 докладва директно на министъра.

(4) Звеното за вътрешен одит: 1. планира, извършва и докладва дейността по вътрешен одит в съответствие с изискванията на ЗВОПС, стандартите за вътрешен одит, Етичния кодекс на вътрешните одитори, статута на вътрешния одит и утвърдената от министъра на финансите методика за вътрешен одит в публичния сектор; 2. изготвя на базата на оценка на риска тригодишен стратегически план и годишен план за дейността си, които се утвърждават от министъра; 3. изготвя одитен план за всеки одитен ангажимент, който съдържа обхват, цели, времетраене и разпределение на ресурсите за изпълнение на ангажимента, одитния подход и техники, вида и обема на проверките; 4. дава на министъра независима и обективна оценка за състоянието на одитираните системи за финансово управление и контрол; 5. оценява процесите за идентифициране, оценяване и управление на риска, въведени от министъра; 6. проверява и оценява: съответствието на дейностите със законодателството, вътрешни актове и договори; надеждността и всеобхватността на финансовата и оперативната информация; създадената организация по опазване на активите и информацията; ефективността, ефикасността и икономичността на дейностите; изпълнението на задачите, договорите, поетите ангажименти и постигането на целите; 7. консултира министъра по негово искане, като дава съвети, мнение, обучение и др. с цел да се подобрят процесите на управление на риска и контролът, без да поема управленска отговорност за това; 8. докладва и обсъжда с министъра и с ръководителите на структурите, чиято дейност е одитирана, резултатите от всеки извършен одитен ангажимент и представя одитен доклад; 9. дава препоръки в одитните доклади за подобряване на адекватността и ефективността на системите за финансово управление и контрол, подпомага министъра при изготвянето на план за действие и извършва проверки за проследяване изпълнението на препоръките; 10. изготвя проекти на вътрешни правила за финансово управление и контрол; 11. изготвя и представя на министъра годишен доклад за дейността по вътрешен одит в съответствие с чл. 40 ЗВОПС; 12. осигурява повишаването на професионалната квалификация на вътрешните одитори и осъществява контакти с другите звена за вътрешен одит от организациите от публичния сектор с цел обмяна на добри практики.

Раздел V

Служител по сигурността на информацията Чл. 32. В изпълнение на възложените му със Закона за защита на класифицираната информация задачи служителят по сигурността на информацията: 1. следи за спазването на изискванията на Закона за защита на класифицираната информация и други нормативни актове, регламентиращи защитата на класифицираната информация; 2. прилага правилата относно видовете защита на класифицираната информация; 3. разработва план за охрана на класифицираната информация чрез физически и технически средства и следи за изпълнението му; 4. извършва периодични проверки на отчетността и движението на материалите и документите, съдържащи класифицирана информация, и води на отчет случаите на нерегламентиран достъп и взетите мерки; 5. осъществява процедурата по обикновеното проучване по чл. 47 от Закона за защита на класифицираната информация и води регистър на проучените лица; 6. следи за правилното определяне на нивото на класификация на информацията в министерството; 7. разработва план за защита на класифицираната информация при положение на война, при военно или друго извънредно положение; 8. организира и провежда обучението на служителите в министерството в областта на защитата на класифицираната информация; 9. изпълнява и други задачи, произтичащи от нормативни актове, регламентиращи защитата на класифицираната информация; 10. осъществява контрол при охраната на сградите, помещенията и съоръженията на министерството; 11. води регистратури за класифицирана информация; 12. координира дейностите по отбранително-мобилизационната подготовка и по управлението при кризи.

Раздел VI

Обща администрация Чл. 33. (1) Общата администрация изпълнява функции по техническото осигуряване на дейността на министъра, на специализираната администрация и на дейности по административното обслужване на граждани и юридически лица.

(2) Общата администрация е организирана в 4 дирекции: 1. дирекция “Административно обслужване”; 2. дирекция “Човешки ресурси”; 3. дирекция “Стопански и счетоводни дейности”; 4. дирекция “Връзки с обществеността и протокол”.

Чл. 34. Дирекция “Административно обслужване”: 1. организира и осъществява деловодната обработка посредством автоматизирана информационна система, включително система за архивиране и съхраняване на кореспонденцията и документацията на министерството; 2. приема, завежда, проучва и насочва по компетентност входящата кореспонденция (жалби, молби, писма, призовки и друга документация); 3. приема, завежда, проучва и насочва по компетентност становищата, предложенията и препоръките на омбудсмана при упражняване на правомощията му съгласно Закона за омбудсмана; 4. извършва справки и изготвя заверени копия на документи, съхранявани в деловодния архив; 5. следи за изпълнението на резолюциите на политическия кабинет и на главния секретар и изготвя справки за неизпълнените в срок задачи; 6. организира съгласуването и внасянето за заседание на Министерския съвет на проекти на актове на Министерския съвет; 7. координира с второстепенните разпоредители с бюджетни кредити към министерството техническата дейност, свързана с подготовката на материали за заседанията на Министерския съвет; 8. осигурява необходимата информация на членовете на политическия кабинет и на главния секретар, свързана със заседанията на Министерския съвет; 9. поддържа архив на внесените, разгледаните и приетите от Министерския съвет проекти на актове; 10. обобщава и оформя предложенията на министерството за включване в законодателната и оперативната работна програма на Министерския съвет, изготвя периодични отчети за изпълнението им; 11. организира информирането на дирекциите относно актовете на Министерския съвет, отнасящи се до дейността на министерството и на второстепенните разпоредители с бюджетни кредити към министерството; 12. изготвя анализи, справки и отчети за дейността на министерството, свързана с административното обслужване на физическите и юридическите лица; 13. извършва вписванията в публичния регистър на административните структури и на актовете на органите на изпълнителната власт; 14. отговаря за срочното и законосъобразното изпълнение на задълженията, свързани с предложения и сигнали на физически и юридически лица по Административнопроцесуалния кодекс и на задълженията по Закона за достъп до обществена информация; 15. организира приемна на министерството по постъпили жалби и писма на граждани; 16. организира предоставянето на навременна, точна и пълна информация и оказването на съдействие на омбудсмана при изпълнение на неговите правомощия; 17. организира и отговаря за дейностите по приравняване на образователни степени и легализацията на документи за образование и квалификация; 18. извършва текущото поддържане и ремонт на компютърната техника; 19. осигурява информационните връзки и комуникации в министерството и с други институции и ведомства.

Чл. 35. Дирекция “Човешки ресурси”: 1. изготвя длъжностното и поименното разписание на министерството и на регионалните инспекторати по образованието; 2. координира и консултира дейностите във връзка с изготвянето на длъжностните и поименните разписания на звената и административните структури към министерството; 3. участва в изготвянето и актуализирането на работните заплати в министерството и в регионалните инспекторати по образованието; 4. организира и координира дейностите по набиране и подбора на персонала, както и по назначаването на служителите в министерството, в регионалните инспекторати по образованието, директорите на държавните училища, на държавните обслужващи звена и на ръководителите на административни структури и звена към министерството; 5. организира и осъществява контрол на дейностите, свързани с изготвянето на индивидуалните административни актове и документи по възникването, изменянето и прекратяването на служебните и трудовите правоотношения; 6. образува, води и съхранява служебните и трудовите досиета на служителите; отговаря за правилното отчитане на отпуските; издава и заверява служебните и трудовите книжки; издава служебни бележки и документи за пенсиониране; приема болничните листове, като ги регистрира в дневник; 7. осигурява методическа, организационна и техническа помощ по разработването и актуализирането на длъжностните характеристики на служителите; организира и координира дейността по атестирането чрез оценка на изпълнението на служителите в министерството и в регионалните инспекторати по образованието; 8. планира и подпомага организацията по обучение на служителите с цел повишаване на квалификацията им и кариерното развитие; 9. осигурява навременна правна консултация във връзка с постъпили жалби и сигнали, свързани с трудовите и служебните правоотношения; 10. организира дейностите по процедурите за осъществяването на дисциплинарна отговорност на служителите по трудови и служебни правоотношения в министерството, в регионалните инспекторати по образованието и на ръководителите на звена към министерството; 11. осигурява процесуално представителство по пълномощие на министъра в съдебните производства, свързани с възникването, изменянето и прекратяването на служебните и трудовите правоотношения на служителите в министерството и в административните структури към министерството; 12. разработва и актуализира документи в областта на човешките ресурси.

Чл. 36. Дирекция “Стопански и счетоводни дейности”: 1. организира и осъществява материално-техническото снабдяване на министерството с машини и съоръжения, резервни части, инвентар, организационна техника, консумативи и обзавеждане; 2. отговаря за правилното, законосъобразното и ефективното ползване, управление и опазване на движимите вещи, предоставени на министерството; 3. осигурява поддръжката на сградния фонд, ведомствения жилищен фонд, инсталациите и съоръженията и организира сключването на договори с външни изпълнители; 4. организира и осъществява цялостното техническо обслужване на министерството с транспорт, както и регистрация на моторни превозни средства, застраховане, поддръжка и ремонт и годишни прегледи; отговаря за снабдяването, съхраняването, стопанисването и използването на стоково-материалните ценности; организира и осигурява почистването и отговаря за санитарно-хигиенните условия в административните сгради на министерството и в прилежащите им терени; 5. организира и осъществява финансово-счетоводните дейности в съответствие с изискванията на Закона за счетоводството, Сметкоплана на бюджетните предприятия, Единната бюджетна класификация и приложимите за бюджетните предприятия счетоводни стандарти и указания; 6. обслужва плащанията и транзитните сметки на министерството като първостепенен разпоредител с бюджетни кредити; 7. анализира и администрира разходите, извършвани от министерството; 8. осигурява данните и изготвя годишния финансов отчет на министерството и обобщен финансов отчет за административните структури към министерството; 9. осигурява съхраняването на счетоводните документи съгласно изискванията на Закона за счетоводството и вътрешните правила и инструкции; 10. разработва план за действие на министерството при извънредни обстоятелства, провежда съответните мероприятия и ръководи дейностите по управление при кризи; 11. оказва методическа помощ на административните структури към министерството при разработване на планове за действие при кризи; 12. осъществява връзки и взаимодействие с националните служби по отношение на мобилизационните дейности и гражданската защита, предоставя данни за изготвянето на Националния план за управление при кризи; 13. предлага и организира прилагането на мерките от Годишния национален план за действие по защитата на критичната инфраструктура и на потенциално опасните обекти; 14. планира, разпределя и отчита бюджетните средства по отбранително-мобилизационната подготовка и по управлението при кризи; 15. организира денонощното дежурство за оповестяване на служителите от централната администрация при привеждането на страната от мирно във военно положение при мобилизация и при бедствия и аварии; 16. организира обучение за действие при кризи; 17. организира пропускателния режим в сградата на министерството.

Чл. 37. Дирекция “Връзки с обществеността и протокол”: 1. разработва програма за представяне дейността на министерството, осигурява провеждането на информационната политика на министерството и планира и координира осъществяването й; 2. организира информационни кампании за предварително представяне на подготвяни от министерството проекти на нормативни актове; 3. анализира и систематизира публикациите в средствата за масово осведомяване на общественото мнение за дейността на министерството; 4. осигурява прозрачност и публичност на дейността на министерството; 5. поддържа страницата на министерството в интернет; 6. изготвя проекти на програми за пребиваването на чуждестранни делегации и гости и организира срещи с посланици или други сътрудници на посолства; 7. организира протоколните представяния на министъра и на членовете на политическия кабинет; 8. подготвя необходимите документи и организира протоколно задграничните командировки на служителите на министерството; 9. осъществява контакти с посолствата на чужди държави в Република България и с представителствата на водещи сдружения, организации и финансови институции за уреждане на протоколни и делови срещи с ръководството на министерството; 10. координира програмата на министъра, на членовете на политическия кабинет и на главния секретар при официални и работни посещения в чужбина; 11. изготвя и координира програмите за посещение в страната на официални гости на министъра, на неговите заместници и на главния секретар; 12. координира и контролира организирането, провеждането и протоколното осигуряване на официални и работни срещи, семинари, дискусии и кръгли маси в министерството; 13. осигурява преводите при срещите с чужденци и извършва преводи на материали и документи от български на съответния чужд език и обратно; 14. подготвя и изпраща поздравителни и съболезнователни телеграми, поздравителни адреси и друга протоколна кореспонденция на министъра.

Раздел VII

Специализирана администрация Чл. 38. (1) Специализираната администрация подпомага и осигурява осъществяването на правомощията на министъра.

(2) Специализираната администрация е организирана в 15 дирекции: 1. дирекция “Политика в общото образование”; 2. дирекция “Политика в професионалното образование и продължаващо обучение”; 3. дирекция “Образователна среда и образователна интеграция”; 4. дирекция “Координация и контрол на средното образование”; 5. дирекция “Информационни и комуникационни технологии в образованието”; 6. дирекция “Квалификация и кариерно развитие”; 7. дирекция “Учебници, учебни помагала и учебна документация”; 8. дирекция “Политика във висшето образование”; 9. дирекция “Студенти, докторанти и специализанти”; 10. дирекция “Научни изследвания”; 11. дирекция “Структурни фондове и международни образователни програми”; 12. дирекция “Правна”; 13. дирекция “Финанси”; 14. дирекция “Държавна собственост и инвестиционна политика”; 15. дирекция “Европейска интеграция и международно сътрудничество”.

Чл. 39. Дирекция “Политика в общото образование”: 1. подпомага министъра при изпълнението на държавната политика в областта на предучилищното възпитание и подготовка, на основното и средното общо образование; 2. мотивира необходимостта и участва в разработването на проекти на нормативни актове, свързани със съдържанието на общообразователната подготовка; 3. организира и участва в разработването, внедряването, оценяването и актуализирането на държавните образователни изисквания за учебно съдържание и на учебните програми по учебните предмети; 4. участва в създаването на учебни планове, програми и концепции за развитието на системата на народната просвета; 5. организира, създава и апробира учебно-изпитни програми; 6. организира разработването на изпитните материали за проверка на възможностите на учениците при приема; 7. координира и подпомага дейностите по разработване и въвеждане на тестове, както и на други форми за провеждане на вътрешно и външно оценяване в училищното обучение; 8. разработва и въвежда дистанционната форма на обучение в системата на народната просвета; 9. участва в създаването на национална програма за превенция и разрешаване на проблема с учениците, които не посещават училище; 10. организира и осигурява провеждането на състезания и олимпиади по съответните учебни предмети; 11. организира методическата работа на експертите по учебни предмети в национален план и контролира и оценява дейността им; 12. участва в оценъчни комисии по проблеми, свързани с текущи и иновационни проблеми в предучилищното възпитание и подготовка и в училищното обучение; 13. участва в разработването и управлението на национални и международни проекти и програми, свързани с проблемите на организацията и съдържанието на общообразователната подготовка; 14. отговаря за разработването и провеждането на държавната политика, свързана с развитието на системата от детски градини, училища и обслужващи звена - откриване, преобразуване, закриване, промени в статута и наименованието на държавните детски градини, държавните и общинските общообразователни училища, българските държавни училища в чужбина и духовните училища; 15. участва в дейностите, свързани с разработването и утвърждаването на държавния план-прием в държавните и общинските общообразователни училища; 16. организира и контролира обучението по религия в българското училище; изготвя учебните програми по предмета; осъществява връзката с официалните религиозни институции; 17. участва със свои експерти в приравняването на образователни степени и в легализацията на документи за образование и квалификация; 18. анализира политиката на Европейския съюз и предлага и въвежда европейски практики в училищното обучение, свързани с общото образование, и участва в синхронизирането на националното законодателство с директивите на Европейския съюз, които се отнасят до общото образование.

Чл. 40. Дирекция “Политика в професионалното образование и продължаващо обучение”: 1. участва в осигуряване изпълнението на държавната политика в областта на професионалното образование, обучение и ориентиране; 2. разработва стратегически цели и приоритети за националната система на професионалното образование и обучение с цел хармонизирането му с европейските стандарти за професионални квалификации; 3. организира, ръководи и контролира методически дейността в системата на професионалното образование и контролира и оценява дейностите на експертите по професионално образование и обучение в национален план; 4. методически ръководи продължаващото професионално обучение; 5. организира разработването на учебната документация в съответствие с държавните образователни изисквания за системата на народната просвета; 6. организира, координира и контролира разработването и прилагането на национални изпитни програми и единни критерии за държавните изпити за придобиване на професионална квалификация; 7. организира разработването на критерии за оценяване качеството на професионалното образование и непрекъснатото професионално обучение; 8. мотивира необходимостта и участва в разработването на нормативни актове за системата на професионалното образование и обучение; 9. предлага за утвърждаване програми за квалификация в системата на професионалното образование и обучение, списък на професиите за професионално образование и обучение и държавните образователни изисквания за придобиване на квалификация по професия; 10. отговаря за разработването и провеждането на държавната политика, свързана с развитието на системата от училища - откриване, преобразуване, закриване, промени в статута и наименованието на държавните и общинските професионални училища, професионални гимназии и професионални колежи; 11. отговаря за дейностите, свързани с разработването и утвърждаването на държавния план-прием за държавните и общинските училища, които осъществяват професионално образование и обучение; 12. участва в разработването и управлението на национални проекти и програми, свързани с проблемите на организацията и съдържанието на професионалното образование и непрекъснатото обучение; 13. анализира политиката на Европейския съюз и предлага и въвежда европейски практики в училищното професионално образование и обучение и участва в синхронизиране на националното законодателство с директивите на Европейския съюз, които се отнасят до професионалното образование и обучение.

Чл. 41. Дирекция “Образователна среда и образователна интеграция”: 1. организира и подпомага осъществяването на държавната политика за развитие на формите на образователна интеграция на деца и ученици със специални образователни потребности и за деца и ученици, лишени от родителска грижа; 2. подпомага процеса на евроинтеграция и разработва стратегии и програми за прилагане на европейските изисквания в областта на интеграцията на децата и учениците от етническите малцинства чрез осигуряване на еднакви образователни възможности за децата и учениците от тях; 3. подпомага процеса на евроинтеграция и разработва стратегии и програми за прилагане на европейските изисквания в областта на интеграцията на децата и учениците от семейства на мигранти; 4. подпомага осъществяването на държавната политика в областта на духовното развитие на децата и учениците със средствата на изкуството, религията, спорта, отдиха и туризма, нравственото и естетическото възпитание и културния обмен; разработва стратегии и програми за възпитание на децата и учениците в дух на патриотизъм, етническа, религиозна и културна толерантност; 5. разработва стратегии и програми и организира работата за откриването и развитието на талантливи деца в областта на изкуството, науката и спорта; инициира и спомага за провеждането на международни, национални и регионални конкурси, свързани с творческата реализация на учениците; 6. определя приоритетите и осъществява контрол в областта на извънкласните и извънучилищните дейности; 7. организира и контролира дейности, свързани с опазване на психическото и физическото здраве на подрастващите; 8. разработва стратегии и контролира изпълнението на дейностите, свързани с формиране на съвременна ценностна система у децата и учениците чрез гражданско образование; 9. определя приоритетите, координира и подпомага взаимодействието между образователната, семейната, институционалната и социалната среда; 10. съдейства при разработването и при провеждането на държавната политика, свързана с развитието на системата от детски градини, училища и обслужващи звена, във връзка с интегрирането на деца и ученици със специални образователни потребности и хронични заболявания - откриване, преобразуване, закриване, промени в статута и наименованието на детски градини, училища и обслужващи звена; 11. подпомага и контролира дейностите, свързани с приема на деца и ученици със специални образователни потребности и хронични заболявания в детски градини, училища и обслужващи звена; 12. подпомага детски градини, училища и обслужващи звена при формирането и развитието на образователната среда; 13. подпомага провеждането на държавната политика, свързана с развитието на формите за сътрудничество с родителската общност и училищните настоятелства.

Чл. 42. Дирекция “Координация и контрол на средното образование”: 1. участва в осъществяването на държавната политика за координация и контрол в системата на народната просвета; 2. подпомага министъра при осъществяването на координацията и контрола върху дейността на регионалните инспекторати по образованието; 3. организира разработването на модели на контролна дейност в системата на народната просвета; 4. участва при осъществяването на контрола и оценяването на организацията на контролната дейност за системата на народната просвета; 5. организира процедурите по налагане на дисциплинарни наказания на директорите на държавните детски градини и училища; 6. участва в разработването и прилагането на модели за инспектиране на училищата; 7. организира и координира провеждането на държавната политика, свързана с развитието на системата от детски градини, училища и обслужващи звена - откриване, преобразуване, закриване, промени в статута и именуване на държавните детски градини, държавните и общинските училища и обслужващи звена, българските държавни училища в чужбина, частните детски градини и училища, българските детски градини и училища с чуждестранно участие, чуждестранните детски градини и училища и духовните училища; 8. организира, координира и консултира дейностите, свързани с подготовката и утвърждаването на държавния план-прием в държавните и общинските училища; 9. изготвя годишни анализи и отчети на основата на представени от регионалните структури материали; 10. поддържа регистър на държавните детски градини, държавните и общинските училища и обслужващи звена, българските държавни училища в чужбина, частните детски градини и училища, българските детски градини и училища с чуждестранно участие, чуждестранните детски градини и училища и духовните училища; 11. подпомага министъра при провеждането на държавната политика, координация и контрол по отношение на дейността на българските държавни училища в чужбина; 12. организира и контролира чрез регионалните структури на министерството провеждането на приема на ученици; 13. координира и подпомага дейностите за осъществяване на вътрешно и външно оценяване в системата на училищното обучение; 14. мотивира необходимостта и участва в разработването на проекти на нормативни актове, свързани със системата на народната просвета; 15. организира и координира дейностите по назначаването на директорите на общинските училища и обслужващи звена; 16. координира отношенията с регионалните инспекторати по образование и контролира дейностите по провеждане на политиката, свързана с европейска интеграция и усвояване на структурните фондове.

Чл. 43. Дирекция “Информационни и комуникационни технологии в образованието”: 1. разработва стратегии, програми и механизми за внедряване на информационни и комуникационни технологии (ИКТ) в средните и висшите училища; 2. отговаря за въвеждането и прилагането на ИКТ в образователния процес в страната и регулярно изготвя анализи и доклади; 3. координира и осигурява съвместимостта на системите за управление на базите данни, касаещи образованието и науката; 4. организира и участва в изработването на учебни програми по ИКТ, както и в разработването на модули, свързани с използването на ИКТ в обучението по други предмети; 5. инициира и участва в разработването на нормативната уредба по отношение на използването на ИКТ в образованието; 6. координира и отговаря за изпълнението на политиката на министерството по отношение на въвеждането на ИКТ в училище и прилагането й от страна на административните структури към министерството с функции в същата област; 7. координира и осъществява дейностите по Националната стратегия и Плана за действие за въвеждане на информационните и комуникационните технологии в българските училища; 8. координира и отговаря за дейностите по създаването и актуализирането на електронно учебно съдържание; 9. поддържа националния образователен портал и отговаря за неговото функциониране и използване.

Чл. 44. Дирекция “Квалификация и кариерно развитие”: 1. организира и отговаря за дейностите по изпълнение на държавната политика за квалификацията на учителите и кариерното развитие; 2. участва в разработването и актуализирането на нормативната уредба, свързана с квалификацията на учителите и кариерното развитие; 3. разработва анализи, стратегии и програми за квалификация и кариерно развитие съобразно професионалните нужди по места с конкретна практическа приложимост, контролира и координира изпълнението им от страна на административните структури към министерството с функции в същата област; 4. координира взаимоотношенията с държавни институции, със средни и висши училища и с неправителствени организации, работещи в областта на квалификацията на учителите и кариерното развитие; 5. участва в дейности, свързани с хармонизирането на българското законодателство в съответствие с изискванията на Европейския съюз по отношение на политиките в областта на подготовката и квалификацията на учителите и кариерното развитие; 6. планира и подпомага организацията по обучение на учителите с цел повишаване на квалификацията и кариерното им развитие.

Чл. 45. Дирекция “Учебници, учебни помагала и учебна документация”: 1. организира и отговоря за всички дейности, свързани с оценяване и одобряване на учебници и учебни помагала; 2. организира и отговоря за осигуряването и разпространението на учебниците и учебните помагала, които са безплатни за учениците; 3. планира, организира и отговоря за всички дейности, свързани с осигуряване на документите за училищата, детските градини, обслужващите звена и институциите за професионално обучение; 4. мотивира необходимостта и участва в разработването и актуализирането на нормативната уредба, свързана с учебниците, учебните помагала и документите в системата на народната просвета; 5. организира и отговаря за прилагането на нормативните актове, свързани с учебниците, учебните помагала и документите в системата на народната просвета.

Чл. 46. Дирекция “Политика във висшето образование”: 1. подпомага министъра при изпълнението на държавната политика в областта на висшето образование; 2. мотивира необходимостта и организира разработването и актуализирането на нормативни актове, регулиращи системата на висшето образование; 3. подготвя предложения и проекти на актове за откриване, преобразуване и закриване на факултети, институти, филиали и колежи в държавните висши училища; 4. организира разработването на държавни изисквания за придобиване на висше образование на образователно-квалификационни степени по професионални направления и по специалности; 5. организира разработването на държавни изисквания за съдържанието на основните документи, издавани от висшите училища, и поддържа национален регистър на документите за висше образование и квалификация; 6. поддържа регистър на акредитираните висши училища и регистър на академичния състав; 7. организира и осъществява дейностите по признаване на висше образование, придобито в чуждестранни висши училища; 8. мотивира необходимостта и организира разработването на нормативни актове, регулиращи системата на висшето образование; 9. координира дейността на висшите училища в страната; 10. изготвя анализи и предложения на основата на представена от висшите училища информация; 11. осъществява дейности във връзка с оценяване, акредитация и следакредитационен мониторинг на висши училища и техните структури; 12. подпомага министъра при упражняването на контрол върху висшите училища по спазването на Закона за висшето образование и на държавните изисквания; 13. разработва и осигурява изпълнението на програми за модернизация на висшето образование, за продължаващо обучение и обучение през целия живот; 14. участва със свои експерти в приравняването на образователни степени и легализацията на документи за образование и квалификация; 15. анализира политиката на Европейския съюз и предлага и въвежда европейски практики в областта на висшето образование и участва в синхронизиране на националното законодателство с директивите на Европейския съюз, които се отнасят до висшето образование; 16. координира системата на висшето образование в контекста на Болонския процес и организира и подпомага връзките на висшите училища с пазара на труда в контекста на Лисабонската стратегия.

Чл. 47. Дирекция “Студенти, докторанти и специализанти”: 1. организира и изготвя ежегодно проекти на решения за утвърждаване броя на приеманите за обучение студенти и докторанти във висшите училища и в научните организации; 2. участва в разработването на стандарти за формиране на реалната издръжка на студентите и докторантите по професионални направления; 3. участва в подготовката на документи, свързани с евроинтеграцията в областта на висшето образование; 4. участва в разработването на проекти на нормативни актове в областта на висшето образование; 5. подпомага участието на висшите училища в програмите за образователен обмен на студенти, докторанти и специализанти; 6. отговаря за провеждането на процедурите по всички конкурси за прием на чуждестранни граждани за студенти, докторанти и специализанти във висшите училища и в научните организации на Република България и на български граждани - в чужбина; 7. отговаря за дейностите по осъществяване приема на студенти, докторанти и специализанти за местата, субсидирани от държавата, за обучение на лица от българска народност в държавните висши училища и в научните организации на Република България; 8. мотивира необходимостта и участва в разработването на нормативни актове за социалните дейности, отнасящи се до правото на стипендии за студенти и докторанти, ползването на общежития и столовото хранене; 9. координира всички дейности, свързани с взаимодействието със студентски организации, и подпомага участието им в осъществяването на Националната политика за младежта; 10. участва в провеждането на държавната политика и в разработването на нормативни актове за физическото възпитание и спорта на студентите; 11. подпомага дейностите, свързани с практическите стажове и кариерното ориентиране на студентите; 12. поддържа регистър на обучаваните и на дипломираните студенти и докторанти по висши училища, степени на обучение и професионални направления.

Чл. 48. Дирекция “Научни изследвания”: 1. разработва и предлага за утвърждаване научни програми в съответствие с националните приоритети и приоритетите, свързани с присъединяването на Република България към Европейския съюз, както и програми и проекти с регионално значение; 2. анализира и подготвя предложения за състоянието на научния потенциал, съществуващата материална база и инфраструктурата; 3. разработва и предлага на министъра правила за приемане, финансиране и оценка на резултатите от изследователски двустранни, регионални и международни програми и проекти; 4. поддържа бази данни за реферирани национални научни издания; 5. прави предложения за оптимизиране на съществуващата и разработва нова нормативна уредба за въвеждане на непреки стимули за науката и на пазарни механизми за продажба на научния продукт; 6. предлага на министъра провеждането на конкурси за проектно финансиране на фундаментални, научно-приложни и рискови изследвания, национална научна периодика и монография; 7. стимулира участието на млади изследователи, като организира и подпомага провеждането на конкурс “Млади таланти” и конкурс “Млади учени”; 8. проучва и анализира европейското законодателство в областта на научните изследвания; 9. разработва и предлага правила за осъществяване на текущ контрол върху изпълнението на договорите за изследвания, провеждани със средствата от държавния бюджет и от фондовете на Европейския съюз; 10. координира изпълнението на задълженията, произтичащи от преговорния процес по глава 17 “Наука и изследвания”; 11. осигурява адекватно разпространение на получените резултати от изследванията с оглед прилагането им в полза на обществото и държавата; 12. предлага на министъра правила за приемане и оценка на резултатите от изследователски проекти; 13. координира и подпомага дейностите по участието на български учени в международни научни програми; 14. предлага механизъм за съвместна работа на български научни екипи с регионалните и европейските центрове по компетентност и интегрирането им в специализирани научни мрежи на принципа на съвместната научна дейност; 15. предлага за финансово подпомагане и координира участието на български учени и научни организации в международни научни проекти и в международни конференции на конкурсна основа; 16. разпространява информация, резултати и нови инициативи от европейските и трансевропейските институции; 17. подготвя материали и организира специализирана дейност по разпространение на информацията за международните научни програми и осъществява постоянен мониторинг и анализ на резултатите от участието на българските научни колективи в международните научни програми; 18. организира и осигурява осъществяването на функциите на министерството в областта на изследванията и реализацията на резултатите от тях, като поддържа специализирана база данни за изследванията и продуктите на индустриалната собственост с цел трансфер чрез лицензиране в страната и в чужбина; 19. съгласувано с министъра организира дейността на научноекспертните комисии, на Национален съвет “Научни изследвания” и на Национален фонд “Научни изследвания” и подготвя документите, свързани с работата им; 20. участва в подготовката на междудържавните и междуведомствените споразумения, програми и проекти, протоколи и неправителствени споразумения за научно-техническо сътрудничество и научен обмен; 21. отговаря за изпълнението на задълженията на министерството по двустранните споразумения за научно-техническо сътрудничество.

Чл. 49. (1) Дирекция “Структурни фондове и международни образователни програми”: 1. отговаря, координира и администрира дейностите по усвояване на средства от структурните фондове на Европейския съюз за целите на образованието и науката; 2. инициира, администрира и участва в разработването на проекти по програми, финансирани със средства на Европейския съюз, Световната банка и други донори, които отговарят на целите и приоритетите на правителствената политика в областта на образованието; 3. изпълнява функциите на Междинно звено по Оперативна програма “Развитие на човешките ресурси” по отношение на управление, договаряне, наблюдение и контрол на средства от структурните инструменти на Европейския съюз; 4. участва в процеса на програмиране и изпълнение на Оперативна програма “Развитие на човешките ресурси” в координация с управляващия орган; 5. прави предложения и прилага процедури за събиране и оценка на проектни предложения и организира подбора на проекти; 6. прави предложения и прилага системи от индикатори и критерии за мониторинг и оценка на проектите; 7. участва в разработването на тръжни досиета и провеждането на тръжни процедури; 8. сключва договори и извършва плащания към крайните бенефициенти; 9. организира мониторинг и контрол върху техническото изпълнение на проекти чрез извършване на проверки на място съобразно изградена система за мониторинг и финансов контрол по отношение на изпълнението на проекти; 10. поддържа собствена база данни за финансова отчетност и контрол по отношение на проекти, съфинансирани от Европейския социален фонд; 11. подготовя редовни доклади за изпълнението на Оперативна програма “Развитие на човешките ресурси” и информация за открити нередности и ги предоставя на управляващия орган; 12. изготвя годишни прогнози за разходи (плащания) на ресурси на Европейския социален фонд и ги изпраща на управляващия орган; 13. съхранява документацията, свързана с изпълнението на проекти по Европейския социален фонд, най-малко за период, установен в съответните регламенти на Европейския съюз; 14. изпълнява информационни и публични дейности на ниво операции по съответните приоритети на Оперативна програма “Развитие на човешките ресурси”; 15. поддържа връзка и контакти с представителствата в България на основните донори в областта на образованието; 16. оказва консултантска и методическа помощ на регионалните инспекторати по образование, училища и обслужващи звена в процеса на разработването на проекти; 17. координира изпълнението на проекти за развитие на образованието, финансирани от външни източници, изпълнявани от дирекциите в министерството, от административните структури към министерството и от други институции; 18. в случаите, в които дирекцията изпълнява функциите на звено по изпълнение на проекти по Програма ФАР, прилага и следи за спазването на правилата по програмата и отговаря в съответствие с делегираните й отговорности в меморандума за разбирателство, подписван между нея и съответната изпълнителна агенция.

(2) При осъществяване на функциите по ал. 1 служителите в дирекция “Структурни фондове и международни образователни програми” задължително трябва да владеят най-малко един чужд език.

Чл. 50. Дирекция “Правна”: 1. подпомага разработването на проекти на закони и подзаконови нормативни актове, регулиращи системата на образованието и науката; 2. проучва и анализира прилагането на нормативните актове; 3. дава становища по проекти на нормативни актове в областта на образованието и науката, както и във всички случаи, в които министерството е заинтересувано ведомство; 4. участва в изпълнението на държавната политика за евроинтеграция в областта на нормативното осигуряване; 5. осигурява процесуално представителство по пълномощие на министъра; 6. участва при изготвянето и съгласува договори, по които страна е министерството; 7. оказва правна помощ, като следи за законосъобразността на актовете на министъра и изготвя становища и справки по правни въпроси; 8. изготвя проекти на актове, с които министърът упражнява правата на собственост на държавата в търговски дружества: увеличаване или намаляване капитала на търговските дружества; изменение или допълнение на устава или дружествения договор; преобразуване и прекратяване на дружества; откриване, прехвърляне или закриване на клонове от предприятия или на значителни части от предприятия и дава становища по останалите актове, с които министърът упражнява правата на държавата в търговските дружества; 9. изготвя договорите за възлагане управление на членовете на контролните и управителните органи на търговските дружества, в които министърът упражнява правата на държавата съобразно отрасловата си компетентност; 10. изготвя и поддържа регистъра на търговските дружества по чл. 35 от Правилника за реда за упражняване правата на държавата в търговските дружества с държавно участие в капитала, приет с Постановление № 112 на Министерския съвет от 2003 г. (обн., ДВ, бр. 51 от 2003 г.; изм. и доп., бр. 59 от 2003 г. и бр. 79 от 2005 г.).

Чл. 51. Дирекция “Финанси”: 1. мотивира необходимостта от създаване, изменение и допълнение на нормативни актове, разработва и участва в разработването на нормативната уредба по планирането и управлението на финансовите средства в системата на народната просвета, висшето образование и науката; 2. планира и обосновава размера на средствата от републиканския бюджет, необходими за развитието на образованието и науката; 3. организира и контролира текущото изпълнение на бюджета на министерството; 4. определя лимити за разходите и плащанията на разпоредителите с бюджетни кредити; 5. координира и контролира финансирането при изпълнението на националните програми и проекти за образование и наука; 6. проучва възможностите за реализиране на допълнителни приходи; 7. анализира финансовото състояние и финансовите резултати на разпоредителите с бюджетни кредити и предлага мерки и програми за законосъобразното, целесъобразното и икономичното разходване на бюджетните средства; 8. дава методически указания за изготвяне на периодичните отчети за изпълнението на бюджетните сметки и съставя консолидиран отчет на министерството на базата на предоставени данни от териториалните структури и самостоятелните администрации; 9. участва в провеждането на политиката по доходите в системата на образованието и науката; 10. организира разработването и координира прилагането на държавните изисквания за нормиране и заплащане на труда в системата на народната просвета; 11. участва в разработването на правила за определяне възнагражденията на работещите в държавните висши училища; 12. организира разработването и координира прилагането на нормативна уредба за икономическо регулиране на системата на образованието и науката; 13. участва в дейностите, свързани с разработването и утвърждаването на държавния план-прием; 14. организира и осъществява дейности по социална политика и социално сътрудничество (социално и трудово законодателство, социално партньорство, колективно трудово договаряне, пенсионно осигуряване); 15. участва в разработването и актуализирането на нормативната уредба за определяне възнаграждението на работещите в системата на народната просвета.

Чл. 52. Дирекция “Държавна собственост и инвестиционна политика”: 1. подпомага дейността на министъра при провеждане на политиката във връзка с придобиването, управлението и разпореждането с недвижими имоти и движими вещи - държавна собственост; 2. изготвя предложение за решаване на проблемите, свързани с промяната на собствеността; 3. осъществява дейности по сключването и изпълнението на договори, свързани с недвижими имоти и движими вещи - държавна собственост; 4. поддържа цялостната документация на собствеността; 5. осигурява процесуално представителство по пълномощие на министъра в съдебни производства, свързани с управлението на държавната собственост и процедурите по възлагане на обществени поръчки; 6. дава становища по въпроси, свързани с недвижими имоти и движими вещи - собственост на еднолични търговски дружества с държавно участие; 7. дава становища по предложения за предоставянето на концесии и разрешения за търсене и/или проучване на подземни богатства; 8. разработва мерки и прави анализи, свързани с провеждането на инвестиционната политика на министерството; 9. координира дейността и подпомага министъра при осъществяването на правомощията му по изпълнението на бюджета за капиталови разходи, като подготвя и предлага проекти на поименни списъци на обектите за строителство и ремонт за съответната година, които ще се финансират от министерството; 10. организира, осъществява, координира и консултира всички дейности, свързани с подготовката и възлагането на обществени поръчки от министерството; 11. организира и отговаря за дейността по изготвяне и съхраняване на регистър на обществените поръчки; 12. организира и отговаря за дейността, свързана с инвеститорския контрол; 13. организира и отговаря за поддържането на база данни за основните фондове в образованието и науката.

Чл. 53. (1) Дирекция “Европейска интеграция и международно сътрудничество”: 1. отговаря за прилагането и изпълнението на поетите от Република България ангажименти в процеса на евроинтеграция, свързани с образованието; 2. наблюдава тенденциите в областта на образователната политика, водена в рамките на Европейския съюз, и информира политическото ръководство на министерството; 3. координира изпълнението на задълженията, произтичащи от преговорния процес по глава 18 “Образование и обучение”; 4. осъществява координация с мисията на Република България в Брюксел и подготвя участието от страна на министерството в съветите на министрите на образованието и науката; 5. подпомага и координира участието на експерти от министерството в работни групи по образование и наука в Брюксел и представя на министъра доклади за резултатите от работата им; 6. координира отношенията на министерството с други институции относно европейската интеграция и международното сътрудничество; 7. участва в разработването и провеждането на националната образователна и научна политика в съответствие с европейските изисквания; 8. отговаря за подготовката на междудържавните и междуведомствените споразумения, програми и протоколи и включването на страната ни в многостранни междуправителствени и неправителствени споразумения за образователен и научен обмен; 9. отговаря за изпълнението на задълженията на министерството по двустранните и международните споразумения, протоколи и програми; 10. отговаря, координира и подпомага посещенията на членовете на политическия кабинет и служителите на министерството в задграничните им командировки; 11. изготвя сравнителни анализи по зададени теми, които отразяват прилагането на дадена образователна политика в международен план; 12. осигурява изпълнението и координира задълженията на министерството по линия на българистиката в чужбина; 13. координира оперативните връзки с международни правителствени и неправителствени организации - ООН, ЮНЕСКО, Съвета на Европа, Европейския съюз и др.

(2) При осъществяване на функциите по ал. 1 служителите в дирекция “Европейска интеграция и международно сътрудничество” задължително трябва да владеят най-малко един чужд език.

Раздел VIII

Организация на работата в министерството Чл. 54. (1) Непосредственото ръководство на дирекция се осъществява от нейния директор, който носи отговорност за точното и срочното изпълнение на конкретните задачи при осъществяването на функциите й.

(2) Директорите на дирекции отговарят в рамките на своята компетентност за осигуряване изпълнението на поставените им задачи.

Чл. 55. (1) Директорът на дирекция: 1. докладва на членовете на политическия кабинет и на главния секретар материали по въпроси от неговата компетентност; 2. участва при покана в работата на политическия кабинет; 3. подписва и насочва материали по въпроси, включени във функциите на ръководената от него дирекция; 4. разпределя работата и задълженията между служителите в дирекцията.

(2) Директорът периодично представя на главния секретар информация за изпълнението на поставените задачи от съответната дирекция.

Чл. 56. Структурата на административните звена се утвърждава от министъра по предложение на главния секретар.

Чл. 57. Правата и задълженията на служителите в министерството, както и изискванията за заемане на съответната длъжност се определят в длъжностни характеристики, които се утвърждават от главния секретар.

Чл. 58. (1) Работното време на служителите е 8 часа дневно и 40 часа седмично при 5-дневна работна седмица.

(2) Работното време по ал. 1 е от 9 ч. до 17,30 ч. с обедна почивка 30 минути в периода от 12,00 до 14,00 ч.

Чл. 59. (1) За изпълнение на определени задачи, свързани с дейността на министерството, могат да бъдат привличани нещатни сътрудници в качеството им на експерти.

(2) Правата и задълженията на лицата по ал. 1 се определят в сключения от тях договор с министъра.

Чл. 60. (1) За изключително изпълнение на служебните си задължения служителите могат да бъдат награждавани с парични или предметни награди, както и с отличия. Стойността на паричната или предметната награда не може да надвишава размера на основната заплата на съответния служител.

(2) Награждаването на служители от администрацията на министерството се извършва със заповед на министъра. В заповедта за награждаване се определя видът отличие или награда, като по преценка министърът може да награди едновременно с отличие и с предметна награда.

(3) Министърът утвърждава образец на златен и сребърен почетен знак на администрацията на министерството.

(4) Средствата за награди се изплащат от бюджета на министерството.

Чл. 61. Пропускателният режим, документооборотът, противопожарната охрана и други специфични разпоредби, свързани с организацията на работа в министерството, се уреждат с инструкции и заповеди на министъра.

ЗАКЛЮЧИТЕЛНА РАЗПОРЕДБА

Параграф единствен. Правилникът се приема на основание чл. 42, ал. 4 от Закона за администрацията.

Приложениекъм чл. 27, ал. 3

Численост на персонала в организационните структури и административните звена в Министерството на образованието и науката - 415 щатни бройки

Политически кабинет 17 в т.ч.: съветници, експерти и технически сътрудници към политическия кабинет 11

Главен секретар 1

Инспекторат 10

Звено за вътрешен одит 11

Служител по сигурността на информацията 1

Обща администрация 93 в т. ч.: дирекция “Административно обслужване” 28 дирекция “Човешки ресурси” 14 дирекция “Стопански и счетоводнидейности” 40 дирекция “Връзки с обществеността и протокол” 11

Специализирана администрация 282 в т. ч.: дирекция “Политика в общотообразование” 20 дирекция “Политика в професионалното образование и продължаващо обучение” 16 дирекция “Образователна среда иобразователна интеграция” 21 дирекция “Координация и контролна средното образование” 17 дирекция “Информационни и комуникационни технологии в образованието” 10 дирекция “Квалификация и кариерноразвитие” 10 дирекция “Учебници, учебни помагалаи учебна документация” 10 дирекция “Политика във висшетообразование” 15 дирекция “Студенти, докторанти испециализанти” 16 дирекция “Научни изследвания” 23 дирекция “Структурни фондове имеждународни образователни програми” 30 дирекция “Правна” 20 дирекция “Финанси” 27 дирекция “Държавна собственост иинвестиционна политика” 30 дирекция “Европейска интеграция имеждународно сътрудничество” 17