Постановление № 98 от 31 май 2005 г. за изменение и допълнение на Устройствения правилник на Държавната агенция за закрила на детето, приет с Постановление № 38 на Министерския съвет от 2001 г.

ПОСТАНОВЛЕНИЕ № 98 ОТ 31 МАЙ 2005 Г. за изменение и допълнение на Устройствения правилник на Държавната агенция за закрила на детето, приет с Постановление № 38 на Министерския съвет от 2001 г. (обн., ДВ, бр. 17 от 2001 г.; изм. и доп., бр. 62 и 87 от 2001 г., бр. 102 от 2003 г. и бр. 14 от 2005 г.)

МИНИСТЕРСКИЯТ СЪВЕТ ПОСТАНОВИ: § 1. Член 1 се изменя така: “Чл. 1. С правилника се определят дейността, структурата, организацията, функциите и числеността на персонала на Държавната агенция за закрила на детето, наричана по-нататък “агенцията”.” § 2. В чл. 7, т. 22 думата “лицензия” се заменя с “лиценз”. § 3. В чл. 8 се правят следните изменения: 1. Алинея 1 се изменя така: “(1) Структурата на агенцията включва обща администрация, организирана в две дирекции, инспекторат, служител по сигурността на информацията, финансов контрольор и специализирана администрация, организирана в главна дирекция и две дирекции.”

2. В ал. 2 числото “82” се заменя със “113”. § 4. В глава трета наименованието на раздел II се изменя така: “Главен секретар, инспекторат и служител по сигурността на информацията”. § 5. В чл. 11 се правят следните изменения и допълнения: 1. Алинеи 1 и 2 се изменят така: “(1) Главният секретар ръководи, координира и контролира дейността на администрацията, като: 1. отговаря за планирането и отчетността при изпълнение на ежегодните цели на администрацията; 2. ръководи дейността по управление на човешките ресурси; 3. ръководи административното обслужване.

(2) Главният секретар: 1. осигурява организационната връзка между председателя и административните звена в агенцията, както и между административните звена; 2. организира разпределението на задачите между административните звена в агенцията, като създава условия за ефективна работа; 3. осъществява общия контрол за изпълнението на възложените задачи; 4. координира и контролира управлението на ползваните за административни нужди недвижими имоти и движими вещи, предоставени на агенцията; 5. утвърждава длъжностните характеристики на служителите; 6. представлява агенцията в случаите, в които е упълномощен изрично от председателя по проблеми, свързани с функционирането на администрацията; 7. изпълнява и други задачи, възложени му от председателя.”

2. Създава се ал. 3: “(3) При отсъствие на главния секретар неговите функции за всеки конкретен случай се изпълняват от определен от председателя на агенцията директор на дирекция.” § 6. Член 12 се изменя така: “Чл. 12. (1) Инспекторатът е на пряко подчинение на председателя и осъществява контрол върху ефективността и ефикасността на дейността на администрацията.

(2) Инспекторатът: 1. извършва проверки въз основа на писмена заповед на председателя за: а) спазването на вътрешните правила за организация на работата в администрацията; б) постъпили в администрацията сигнали, молби и жалби срещу незаконни или неправилни действия или бездействия на служители на агенцията, които имат системен характер, и съдейства за избягване на административни и съдебни процедури по обжалване; 2. контролира спазването на указания, препоръки и предписания, дадени от компетентни органи при извършени проверки и ревизии; 3. разглежда постъпили сигнали за конфликт на интереси и други нарушения на служебните задължения и дава писмени предложения и становища за отстраняването им; 4. извършва проверки за наличие на корупционни прояви в администрацията, като изисква документи и събира сведения; 5. осъществява и други функции във връзка с административния контрол, произтичащи от нормативни актове или възложени със заповед на председателя.

(3) При извършване на проверки инспекторатът има право: 1. да изисква всички необходими документи във връзка с осъществяването на контролната дейност, да получава информация и да извършва проверки на място; 2. да предлага образуване на дисциплинарно производство при констатирани нарушения на служебните задължения, както и на Кодекса за поведение на служителите в държавната администрация.

(4) Инспекторатът съдейства на специализираните държавни контролни органи при осъществяване на контрол върху дейността на администрацията.” § 7. В чл. 12а се правят следните изменения и допълнения: 1. Точка 9 се изменя така: “9. организира дейността по противопожарната и аварийна безопасност в агенцията;”.

2. Създава се нова т. 10: “10. следи за пропускателния режим и охраната в агенцията;”.

3. Досегашната т. 10 става т. 11. § 8. В глава трета се създава раздел IIа: “Раздел IIа

Финансов контрольор Чл. 12б. (1) Финансовият контрольор се назначава съгласно Закона за държавния вътрешен финансов контрол и е на пряко подчинение на председателя на агенцията.

(2) Финансовият контрольор осъществява предварителен контрол по чл. 19, ал. 4 от Закона за държавния вътрешен финансов контрол, като: 1. проверява всички документи и приложения към тях, въз основа на които се поема задължение или се извършва разход, съответно преди вземане на решението за поемане на задължението или извършване на разхода; 2. проверява пълнотата на досиетата по чл. 14, ал. 1 от Правилника за прилагане на Закона за държавния вътрешен финансов контрол за всички задължения или разходи, надвишаващи 10 хил. лв., преди тяхното поемане или извършването на разхода.

(3) При осъществяване на предварителния контрол финансовият контрольор одобрява или отказва да одобри предложенията за поемане на задължения или за извършване на разходи.

Чл. 12в. Финансовият контрольор осъществява своята дейност съгласно Закона за държавния вътрешен финансов контрол, Правилника за прилагането на Закона за държавния вътрешен финансов контрол, приет с Постановление № 103 на Министерския съвет от 2001 г. (обн., ДВ, бр. 44 от 2001 г.; изм., бр. 43 и 49 от 2003 г.), и указанията на Агенцията за държавен вътрешен финансов контрол.

Чл. 12г. Финансовият контрольор представя всяко тримесечие отчет пред председателя на агенцията относно своята дейност.” § 9. В чл. 13 ал. 2 се изменя така: “(2) Общата администрация е организирана в две дирекции: 1. дирекция “Административно-правно и информационно обслужване”; 2. дирекция “Финансово-стопански дейности и управление на собствеността”.” § 10. Член 14 се изменя така: “Чл. 14. (1) Дирекция “Административно-правно и информационно обслужване”: 1. подпомага председателя, заместник-председателя, главния секретар и административните звена за осъществяване на правнонормативната дейност; 2. участва в разработването и дава становища по проекти на нормативни актове, свързани с дейността на агенцията; 3. осъществява процесуално представителство пред съдилищата по съдебни дела, по които агенцията е страна, и при обжалване на актове на председателя, издадени в кръга на неговата компетентност; 4. изготвя проекти на договори и дава становища по законосъобразността на проекти на договори, заповеди и други актове и документи, свързани с дейността на агенцията; 5. участва в процедурите за назначаване на служители в агенцията и следи за законосъобразността на актовете, свързани с възникването, изменянето и прекратяването на служебните и трудовите правоотношения; 6. изготвя заповедите за назначаване на държавните служители, трудовите договори на работещите по трудово правоотношение, заповедите за отпуск, освобождаване и пенсиониране на служителите; 7. организира дейностите по управлението на човешките ресурси, по атестирането на персонала, по обучението и повишаването на професионалната квалификация на служителите, по заплащането и стимулирането на труда, изготвя и актуализира длъжностното и поименното разписание на администрацията; 8. организира провеждането на конкурси по Закона за държавния служител и Кодекса на труда; 9. изготвя, оформя и съхранява служебните и трудовите досиета на служителите; 10. осъществява връзка със средствата за масово осведомяване и организира срещи и интервюта на представителите на медиите с ръководството на агенцията; 11. организира и провежда периодични и специализирани срещи и пресконференции за запознаване с резултатите от дейността на агенцията, координира дейността по подготовка на изданията на агенцията; 12. осъществява протоколната дейност на председателя, заместник-председателя на агенцията и на служителите от администрацията; 13. изготвя преводи на документи, свързани с дейността на агенцията; 14. поддържа и актуализира страницата на агенцията в интернет; 15. поддържа данните в Регистъра на административните структури и на актовете на органите на изпълнителната власт; 16. организира и осъществява деловодната дейност; 17. координира работата с постъпилите жалби, молби, сигнали и предложения на граждани и други документи, като ги картотекира по срок и изпълнител чрез въвеждане в специален регистър и своевременно изготвя справки; 18. обработва и съхранява деловодния архив на агенцията; 19. организира изграждането и поддържането на вътрешната система за обмен на компютърна информация и комуникации; 20. организира поддържането на информационната система на агенцията и осигурява интегрирането й с информационната система на държавната администрация, както и обмена на информация по електронен път; 21. организира дейностите по приемане, съхраняване и изпращане на електронни документи, подписани с универсален електронен подпис (УЕП), както и дейностите по техническото, програмното осигуряване и поддръжката на електронен архив на приетите и издадените електронни документи, подписани с УЕП; 22. организира провеждането на процедури по възлагане на обществени поръчки, свързани с дейността на агенцията; 23. организира обучението на служителите за работа с компютърни програми и ползването на компютърните комуникации в областта на закрилата на детето; 24. обслужва административно физически и юридически лица, включително подалите заявление за получаване на лиценз за предоставяне на социални услуги за деца.

(2) Дирекция “Финансово-стопански дейности и управление на собствеността”: 1. съставя проекта на бюджет на агенцията; 2. разпределя и следи за изпълнението на бюджета на агенцията; 3. отговаря за цялостното финансово-счетоводно обслужване на дейността в съответствие с изискванията на Закона за счетоводството; 4. изготвя годишния финансов отчет на агенцията, ежемесечните и тримесечните отчети за касовото изпълнение и капиталовите разходи; 5. отчита средствата, получени по международни и национални програми и проекти, както и от дарения и следи за тяхното разходване; 6. осъществява всички касови операции в агенцията; 7. изпълнява методическите указания, давани от първостепенния разпоредител с бюджетни кредити при изготвяне проект на бюджет и тригодишната бюджетна прогноза; 8. следи за законосъобразното разходване на бюджетните средства; 9. разработва и поддържа система от критерии за разпределяне и контрол при разходването на целевите финансови средства; 10. осигурява условия за проверки и финансов контрол от компетентните органи; 11. отговаря за стопанисването и управлението на собствеността на агенцията; 12. упражнява контрол по опазване на движимото и недвижимото имущество, като извършва инвентаризации съгласно Закона за счетоводството; 13. планира, осъществява и контролира извършването на текущи и основни ремонти и поправка на дълготрайни материални активи, реконструкции и ново строителство; 14. организира и осъществява цялостното материално-техническо снабдяване на агенцията с техника, консумативи и инвентар; 15. извършва транспортното обслужване на агенцията, поддръжката и ремонта на транспортните средства, контролира разходите и отчетите за гориво и горивни материали; 16. организира и отговаря за поддръжката и ремонта на електрическата, водопроводната и отоплителната мрежа; 17. съдейства за провеждането на процедури за възлагане на обществени поръчки; 18. участва в организацията и функционирането на системата за финансово управление и контрол; 19. разработва документи, свързани с финансово-счетоводната дейност на агенцията, включително методически указания относно изготвянето на отчетите за касово изпълнение на бюджета от териториалните звена, и отговаря за систематизирането и съхраняването на счетоводните документи съгласно Закона за счетоводството.” § 11. Член 16 се изменя така: “Чл. 16 (1) Специализираната администрация подпомага председателя при осъществяване на правомощията му по Закона за закрила на детето.

(2) Специализираната администрация е организирана във: 1. Главна дирекция “Контрол по правата на детето”, която включва териториални звена в 6 областни административни центрове; 2. дирекция “Стандарти и анализи”; 3. дирекция “Програми и международно сътрудничество”.” § 12. В чл. 17 се правят следните изменения и допълнения: 1. В т. 3 думата “лицензии” се заменя с “лиценз”.

2. Точка 6 се изменя така: “6. подпомага Главна дирекция “Контрол по правата на детето” при разработване на методика за контрол на доставчиците на социални услуги за деца относно спазването на стандартите за социални услуги за деца;”.

3. В т. 7 думите “дирекция “Закрила на детето” на Агенцията за социално подпомагане” се заменят с “отделите “Закрила на детето” в дирекциите “Социално подпомагане”.

4. Точка 8 се изменя така: “8. изследва и анализира състоянието на грижите за деца и закрилата на детето на общинско, регионално и национално равнище;”.

5. Точка 12 се отменя. § 13. В чл. 17а се правят следните изменения: 1. Думата “дирекция” се заменя с “Главна дирекция”.

2. Точка 1 се изменя така: “1. разработва методика за контрол по спазването на стандартите за социални услуги за деца;”. § 14. В чл. 18 се правят следните изменения и допълнения: 1. Точка 5 се изменя така: “5. подпомага дейността на Главна дирекция “Контрол по правата на детето” и дирекция “Стандарти и анализи” относно прилагането на международното законодателство;”.

2. Точка 15 се изменя така: “15. експертно подпомага участието на представители от общата и специализираната администрация на агенцията в международни форуми и организира такива форуми в страната;”.

3. Създава се т. 17: “17. участва в процеса по репатриране на деца - български граждани.” § 15. В чл. 19, ал. 3 думата “председателя” се заменя с “главния секретар”. § 16. Член 25 се изменя така: “Чл. 25. (1) За образцово изпълнение на служебните си задължения служителите на агенцията могат да бъдат награждавани с отличия и с парични и предметни награди.

(2) Награждаването на служителите се извършва със заповед на председателя на агенцията въз основа на мотивиран доклад от директор на дирекция.

(3) Стойността на паричната или предметната награда не може да надвишава размера на основната месечна заплата на съответния служител.” § 17. Приложението към чл. 8, ал. 3 се изменя така: “Приложение към чл. 8, ал. 3

Численост на персонала в административните звена на Държавната агенция за закрила на детето - 113 щатни бройки

Председател 1

Заместник-председател 1

Главен секретар 1

Инспекторат 2

Служител по сигурността на информацията 1

Финансов контрольор 1

Обща администрация 27 в т. ч.: дирекция “Административно-правно и информационно обслужване” 17 дирекция “Финансово-стопанска дейност и управление на собствеността” 10

Специализирана администрация 79 в т. ч.: Главна дирекция “Контрол по правата на детето” 42 дирекция “Стандарти и анализи” 22 дирекция “Програми и международно сътрудничество” 15”

Заключителни разпоредби § 18. В приложение № 2 към чл. 2, ал. 3, т. 6 от Постановление № 213 на Министерския съвет от 1999 г. за приемане на Устройствен правилник на Министерството на труда и социалната политика (обн., ДВ, бр. 104 от 1999 г.; изм., бр. 112 от 1999 г., бр. 26, 65 и 90 от 2000 г., бр. 35, 87 и 97 от 2001 г., бр. 19 и 64 от 2002 г., бр. 15 от 2003 г.; попр., бр. 18 от 2003 г.; изм. и доп., бр. 32 от 2003 г., бр. 36, 53, 56, 95 и 112 от 2004 г. и бр. 13 и 40 от 2005 г.) числото “53” се заменя със “113”. § 19. Постановлението влиза в сила от 1 януари 2006 г. с изключение на § 12, т. 3 и § 16, които влизат в сила от деня на обнародването на постановлението в “Държавен вестник”.

Министър-председател: Симеон Сакскобургготски

Главен секретар на Министерския съвет: Севдалин Мавров