Закон за изменение и допълнение на Закона за уреждане на колективните трудови спорове

УКАЗ № 432

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за изменение и допълнение на Закона за уреждане на колективните трудови спорове, приет от ХL Народно събрание на 12 октомври 2006 г.

Издаден в София на 25 октомври 2006 г.

Президент на републиката: Георги Първанов

Подпечатан с държавния печат.

Министър на правосъдието: Георги Петканов

ЗАКОН за изменение и допълнение на Закона за уреждане на колективните трудови спорове (обн., ДВ, бр. 21 от 1990 г.; изм., бр. 27 от 1991 г., бр. 57 от 2000 г., бр. 25 от 2001 г.) § 1. В чл. 14 се правят следните изменения и допълнения: 1. В ал. 1: а) създава се нова т. 1: “1. живота и здравето на гражданите, нуждаещи се от спешна или неотложна медицинска помощ, или постъпили за болнично лечение;” б) досегашната т. 1 става т. 2 и се изменя така: “2. производството, разпределението, преноса и доставката на газ, електрическа и топлинна енергия, задоволителното комунално-битово и транспортно обслужване на населението и за спиране на радио- и телевизионните излъчвания и гласовите телефонни услуги;” в) досегашните т. 2 и 3 стават съответно т. 3 и 4.

2. Алинея 3 се изменя така: “(3) Когато страните не постигнат споразумение по ал. 1, всяка от тях може да поиска от Националния институт за помирение и арбитраж въпросът да бъде решен от едноличен арбитър или арбитражна комисия. В срок три работни дни от получаването на искането директорът на института определя едноличен арбитър или арбитражна комисия, съставена от арбитри, включени в списъка по чл. 4а, ал. 7, т. 5. В 7-дневен срок от определянето му арбитражният орган разглежда и решава спора по реда на чл. 6. ” § 2. В чл. 16 се правят следните изменения: 1. Точка 4 се отменя.

2. В т. 6 думите “народната отбрана” се заменят с “отбраната”. § 3. В чл. 22 се правят следните изменения: 1. В ал. 1 думите “0,20 до 1 лв.” се заменят с “50 до 200 лв.”.

2. В ал. 2 думите “председателя на изпълнителния комитет на общинския народен съвет по местоизвършване на нарушението” се заменят с “ръководителя на съответния контролен орган според ведомствената принадлежност на актосъставителя”.

Законът е приет от 40-то Народно събрание на 12 октомври 2006 г. и е подпечатан с официалния печат на Народното събрание.

Председател на Народното събрание: Георги Пирински