Постановление № 28 от 2 март 2010 г. за изменение и допълнение на нормативни актове на Министерския съвет

ПОСТАНОВЛЕНИЕ № 28 ОТ 2 МАРТ 2010 Г. за изменение и допълнение на нормативни актове на Министерския съвет

МИНИСТЕРСКИЯТ СЪВЕТ ПОСТАНОВИ: § 1. В Устройствения правилник на Министерството на външните работи, приет с Постановление № 340 на Министерския съвет от 2009 г. (ДВ, бр. 4 от 2010 г.), се правят следните изменения и допълнения: 1. В чл. 4 думата „трима“ се заличава.

2. В чл. 7 се създават т. 8 – 10: „8. разработва насоки за информационно-проучвателната и аналитичната дейност на звената в дипломатическата служба; 9. поддържа работни контакти със звената за планиране и анализ в министерствата на външните работи на държавите членки и институциите на ЕС и НАТО и на други международни партньори на Република България; 10. поддържа работни контакти, обмен на информация и сътрудничество с държавни институции, изследователски центрове, институти и неправителствени организации по въпроси на формирането на външната политика и разработва теми и основни параметри при възлагането на външни проучвания или други дейности с използването на бюджетни средства.“

3. В чл. 9 ал. 2 се отменя.

4. В чл. 11: а) досегашният текст става ал. 1; б) създава се ал. 2: „(2) Дейността на говорителя се подпомага от дирекция „Информация и комуникация“.“

5. В глава втора, в наименованието на раздел VІІ думите „юридически съветник“ се заличават.

6. Член 16 се изменя така: „Чл. 16. Министърът определя със заповед измежду директорите на дирекции в министерството до четирима генерални директори.“

7. В чл. 19: а) алинея 1 се изменя така: „(1) Министерството е структурирано в 23 дирекции, инспекторат и звено „Кризисен център“.“; б) в ал. 3 числото „1470“ се заменя с „1480“.

8. В глава трета се създава раздел ІІІа: „Раздел ІІІа

Звено „Кризисен център“ Чл. 22а. (1) Звено „Кризисен център“ организира работата на министерството при възникване на кризисни ситуации с български граждани в чужбина, координира дейността на междуведомствено равнище и осъществява взаимодействие със структурите на ЕС за сътрудничество по време на кризисни консулски ситуации.

(2) При възникване на кризисни ситуации се създават кризисни щабове, в които могат да бъдат привличани различни специалисти и експерти от състава на дипломатическата служба и от други ведомства.

(3) Звено „Кризисен център“ е на пряко подчинение на постоянния секретар.“

9. В чл. 23 се създава т. 6: „6. дирекция „Правна“.“

10. Създава се чл. 28а: „Чл. 28а. Дирекция „Правна“: 1. оказва съдействие по правни въпроси на министъра, заместник-министрите, постоянния секретар, административния секретар и на структурните звена в министерството; 2. осъществява процесуалното представителство пред съдилищата и други юрисдикции по дела, по които страна е министерството или министърът; анализира и обобщава състоянието на заведените от и срещу министерството дела; 3. дава устни и писмени становища относно правните основания за изпълнението на влезли в сила съдебни решения и съгласува за законосъобразност издадените във връзка с това заповеди; 4. предприема необходимите правни действия по събиране вземанията на министерството; 5. съгласува за законосъобразност трудовите договори и административните актове, свързани с възникването, изменянето и прекратяването на трудовите и служебните правоотношения на служителите в министерството; 6. съгласува за законосъобразност и дава становища по законосъобразността на административните актове, издавани от министъра, заместник-министрите, постоянния или административния секретар; 7. дава устни и писмени становища относно правните основания за налагане на дисциплинарни наказания на служителите и за търсене на имуществена отговорност от виновните длъжностни лица; 8. съгласува за законосъобразност договорите, по които министерството е страна, с изключение на международните договори; 9. дава устни и писмени становища по правни въпроси във връзка със структурни промени в министерството и съгласува за законосъобразност издадените във връзка с това заповеди; 10. координира работата по подготовката и представянето на документите за участието на министъра в заседанията на Министерския съвет; 11. изготвя становища по проекти на закони и други нормативни актове; участва при подготовката на проекти на нормативни актове; анализира резултатите от прилагането на нормативните актове, свързани с дейността на министерството; 12. осъществява правни действия по привеждане в изпълнение на влезлите в сила съдебни решения за възстановяване на работа на служители, на които прекратяването на трудовото или служебното правоотношение с министерството е било признато за незаконно.“

11. Член 29 се изменя така: „Чл. 29. Специализираната администрация е организирана във: 1. дирекция „Политически въпроси“; 2. дирекция „Съседни страни“; 3. дирекция „Европейски страни“; 4. дирекция „Източна Европа, Кавказ и Централна Азия“; 5. дирекция „Азия, Австралия и Океания“; 6. дирекция „Америка“; 7. дирекция „Близък изток и Африка“; 8. дирекция „ООН и глобални въпроси“; 9. дирекция „Политика за сигурност“; 10. дирекция „Права на човека“; 11. дирекция „Консулски отношения“; 12. дирекция „Европейски съюз“; 13. дирекция „Международно сътрудничество за развитие“; 14. дирекция „Международно право и право на ЕС“; 15. дирекция „Държавен протокол“; 16. дирекция „Информация и комуникация“.“

12. В чл. 30, ал. 1: а) в т. 8 думите „свързани със сигурността в Югоизточна Европа; политиката на България в регионите на Черно море, Централна Азия и Средиземноморието; международни въпроси на сигурността, като Афганистан, Близкия изток, Иран; енергийната сигурност; борбата с тероризма и др.“ се заличават; б) точка 9 се изменя така: „9. съгласува съвместно с компетентните дирекции в министерството позиции и становища по участието на Република България в регионални инициативи, стратегии и политики на ЕС и осъществява координация и съгласуване на позиции с компетентни по проблематиката министерства и ведомства.“; в) точка 10 се отменя.

13. В чл. 31: а) в ал. 1 думите „Азия, Африка, Австралия и Океания“ се заменят с „Азия, Австралия и Океания, Близък изток и Африка“; б) в ал. 2, т. 2 и 3 думите „Икономическо сътрудничество и регионални инициативи“ се заменят с „Международно сътрудничество за развитие“.

14. В чл. 35 ал. 3 и 4 се отменят.

15. В чл. 36: а) създава се нова т. 8: „8. осъществява координирано с компетентните дирекции в министерството съдействие на страните от Югоизточна Европа, кандидатстващи за членство в ЕС, в рамките на финансовите инструменти на ЕС за региона (инструмент за предприсъединителна помощ);“; б) досегашните т. 8 – 11 стават съответно т. 9 – 12; в) създава се нова т. 13: „13. изработва становища и позиции и осъществява обща координация на участието на Република България в Световната търговска организация, в Европейското икономическо пространство и в други международни икономически и финансови институции съвместно с водещите министерства и ведомства;“; г) създават се т. 14 и 15: „14. съдейства при подготовката и съгласуването на национални позиции и становища при формиране на общите позиции на ЕС в институциите по т. 13 съвместно с водещите министерства и ведомства; 15. съгласува съвместно с компетентните дирекции в министерството позиции и становища по участието на Република България в регионални инициативи, стратегии и политики на ЕС и осъществява координация и съгласуване на позиции с компетентни по проблематиката министерства и ведомства;“; д) досегашните т. 12 и 13 стават съответно т. 16 и 17.

16. Член 37 се отменя.

17. Член 38 се изменя така: „Чл. 38. Дирекция „Международно сътрудничество за развитие“: 1. отговаря за участието на Република България в международното сътрудничество за развитие по многостранна и двустранна линия; 2. отговаря за формирането на българската политика на развитие и съгласуването й с другите страни – членки на ЕС; 3. координира по въпроси на международното сътрудничество за развитие подготовката на национални позиции и участието в заседанията на Европейския съвет, Съвет „Общи въпроси“, Съвет „Външни работи“, Комитета на постоянните представители към ЕС във формат 2 (Корепер II) и на постоянните работни групи към Съвета на ЕС „КОДЕВ“ (Сътрудничество за развитие), „АКТ“ (Сътрудничество със страните от Африка, Карибите и Тихоокеанския басейн) и „КОХАФА“ (Хуманитарна и продоволствена помощ) – формат „Хуманитарна помощ“; 4. отговаря за сътрудничеството на Република България с Организацията за икономическо сътрудничество и развитие (ОИСР) и координира съответните дейности по линия на други министерства и ведомства; 5. координира участието на Република България в комитетите на ЕС по инструментите за предоставяне на външна помощ; 6. координира изработването на законодателство и планови документи в областта на политиката на развитие, изграждането на институционален капацитет за участието на Република България в международното сътрудничество за развитие и за предоставяне на българска помощ за развитие и хуманитарна помощ; 7. осъществява функциите на секретариат на Съвет „Международно сътрудничество за развитие“ към министъра и на междуведомствената Работна група „Политика на развитие“; 8. отговаря за събирането и обобщаването на статистически данни за предоставената от Република България официална помощ за развитие и хуманитарна помощ; 9. координира участието на други ведомства и неправителствени организации в предоставянето на официална помощ за развитие; 10. осъществява контрол и наблюдение върху изпълнението на програмите и проектите за българската помощ за развитие и хуманитарна помощ; 11. съвместно с компетентните дирекции в министерството участва в подготовката на национални позиции по икономическите споразумения на ЕС с трети страни.“

18. В чл. 39: а) досегашният текст става ал. 1 и в него думите „Дирекция „Международно право“ се заменят с „Дирекция „Международно право и право на ЕС“; б) създава се ал. 2: „(2) Дирекция „Международно право и право на ЕС“ осъществява съдействие по въпросите на европейското право и организира осъществяването на процесуалното представителство и правната защита на Република България пред съдебните институции на ЕС, като: 1. разработва анализи и становища по правните аспекти на членството в ЕС; 2. изготвя или организира подготовката на съдебни книжа и документи по всяко дело, по което Република България е страна или има правен интерес, в изпълнение на решение на Министерския съвет за одобряване на позиция; 3. представлява точка за контакт за получаване на официалните уведомления от Секретаря на Съда на Европейския съюз и от Секретаря на Общия съд; 4. поддържа регистър относно делата в съдебните институции на ЕС, по които Република България е страна; 5. проучва и анализира практиката на съдебните институции на ЕС във връзка с дейността на дирекцията по т. 2; 6. съвместно с дирекция „Координация по въпросите на Европейския съюз“ в администрацията на Министерския съвет наблюдава осъществяването на необходимите мерки, свързани с изпълнението на влезлите в сила решения на съдебните институции на ЕС по дела, по които Република България е страна; 7. предоставя информация относно делата, по които Република България е страна; 8. осигурява организационно и технически работата на Съвета за правна защита.“

19. Член 40 се отменя.

20. Член 41 се отменя.

21. В чл. 43 думите „Дирекция „Информация, връзки с обществеността и европейска комуникация“ се заменят с „Дирекция „Информация и комуникация“.

22. Приложение № 1 към чл. 19, ал. 4 се изменя така: „Приложение № 1 към чл. 19, ал. 4

Обща численост на персонала в организационните структури и административните звена в Министерството на външните работи – 636 щатни бройки, и в задграничните представителства – 844 щатни бройки

Политически кабинет, включително съветници, експертни и технически 20

Постоянен секретар 1

Административен секретар 1 дирекция „Вътрешен одит“ 10

Инспекторат 5

Звено „Кризисен център“ 5

Обща администрация 1084 в т.ч.: дирекция „Човешки ресурси“ 875 в т.ч. отдел „Задгранични представителства“ – 844 щатни бройки дирекция „Канцелария и архив“ 32 дирекция „Финансово-стопански дейности“ 39 дирекция „Управление на собствеността“ 68 дирекция „Защита на дейността и информацията“ 54 дирекция „Правна“ 16

Специализирана администрация 354 в т. ч.: дирекция „Политически въпроси“ 20 дирекция „Съседни страни“ 23 дирекция „Европейски страни“ 24 дирекция „Източна Европа, Кавказ и

Централна Азия“ 13 дирекция „Азия, Австралия и Океания“ 15 дирекция „Америка“ 14 дирекция „Близък изток и Африка“ 13 дирекция „ООН и глобални въпроси“ 24 дирекция „Политика за сигурност“ 26 дирекция „Права на човека“ 13 дирекция „Консулски отношения“ 60 дирекция „Европейски съюз“ 30 дирекция „Международно сътрудничество за развитие“ 13 дирекция „Международно право и право на Европейския съюз“ 22 дирекция „Държавен протокол“ 26 дирекция „Информация и комуникация“ 18“ § 2. В Постановление № 85 на Министерския съвет от 2007 г. за организация и координация по въпросите на Европейския съюз (обн., ДВ, бр. 35 от 2007 г.; изм. и доп., бр. 53 и 64 от 2008 г., бр. 34, 71, 78 и 83 от 2009 г. и бр. 4 и 5 от 2010 г.) се правят следните изменения и допълнения: 1. В чл. 5, ал. 1, т. 2 буква „г“ се изменя така: „г) началникът на отдел „Европейско право и процесуално представителство пред съдебните институции на Европейския съюз“ в дирекция „Международно право и право на ЕС“ на Министерството на външните работи;“.

2. В чл. 18, ал. 3, т. 1 думите „Европейски съюз“ и „Правна“ се заменят с „и „Европейски съюз“.

3. В чл. 23, ал. 2 думите „в дирекция „Европейски съюз“ и в дирекция „Правна“ се заменят с „и в дирекция „Европейски съюз“.

4. Навсякъде в постановлението думите „Европейско право и процесуално представителство пред съдебните институции на Европейския съюз“ се заменят с „Международно право и право на Европейския съюз“.

Заключителна разпоредба § 3. Постановлението влиза в сила от 1 март 2010 г.

Министър-председател: Бойко Борисов

За главен секретар на Министерския съвет: Галина Маринска