Решение № 102 от 18 февруари 2004 г. за предоставяне на концесия за добив на твърди горива - кафяви въглища - подземни богатства по чл. 2, т. 4 от Закона за подземните богатства, от участък “Миньор” на находище “Бобовдолски въглищен басейн”, община Бобов дол, област Кюстендил

РЕШЕНИЕ № 102

ОТ 18 ФЕВРУАРИ 2004 Г. за предоставяне на концесия за добив на твърди горива -кафяви въглища -подземни богатства по чл. 2, т. 4 от Закона за подземните богатства, от участък “Миньор” на находище “Бобовдолски въглищен басейн”, община Бобов дол, област Кюстендил

На основание чл. 6, ал. 1, чл. 7 и чл. 8, ал. 1 във връзка с чл. 4, ал. 1, т. 1 от Закона за концесиите, чл. 37, ал. 2 от Закона за приватизация и следприватизационен контрол и чл. 5, т. 3, чл. 7, ал. 4, т. 4 и чл. 54, ал. 6 от Закона за подземните богатства

МИНИСТЕРСКИЯТ СЪВЕТ

РЕШИ: 1. Предоставя концесия за твърди горива -кафяви въглища, във връзка с техния добив от участък “Миньор” на находище “Бобовдолски въглищен басейн”, община Бобов дол, област Кюстендил, включен в площ, индивидуализирана с координатите на точки с номера от 1 до 5 включително в координатна система “1970 г.”, които са неразделна част от концесионния договор.

2. Определя срок на концесията 35 години с право на продължение при условия и в срокове, определени с концесионния договор.

3. Определя за концесионер без търг или конкурс купувача на обособена част “Рудник Миньор” от “Колош -БД” -ЕООД, Бобов дол (в ликвидация).

4. Правата и задълженията по концесията могат да се прехвърлят на трети лица при условията на чл. 25, ал. 2 от Закона за подземните богатства.

5. Определя основните права и задължения по концесията, както следва: 5. 1. Основни права на концесионера: 5.1.1. да добива въглищата от участък “Миньор” на находище “Бобовдолски въглищен басейн”; 5.1.2. право на собственост върху добитите въглища от участък “Миньор” на находище “Бобовдолски въглищен басейн”; 5.1.3. да инсталира, управлява и използва съоръжения за извличане и транспортиране на добитите въглища от концесионната площ; 5.1.4. да изгражда сгради и съоръжения в концесионната площ, свързани с дейностите по разработване и добив, и да извършва подобрения по тях; 5.1.5. да наема изпълнители и подизпълнители за извършване на въглищно-минните дейности; 5.1.6. да извършва дейности по преоценяване на запаси и ресурси само в границите на концесионната площ с оглед на тяхното прекатегоризиране в доказани запаси; 5.1.7. право на съсобственост с концедента върху геоложката и техническата документация за срока на концесията. 5.

2. Основни задължения на концесионера: 5.2.1. да добива въглища от участък “Миньор” на находище “Бобовдолски въглищен басейн” по начин, по който не затруднява или не пречи на добива на въглища от други участъци на находище “Бобовдолски въглищен басейн”; 5.2.2. да извършва за своя сметка всички дейности по концесията; 5.2.3. да инвестира средства съгласно одобрения цялостен работен проект; 5.2.4. да не променя предназначението на обекта на концесията; 5.2.5. да не обременява с вещни тежести в полза на трети лица изцяло или частично обекта на концесията; 5.2.6. да заплаща дължимото концесионно възнаграждение при условия и в срокове, определени с концесионния договор; 5.2.7. да представи за одобряване от концедента в срок, определен с концесионния договор, цялостен работен проект, който в двумесечен срок да се съгласува с Министерството на околната среда и водите и с Министерството на културата; 5.2.8. да изготвя и представя за одобряване от концедента и от компетентните държавни органи годишните работни проекти в срокове, предвидени с концесионния договор, които се съгласуват в едномесечен срок; 5.2.9. да изпълнява одобрените годишни работни проекти; 5.2.10. да предвижда в годишните работни проекти мерки и средства за опазване компонентите на околната среда и водите, за рекултивация на нарушените терени и за повишаване ефективността на добива; 5.2.11. да уведомява концедента, министъра на културата и министъра на околната среда и водите при откриване на минерални, исторически или археологически находки, които имат признаци на паметници на културата, в срок съгласно Закона за подземните богатства и Закона за паметниците на културата и музеите; 5.2.12. да уведомява концедента и упълномощените държавни органи за каквито и да са обстоятелства, които могат да застрашат националната сигурност, отбраната на страната, социалния ред, околната среда, паметниците на културата и защитените със закон територии и обекти; 5.2.13. да прави допълнителни изчисления и преизчисления на доказаните запаси от въглища в концесионната площ в съответствие с действащата класификация и в срокове, определени с концесионния договор; 5.2.14. ежегодно до 31 януари да представя на концедента и на компетентните органи сведение за състоянието и измененията на запасите/ресурсите от въглища за изтеклата година в съответствие с действащата класификация; 5.2.15. да предава на концедента цялата документация, съдържаща новопридобита информация и данни за обекта на концесията, и да не я предоставя на трети лица; 5.2.16. да осигури здравословни и безопасни условия на труд, обучение, квалификация и преквалификация на персонала, застраховане и осигуряване от какъвто и да е вид съгласно действащото законодателство и социална програма за срока на концесията и да предоставя периодична информация за състоянието на заетостта; социалната програма се изготвя от концесионера в срок, определен с концесионния договор; 5.2.17. да изготви и представи за съгласуване от концедента и от компетентните държавни органи проект за окончателно напускане (ликвидация) на концесионния обект при доказана необходимост от това; да извърши за своя сметка всички дейности по окончателното напускане (ликвидацията) съгласно изготвения проект; 5.2.18. да осигурява на концедента и на упълномощените органи достъп до концесионната площ и добивните съоръжения; 5.2.19. да съобразява договорите си с изпълнителите и подизпълнителите с клаузите на концесионния договор, както и при поискване от концедента да предоставя копия от тях; 5.2.20. да предприеме всички възможни правни и фактически действия за промяна на предназначението на земята, която ще се засегне от дейностите по концесията; отчуждаването на земя да се осъществява поетапно само при условие че не е постигнато съгласие между концесионера и собствениците на земя, като концесионерът е длъжен да представи надлежни писмени доказателства, че е направил предложение за придобиване на права по действителни пазарни цени, което не е прието от собственика, както и че има готовност да осигури равностойно парично обезщетение при принудително отчуждаване. 5.

3. Основни права на концедента: 5.3.1. да получава дължимото концесионно възнаграждение в размери и срокове, определени с концесионния договор; 5.3.2. при условия и по ред, определени с концесионния договор, да контролира изпълнението на задълженията на концесионера по концесионния договор и условията по концесията, включително чрез вземане на проби от обекта по т. 1 и извършване на маркшайдерски измервания и изчисления; 5.3.3. право на съсобственост с концесионера, а след прекратяването на концесията -право на собственост върху придобитата по време на концесията геоложка, техническа, икономическа и друга документация; 5.3.4. право на концедента да прекрати едностранно концесионния договор при условия и по ред, определени с концесионния договор, както и при неизпълнение на някои от задълженията по т. 5.2.

5. 4. Основни задължения на концедента: 5.4.1. да оказва съдействие на концесионера, след като такова бъде поискано от него, при осъществяване на дейностите по концесията съгласно условията на концесионния договор; 5.4.2. да осъществява контрол за спазване на условията по концесията и за изпълнение на задълженията по концесионния договор; 5.4.3. да не пречи на концесионера да осъществява правата си по концесията освен в случаите, уредени с нормативен акт или с концесионния договор.

6. Определя за начален срок на концесията датата на влизане в сила на концесионния договор.

7. Концесионният договор влиза в сила от датата на прехвърляне правото на собственост по приватизационния договор.

8. Определя следните видове гаранции за изпълнение на задълженията по концесионния договор: 8. 1. Банкови гаранции за обезпечаване плащането на концесионно възнаграждение с размери, както следва: 8.1.1. за първата година, в която концесионерът ще дължи концесионно възнаграждение, гаранцията е 50 на сто от годишната сума, определена съгласно т. 9 за предходната година; 8.1.2. за всяка следваща година гаранцията е 50 на сто от размера на годишното концесионно възнаграждение, заплатено за предходната година. 8.

2. Лихви за неизпълнение на задълженията по концесионния договор. Формите на неизпълнение, условията и редът за тяхното установяване и видът и размерът на санкциите се определят с концесионния договор. 8.

3. Концесионерът открива доверителна банкова сметка за обезпечаване изпълнението на задълженията, свързани с дейностите по окончателно напускане (ликвидация) на концесионния обект; начинът за разпореждане със сметката се определя с концесионния договор. 8.

4. В доверителната банкова сметка по т. 8.3 концесионерът внася всяка календарна година за срока на концесията сума, чийто размер се определя с концесионния договор като процент от предвидените разходи за напускане на обекта съгласно цялостния проект за разработване.

9. Определя концесионното възнаграждение, както следва: 9. 1. Концесионерът дължи концесионно възнаграждение в размер, определен съгласно приложение № 2 към чл. 9 от Наредбата за принципите и методиката за определяне на концесионното възнаграждение за добив на подземни богатства по реда на Закона за подземните богатства, приета с Постановление № 127 на Министерския съвет от 1999 г. (ДВ, бр. 58 от 1999 г.), като процент от приходите от дейността, свързана с обекта на концесията. 9.

2. Концесионното възнаграждение се заплаща на всеки 6-месечен период на календарната година, съответно до 31 юли на текущата година и до 31 януари следващата година.

10. Концесионерът се освобождава от заплащане на концесионно възнаграждение за срок 2 години, считано от датата на влизане в сила на концесионния договор. След този период концесионерът дължи концесионно възнаграждение съгласно т. 9.

11. Упълномощава министъра на енергетиката и енергийните ресурси да сключи концесионния договор за добив на въглища от участък “Миньор” на находище “Бобовдолски въглищен басейн” с купувача на обособена част “Рудник Миньор” от “Колош -БД” -ЕООД, Бобов дол (в ликвидация), в едномесечен срок от влизането в сила на решението или от сключването на приватизационния договор, да организира контрола по изпълнението му и да представлява концедента в правоотношенията, възникнали във връзка с договора, с изключение на тези по неговото прекратяване.

Министър-председател: Симеон Сакскобургготски

Главен секретар на Министерския съвет: Севдалин Мавров