Наредба № 6 от 21 юли 2006 г. за условията и реда за издаване на индивидуални лицензии без конкурс или търг за осъществяване на далекосъобщения чрез обособени далекосъобщителни мрежи от подвижната радиослужба за професионални цели

ДЪРЖАВНА АГЕНЦИЯ ЗА ИНФОРМАЦИОННИ ТЕХНОЛОГИИ И СЪОБЩЕНИЯ

НАРЕДБА № 6 от 21 юли 2006 г. за условията и реда за издаване на индивидуални лицензии без конкурс или търг за осъществяване на далекосъобщения чрез обособени далекосъобщителни мрежи от подвижната радиослужба за професионални цели

Раздел I

Общи положения Чл. 1. (1) С тази наредба се определят условията и редът, при които Комисията за регулиране на съобщенията, наричана по нататък “комисията”, издава без конкурс или търг индивидуални лицензии за осъществяване на далекосъобщения чрез обособени далекосъобщителни мрежи от подвижната радиослужба за професионални цели.

(2) Мрежите по ал. 1 са: 1. обособени далекосъобщителни подвижни мрежи PMR; 2. обособени далекосъобщителни подвижни мрежи TRUNK; 3. обособени далекосъобщителни подвижни мрежи за персонално повикване.

Чл. 2. Обособените далекосъобщителни мрежи от подвижната радиослужба за професионални цели ползват индивидуално определени от комисията радиочестоти в радиочестотните ленти съгласно Националния план за разпределение на радиочестотния спектър на радиочестоти и радиочестотни ленти за граждански нужди, за нуждите на националната сигурност и отбраната, както и за съвместно ползване между тях.

Чл. 3. (1) Осъществяването на далекосъобщения чрез обособени далекосъобщителни мрежи от подвижната радиослужба за професионални цели се осъществява само от оператори, лицензирани по реда на Закона за далекосъобщенията и тази наредба.

(2) Радиосъоръженията от лицензираните далекосъобщителни мрежи от подвижната радиослужба за професионални цели ползват радиочестотния спектър, предоставен със съответната индивидуална лицензия, след нейното получаване.

Раздел II

Условия за издаване на индивидуални лицензии Чл. 4. Индивидуални лицензии за осъществяване на далекосъобщения чрез обособени далекосъобщителни мрежи от подвижната радиослужба за професионални цели се издават без конкурс или търг, когато ресурсът е ограничен, в следните случаи: 1. броят на кандидатите е по-малък или равен на броя на операторите, които могат да бъдат лицензирани за съответния свободен ограничен ресурс; 2. на първия кандидат, писмено заявил искането си съгласно принципите по чл. 28, ал. 1, т. 1, буква “б” от Закона за далекосъобщенията; 3. за собствени нужди на държавните органи, свързани с изпълнението на техните функции; 4. за нуждите на представителства на държавни и международни организации със статут на дипломатически мисии.

Чл. 5. Индивидуални лицензии за осъществяване на далекосъобщения чрез обособени далекосъобщителни мрежи от подвижната радиослужба за професионални цели се издават на еднолични търговци, на юридически лица, физически лица и на представителства и други организации със статут на дипломатически мисии.

Раздел III Ред за издаване на индивидуални лицензии Чл. 6. (1) Лицата по чл. 5 подават писмено заявление до комисията.

(2) Заявлението съдържа: 1. име, ЕГН (ЛНЧ) и постоянен адрес - за физически лица, наименование на заявителя, седалище, адрес на управление, номер по НДР и идентификационен код по БУЛСТАТ - за лица, задължени да имат БУЛСТАТ, юридически лица и еднолични търговци, и наименование, седалище и адрес - за представителства и други организации със статут на дипломатически мисии; 2. желан срок на лицензията и зона на обслужване; 3. желан опознавателен знак на радиомрежата; 4. дейност, за която заявителят желае да използва правата по лицензията; 5. технически параметри на радиомрежите и радиостанциите, включващи: а) радиочестотен обхват съгласно приложението; б) брой радиочестоти и широчина на радиоканала; в) максимален размер на зоната на обслужване; г) начин на предаване на информацията (в аналогов или цифров вид); д) режим на работа (симплексен или дуплексен); е) вид на предаваната информация (глас и/или данни); ж) структура на радиомрежата и организация на радиовръзките; з) брой на стационарните и подвижните станции в мрежата; броят на подвижните станции, работещи в един канал, зависи от вида на предаваната информация - глас и/или данни; и) данни за географските координати и надморската височина на кота терен на местата на монтиране на стационарните станции; к) данни за антенната система и височина на антената над кота терен за стационарните станции; л) мощност на изхода на предавателя съобразно радиомрежата и зоната на обслужване, но не повече от 10 W.

(3) Към заявлението по ал. 1 се прилагат: 1. заверено копие от съдебното решение за регистрация; 2. заверено копие от удостоверение за актуално състояние, издадено не по-рано от 30 дни преди подаване на заявлението; 3. удостоверение, че лицето не е обявено в несъстоятелност или не е в производство по обявяване в несъстоятелност; 4. заверено копие от идентификационната карта по БУЛСТАТ; 5. декларация по образец на комисията, че лицето не е лишено от правото да упражнява търговска дейност; 6. документ, удостоверяващ, че лицето няма парични задължения към държавата, установени с влязъл в сила акт на компетентен орган, или задължение към осигурителни фондове - издаден не по-рано от 60 дни преди подаване на заявлението; 7. документ за платена такса за разглеждане на заявлението.

(4) Разпоредбата по ал. 3, т. 5 се отнася и за управители или членове на управителни органи на кандидата.

Чл. 7. Техническите параметри на радиомрежите и радиостанциите по чл. 6, ал. 2, т. 5, букви “б”, “в” и “д”отговарят на следните изисквания: 1. допустимата широчина на радиоканала по чл. 6, ал. 2, т. 5, буква “б” е 12,5 или 25 kHz; 2. зоната на обслужване по чл. 6, ал. 2, т. 5, буква “в” може да бъде с диаметър до 2, до 20, до 50, до 120 км или с национално покритие; 3. дуплексен режим на работа за обособените далекосъобщителни подвижни мрежи PMR се допуска само в съответни радиочестотни ленти с определено дуплексно отстояние и при наличие на ретранслатор; разпределението на лентите за симплексен и дуплексен режим на работа е посочено в приложението.

Чл. 8. Комисията не е обвързана от искането на заявителя по отношение на желаните технически параметри на радиомрежата и има право да му предоставя други, различни от поисканите, с неговото писмено съгласие.

Чл. 9. Документите по чл. 6, ал. 2 и 3 се подават на български език в два еднообразни екземпляра.

Чл. 10. (1) При ползване на един и същи радиочестотен ресурс съвместно от двама или повече оператори в комисията се представят документите по чл. 6, ал. 2 и 3 за всички заявители, както и писмените съгласия на всички заявители.

(2) Съвместното ползване на радиочестоти от няколко оператори се допуска само за един и същ териториален обхват в съответното населено място.

Чл. 11. Заявлението и приложените към него документи се разглеждат в 14-дневен срок от постъпването им.

Чл. 12. При липсващи и/или нередовни документи по чл. 6 заявителят писмено се уведомява да отстрани непълнотите или нередностите в 7-дневен срок от получаване на уведомлението. В случай че непълнотите или нередностите не бъдат отстранени в посочения срок, заявлението не се разглежда.

Чл. 13. Комисията осъществява национално координиране и съгласуване на предоставяните радиочестоти в съответствие с изискванията по чл. 28, ал. 1, т. 3 от Закона за далекосъобщенията.

Чл. 14. Комисията се произнася с решение по заявлението в 6-седмичен срок от постъпването му или от отстраняването на непълнотите или нередностите и уведомява заявителя за това. Когато се налага международно координиране на необходимите за дейността радиочестоти и радиочестотни ленти, срокът се удължава до шест месеца, необходими за международна координация, като заявителят писмено се уведомява за това.

Чл. 15. Комисията с решение отказва издаването на индивидуална лицензия, когато: 1. не е налице свободен ограничен ресурс от радиочестотен спектър; 2. дейността би застрашила националната сигурност и отбраната на страната или е в противоречие с международни задължения на страната; 3. лицето, което кандидатства за лицензия: а) е обявено в несъстоятелност или е в производство за обявяване в несъстоятелност; б) се намира в ликвидация; в) е лишено от правото да упражнява търговска дейност; г) има парични задължения към държавата, установени с влязъл в сила акт на компетентен орган, или задължение към осигурителни фондове или към комисията; д) е с отнета лицензия за същата далекосъобщителна дейност в срока, определен от комисията по чл. 84, ал. 3 от Закона за далекосъобщенията; е) е с наложено наказание за извършване на далекосъобщителна дейност без лицензия при условията на чл. 233, ал. 7 от Закона за далекосъобщенията.

Чл. 16. Индивидуалните лицензии се получават в 14-дневен срок от получаване на уведомлението за издаването им.

Раздел IV

Съдържание на индивидуалната лицензия Чл. 17. Индивидуалната лицензия за осъществяване на далекосъобщения чрез обособени далекосъобщителни мрежи от подвижната радиослужба за професионални цели съдържа: 1. предмет, срок на лицензията и териториален обхват; 2. технически изисквания, на които отговарят мрежите и съоръженията в тях; 3. задължение за гарантиране на надеждност при осъществяване на далекосъобщения чрез далекосъобщителни мрежи при кризи; 5. задължения, свързани с националната сигурност и отбраната на страната и при настъпване на кризи; 6. условия за изменение, допълнение и прекратяване на лицензията; 7. условия за отнемане на лицензията; 8. начин на определяне на лицензионни и други такси, срокове и начини на плащане; 9. задължение за предоставяне на информация за целите на регулирането и изисквания за допускане на контрол по изпълнение на лицензията; 10. задължение за защита на околната среда, живота и здравето на хората; 11. задължение за ефективно и без радиосмущения използване на радиочестотния спектър; 12. предоставен индивидуално определен ограничен ресурс - носещи радиочестоти, широчина на радиоканала; 13. технически параметри на радиомрежата; 14. карта с очертан териториален обхват на радиомрежата.

Чл. 18. Индивидуалната лицензия за осъществяване на далекосъобщения чрез обособени далекосъобщителни мрежи от подвижната радиослужба за професионални цели е със срок до 15 години.

Раздел V

Изменение, допълнение, спиране, прехвърляне, прекратяване или отнемане на индивидуалната лицензия, контрол и санкции Чл. 19. Индивидуалната лицензия може да се изменя и допълва с мотивирано решение на комисията поради: 1. непреодолима сила; 2. причини, свързани с националната сигурност и отбраната на страната; 3. промени във вътрешното законодателство и решения на международни организации в сила за Република България; 4. причини, свързани с обществения интерес, произтичащи от ефективното използване на ограничения радиочестотен ресурс и насърчаването на конкуренцията на далекосъобщителния пазар.

Чл. 20. (1) Лицензиран оператор може да отправи мотивирано искане до комисията за изменение и/или допълнение на издадената му лицензия.

(2) За изменение и/или допълнение на лицензията лицензираният оператор подава писмено заявление до комисията, към което прилага: 1. заверено от оператора копие от удостоверение за актуално състояние, издадено не по-рано от 30 дни преди подаване на заявлението; 2. документ за платена такса за разглеждане на заявлението.

(3) Комисията проучва основателността на искането, преценява необходимостта от изменение и/или допълнение на лицензията и се произнася с решение в срок до един месец от постъпване на искането.

Чл. 21. Изпълнението на дейностите по лицензията може да бъде прекратено или спряно с решение на комисията при условията и по реда на чл. 77 от Закона за далекосъобщенията.

Чл. 22. (1) Лицензиран оператор може да отправи мотивирано искане до комисията за прекратяване на издадената му лицензия, когато изпълнението на лицензираната дейност стане невъзможно.

(2) За прекратяване на лицензията лицензираният оператор подава писмено заявление до комисията, към което прилага заверено от оператора копие от удостоверение за актуално състояние, издадено не по-рано от 30 дни преди подаване на заявлението.

(3) Комисията проучва основателността на искането и се произнася с решение в 14-дневен срок от постъпване на искането.

Чл. 23. (1) Лицензиран оператор може да отправи мотивирано искане до комисията за спиране на някои или на всички дейности по издадената му лицензия за срок не по-дълъг от 18 месеца при условията на чл. 78, ал. 2 от Закона за далекосъобщенията.

(2) Комисията проучва основателността на искането и се произнася с решение в 14-дневен срок от постъпване на искането.

Чл. 24. (1) Индивидуалните лицензии за осъществяване на далекосъобщения чрез обособени далекосъобщителни мрежи от подвижната радиослужба за професионални цели могат да се прехвърлят след разрешение на комисията.

(2) За прехвърляне на лицензията лицензираният оператор подава писмено заявление до комисията, към което прилага: 1. заверено копие от удостоверение за актуално състояние, издадено не по-рано от 30 дни преди подаване на заявлението; 2. документ за платена такса за разглеждане на заявлението; 3. изрично писмено съгласие на третото лице, на което ще се прехвърля индивидуалната лицензия; 4. декларация на третото лице, че приема условията на индивидуалната лицензия; 5. документите, посочени в чл. 6, ал. 3, т. 1 - 6.

(3) Комисията не разрешава прехвърляне на индивидуална лицензия, когато третите лица не отговарят на изискванията по чл. 57, ал. 1, т. 3 и 4 от Закона за далекосъобщенията и/или на изискванията на действащото законодателство, включително и изискванията, свързани с националната сигурност и отбраната на страната.

Чл. 25. (1) Комисията след отправяне на писмено предупреждение с определен срок може с мотивирано решение да отнема индивидуалната лицензия при: 1. съществено или системно нарушение на Закона за далекосъобщенията и на условията на лицензията; 2. финансова неспособност на лицензирания да извършва дейността по издадената индивидуална лицензия; 3. техническа неспособност на лицензирания да извършва дейността по издадената индивидуална лицензия; 4. действия на лицензирания, които застрашават националната сигурност или отбраната на страната.

(2) Комисията отнема с решение лицензиите след поискване на писмено становище от лицензирания и ако в срока на писменото предупреждение по ал. 1 лицензираният не е отстранил нарушението.

(3) С решението за отнемане се определя срок една година, в който лицето не може да кандидатства за издаване на нова лицензия за същата дейност.

Чл. 26. Контролът и налагането на наказания при констатиране на нарушения на условията на лицензията се осъществяват в съответствие с глави седемнадесета и осемнадесета от Закона за далекосъобщенията.

Допълнителна разпоредба § 1. По смисъла на тази наредба: 1. PMR (Professional Mobile Radio) са професионални далекосъобщителни мрежи от подвижна радиослужба, в които всички радиостанции се свързват равнопоставено помежду си, директно или чрез ретранслатор.

2. TRUNK мрежа е подвижна радиомрежа, чрез която потребителите, физически или юридически лица, използват съвместно радиочестотен спектър за професионални цели.

3. “Обособена далекосъобщителна мрежа” е далекосъобщителна мрежа, използвана за осъществяване на далекосъобщения по нетърговски начин, за собствени нужди. Използване за собствени нужди е налице, когато обособената мрежа не се използва като средство за предоставяне на далекосъобщителни услуги.

4. “Подвижна станция” е радиостанция, возима или носима, предназначена за работа на място и в движение.

5. “Радиоканал” е част от радиочестотния спектър, предназначен за предаване на информация (глас и/или данни), дефиниран от носеща радиочестота и долна и горна гранични радиочестоти, определящи номиналната радиочестотна лента, в която е включена лентата, необходима за предаване на полезна информация, и горна и долна защитни ленти.

6. “Стационарна станция” е радиостанция - базова или ретранслатор, работеща на място с определени постоянни географски координати.

7. “Зона на обслужване” е територията, където приемането на радиосигнали с определено качество е защитено от радиосмущения, предизвикани от други мрежи, работещи в същия радиоканал.

8. “Зона на радиосмущаване” е територията, където напрегнатостта на електромагнитното поле не надвишава стойностите за съответния радиочестотен обхват съгласно Препоръка ERC REC T/R 25-08.

9. “Техническа неспособност”е налице, когато техническите параметри на мрежите и съоръженията не отговарят на условията на индивидуалната лицензия, което води до застрашаване на живота и здравето на гражданите и с оглед защитата на обществения интерес.

10. “Финансова неспособност”е налице, когато лицензираният не заплаща дължимите такси по издадената му индивидуална лицензия.

11. “Радиочестотна лента” е част от радиочестотния спектър, ограничена от горна и долна гранични радиочестоти, предназначена за работа на определени видове радиослужби.

12. “Широчина на радиоканала” е номиналната радиочестотна лента, определена от долната и горната гранични радиочестоти на радиоканала.

13. “Териториален обхват” е територията, която обхваща зоната на обслужване и зоната на радиосмущаване.

Преходни и заключителни разпоредби § 2. Тази наредба отменя Наредба № 6 от 2000 г. за условията и реда за издаване на индивидуални лицензии за изграждане, поддържане и използване на обособени мобилни радиотелефонни мрежи (PMR) без конкурс или търг (обн., ДВ, бр. 49 от 2000 г.; изм. и доп., бр. 29 от 2001 г.). § 3. Лицензиите, издадени по реда на Наредба № 6 от 2000 г. за условията и реда за издаване на индивидуални лицензии за изграждане, поддържане и използване на обособени мобилни радиотелефонни мрежи (PMR) без конкурс или търг, запазват своето действие. § 4. Лицензионните процедури, започнали до влизането в сила на тази наредба, се довършват по реда на тази наредба. § 5. За издадените лицензии, които не са получени от операторите в шестмесечен срок от уведомяването и се съхраняват в Комисията за регулиране на съобщенията, се открива процедура за отнемане по реда на Закона за далекосъобщенията. § 6. Наредбата се издава на основание чл. 58 от Закона за далекосъобщенията.

Председател: Пл. Вачков

Приложениекъм чл. 6, ал. 2,т. 5, буква “а”и чл. 7, т. 3

Разпределение на радиочестотните обхвати и радиочестотните ленти, предназначени за подвижна радиослужба за професионални цели, според режима на работа - симплексен или дуплексен, съгласно Препоръка ERC RECT/R 25-08 (Annex 1)

Радиочестотен Радиочестотни Предназ- Дуплексно обхват, MHz ленти, MHz начение отстояние

50 29,7 - 54 симплекс

60 54 - 61 дуплекс - ML1 7 MHz

61 - 68 дуплекс - FB1

68 - 74,8 дуплекс - ML2 9,8 MHz

77,8 - 84,6 дуплекс - FB2

80 75,2 - 77,7 дуплекс - ML3 9,8 MHz

85,0 - 87,5 дуплекс - FB3

77,7 - 77,8 симплекс

84,6 - 85,0 симплекс

146 - 146,8 симплекс

146,8 - 149,9 дуплекс - ML1 4,5 MHz

151,4 - 154,5 дуплекс - FB1

149,9 - 150,05 симплекс

150,05 - 151,4 дуплекс - ML2 4,5 MHz

154,65 - 156 дуплекс - FB2

160 154,5 - 154,65 симплекс

156 - 157,45 морска подвижна

157,45 - 160,6 дуплекс - ML3 4,5 MHz

162,05 - 162,875 дуплекс - FB3

160,6-160,975 морска подвижна

160,975 - 161,475 симплекс

161,475 - 162,05 морска подвижна

406,1 - 410 симплекс

420 410 - 420 дуплекс - ML 10 MHz

420 - 430 дуплекс - FB

440 - 450 симплекс

460 450 - 460 дуплекс - ML1 10 MHz

460 - 470 дуплекс - FB1

FB - стационарна станция; ML - подвижна станция.

*Забележка. Част от радиочестотните ленти в радиочестотните обхвати се използват за нуждите на националната сигурност и отбраната съгласно Националния план за разпределение на радиочестотния спектър на радиочестоти и радиочестотни ленти за граждански нужди, за нуждите на националната сигурност и отбраната, както и за съвместно ползване между тях.

Забележка на редакцията: виж таблицата в PDF-а на броя