Постановление № 320 от 4 декември 2006 г. за одобряване на Тарифа за таксите, събирани за предоставяне на посреднически услуги от Агенцията по заетостта на чуждестранни работодатели и лицензирани посреднически агенции за наемане на български граждани в други държави

ПОСТАНОВЛЕНИЕ № 320 OT 4 ДЕКЕМВРИ 2006 Г. за одобряване на Тарифа за таксите, събирани за предоставяне на посреднически услуги от Агенцията по заетостта на чуждестранни работодатели и лицензирани посреднически агенции за наемане на български граждани в други държави

МИНИСТЕРСКИЯТ СЪВЕТ ПОСТАНОВИ: Член единствен. Одобрява Тарифа за таксите, събирани за предоставяне на посреднически услуги от Агенцията по заетостта на чуждестранни работодатели и лицензирани посреднически агенции за наемане на български граждани в други държави.

Заключителни разпоредби § 1. Контролът по прилагането на тарифата се възлага на министъра на труда и социалната политика. § 2. Постановлението влиза в сила от деня на обнародването му в “Държавен вестник”.

Министър-председател: Сергей Станишев

Главен секретар на Министерския съвет: Севдалин Мавров

ТАРИФА за таксите, събирани за предоставяне на посреднически услуги от Агенцията по заетостта на чуждестранни работодатели и лицензирани посреднически агенции за наемане на български граждани в други държави

Раздел I

Видове такси Чл. 1. За изпълнение на заявка за набиране и предлагане на кандидати, подадена от чуждестранен работодател или от лицензирана посредническа агенция, се събира такса в размер 1500 лв.

Чл. 2. За всяко наето лице по трудов договор се събира такса в размер 500 лв.

Раздел II Ред и начин на плащане Чл. 3. Таксата по чл. 1 се заплаща от чуждестранния работодател или от лицензираната посредническа агенция в двуседмичен срок от сключването на посредническия договор между Агенцията по заетостта и чуждестранния работодател.

Чл. 4. Таксата по чл. 2 се заплаща от чуждестранния работодател или от лицензираната посредническа агенция в двуседмичен срок от подписването на трудовия договор между чуждестранния работодател и одобрения след окончателния подбор кандидат.

Чл. 5. Таксите по чл. 1 и 2 се заплащат по банков път по сметката на Агенцията по заетостта, което се удостоверява със заверен екземпляр от платежното нареждане.

Чл. 6. Таксата по чл. 1 не се възстановява при оттегляне на заявката.

Заключителна разпоредба

Параграф единствен. Тарифата се одобрява на основание чл. 1 и чл. 4, буква “о” от Закона за държавните такси във връзка с чл. 15, т. 4 и чл. 27, ал. 3, т. 3 от Закона за насърчаване на заетостта.