Закон за изменение и допълнение на Закона за регистрация и контрол на земеделската и горската техника

УКАЗ № 278

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за изменение и допълнение на Закона за регистрация и контрол на земеделската и горската техника, приет от ХL Народно събрание на 1 септември 2005 г.

Издаден в София на 7 септември 2005 г.

Президент на републиката: Георги Първанов

Подпечатан с държавния печат.

Министър на правосъдието: Георги Петканов

ЗАКОН за изменение и допълнение на Закона за регистрация и контрол на земеделската и горската техника (обн., ДВ, бр. 79 от 1998 г.; изм., бр. 22 от 2003 г.) § 1. В чл. 1 след думите “техническото състояние” се добавя “и безопасността”. § 2. Члeн 9 се изменя така: “Чл. 9. (1) На пазара се пуска само техника, която отговаря на изискванията за одобрение на типа.

(2) Изискванията за одобрение на типа се отнасят за нови: 1. колесни трактори; 2. верижни трактори; 3. ремаркета; 4. сменяема прикачна техника; 5. системи, компоненти и отделни технически възли за техниката по т. 1 - 4; 6. двигатели с вътрешно горене за извънпътна техника по отношение на емисиите на замърсители.

(3) За издаване на сертификат за одобрение на всеки тип от техниката по ал. 2, т. 1 - 5 производителят или негов представител подава отделно заявление до министъра на земеделието и горите чрез изпълнителния директор на Контролно-техническатаинспекция, придружено със съответната документация съгласно наредбите по ал. 8. Към заявлението се прилагат: 1. препис от съдебно решение за регистрация и удостоверение за актуално състояние на производителя или неговия представител; 2. когато заявителят е представител - нотариално заверено копие от документа, с който е упълномощен от производителя; 3. техническа документация съгласно изискванията на съответната наредба по ал. 8; 4. копия на сертификати, издадени съгласно изискванията на наредбите по ал. 8, приложими за съответната категория техника, когато има такива; 5. протоколи, издадени от техническата служба, извършила изпитванията и проверките за приложимите технически изисквания по наредбите по ал. 8, за които няма представени сертификати по т. 4, включително проверки на монтажа на отделни технически възли, когато това е необходимо; към протоколите заявителят прилага техническата документация по ал. 4; 6. документ за платена държавна такса за издаване на сертификат за одобрение на типа по тарифа, одобрена от Министерския съвет.

(4) Производителят или неговият представител е длъжен да предостави техническата документация и образци от техниката и частите на техниката, които са необходими за извършване на изпитванията и проверките.

(5) В едномесечен срок от датата на подаване на заявлението по ал. 3 министърът на земеделието и горите по предложение на изпълнителния директор на Контролно-техническата инспекция издава или отказва издаване на сертификат за одобрение на типа техника.

(6) Когато се установят недостатъци или непълноти в документите по ал. 3, изпълнителният директор на Контролно-техническата инспекция писмено уведомява заявителя със съответните указания за отстраняването им. Срокът по ал. 5 спира да тече до отстраняване на недостатъците или непълнотите в документите.

(7) Министърът на земеделието и горите издава сертификат за одобрение, когато типът техника: 1. съответства на данните, посочени в техническата документация; 2. отговаря на техническите изисквания по ал. 8, приложими за съответната категория техника.

(8) Министърът на земеделието и горите определя с наредби условията и реда за одобрение на типа на техниката по ал. 2, т. 1 - 5.

(9) Министърът на земеделието и горите определя с наредба условията и реда за одобрение на типа на двигатели с вътрешно горене за извънпътна техника по отношение на емисиите на замърсители.

(10) Издаването на сертификат за одобрение на типа на двигатели с вътрешно горене за извънпътна техника по отношение на емисиите на замърсители се извършва по реда на ал. 3 - 7 и в съответствие с техническите изисквания на наредбата по ал. 9.

(11) Министърът на земеделието и горите отказва да издаде сертификат за одобрение, когато типът техника: 1. не съответства на данните, посочени в техническата документация; 2. не отговаря на техническите изисквания по ал. 8, приложими за съответната категория техника.

(12) Отказът по ал. 11 се мотивира и може да бъде обжалван по реда на Закона за административното производство.

(13) За всеки тип техника, за който е подадено заявление за одобрение на типа, се съставя техническо досие, което съдържа техническата документация, протоколите от извършените проверки и изпитвания и други документи, предоставени във връзка с процедурата за одобрение на типа.

(14) Разпоредбите на ал. 1 и 2 не се прилагат за превозни средства, предназначени за въоръжените сили, Държавна агенция “Гражданска защита”, Национална служба “Пожарна и аварийна безопасност”, службите за защита на националната сигурност и опазване на обществения ред, и в случаите, предвидени в наредбите по ал. 8, когато превозните средства: 1. са произведени в малки серии; 2. са последни от дадена производствена серия; 3. се отклоняват от едно или няколко от техническите изисквания по наредбите по ал. 8 и на които по изключение може да бъде издаден временен сертификат за одобрение на типа.

(15) За издаване на сертификат за одобрение на типа заявителят заплаща такса по тарифа, одобрена от Министерския съвет. Копие от сертификата се съхранява от Контролно-техническата инспекция.

(16) Колесните трактори може да бъдат съоръжени за превоз на товари и придружаващ персонал.” § 3. Създават се чл. 9а, 9б, 9в, 9г и 9д: “Чл. 9а. За одобрението на типа колесните трактори се делят на следните категории, означени с латински букви: 1. категория Т1 - колесни трактори с максимална конструктивна скорост не по-голяма от 40 км/ч, при които най-близката до водача ос има колея не по-малка от 1150 мм, маса без товар в готовност за движение повече от 600 кг и пътен просвет до 1000 мм; при колесни трактори с възможност за промяна на мястото на водача най-близката до водача ос трябва да бъде тази, на която са монтирани гумите с най-голям диаметър; 2. категория Т2 - колесни трактори с максимална конструктивна скорост не по-голяма от 40 км/ч с колея, по-малка от 1150 мм, с маса без товар в готовност за движение над 600 кг и с пътен просвет до 600 мм; когато отношението между височината на центъра на тежестта на трактора, измерена от земята, и средния минимален размер на колеята на всички оси превишава 0,9, максималната конструктивна скорост не трябва да е по-голяма от 30 км/ч; центърът на тежестта се определя в съответствие с български стандарт, въвел ISO 789-6; 3. категория Т3 - колесни трактори с максимална конструктивна скорост не по-голяма от 40 км/ч и с маса без товар в готовност за движение не повече от 600 кг; 4. категория Т4 - колесни трактори със специално предназначение с максимална конструктивна скорост не по-голяма от 40 км/ч; 5. категория Т5 - колесни трактори с максимална конструктивна скорост, по-голяма от 40 км/ч.

Чл. 9б. За одобрението на типа верижните трактори се делят на следните категории, означени с латински букви: 1. категория С1 - верижни трактори с максимална конструктивна скорост не по-голяма от 40 км/ч, с колея, не по-малка от 1150 мм, с допустима маса без товар в готовност за движение над 600 кг и с пътен просвет до 1000 мм; 2. категория С2 - верижни трактори с максимална конструктивна скорост не по-голяма от 40 км/ч, с колея, по-малка от 1150 мм, с маса без товар в готовност за движение над 600 кг и с пътен просвет до 600 мм; когато отношението между височината на центъра на тежестта на трактора, измерена от земята, и средния минимален размер на колеята на всички оси превишава 0,9, максималната конструктивна скорост не трябва да е по-голяма от 30 км/ч; центърът на тежестта се определя в съответствие с български стандарт, въвел ISO 789-6; 3. категория С3 - верижни трактори с максимална конструктивна скорост не по-голяма от 40 км/ч и с маса без товар в готовност за движение не повече от 600 кг; 4. категория С4 - верижни трактори със специално предназначение с максимална конструктивна скорост не по-голяма от 40 км/ч; 5. категория С5 - други верижни трактори с максимална конструктивна скорост, по-голяма от 40 км/ч.

Чл. 9в. (1) За одобрението на типа ремаркетата се делят на следните категории, означени с латински букви: 1. категория R1 - ремаркета, при които сумата от технически допустимите маси на ос не превишава 1500 кг; 2. категория R2 - ремаркета, при които сумата от технически допустимите маси на ос превишава 1500 кг, но не превишава 3500 кг; 3. категория R3 - ремаркета, при които сумата от технически допустимите маси на ос превишава 3500 кг, но не превишава 21 000 кг; 4. категория R4 - ремаркета, при които сумата от технически допустимите маси на ос е по-голяма от 21 000 кг.

(2) Всяка категория по ал. 1 включва и индекс “а” или “b”, нанесен след буквата R, в съответствие с конструктивната скорост на ремаркетата, както следва: 1. индекс “а” - за ремаркета с максимална конструктивна скорост, по-малка или равна на 40 км/ч; 2. индекс “b” - за ремаркета с максимална конструктивна скорост, по-голяма от 40 км/ч.

Чл. 9г. (1) За одобрението на типа сменяемата прикачна техника се дели на следните категории, означени с латински букви: 1. категория S1 - сменяема прикачна техника, при която сумата от технически допустимите маси на ос не превишава 3500 кг; 2. категория S2 - сменяема прикачна техника, при която сумата от технически допустимите маси на ос превишава 3500 кг.

(2) Всяка категория по ал. 1 включва и индекс “а” или “b”, нанесен след буквата S, в съответствие с конструктивната скорост на техниката, както следва: 1. индекс “а” - за сменяема прикачна техника с максимална конструктивна скорост, по-малка или равна на 40 км/ч; 2. индекс “b” - за сменяема прикачна техника с максимална конструктивна скорост, по-голяма от 40 км/ч.

Чл. 9д. (1) Пускането на пазара, регистрацията или пускането в употреба на техниката по чл. 9, ал. 2, т. 1 - 4 се извършва само въз основа на валиден сертификат за съответствие с одобрения тип.

(2) Пускането на пазара или пускането в употреба на нови системи за техниката по ал. 1 се извършва въз основа на валиден сертификат за съответствие с одобрения тип. Пускането на пазара или пускането в употреба на нови компоненти или отделни технически възли за техниката по ал. 1 се извършва с нанесено търговско наименование или марка и тип и/или, когато наредба по чл. 9, ал. 8 го изисква - с маркировка или номер за одобрение на типа.

(3) Пускането на пазара, регистрацията или пускането в употреба на нова техника и компоненти за нея, извън случаите по ал. 1 и 2, се извършва при наличие на маркировка за съответствие и/или на издадена декларация за съответствие съгласно Закона за техническите изисквания към продуктите, а за извънпътната техника - и въз основа на сертификат за одобрение на типа двигател или фамилия двигатели при нанесена маркировка за съответствие с одобрения тип.

(4) Пускането на пазара на нови двигатели, монтирани или предназначени за монтиране в извънпътна техника, се извършва въз основа на сертификат за одобрение на типа двигател или фамилия двигатели при нанесена маркировка за съответствие с одобрения тип.” § 4. Член 10 се изменя така: “Чл. 10. (1) Безопасността на употребявана техника се удостоверява след извършване на изпитване от специализираните администрации по чл. 5, т. 2.

(2) Въз основа на извършените изпитвания специализираните администрации по ал. 1 издават удостоверение. Екземпляр от удостоверението се предоставя на Контролно-техническата инспекция.

(3) Министърът на земеделието и горите определя с наредба реда за пускане на пазара на техниката по ал. 1 и резервните части, осигуряващи безопасността на тази техника.

(4) За изпитвания на техниката по ал. 1 заявителят заплаща такса по тарифа, одобрена от Министерския съвет.” § 5. В чл. 10а се правят следните изменения и допълнения: 1. След думите “са длъжни да” се поставя двоеточие и текстът до края става т. 1.

2. Създава се т. 2: “2. използват само технически изправна и безопасна техника.” § 6. В чл. 11 се правят следните изменения и допълнения: 1. В ал. 1 думата “общината” се заменя със “съответната регионална служба на Контролно-техническата инспекция (РС на КТИ)”, а думите “по постоянния си адрес” се заменят с “по постоянен адрес”.

2. Алинеи 2 и 3 се изменят така: “(2) Първоначалната регистрация, промяната на регистрацията и отчисляването на техниката се извършват от РС на КТИ въз основа на подадено заявление от собственика до ръководителя на РС на КТИ и се вписват в служебен регистър. При поискване от съответната община РС на КТИ предоставя справка за извършените дейности по регистрация на територията на общината.

(3) При първоначална регистрация се извършват идентификация и технически преглед на техниката. Когато се регистрира нова техника, която е придружена от сертификат за съответствие с одобрения тип, технически преглед не се извършва.”

3. Създава се нова ал. 4: “(4) При първоначална регистрация на техниката собственикът представя пред РС на КТИ следните документи: 1. заявление до ръководителя на РС на КТИ за заверка относно извършена идентификация; 2. документ за собственост с данни за марката, модела и фабричните номера на рамата; 3. протокол за изпитване от акредитирана лаборатория при промяна на конструкцията, при собствена конструкция и при закупена техника от ремонтен завод след обезличен основен ремонт; 4. квитанция за платена застраховка “Гражданска отговорност” за техника с мощност на двигателя над 10 kW, когато техниката се пуска в действие; 5. копие от документа за самоличност на собственика; 6. копие от съдебно решение за създаване на юридическото лице или едноличния търговец; 7. копие от идентификационния код по БУЛСТАТ; 8. валиден сертификат за съответствие с одобрения тип за нова техника по чл. 9, ал. 2; 9. издадена декларация за съответствие за техниката по чл. 9д, ал. 3, когато такава се изисква.”

4. Създават се ал. 5 - 8: “(5) Промяна на регистрацията на техниката се извършва при: 1. промяна на постоянния адрес или на адреса по съдебна регистрация на собственика; 2. промяна на собствеността и/или името на собственика; 3. промяна на данните за техниката, посочени в свидетелството за регистрация; 4. изгубване или унищожаване на документите или на регистрационната табела за регистрация.

(6) Отчисляване на техниката се извършва при: 1. бракуване; 2. унищожаване вследствие на произшествие, природно бедствие или пожар; 3. напускане на страната; 4. регистрация на техниката в друга област; 5. промяна в регистрацията по ал. 5.

(7) Собствениците заявяват в съответната РС на КТИ обстоятелствата по ал. 5 или 6 в 15-дневен срок от настъпването им.

(8) На собственика се издава свидетелство за регистрация, талон за технически преглед и се предоставят табели с регистрационен номер при условия и по ред, определени с наредбата по ал. 9.

5. Досегашната ал. 4 става ал. 9.

6. Създават се ал. 10 и 11: “(10) Отказът за извършване на регистрация може да бъде обжалван по реда на Закона за административното производство.

(11) Лицата са длъжни да работят само с регистрирана техника.” § 7. В чл. 13 се правят следните изменения и допълнения: 1. В ал. 4 се създава т. 5: “5.категория Тпс - преносима и стационарна земеделска и горска техника.”

2. Алинея 5 се отменя. § 8. В чл. 14 се правят следните допълнения: 1. В ал. 1 след думите “над 10 kW” се добавя “и на тракторно ремарке”.

2. В ал. 2, т. 3 след думите “самоходната техника” се добавя “и тракторните ремаркета”. § 9. В чл. 15 се правят следните допълнения: 1. В т. 3 след думите “техническото състояние” се добавя “и безопасността”.

2. Създават се т. 6 - 9: “6. наличието на сертификат за одобрение на типа; 7. наличието на валиден сертификат за съответствие с одобрения тип, на нанесено търговско наименование или марка и тип и/или на маркировка или номер за одобрение на типа; 8. съответствието на техниката с одобрения тип; 9. настъпилите изменения в одобрението на типа и наличие на сертификат за изменение на одобрен тип, както и отразяването на промените в сертификата за съответствие с одобрения тип.” § 10. Създават се чл. 15а и 15б: “Чл. 15а. (1) При осъществяване на контрола по чл. 15 служителите на Контролно-техническата инспекция имат следните правомощия: 1. да извършват проверки в производствени помещения, складове, търговски и изложбени площи, стопански сгради, лични стопанства, при работа в земеделието и в горите; 2. да изискват за проверка от притежателя на сертификат за одобрение на типа техническа документация, която е включена в техническото досие; 3. да изискват валиден сертификат за съответствие с одобрения тип; 4. да проверяват за наличие на необходимите маркировки и обозначения върху компоненти, системи или отделни технически възли за техника по чл. 9, ал. 2, т. 1 - 4; 5. да извършват проверка на техниката относно наличието на регистрация, преминат технически преглед, безопасност, техническо състояние; 6. да извършват проверки в учебните форми относно състоянието на материалната база; 7. да спират за проверка техниката при работа или движение, да проверяват документите за самоличност и свидетелството за правоспособност на лицето, работещо с техниката; 8. да издават задължителни предписания по реда на глава шеста; 9. да съставят актове при констатирани нарушения по реда на глава седма.

(2) Служителите на Контролно-техническата инспекция са длъжни да: 1. установяват точно фактите при извършвания от тях контрол; 2. не разгласяват данни от проверките преди тяхното приключване, както и да не използват получената при проверките информация извън предназначението й; 3. уведомяват Комисията по търговия и защита на потребителите в случаите, когато е констатирано нарушение на изискванията към нови системи, компоненти или отделни технически възли за нови моторни превозни средства; 4. ползват акредитирани лаборатории при констатиране на нарушения и извършване на проверки за изследване съответствието на нови системи, компоненти или отделни технически възли за техника по чл. 9, ал. 2, т. 1 - 4 с одобрения тип.

(3) Служителите на Контролно-техническата инспекция при изпълнение на служебните си задължения носят униформено облекло със съответните отличителни знаци при условия и по ред, определени с наредба на министъра на земеделието и горите.

(4) При извършване на контрола по този закон служителите на Контролно-техническата инспекция са длъжни да се легитимират със служебна карта и да пазят в тайна фактите и обстоятелствата, които представляват производствена или търговска тайна.

Чл. 15б. Лицата, които пускат на пазара нова техника, са длъжни да: 1. оказват съдействие на служителите на Контролно-техническата инспекция при осъществяване на контрола; 2. осигуряват на служителите на Контролно-техническата инспекция пълен достъп до местата, където се осъществяват производството, съхраняването, продажбата на техника или работа с нея; 3. представят за проверка техническа документация, която е включена в техническото досие.” § 11. В чл. 16 се правят следните допълнения: 1. В ал. 1, изречение второ след думите “техническите прегледи” се добавя “и идентификацията”.

2. В ал. 2 след думите “задължителен годишен” се добавя “или сезонен”.

3. В ал. 3, т. 2 след думите “самоходната техника” се добавя “и тракторните ремаркета”.

4. Създават се ал. 4, 5 и 6: “(4) Ръководителите на РС на КТИ изготвят месечен график за техническите прегледи по населени места, които ще бъдат извършени на територията на съответната община.

(5) Графикът се изпраща до кмета на съответната община, който е длъжен да уведоми собствениците на техника за предвидените прегледи по начин, доказващ уведомлението.

(6) Лицата са длъжни да работят само с техника, която е преминала на задължителен преглед.” § 12. В чл. 17 ал. 1 се изменя така: “(1) Собствениците на техника заплащат такса по тарифа, одобрена от Министерския съвет, за: 1. извършване на идентификация; 2. извършване на регистрация; 3. технически прегледи, с изключение на тематичните; 4. издаване на удостоверение с данни на собственик или за техника; 5. издаване на експертна справка за проверка на идентификационните номера на техниката; 6. издаване на справки за броя на техниката от един вид, марка или модел.” § 13. В чл. 18 се създават ал. 4 и 5: “(4) Контролно-техническата инспекция дава задължителни предписания, когато се установи липса на сертификат за одобрение на типа или на сертификат за изменение на одобрен тип, на валиден сертификат за съответствие с одобрения тип или на несъответствие на техниката с данните, посочени в сертификата.

(5) Контролно-техническата инспекция дава задължителни предписания, когато се установи, че техниката не е регистрирана, не е безопасна, не е технически изправна или работата с нея създава опасност от произшествия.” § 14. В чл. 19 ал. 1 се изменя така: “(1) Собственик, който не е регистрирал придобитата техника съгласно чл. 11, ал. 1 или не е изпълнил задълженията си по чл. 11, ал. 7, както и лице, което в нарушение на чл. 11, ал. 11 работи с нерегистрирана техника, се наказват с глоба в размер 100 лв. Когато нарушението е повторно, лицето се наказва с глоба в размер 200 лв.” § 15. В чл. 22 се правят следните изменения: 1. В ал. 1 думите “чл. 9, ал. 1, 2 и 4” се заменят с “чл. 9, ал. 1 и 2 и чл. 9д”.

2. В ал. 2 числото “500” се заменя с “2000”, а числото “2000” се заменя с “5000”. § 16. В чл. 23, ал. 2 думите “министъра на земеделието и горите или от упълномощени от него длъжностни лица” се заменят с “изпълнителния директор на Контролно-техническата инспекция”. § 17. В § 1 от допълнителната разпоредба се правят следните изменения и допълнения: 1. В т. 1 думите “на трактора” се заменят с “на колесен трактор, верижен трактор, ремарке или сменяема прикачна техника.”

2. Точки 3 и 4 се изменят така: “3. “Извънпътна техника” е всяка подвижна машина, подвижно (транспортируемо) промишлено оборудване или превозно средство със или без каросерия, които не са предназначени за превоз на пътници или товари по шосе, но са предназначени или пригодени за движение или да бъдат придвижвани по земя независимо от наличието или липсата на шосе и независимо от това, дали се употребяват за превоз на стоки и хора, и в които е монтиран или е предвиден за монтиране двигател с вътрешно горене.

4. “Трактор” е моторно превозно средство, проектирано за работа в земеделието или в горите, с минимум две оси, което се движи самостоятелно с пневматични гуми или вериги, с конструктивна скорост не по-малка от 6 км/ч, чиято основна функция е в неговата теглителна сила и което е специално конструирано да тегли, бута, транспортира или да задвижва определени работни органи, техника или ремаркета, използвани в земеделието или в горите. При работа тракторът може да бъде приспособен да превозва товар и/или да бъде оборудван със седалки за пътници.”

3. Точка 6 се изменя така: “6. “Маркировка за съответствие с одобрения тип” е означение съгласно изискванията на наредбите по чл. 9, ал. 8 и 9, което се поставя от производителя върху компонент, отделен технически възел или двигател с вътрешно горене за извънпътна техника, произведени в съответствие с одобрения тип.”

4. В т. 8 думите “компонент за колесен трактор” се заменят с “верижен трактор, ремарке или сменяема прикачна техника, както и системи, компоненти или отделни технически възли за тях”, а думата “семейство” се заменя с “фамилия”.

5. В т. 9: а) буква “а” се изменя така: “а) даден тип колесен трактор, верижен трактор, ремарке или сменяема прикачна техника, както и системи, компоненти или отделни технически възли за тях отговарят на техническите изисквания на наредбите по чл. 9, ал. 8;”; б) в буква “б” думата “семейство” се заменя с “фамилия”.

6. В т. 10 след думата “потребител” се добавя “в съответствие с неговото предназначение, без да е необходимо монтиране или регулиране от производителя или от негов представител”.

7. Точка 13 се изменя така: “13. “Фамилия двигатели” е група от двигатели, определена от производителя, които по своята конструкция се очаква да показват сходни характеристики на емисиите отработени газове и които съответстват на изискванията на наредбата по чл. 9, ал. 9.

8. В т. 14 след думите “съвкупност от компоненти” се добавя “за изпълнение на определени функции в превозното средство и”, а думите “и на която може да бъде одобрен типът отделно от превозното средство” се заличават.

9. Точки 15 и 16 се изменят така: “15. “Ремарке” е всяко теглено превозно средство: а) което е предназначено основно за превоз на товари и което е конструирано така, че да бъде теглено от трактор за извършване на земеделска или горска работа, включително превозно средство, при което част от товара се поема от трактора; б) което е прикачено към трактор и към което трайно е прикачено допълнително оборудване, когато съотношението между технически допустимата обща маса и масата без товар на превозното средство е равно или по-голямо от 3,0 и когато превозното средство не е конструирано да обработва материали.

16. “Сменяема прикачна техника” е: а) всяко съоръжение, използвано в земеделието или в горите, което е проектирано да бъде теглено от трактор и което променя или допълва неговите функции; то може да включва товарна платформа, конструирана по начин, който позволява да бъде снабдена с всички необходими инструменти и приспособления, предназначени за работа, и върху която временно могат да се съхраняват всички материали, които са произведени или са необходими за работа; б) всяко превозно средство, предназначено да бъде теглено от трактор и към което трайно е прикачено допълнително оборудване или което е проектирано да обработва материали, когато съотношението между технически допустимата обща маса и масата без товар на превозното средство е по-малко от 3,0.”

10. Създават се т. 17 - 24: “17. “Отделен технически възел” е устройство, предназначено да бъде част от превозното средство, типът на което може да бъде одобрен отделно, но само във връзка с един или повече определени типове превозни средства.

18. “Категория” е група превозни средства по чл. 9, ал. 2, т. 1, 2, 3 или 4, които имат еднакви конструктивни особености.

19. “Двигател с вътрешно горене за извънпътна техника” е: а) двигател, предназначен за монтиране на извънпътна техника, който може да бъде: аа) двигател с компресионно запалване с ефективна мощност, по-голяма от 18 kW, но по-малка или равна на 560 kW; бб) двигател с принудително запалване с ефективна мощност, по-малка или равна на 19 kW; б) допълнителен двигател, предназначен за монтиране на моторни превозни средства, използвани за превоз на пътници или товари по пътищата.

20. “Допълнителен двигател” е двигател, предназначен за монтиране във или на моторно превозно средство, който не се използва за задвижване на превозното средство.

21. “Производител” е физическо или юридическо лице, което носи отговорност по всички въпроси, свързани с процедурата на одобрение на типа, и което осигурява съответствието на продукцията, независимо дали това лице е пряко свързано с всички етапи от производствения процес на превозно средство, система, компонент или отделен технически възел. Производител е също и: а) всяко физическо или юридическо лице, което е проектирало, произвежда или е произвело за собствена употреба превозно средство, система, компонент или отделен технически възел; б) всяко физическо или юридическо лице, което отговаря за осигуряване на съответствие с наредбите по чл. 9, ал. 8 по времето, когато превозно средство, система, компонент или отделен технически възел се пуска на пазара или в употреба.

22. “Представител” е физическо или юридическо лице, регистрирано по Търговския закон, упълномощено писмено от производителя да извършва действия по наредба по чл. 9, ал. 8 и 9. След влизането в сила на договора за присъединяване на Република България към Европейския съюз представител е и всяко физическо или юридическо лице, което в съответствие със законодателството на държавата - членка на Европейския съюз, е упълномощено писмено от производителя да извършва действия по наредба по чл. 9, ал. 8 и 9.

23. “Резервни части” са компоненти или отделни технически възли, за които не се прилагат изискванията на чл. 9, ал. 2, използвани за равностойна замяна на функционални и сменяеми части на земеделска и горска техника.

24. “Сертификат за одобрение на типа” е документ, издаден от министъра на земеделието и горите, удостоверяващ, че типът техника по чл. 9, ал. 2 отговаря на съответните технически изисквания по наредбите по чл. 9, ал. 8 и 9.”

ПРЕХОДНИ И ЗАКЛЮЧИТЕЛНИ РАЗПОРЕДБИ § 18. До влизането в сила на § 6 регистрацията на техниката се извършва по досегашния ред. § 19. До 1 януари 2006 г. за нуждите на одобрението на типа и контрола на пазара колесните трактори се делят на следните категории, означени с латински букви: а) категория Т1 - колесни трактори, чиято конструктивна максимална скорост не надвишава 40 км/ч, с минимум една ос с колея не по-малка от 1150 мм, с допустима маса в ненатоварено състояние над 600 кг и с пътен просвет до 1000 мм; б) категория Т2 - колесни трактори, чиято конструктивна максимална скорост не надвишава 40 км/ч, с колея под 1150 мм, с допустима маса в ненатоварено състояние над 600 кг и с пътен просвет до 600 мм; когато височината на центъра на тежестта на трактора (измерен от земята), разделена на средния минимален размер на колеята за всяка ос, надхвърля 0,9, конструктивната максимална скорост е ограничена на 30 км/ч; в) категория Т3 - колесни трактори, чиято конструктивна максимална скорост не надвишава 40 км/ч и с допустима маса в ненатоварено състояние до 600 кг; г) категория Т4 - други колесни трактори, чиято конструктивна максимална скорост не надвишава 40 км/ч. § 20. До 1 януари 2006 г. пускането на пазара, регистрацията или пускането в употреба на нови колесни трактори, системи или компоненти за тях се извършват въз основа на валиден сертификат за съответствие с одобрения тип съгласно категориите по § 19. § 21. Сертификатите за одобрение на типа на техниката по чл. 9, ал. 2, издадени от държава - членка на Европейския съюз, запазват действието си на територията на Република България, при условие че производителят или неговият представител представи легализиран превод на сертификата на български език. § 22. Този закон влиза в сила от деня на обнародването му в “Държавен вестник”, с изключение на § 3, относно чл. 9а, т. 5, чл. 9б, чл. 9в и чл. 9г, и § 6, които влизат в сила от 1 януари 2006 г.

Законът е приет от ХL Народно събрание на 1 септември 2005 г. и е подпечатан с официалния печат на Народното събрание.

Председател на Народното събрание: Георги Пирински