Наредба № 53 от 13 декември 2010 г. за условията и реда за осигуряване на денонощен достъп на лекарите, пряко участващи в медицинското обслужване на потенциалния донор, до служебния регистър на Изпълнителната агенция по трансплантация, който включва лицата, изразили несъгласие за вземане на органи, тъкани и клетки

МИНИСТЕРСТВО НА ЗДРАВЕОПАЗВАНЕТО

НАРЕДБА № 53 от 13 декември 2010 г. за условията и реда за осигуряване на денонощен достъп на лекарите, пряко участващи в медицинското обслужване на потенциалния донор, до служебния регистър на Изпълнителната агенция по трансплантация, който включва лицата, изразили несъгласие за вземане на органи, тъкани и клетки Чл. 1. (1) С тази наредба се определят условията и редът за достъп до служебния регистър на Изпълнителната агенция по трансплантация (ИАТ), в който се включват лицата, изразили писмено несъгласие за вземане на органи, тъкани и клетки след смъртта им, наричан по-нататък „регистъра“.

(2) Регистърът е елекронен и достъпът до него се осигурява денонощно.

Чл. 2. (1) Право на достъп до регистъра имат лекари, които участват пряко в медицинското обслужване на потенциалния донор.

(2) Лекарите по ал. 1 извършват проверка, дали потенциалният донор е изразил приживе писмено несъгласие за вземане на органи, тъкани или клетки след смъртта си.

Чл. 3. (1) Изпълнителната агенция по трансплантация осигурява възможност за ползване на информация от регистъра, като предоставя кодове с нива на достъп до него на лекари, които участват пряко в медицинското обслужване на потенциални донори в лечебните заведения.

(2) Лекарите по ал. 1 се предлагат от ръководителите на лечебните заведения, в които се откриват донори.

(3) Кодовете за достъп са индивидуални и могат да се ползват само от лекаря, който участва пряко в медицинското обслужване на съответния потенциален донор.

Чл. 4. Достъпът до регистъра се осъществява чрез интернет връзка, като се ползва сървърът на ИАТ.

Чл. 5. (1) При невъзможност за получаване на информация по реда на чл. 3 и 4 лицата по чл. 2, ал. 1 осъществяват телефонна връзка със служители на ИАТ, определени със заповед на изпълнителния директор на агенцията.

(2) Със заповедта по ал. 1 се утвърждава график за денонощно разположение на служители на ИАТ за изпълнение на функциите по ал. 1.

(3) Служителите на ИАТ са длъжни да извършат проверка в регистъра за съответния потенциален донор, след което предоставят информацията по телефона на лицето по чл. 2, ал. 1.

Чл. 6. Ако след проверка в регистъра се установи, че съответното лице е изразило писмено несъгласие за вземане на органи, тъкани и клетки, лекарите, които пряко участват в медицинското обслужване, не предприемат последващи действия по трансплантация.

Чл. 7. Ако след проверка в регистъра се установи, че съответното лице не е изразило писмено несъгласие за вземане на органи, тъкани и клетки, се прилага наредбата по чл. 21, ал. 2 от Закона за трансплантация на органи, тъкани и клетки.

Заключителна разпоредба

Параграф единствен. Наредбата се издава на основание чл. 11, ал. 5, т. 4 от Закона за трансплантация на органи, тъкани и клетки.

Министър: Ст. Константинов