Постановление № 223 от 20 септември 2012 г. за определяне на тръжен продавач на квоти за емисии на парникови газове на Република България в Европейската схема за търговия с емисии (ЕСТЕ)

ПОСТАНОВЛЕНИЕ № 223 ОТ 20 СЕПТЕМВРИ 2012 Г. за определяне на тръжен продавач на квоти за емисии на парникови газове на Република България в Европейската схема за търговия с емисии (ЕСТЕ)

МИНИСТЕРСКИЯТ СЪВЕТ ПОСТАНОВИ: Чл. 1. Тръжен продавач на квоти за емисии на парникови газове в ЕСТЕ по смисъла на чл. 22, параграф 1 от Регламент (ЕС) № 1031/2010 на Комисията от 12 ноември 2010 г. относно графика, управлението и други аспекти на търга на квоти за емисии на парникови газове съгласно Директива 2003/87/ЕО на Европейския парламент и на Съвета за установяване на схема за търговия с квоти за емисии на парникови газове в рамките на Общността (ОВ, L 302 от 18.11.2010 г.), наричан по-нататък „Регламент (ЕС) № 1031/2010“, на Република България e министърът на околната среда и водите.

Чл. 2. Тръжният продавач по чл. 1 сключва договор с избраната тръжна платформа по чл. 26, параграф 1 от Регламент (ЕС) № 1031/2010, включително с всяка свързана с нея система за клиринг и система за сетълмент, с който се определят правата и задълженията на тръжния продавач по чл. 1 във връзка с предлагането на търгове на квоти за емисии на парникови газове в ЕСТЕ.

Чл. 3. В изпълнение на функцията си на тръжен продавач по чл. 1 министърът на околната среда и водите се подпомага от: 1. Българската банка за развитие; 2. Изпълнителната агенция по околна среда, която извършва всички технически дейности, свързани с прехвърлянето на квоти за емисии на парникови газове съгласно тръжния календар и тръжната таблица по чл. 8 от Регламент (ЕС) № 1031/2010.

Заключителни разпоредби § 1. Постановлението се приема на основание чл. 7а от Закона за нормативните актове във връзка с чл. 22, параграф 1 от Регламент (ЕС) № 1031/2010. § 2. Изпълнението на постановлението се възлага на министъра на околната среда и водите.

Министър-председател: Бойко Борисов

Главен секретар на Министерския съвет: Росен Желязков