Наредба № 70 от 26 август 2003 г. за одобряване типа на нови моторни превозни средства по отношение на устройства за ограничаване на скоростта или на бордови системи за ограничаване на скоростта и за одобряване типа на устройствата за ограничаване на скоростта

НАРЕДБА № 70 от 26 август 2003 г. за одобряване типа на нови моторни превозни средства по отношение на устройства за ограничаване на скоростта или на бордови системи за ограничаване на скоростта и за одобряване типа на устройствата за ограничаване на скоростта

Глава първа

ОБЩИ ПОЛОЖЕНИЯ Чл. 1. С тази наредба се определят: 1. условията и реда за: а) одобряване типа на нови моторни превозни средства (ПС) по отношение на устройства за ограничаване на скоростта (УОС) или по отношение на бордови системи за ограничаване на скоростта (БСОС); б) одобряване типа на УОС или на БСОС за ПС, като отделен технически възел; 2. техническите изисквания към ПС по отношение на ограничаването на скоростта, към УОС или БСОС; 3. методите за изпитване на УОС или на БСОС за съответствие с техническите изисквания по т. 2.

Чл. 2. (1) Всяко превозно средство трябва да бъде оборудвано с УОС или БСОС.

(2) Разпоредбата на ал. 1 не се прилага за ПС, чиято максимална конструктивна скорост е по-ниска от определената ограничена скорост.

Чл. 3. Ограничената скорост се посочва на табела, поставена на подходящо място на превозното средство.

Глава втора

ОДОБРЯВАНЕ НА ТИПА

Раздел I

Заявление за одобряване на типа на ПС Чл. 4. Типът на ПС по отношение на УОС или по отношение на БСОС се одобрява по реда на глава втора, раздел II или III от Наредба № 60 за одобряване типа на нови моторни превозни средства и техните ремаркета (ДВ, бр. 59 от 2003 г.).

Чл. 5. (1) Производителят подава заявление за одобряване типа на ПС по отношение на УОС или по отношение на БСОС до изпълнителния директор на Изпълнителна агенция „Автомобилна администрация" (ИА „АА") в съответствие с чл. 3, ал. 2 на Наредба № 60 за одобряване типа на нови моторни превозни средства и техните ремаркета.

(2) Към заявлението по ал. 1 производителят прилага попълнен списък с данни, в три екземпляра, по образец съгласно приложение № 1 с приложено към него съдържание.

(3) Всички схеми и чертежи, приложени към списъка с данни по ал. 2, се предоставят в подходящ мащаб, достатъчно подробни, в размер А4 или в папка с размер А4. Снимките, ако има такива, показват съответните елементи на ПС с достатъчни и ясно различими подробности.

(4) Към списъка с данни по ал. 2 за функции с електронно управление се прилага информация за неговото действие.

(5)Към заявлението по ал. 1 производителят прилага и документ за платена държавна такса.

Раздел II

Одобряване типа на превозното средство Чл. 6. Производителят предоставя на техническата служба, която извършва изпитванията за одобряване на типа, ПС, представително за типа, за който се иска одобряване, в съответствие с изискванията на Наредба № 60 от 2003 г. за одобряване типа на нови моторни превозни средства и техните ремаркета.

Чл. 7. Превозно средство, което не съдържа всички присъщи за типа компоненти, се приема за изпитване, когато заявителят докаже пред изпълнителния директор на ИА „АА", че липсата на пропуснатите компоненти не оказва влияние върху резултатите от проверките.

Чл. 8. (1) Изпълнителният директор на ИА „АА" издава сертификат за одобряване типа на ПС по отношение на УОС или на БСОС, когато: 1. превозното средство отговаря на техническите изисквания по тази наредба; 2. е изпълнена процедурата по глава втора, раздел II или III от Наредба № 60 от 2003 г. за одобряване типа на нови моторни превозни средства и техните ремаркета.

(2) Сертификатът по ал. 1 се издава по образец съгласно приложение № 2.

(3) Изпълнителният директор на ИА „АА" не може да отказва издаване на сертификат по ал. 1 на основания, свързани с УОС или БСОС, когато те отговарят на изискванията на тази наредба.

(4) Отказът да се издаде сертификат по ал. 1 се мотивира писмено и подлежи на обжалване по реда на Закона за административното производство.

(5) Сертификатът по ал. 1 се отнема, когато не са спазени изискванията по тази наредба.

Чл. 9. (1) За всеки одобрен тип превозно средство се издава номер на одобряването при спазване на изискванията за образуване на номера съгласно приложение № 5 на Наредба № 60 за одобряване типа на нови моторни превозни средства и техните ремаркета, като за секции 2 и 3 на номера се попълва „92/24".

(2) За различните типове ПС се издават различни номера.

Чл. 10. Производителят писмено информира изпълнителния директор на ИА „АА" за всички изменения на типа превозно средство.

Чл. 11. В случай на изменения на одобрения в съответствие с тази наредба тип се прилагат разпоредбите на глава четвърта, раздел I от Наредба № 60 за одобряване типа на нови моторни превозни средства и техните ремаркета.

Чл. 12. (1) Изпълнителният директор на ИА „АА" може да одобри направените изменения, когато те не оказват влияние на конструкцията на ПС и то продължава да отговаря на изискванията на тази наредба.

(2) Изпълнителният директор на ИА „АА" изисква протокол за допълнително изпитване от техническата служба, когато не са изпълнени изискванията по ал. 1.

Чл. 13. (1) Мерките за осигуряване съответствието на производството на ПС се предприемат съгласно разпоредбите на глава четвърта, раздел II от Наредба № 60 за одобряване типа на нови моторни превозни средства и техните ремаркета.

(2) Проверките за съответствие с одобрения тип по глава четвърта, раздел II от Наредба № 60 за одобряване типа на нови моторни превозни средства и техните ремаркета се извършват веднъж на всеки две години.

Раздел III

Заявление за одобряване типа на устройство за ограничаване на скоростта или на бордова система за ограничаване на скоростта като отделен технически възел Чл. 14. Типът на УОС или на БСОС като отделен технически възел се одобрява по реда на глава втора, раздел II или III от Наредба № 60 за одобряване типа на нови моторни превозни средства и техните ремаркета.

Чл. 15. (1) Производителят подава заявление за одобряване типа на УОС или на БСОС като отделен технически възел до изпълнителния директор на Изпълнителна агенция „Автомобилна администрация" (ИА „АА") в съответствие с чл. 3, ал. 2 от Наредба № 60 за одобряване типа на нови моторни превозни средства и техните ремаркета.

(2) Към заявлението по ал. 1 производителят прилага попълнен списък с данни, в три екземпляра, по образец съгласно приложение № 3 с приложено към него съдържание.

(3) Всички схеми и чертежи, приложени към списъка с данни, се предоставят в подходящ мащаб, достатъчно подробни, в размер А4 или в папка с размер А4. Снимките, ако има такива, показват съответните елементи с достатъчни и ясно различими подробности.

(4) Към списъка с данни по ал. 2 за функции с електронно управление се прилага информация за неговото действие.

(5) Към заявлението по ал. 1 производителят прилага и документ за платена държавна такса.

Раздел IV

Одобряване типа на устройство за ограничаване на скоростта или на бордова система за ограничаване на скоростта като отделен технически възел Чл. 16. Производителят представя на техническата служба, която извършва изпитванията за одобряване на типа: 1. пет образеца от типа УОС или БСОС, върху които ясно и незаличимо е обозначено търговското наименование или марка на производителя и типът, за който са предназначени; 2. превозно средство или двигател, оборудвани с УОС или с БСОС от подлежащия на одобряване тип, избрани от заявителя със съгласието на техническата служба при изпитване на стенд за двигатели.

Чл. 17. (1) Изпълнителният директор на ИА „АА" издава сертификат за одобряване типа на УОС или на БСОС като отделен технически възел, когато: 1. отговарят на техническите изисквания по тази наредба; 2.е изпълнена процедурата по глава втора, раздел IV от Наредба № 60 за одобряване типа на нови моторни превозни средства и техните ремаркета.

(2) Сертификатът по ал. 1 се издава по образец съгласно приложение № 4.

(3) Изпълнителният директор на ИА „АА" не може да отказва издаване на сертификат по ал. 1, когато устройството отговаря на изискванията на тази наредба.

(4) Отказът да се издаде сертификат по ал. 1 се мотивира писмено и подлежи на обжалване по реда на Закона за административното производство.

(5) Сертификатът по ал. 1 може да бъде отнет, когато не са спазени изискванията на тази наредба.

Чл. 18. (1) За всеки одобрен тип УОС или БСОС се издава номер на одобряването при спазване на изискванията за образуване на номера съгласно приложение № 5 от Наредба № 60 за одобряване типа на нови моторни превозни средства и техните ремаркета, като за секции 2 и 3 на номера се попълва „92/24".

(2) За различните типове одобрени УОС или БСОС се издават различни номера.

Чл. 19. (1) Всяко УОС или БСОС, което съответства на одобрен от изпълнителния директор на ИА „АА" тип, трябва да има поставена маркировка за одобряване на типа, която се състои от: 1. правоъгълник, който огражда буквите „bg", последван от номер 34; 2. „базов номер на одобряване", предвиден в секция 4 на приложение № 5 от Наредба № 60 за одобряване на типа на нови моторни превозни средства и техните ремаркета, предшестван от две цифри „00", поставен в близост до правоъгълника.

(2) Маркировката за одобряване трябва да се поставя по такъв начин, че да е видима, четлива и неизтриваема.

Чл. 20. (1) Производителят писмено информира изпълнителния директор на ИА „АА" за всички изменения на типа на УОС или на

БСОС.

(2) В случай на изменения на одобрения в съответствие с тази наредба тип се прилагат разпоредбите на глава четвърта, раздел I от Наредба № 60 за одобряване типа на нови моторни превозни средства и техните ремаркета.

(3) Изпълнителният директор на ИА „АА" може да одобри направените изменения, когато те не оказват влияние на конструкцията на ПС и УОС или БСОС продължава да отговаря на изискванията на тази наредба.

(4) Изпълнителният директор на ИА „АА" изисква протокол за допълнително изпитване от техническата служба, когато не са изпълнени изискванията по ал. 3.

Чл. 21. (1) Мерките за осигуряване съответствието на производството на УОС или на БСОС се предприемат съгласно разпоредбите на глава четвърта, раздел II от Наредба № 60 за одобряване типа на нови моторни превозни средства и техните ремаркета.

(2) Проверките за съответствие с одобрения тип по глава четвърта, раздел II от Наредба № 60 за одобряване типа на нови моторни превозни средства и техните ремаркета се извършват веднъж на всеки две години.

Глава трета

ТЕХНИЧЕСКИ ИЗИСКВАНИЯ

Раздел I

Изисквания към ограничаването на скоростта, устройството за ограничаване на скоростта и бордовата система за ограничаване на скоростта Чл. 22. (1) Ограничаването на скоростта при движение на превозното средство независимо от вибрациите, на които то може да бъде подложено, трябва да отговаря на разпоредбите на тази наредба.

(2) Устройството за ограничаване на скоростта и бордовата система за ограничаване на скоростта се проектират, конструират и монтират така, че да: 1. отговарят на разпоредбите на тази наредба при нормална употреба на ПС, оборудвано с такова устройство или система; 2. са устойчиви на корозия и стареене; 3. са устойчиви срещу неумело използване.

Чл. 23. (1) Прагът на ограничението на скоростта на превозни средства, които са в движение, не може да бъде увеличаван или премахван, временно или постоянно.

(2) Наличието на условието по ал. 1 се доказва пред техническата служба чрез предоставяне на документация, анализираща режима на повреда, при който системата следва изцяло да бъде проверена.

(3) При отчитане на различните режими на системата анализът следва да показва последствията от измененията във входните и изходните режими на работа, вероятността за тяхната поява и проявленията им вследствие на дефекти или неумело използване. Анализът се извършва до откриване на първия дефект.

(4) Техническите изисквания към БСОС и към УОС са дадени в приложение № 5.

Раздел II

Изпитвания по отношение ограничаването на скоростта, на устройството за ограничаване на скоростта и на бордовата система за ограничаване на скоростта Чл. 24. (1) По искане на заявителя изпитванията се провеждат съгласно изискванията на приложение № 6, т. 1, 2 или 3.

(2) Изпитванията за надеждност се провеждат съгласно изискванията на приложение № 7.

(3) Алинея 2 не се прилага в случай, че образците показват устойчивост на стареене на

БСОС или на УОС.

Чл. 25. По искане на производителя и със съгласието на изпълнителния директор на ИА „АА" превозните средства, чиято изчислена неограничена максимална скорост не надвишава зададената в чл. 3, не се подлагат на изпитванията по чл. 24, при условие че са спазени изискванията на тази наредба.

ДОПЪЛНИТЕЛНА РАЗПОРЕДБА § 1. По смисъла на тази наредба: 1. „Превозно средство" е всяко моторно превозно средство от категории N[2] и М[3] с допустима максимална маса над 10 т и всяко превозно средство от категория N[3], което е предназначено за движение по пътищата и има най-малко четири колела и максимална конструктивна скорост над 25 km/h.

2. „Устройство за ограничаване на скоростта" е устройство, чиято основна функция е да управлява подаването на гориво към двигателя с цел ограничаване скоростта на превозното средство до определената стойност.

3. „Ограничена скорост" е максималната скорост на превозното средство, при която неговата конструкция или оборудване не допускат реакция след въздействие върху педала на газта.

4. „Зададена скорост (V set)" е предвидената за превозното средство средна скорост, при която то работи в стабилизиран режим.

5. „Стабилизирана скорост (V stab)" е скоростта на превозното средство, при която то работи при условията, определени в приложение № 6, т. 1.4.2. 3.

6. „Ненатоварена маса" е масата на превозното средство в готовност за движение, в т.ч. охлаждащи течности, масла, гориво, инструменти и резервна гума.

7. „Тип превозно средство" са превозните средства, които не се различават по следните съществени характеристики, като: а) марка и модел на БСОС или УОС, ако има такива; б) диапазон на скоростите, при които ограничаването може да се настрои в границите, определени за изпитваното ПС; в) съотношението на максималната двигателна сила спрямо ненатоварената маса е помалко или равно на това на изпитваното ПС; г) най-голямото съотношение на оборотите на двигателя спрямо скоростта на ПС при найвисоката предавка е по-малко от това на изпитваното ПС.

8. „Тип устройство за ограничаване на скоростта" са устройства за ограничаване на скоростта, които не се различават по следните съществени характеристики, като: а) марка и модел на устройството; б) диапазон на стойностите на скоростта, на които може да се настрои УОС; в) използван метод за управление на подаването на гориво към двигателя.

9. „Производител" е физическо или юридическо лице, което осъществява производството на ПС, система, компонент или отделен технически възел, отговаря за всички етапи в процеса на одобряване типа и осигурява съответствието на произведените ПС, система, компонент или отделен технически възел с одобрения тип. Производителят може да не е пряко свързан с всички етапи на производство на ПС, система, компонент или отделен технически възел, които са предмет на одобряване на типа. Производителят може да упълномощи писмено свой представител — местно лице, който е регистриран по Търговския закон, да действа от негово име за изпълнение на задълженията, свързани с изискванията по тази наредба.

10. „функция за ограничаване на скоростта" е функционална възможност, която контролира подаването на гориво към двигателя на ПС или управлява двигателя с цел ограничаване скоростта на движение на ПС до определена максимална стойност.

ЗАКЛЮЧИТЕЛНИ РАЗПОРЕДБИ § 2. Наредбата се издава на основание чл. 138, ал. 4 от Закона за движението по пътищата. § 3. Наредбата влиза в сила от 31 декември

2005 г.

Министър: Н. Василев Виж приложенията в PDF-а на броя