Постановление № 182 от 21 юли 2006 г. за създаване на комитети за наблюдение на Националната стратегическа референтна рамка и оперативните програми, съфинансирани от Структурните фондове и Кохезионния фонд на Европейския съюз

ПОСТАНОВЛЕНИЕ № 182 ОТ 21 ЮЛИ 2006 Г. за създаване на комитети за наблюдение на Националната стратегическа референтна рамка и оперативните програми, съфинансирани от Структурните фондове и Кохезионния фондна Европейския съюз

МИНИСТЕРСКИЯТ СЪВЕТ ПОСТАНОВИ: Чл. 1. Създава Комитет за наблюдение на Националната стратегическа референтна рамка 2007 - 2013 г., наричан по-нататък “комитета”.

Чл. 2. (1) Комитетът има следните функции и задачи: 1. следи напредъка при постигането на целите и приоритетите на Националната стратегическа референтна рамка въз основа на дефинираните в нея индикатори; 2. обсъжда и одобрява всички промени в Националната стратегическа референтна рамка, предложени от членовете на комитета, както и тези, които могат да възникнат в резултат на прегледа на стратегическите насоки на Общността в средата на програмния период; 3. разглежда и одобрява годишните доклади и окончателния доклад за изпълнението на Националната стратегическа референтна рамка 2007 - 2013 г.; 4. ежегодно одобрява информация, изготвяна от управляващите органи на оперативните програми и внасяна от ръководителя на Централното координационно звено, за приноса на оперативните програми, съфинансирани от Структурните фондове и Кохезионния фонд на Европейския съюз, при изпълнение на Националната програма за реформи за нуждите на годишния доклад за изпълнението на същата програма; 5. разглежда и одобрява докладите, изготвени от Централното координационно звено, за приноса на оперативните програми, съфинансирани от Структурните фондове и Кохезионния фонд, за постигане на целите на политиката на сближаване на Европейския съюз, на приоритетите в стратегическите насоки на Общността за сближаване и на интегрираните насоки за растеж и заетост 2005 - 2008 г.; 6. разглежда и одобрява комуникационен план за информация и публичност на Националната стратегическа референтна рамка 2007 - 2013 г., както и докладите за изпълнението му; 7. следи изпълнението на целите на Националната стратегическа референтна рамка 2007 - 2013 г., като може да изисква информация от управляващите органи на оперативните програми по отношение на приноса на оперативните програми за изпълнението на целите на Националната стратегическа референтна рамка 2007 - 2013 г.; 8. информира се от ръководителите на управляващите органи на оперативните програми за заключенията и препоръките в годишните доклади за изпълнението на програмите; 9. информира се от ръководителите на управляващите органи на оперативните програми за резултатите, заключенията и препоръките от извършените оценки на програмите; 10. информира се за заключенията и препоръките от годишните доклади за контрол на оперативните програми, изготвени от одитиращия орган, както и за констатациите с висока степен на риск (при наличието на такива), изготвени от други външни и вътрешни контролни органи, приема график за изпълнение на корективни мерки и одобрява отчета за изпълнението на корективните мерки; 11. разглежда докладите за финансовото управление и изпълнение на помощта от Структурните фондове и Кохезионния фонд на Европейския съюз, изготвени от сертифициращия орган; 12. следи за действията, които се предприемат в съответствие с хоризонталните политики: устойчиво развитие (в т.ч. околна среда), равни възможности, конкуренция (в т.ч. държавни помощи) и обществени поръчки; 13. следи за прилагане принципа на допълняемост, съгласно който средствата от Европейската общност не могат да заместват публичните или еквивалентните структурни разходи на страната членка; 14. информира се от ръководителя на Централното координационно звено за прилагането и използването на информационната система за управление и наблюдение на средствата от Структурните фондове и Кохезионния фонд на Европейския съюз; 15. по предложение на членовете на комитета взeма решения по проблемни въпроси, свързани с прилагането на помощта от Структурните фондове и Кохезионния фонд на Европейския съюз; 16. изпълнява и други задачи, свързани с наблюдението на Националната стратегическа референтна рамка 2007 - 2013 г., възложени от Министерския съвет.

(2) Комитетът одобрява свои вътрешни правила за работа и кодекс на поведение.

Чл. 3. (1) Комитетът се състои от председател, членове и наблюдатели. Председателят и членовете на комитета имат право на глас при взeмане на решения, а наблюдателите имат право на съвещателен глас.

(2) Председател на комитета е министърът на финансите.

(3) Членове на комитета са: 1. заместник-министърът на финансите, отговарящ по въпросите на европейската интеграция, заместник-министърът на регионалното развитие и благоустройството, в чийто ресор е управляващият орган на оперативна програма “Регионално развитие”, заместник-министърът на икономиката и енергетиката, в чийто ресор е управляващият орган на оперативна програма “Развитие на конкурентоспособността на българската икономика”, заместник-министърът на труда и социалната политика, в чийто ресор е управляващият орган на оперативна програма “Развитие на човешките ресурси”, заместник-министърът на транспорта, в чийто ресор е управляващият орган на оперативна програма “Транспорт”, заместник-министърът на околната среда и водите, в чийто ресор е управляващият орган на оперативна програма “Околна среда”, заместник-министърът на държавната администрация и административната реформа, в чийто ресор е управляващият орган на оперативна програма “Административен капацитет”, заместник-министърът на външните работи, заместник-министърът на земеделието и горите, заместник-министърът на образованието и науката, заместник-министърът на здравеопазването и заместник-министърът на културата, отговарящи по въпросите на европейската интеграция, и заместник-председателят на Националния статистически институт, в чийто ресор е методологическото ръководство на статистическата дейност; 2. изпълнителният директор на Изпълнителната агенция за рибарство и аквакултури към министъра на земеделието и горите, изпълнителният директор на Изпълнителната агенция за икономически анализи и прогнози към министъра на финансите, ръководителят на Централното координационно звено и ръководителят на сертифициращия орган и директорите на дирекции “Икономическа и социална политика”, “Стратегическо планиране и управление” и “Координация по въпросите на Европейския съюз и международните финансови институции” на Министерския съвет; 3. представител на Националното сдружение на общините в Република България; 4. по един представител на регионалните съвети за развитие в районите за планиране; 5. по един представител на национално представените организации на работодателите, работниците и служителите, признати от Министерския съвет по реда на Кодекса на труда.

(4) Министрите определят поименно представителя по ал. 3, т. 1 и негов заместник, който да участва на заседанията на комитета с право на глас в случай на отсъствие на титуляря, и уведомяват писмено председателя на комитета.

(5) Изпълнителният директор на Изпълнителната агенция за рибарство и аквакултури към министъра на земеделието и горите, изпълнителният директор на Изпълнителната агенция за икономически анализи и прогнози към министъра на финансите, ръководителят на Централното координационно звено и ръководителят на сертифициращия орган и директорите на дирекции “Икономическа и социална политика”, “Стратегическо планиране и управление” и “Координация по въпросите на Европейския съюз и международните финансови институции” на Министерския съвет определят по един свой заместник, който да участва на заседанията на комитета с право на глас в случай на тяхно отсъствие, и уведомяват писмено председателя на комитета.

(6) Националното сдружение на общините в Република България определя свой представител и негов заместник, който да участва на заседанията на комитета с право на глас в случай на отсъствие на титуляря, и уведомява писмено председателя на комитета.

(7) Регионалният съвет за развитие на всеки район за планиране определя свой представител и негов заместник, който да участва на заседанията на комитета с право на глас в случай на отсъствие на титуляря, и уведомява писмено председателя на комитета.

(8) Всяка национално представена организация на работодателите, работниците и служителите определя свой представител и негов заместник, който да участва на заседанията на комитета с право на глас в случай на отсъствие на титуляря, и уведомява писмено председателя на комитета.

(9) Поименният състав на комитета се определя със заповед на министъра на финансите въз основа на предложенията на съответните органи и организации. Заповедта включва членовете на комитета и техните заместници.

(10) В заседанията на комитета като наблюдатели с право на съвещателен глас могат да участват ръководителят на одитиращия орган, представител на Европейската комисия, представител/представители на Европейската инвестиционна банка или друга финансова институция (при получаване на финансова помощ от Европейската инвестиционна банка или друга финансова институция), по един експерт, компетентен по хоризонталните въпроси в една от следните области: устойчиво развитие, равни възможности, конкуренция и обществени поръчки, и представители на неправителствените организации. Ръководителят на Централното координационно звено определя процедурата за избор на експертите, компетентни по хоризонталните въпроси.

Чл. 4. Координацията, административната и техническата работа, свързани с дейността на комитета, се извършват от секретариат. Функциите на секретариат изпълнява дирекцията в Министерството на финансите, определена от Министерския съвет за Централно координационно звено за работата със Структурните фондове и Кохезионния фонд на Европейския съюз.

Чл. 5. Комитетът може да създава при необходимост постоянни и временни подкомитети по специфични и текущи въпроси.

Чл. 6. Създава комитети за наблюдение на помощта от Структурните фондове и Кохезионния фонд на Европейския съюз по отделните оперативни програми, както следва: Комитет за наблюдение на оперативна програма “Регионално развитие”; Комитет за наблюдение на оперативна програма “Развитие на конкурентоспособността на българската икономика”; Комитет за наблюдение на оперативна програма “Развитие на човешките ресурси”; Комитет за наблюдение на оперативна програма “Околна среда”; Комитет за наблюдение на оперативна програма “Транспорт” и Комитет за наблюдение на оперативна програма “Административен капацитет”.

Чл. 7. (1) Комитетът за наблюдение на помощта от Структурните фондове и Кохезионния фонд на Европейския съюз по съответната оперативна програма, наричан по-нататък “комитета за наблюдение на оперативна програма”, има следните функции и задачи: 1. разглежда и одобрява предложените от ръководителя на управляващия орган на съответната оперативна програма критерии за избор на операции, които да бъдат съфинансирани със средства от Структурните фондове и Кохезионния фонд на Европейския съюз, в рамките на 3 месеца от одобряването на съответната оперативна програма, но не по-късно от един месец след възможността за получаване на средства от Структурните фондове и Кохезионния фонд на Европейския съюз по тази оперативна програма; в рамките на програмния период може да приема изменение на одобрените критерии след внасяне за разглеждане на мотивирано предложение от ръководителя на управляващия орган; 2. следи напредъка, докладван от управляващия орган на съответната оперативна програма, в постигането на целите и приоритетите на оперативната програма въз основа на дефинираните в нея индикатори; 3. разглежда и одобрява годишните доклади и окончателния доклад за изпълнението на съответната оперативна програма, разработени от управляващия програмата орган, и дава съгласие за изпращане на одобрените доклади на Европейската комисия; 4. възлага на управляващия орган на съответната оперативна програма да предостави одобрените доклади на Централното координационно звено за изпращането им до Европейската комисия; 5. разглежда информацията по годишните доклади за контрол на изпълнението на съответната оперативна програма, изготвени от одитиращия орган, както и информацията от други вътрешни и външни контролни органи за констатациите с висока степен на риск (при наличието на такива); приема график за корективни мерки и одобрява отчета за изпълнението им; 6. информира се за резултатите, заключенията и препоръките от докладите по финансовото управление и изпълнението на съответната оперативна програма, изготвени от сертифициращия орган; 7. изготвя предложения до управляващия орган на съответната оперативна програма за промени и преразглеждане на оперативната програма, които да допринесат за постигане на целите на Структурните фондове и Кохезионния фонд на Европейския съюз или за подобряване на управлението, включително финансовото управление на съответната оперативна програма; 8. разглежда и одобрява всяко предложение за промени в съдържанието на решението на Европейската комисия за отпусканите средства от Структурните фондове и Кохезионния фонд на Европейския съюз по съответната оперативна програма; 9. при необходимост разглежда и одобрява предложенията за преразпределение на средства между приоритетите на съответната оперативна програма; 10. одобрява комуникационния план за информация и публичност на съответната оперативна програма и следи за изпълнението му; 11. следи за действията, които се предприемат от управляващия орган и междинните звена на съответната оперативна програма, в съответствие със следните хоризонтални политики: устойчиво развитие (в т.ч. околна среда), равни възможности, конкуренция (в т.ч. държавни помощи) и обществени поръчки; 12. информира се от ръководителя на управляващия орган на съответната оперативна програма за резултатите, заключенията и препоръките от извършените оценки на оперативната програма; 13. информира се от ръководителя на управляващия орган на съответната оперативна програма за прилагането и използването на Информационната система за управление и наблюдение на средствата от Структурните фондове и Кохезионния фонд на Европейския съюз; 14. взема решения по проблемни въпроси, свързани с прилагането на помощта от Структурните фондове и Кохезионния фонд на Европейския съюз, по предложение на членовете на комитета за наблюдение на съответната оперативна програма; 15. може да изпълнява и други задачи, произтичащи от вътрешните правила за работа на комитета за наблюдение на съответната оперативна програма.

(2) Комитетът за наблюдение на оперативна програма одобрява свои вътрешни правила за работа и кодекс на поведение.

Чл. 8. (1) Комитетът за наблюдение на оперативна програма се състои от председател, членове и наблюдатели. Председателят и членовете на комитета имат право на глас при вземане на решения, а наблюдателите имат право на съвещателен глас.

(2) Председател на комитета за наблюдение на оперативна програма е заместник-министърът, в чийто ресор е управляващият орган на съответната оперативна програма.

(3) Членове на комитета за наблюдение на оперативна програма са: 1. ръководителят на управляващия орган на съответната оперативна програма, ръководителите на управляващите органи на останалите оперативни програми, ръководителят на структурата в Министерството на земеделието и горите, определена за управляващ орган на Програмата за развитие на селските райони за периода 2007 - 2013 г., ръководителят на структурата в Изпълнителната агенция за рибарство и аквакултури към министъра на земеделието и горите, отговорна за Националния стратегически план за развитие на рибарството, изпълнителният директор на

Изпълнителната агенция за икономически анализи и прогнози към министъра на финансите, ръководителят на Централното координационно звено, ръководителят на сертифициращия орган и ръководителите на междинните звена на съответната оперативна програма (ако тя предвижда такива) и по един експерт от дирекция “Икономическа и социална политика”, “Стратегическо планиране и управление” и “Координация по въпросите на Европейския съюз и международните финансови институции” на Министерския съвет; 2. представители на министерства, държавни агенции, държавни комисии, изпълнителни агенции и други ведомства, които имат отношение към приоритетите на съответната оперативна програма; 3. представител на Националното сдружение на общините в Република България; 4. по един представител на регионалните съвети за развитие в районите за планиране; 5. по един представител на национално представените организации на работодателите, работниците и служителите, признати от Министерския съвет по реда на Кодекса на труда.

(4) Ръководителят на съответното ведомство определя поименно представителя по ал. 3, т. 1 и негов заместник, който да участва на заседанията на съответния комитет за наблюдение на оперативна програма с право на глас в случай на отсъствие на титуляря, и уведомява писмено председателя на съответния комитет за наблюдение на оперативна програма.

(5) Министерствата, държавните агенции, държавни комисии, изпълнителни агенции и други ведомства, които имат отношение към приоритетите на съответната оперативна програма, определят по един свой представител и негов заместник, който да участва на заседанията на съответния комитет за наблюдение на оперативна програма с право на глас в случай на отсъствие на титуляря, и уведомяват писмено председателя на съответния комитет за наблюдение на оперативна програма.

(6) Националното сдружение на общините в Република България определя свой представител и негов заместник, който да участва на заседанията на съответния комитет за наблюдение на оперативна програма с право на глас в случай на отсъствие на титуляря, и уведомява писмено председателя на съответния комитет за наблюдение на оперативна програма.

(7) Регионалният съвет за развитие на всеки район за планиране определя свой представител и негов заместник, който да участва на заседанията на съответния комитет за наблюдение на оперативна програма с право на глас в случай на отсъствие на титуляря, и уведомява писмено председателя на съответния комитет за наблюдение на оперативна програма.

(8) Всяка национално представена организация на работодателите, работниците и служителите определя свой представител и негов заместник, който да участва на заседанията на съответния комитет за наблюдение на оперативна програма с право на глас в случай на отсъствие на титуляря, и уведомява писмено председателя на съответния комитет за наблюдение на оперативна програма.

(9) Поименният състав на съответния комитет за наблюдение на оперативна програма се определя със заповед на министъра, на чието подчинение е управляващият орган на съответната оперативна програма, въз основа на предложенията на съответните органи и организации. Заповедта включва членовете на комитета за наблюдение на оперативна програма и техните заместници.

(10) В заседанията на съответния комитет за наблюдение на оперативна програма като наблюдатели с право на съвещателен глас могат да участват ръководителят на одитиращия орган, представител на Европейската комисия, представител/представители на Европейската инвестиционна банка или друга финансова институция (в случаите, в които съответната оперативна програма получава финансова помощ от Европейската инвестиционна банка или друга финансова институция), по един експерт, компетентен по хоризонталните въпроси в една от следните области: устойчиво развитие, равни възможности, конкуренция и обществени поръчки, и представители на неправителствените организации. Ръководителят на управляващия орган на съответната оперативна програма определя процедурата за избор на експертите, компетентни по хоризонталните въпроси.

Чл. 9. Комитетите за наблюдение на оперативна програма могат да създават при необходимост постоянни и временни подкомитети по специфични и текущи въпроси. Възможността за създаването на такива подкомитети, техният състав, отговорности и задачи се уреждат във вътрешните правила за работа на всеки комитет за наблюдение на оперативна програма.

Чл. 10. Координацията, административната и техническата работа, свързани с дейността на всеки комитет за наблюдение на оперативна програма, се извършват от секретариат. Функциите на секретариат изпълнява дирекцията, определена за управляващ орган на съответната оперативна програма.

Допълнителна разпоредба § 1. По смисъла на постановлението: 1. “Национална стратегическа референтна рамка” е стратегически документ, изготвян от страната членка, който гарантира, че структурната помощ на Общността е в съответствие със стратегическите насоки на Общността за сближаване. Националната стратегическа референтна рамка определя връзката между приоритетите на Общността, от една страна, и националните и регионалните приоритети за осъществяване на устойчиво развитие и Националния план по заетостта, от друга страна.

2. “Оперативна програма” е документ, изготвян от страната членка като част от Националната стратегическа референтна рамка. Всяка оперативна програма съдържа стратегия за развитие за даден регион или сектор, цели и приоритети, които да бъдат постигнати с помощта от Структурните фондове и Кохезионния фонд на Европейския съюз.

3. “Централно координационно звено” е структурата, която координира и следи изпълнението на целите на Националната стратегическа референтна рамка в процеса на усвояване на средствата от Структурните фондове и Кохезионния фонд на Европейския съюз в страната.

4. “Управляващ орган” е структурата, определена да осъществява функцията по управление на оперативна програма и отговорна за нейното ефективно, ефикасно и законосъобразно изпълнение.

5. “Сертифициращ орган” е структурата, отговорна за сертифициране на разходите по всяка оперативна програма и за подготвяне и изпращане на Европейската комисия на сертифицирана декларация за разходите и искане за плащане по всяка оперативна програма.

6. “Одитиращ орган” е структурата, която е функционално независима от управляващия орган и Сертифициращия орган и е отговорна за проверката на ефективното функциониране на системите за управление и контрол.

7. “Междинно звено” е структурата, която действа под отговорността на управляващия орган на съответната оперативна програма или изпълнява определени задължения от негово име по отношение на бенефициентите, изпълняващи операциите.

Заключителни разпоредби § 2. Програмата за развитие на селските райони за периода 2007 - 2013 г. се изготвя от Министерството на земеделието и горите съгласно Регламента на Съвета (ЕС) № 1698 от 20 септември 2005 г. за подкрепа на развитието на селските райони чрез Европейския фонд за развитие на селските райони. § 3. Министрите, на чието подчинение са структурите, определени за управляващи органи на оперативните програми, информират министъра на финансите за състава на съответния комитет за наблюдение на оперативна програма до два месеца след влизането в сила на постановлението. § 4. В срок до един месец след определянето на поименния състав на комитета за наблюдение на Националната стратегическа референтна рамка и съответните комитети за наблюдение на оперативните програми председателите на всички комитети свикват първото заседание на съответния комитет за наблюдение, на което се приемат вътрешни правила за работа и кодекс на поведение на съответния комитет, както и механизъм за определяне и участие на представители на неправителствените организации в заседанията на комитетите. § 5. Изпълнението на постановлението се възлага на министъра на финансите, министъра на икономиката и енергетиката, министъра на регионалното развитие и благоустройството, министъра на труда и социалната политика, министъра на транспорта, министъра на околната среда и водите и на министъра на държавната администрация и административната реформа. § 6. Постановлението се приема на основание чл. 105, ал. 1 от Конституцията на Република България и чл. 27 от Закона за международните договори на Република България.

Министър-председател: Сергей Станишев

Главен секретар на Министерския съвет: Севдалин Мавров