Закон за изменение и допълнение на Закона за виното и спиртните напитки

УКАЗ № 263

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за изменение и допълнение на Закона за виното и спиртните напитки, приет от ХL Народно събрание на 9 юни 2006 г.

Издаден в София на 20 юни 2006 г.

Президент на републиката: Георги Първанов

Подпечатан с държавния печат.

Министър на правосъдието: Георги Петканов

ЗАКОН за изменение и допълнение на Закона за виното и спиртните напитки (обн., ДВ, бр. 86 от 1999 г.; изм., бр. 56 от 2002 г., бр. 16, 108 и 113 от 2004 г., бр. 99 и 105 от 2005 г., бр. 18, 30 и 34 от 2006 г.) § 1. В чл. 1, ал. 5 след думите “и горите” се добавя “съвместно с министъра на икономиката и енергетиката”, а думата “осъществява” се заменя с “осъществяват”. § 2. В чл. 5 се създава ал. 4: “(4) За утвърждаване на регионални вина по ал. 3 Изпълнителната агенция по лозата и виното събира такси.” § 3. В чл. 8 се правят следните изменения и допълнения: 1. В ал. 1, изречение първо думите “и бутилирано” се заличават.

2. В ал. 3, 4 и 7 думите “ал. 8” се заменят с “ал. 11”.

3. Създават се нови ал. 8 и 9 и ал. 10: “(8) За осъществяване на процедурите по очертаване на райони за производство на качествени вина и утвърждаване на качествени вина министърът на земеделието и горите назначава Комисия по качествените вина в състав: по един представител на регионалните лозаро-винарски камари, трима представители на Националната лозаро-винарска камара, петима представители на Изпълнителната агенция по лозата и виното и представител на дирекция “Регистриране, лицензиране и контрол” на Министерството на икономиката и енергетиката. В състава на Комисията по качествените вина могат да се включват и представители на други организации и специалисти със съвещателен глас.

(9) Поименният състав на комисията по ал. 8 се определя със заповед на министъра на земеделието и горите.

(10) За осъществяване на дейностите по ал. 1 - 7 Изпълнителната агенция по лозата и виното събира такси в размер, определен с тарифа, одобрена от Министерския съвет.”

4. Досегашните ал. 8 и 9 стават съответно ал. 11 и 12.

5. Създава се ал. 13: “(13) За утвърждаване на качествени вина по ал. 5 и за издаване на контролен номер по ал. 7 Изпълнителната агенция по лозата и виното събира такса.” § 4. В чл. 21, ал. 1 се правят следните изменения и допълнения: 1. Създава се нова т. 1: “1. брют натюр - със съдържание на захар до 3 грама на литър;”.

2. Досегашните т. 1, 2, 3, 4, 5 и 6 стават съответно т. 2, 3, 4, 5, 6 и 7. § 5. В чл. 22 ал. 5 се отменя. § 6. В чл. 22а думата “Лозарската” се заменя с “Винарската”. § 7. Създава се чл. 22б: “Чл. 22б. Началото на гроздобера за всеки отделен сорт грозде и за всеки отделен лозарски микрорайон се обявява със заповед на кмета на общината по предложение на териториалните звена на Изпълнителната агенция по лозата и виното съобразно състоянието на реколтата и зрелостта на гроздето, като се вземат предвид исканията на регионалната лозаро-винарска камара и на производителите на грозде и вино.” § 8. В чл. 23а се правят следните допълнения: 1. В ал. 3 се създава т. 4: “4. копие от документ за собственост или за право на ползване на имотите, включени в лозарското стопанство.”

2. Създават се ал. 10 и 11: “(10) За извършване на служебна регистрация на лозарските стопанства Изпълнителната агенция по лозата и виното изисква следните документи: 1. регистри на лозарските имоти към картата на възстановената собственост, заверени от общинските служби “Земеделие и гори”; 2. кадастрални регистри на лозарските имоти по кадастралната карта за населените места с прекратена поддръжка на картата на възстановената собственост от общинските служби “Земеделие и гори” след одобряване на кадастрална карта за съответната територия по реда на Закона за кадастъра и имотния регистър, заверени от Агенцията по геодезия, картография и кадастър; 3. регистри към одобрените планове на новообразуваните имоти за лозовите насаждения, попадащи в земите по § 4 от Закона за собствеността и ползуването на земеделските земи, заверени от съответната общинска администрация.

(11) Когато след извършена проверка на място Изпълнителната агенция по лозата и виното констатира, че физическо или юридическо лице - производител на винено грозде, не е регистрирало управляваното от него лозарско стопанство, Изпълнителната агенция по лозата и виното го регистрира служебно и го вписва в регистъра по ал. 1. В този случай за дата на регистрация на лозарското стопанство се смята датата на връчване на уведомлението.” § 9. В чл. 23б се създава ал. 7: “(7) За придобиване право на засаждане на нови лозя, право на презасаждане и право на засаждане от Националния резерв Изпълнителната агенция по лозата и виното събира такси.” § 10. В чл. 26 се правят следните изменения и допълнения: 1. Създава се нова ал. 6

“(6) Не се разрешава купажиране на бели и червени вина.”

2. Досегашните ал. 6 и 7 стават съответно ал. 7 и 8. § 11. В чл. 34 се правят следните изменения и допълнения: 1. В ал. 2 думите “за издаването на документ по чл. 51а” се заменят с “на вина, предназначени за износ”.

2. В ал. 6 след думите “по ал. 2” се добавя “и обслужване дейността на централната арбитражна дегустационна комисия по ал. 3”, а думите “в размер, определен с тарифа на Министерския съвет” се заличават. § 12. В чл. 35 се правят следните изменения: 1. Алинея 1 се изменя така: “(1) Видовете спиртни напитки са: ром, уиски, спиртни напитки от зърнени култури, винена ракия, гроздова ракия, бренди, ракия от гроздови джибри, плодова ракия, ракия от плодови джибри, спиртна напитка от сухо грозде, спиртна напитка от ябълков сидер или крушова ракия, спиртна напитка от синя тинтява, хвойнова спиртна напитка, джин, спиртна напитка с кимион, анасонова спиртна напитка, пастис, мастика, битер, водка, ликьор, вакева глоги, текила, арак и саке.”

2. Алинеи 2 и 3 се отменят. § 13. В чл. 38 се създава ал. 3: “(3) При производството на спиртни напитки не се разрешава влагането на синтетичен спирт.” § 14. В чл. 39 се правят следните изменения и допълнения: 1. Създава се нова ал. 2: “(2) За напитки с означението “спиртни напитки”, предлагани в търговската мрежа за консумация, не се разрешава означаване с допълнителни думи или изрази, като “род”, “вид”, “тип”, “метод”, “имитация”, “стил”, “марка”, “с вкус на”, “с аромат на” или други сходни наименования.”

2. Досегашните ал. 2, 3 и 4 стават съответно ал. 3, 4 и 5. § 15. В глава шеста се създават чл. 39а и 39б: “Чл. 39а. Производителите и търговците на винено грозде, вино, спиртни напитки и други продукти от грозде или вино са длъжни да: 1. осигуряват безопасността на продуктите за здравето на хората; 2. прилагат добри практики на всички етапи от производството на продуктите, тяхната дистрибуция и предлагане на пазара.

Чл. 39б. Лицата по чл. 39а могат да внедрят и поддържат система за анализ на опасността и критични контролни точки (НАССР) или процедури в съответствие с принципите й, когато цялостното внедряване на системата е неприложимо.” § 16. В чл. 40 се правят следните изменения: 1. В ал. 3 изречение първо се изменя така: “Производство на спирт, дестилати и спиртни напитки може да се извършва от лица, регистрирани по Търговския закон, Закона за кооперациите или по законодателството на държава - членка на Европейския съюз, или на друга държава - страна по Споразумението за Европейското икономическо пространство, които са вписани в регистъра на производителите на спирт, дестилати и спиртни напитки.”

2. В ал. 4 т. 5 се отменя. § 17. В чл. 40а, ал. 2 думите “държавни инспектори” се заличават. § 18. В чл. 40в, ал. 1 думите “или по Закона за кооперациите” се заменят със “Закона за кооперациите или по законодателството на държава - членка на Европейския съюз, или на друга държава - страна по Споразумението за Европейското икономическо пространство.” § 19. В чл. 41а ал. 2 се изменя така: “(2) Преработването на грозде в количества над 1000 кг, включително предназначено за вино и ракия за семейна консумация, може да се извършва от лица, регистрирани по Търговския закон, Закона за кооперациите или по законодателството на държава - членка на Европейския съюз, или на друга държава - страна по Споразумението за Европейското икономическо пространство.” § 20. В чл. 42, ал. 5 думите “на придружителните” се заменят с “и заверява придружителните”. § 21. В чл. 43, ал. 3 думите “местни и вносни вина” се заменят с “вино”. § 22. Създава се глава шеста “а” с чл. 43а - 43ф: “Глава шеста “а”

ДEСТИЛАЦИЯ

Раздел I

Задължителна дестилация Чл. 43а. (1) Забранява се свръхпресоването на прясно смачкано или несмачкано грозде и пресоването на винени утайки.

(2) Забранява се повторната ферментация (реферментация) на гроздови джибри за други цели, освен за дестилация.

(3) Филтрирането и центрофугирането на винени утайки не се смятат за пресоване, когато: 1. получените продукти са здрави и с приемливо търговско качество; 2. винените утайки не са приведени в сухо състояние.

Чл. 43б. (1) Физическите и юридическите лица - производители на вино, предназначено за пряка консумация, са длъжни да предават на регистрирани дестилерии и/или на регистрирани производители на спирт, дестилати и спиртни напитки цялото количество вторични продукти, получени от винопроизводството.

(2) Предаването се извършва до 15 юли на съответната година.

(3) Задължението по ал. 1 не се отнася за физическите и юридическите лица - производители на вино, предназначено за дестилация.

Чл. 43в. (1) Количеството алкохол, съдържащо се във вторичните продукти, трябва да бъде не по-малко от 10 на сто по отношение на алкохолния обем, съдържащ се в произведеното вино, когато виното е получено чрез директна преработка на грозде.

(2) Поради технически обосновани причини ограничението по ал. 1 може да бъде намалено до 5 на сто, но само за вино, което е получено чрез винификация на гроздова мъст, на частично ферментирала гроздова мъст или на младо вино в процес на ферментация.

(3) Когато гроздовите джибри се доставят само за производство на еноцианин, количеството алкохол трябва да бъде не по-малко от 5 на сто от алкохолното съдържание на виното и не по-малко от 7 на сто от алкохолното съдържание на произведените бели вина от категория качествени вина, произведени в определен район.

(4) Когато определеният по ал. 1 - 3 алкохолен градус на вторичните продукти не бъде достигнат, производителите на вино, предназначено за пряка консумация, са длъжни да доставят в срока по чл. 43б, ал. 2 количество вино от собствената си продукция, с което се осигурява достигането на определения процент.

Чл. 43г. (1) Член 43б не се прилага от производители на вино, предназначено за пряка консумация, които: 1. през съответната винарска година са произвели до 25 хектолитра вино или гроздова мъст; 2. произвеждат качествени пенливи и качествени искрящи вина от ароматични сортове; 3. доставят неферментирали винени утайки на производители на еноцианин.

(2) При условията на ал. 1, т. 3 лицата не предават вторичните продукти за дестилация в съотношение, равно на доставеното количество винени утайки.

Чл. 43д. (1) Член 43б се прилага и чрез доставка на вино на производители на винен оцет.

(2) Производителите на вино, предназначено за пряка консумация, се освобождават от задължението за предаване на вторичните продукти за дестилация с количеството алкохол, съдържащо се в предоставеното от тях за производство на оцет вино.

Чл. 43е. Физическите и юридическите лица, които получават вторични продукти в резултат на преработка на грозде по начин, различен от винопроизводство, са длъжни да ги предадат за дестилация по реда на чл. 43б, ал. 1 и 2.

Чл. 43ж. (1) Контролът по изпълнението на задължението за предаване на вторичните продукти за дестилация, както и контролът за съответствието на количеството алкохол, съдържащо се във вторичния продукт по чл. 43в, ал. 1, 2 и 3, се извършва от Изпълнителната агенция по лозата и виното.

(2) Физико-химичен анализ на вторичните продукти се извършва от акредитирани лаборатории.

(3) Условията и редът за предаването на вторичните продукти, изискванията, на които трябва да отговарят, сроковете за предаване и контролът върху тях се уреждат с наредба на министъра на земеделието и горите.

Чл. 43з. (1) Задължителната дестилация се извършва от физически или юридически лица, притежаващи удостоверение за регистрация като дестилерия или регистрация като производител на спирт, дестилати и спиртни напитки, издадено от министъра на икономиката и енергетиката или от оправомощен от него заместник-министър.

(2) За издаване на удостоверение за регистрация на дестилерия се подава заявление в Министерството на икономиката и енергетиката по образец, утвърден от министъра на икономиката и енергетиката.

(3) Към заявлението се прилагат: 1. актуално удостоверение за търговска регистрация на производителя, издадено до един месец преди подаване на заявлението; 2. нотариално заверено копие на удостоверение за данъчна регистрация, удостоверение от съответната териториална дирекция към Националната агенция по приходите за липса на данъчни задължения и декларация с нотариална заверка на подписа от лицето за липса на други публични задължения; 3. скица на недвижимия имот и план на производствените помещения и мощности, удостоверяващи физическото разделяне на обектите за дестилация и обектите за винопроизводство; 4. нотариално заверено копие на карта за идентификация по регистър БУЛСТАТ; 5. нотариално заверено копие на документ, удостоверяващ въвеждането на обекта в експлоатация, издаден по реда на Закона за устройство на територията; 6. техническа справка за производствените обекти и складове с посочена квадратура и местонахождението им, пълно описание на технологичното оборудване, включително на съдовете и техния обем; 7. копие на заверена по реда на чл. 40а техническа спецификация за производство на продуктите по чл. 43р, ал. 1; 8. нотариално заверена декларация от лицето, че не е санкционирано през последната година с влязло в сила наказателно постановление за извършване на дестилация без регистрация; 9. списък с трите имена и ЕГН на лицата, които водят производствения процес и извършват вписвания в дневниците по ал. 5; 10. документ за платена такса за издаване на удостоверение за регистрация на дестилерия в размер, определен с тарифата за таксите, които се събират в системата на Министерството на икономиката и енергетиката по Закона за държавните такси.

(4) В 7-дневен срок от получаването на документите по ал. 3 оправомощени служители на Министерството на икономиката и енергетиката извършват проверка на обекта, посочен в заявлението.

(5) Редът за регистриране на дестилерии се урежда с наредба на министъра на икономиката и енергетиката. В наредбата се уреждат и условията, при които се осъществява дестилацията, оценката на обема алкохол, съдържащ се в крайния продукт, както и видът и начинът за водене на технологични дневници за регистрираните дестилерии.

Чл. 43и. В 14-дневен срок от подаване на заявлението или от отстраняване на непълнотите по подадените документи министърът на икономиката и енергетиката или оправомощен от него заместник-министър издава или отказва издаването на удостоверение за регистрация на дестилерия.

Чл. 43к. (1) Министърът на икономиката и енергетиката или оправомощен от него заместник-министър отказва издаването на удостоверение за регистрация на дестилерия, когато: 1. не са представени документите по чл. 43з, ал. 3, т. 1 - 9; 2. заявлението за получаване на удостоверение за регистрация на дестилерия е подадено преди изтичането на 6 месеца от отказа на министъра на икономиката и енергетиката или на оправомощен от него заместник-министър за неговото издаване, освен ако отказът е бил отменен от съда като незаконосъобразен; 3. има съществени несъответствия между представените документи и констатираните при проверката по чл. 43з, ал. 4 условия за производство.

(2) Отказът по ал. 1 се мотивира и може да се обжалва по правилата на административното производство.

Чл. 43л. Възникналите права от регистрацията на дестилерията не могат да се прехвърлят или преотстъпват.

Чл. 43м. При промяна в обстоятелствата по чл. 43з, ал. 3 лицето, притежаващо удостоверение за регистрация на дестилерия, е длъжно в 7-дневен срок да подаде в Министерството на икономиката и енергетиката заявление, придружено с документи, удостоверяващи промяната.

Чл. 43н. (1) Регистрацията на дестилерия се заличава: 1. по заявление на лицето; 2. при прекратяване или ликвидация на юридическото лице или едноличния търговец; 3. при смърт на физическото лице.

(2) Министърът на икономиката и енергетиката или оправомощен от него заместник-министър издава заповед за заличаване регистрацията на дестилерията в 14-дневен срок от получаването на заявлението за заличаване или от получаване на документите, удостоверяващи обстоятелствата по ал. 1, т. 2 и 3.

Чл. 43о. Регистрацията се заличава при: 1. повторно нарушаване на условията за издаване на удостоверение за регистрация на дестилерия; 2. липса на дневници по чл. 43з, ал. 5; 3. вписване на неверни данни или невписване на данни в дневниците; 4. непредставени декларации за стоковата наличност съгласно съответното приложение към наредбата по чл. 36 за произведените спирт и дестилати; 5. невъзможност технологично да изпълнява поетите задължения; 6. констатиране, че удостоверението за регистрация на дестилерия е издадено въз основа на неверни данни.

Чл. 43п. Министерството на икономиката и енергетиката създава и поддържа публичен електронен регистър на дестилериите на интернет страницата на Министерството на икономиката и енергетиката и информира Европейската комисия.

Чл. 43р. (1) Чрез задължителна дестилация могат да бъдат произведени само следните продукти: 1. неутрален етилов алкохол в съответствие с определението и показателите съгласно наредбата по чл. 36; 2. спиртни напитки, получени чрез дестилация от трапезно вино или гроздови джибри в съответствие с определенията в наредбата по чл. 36 за винена, гроздова или джиброва ракия; 3. дестилат или суров алкохол с алкохолно съдържание най-малко 52 обемни процента, който може да бъде използван за: а) производство на спиртни напитки; б) преработка в един от продуктите по т. 1 и 2, с изключение на етилов алкохол, получен от гроздови джибри; в) производство на етилов алкохол за индустриални цели; 4. продукт, получен чрез дестилация, с минимално алкохолно съдържание 92 обемни процента.

(2) Продуктите по ал. 1, т. 3 могат да бъдат използвани за производство на спиртни напитки, етилов алкохол за индустриални цели, както и да бъдат преработвани в един от продуктите по ал. 1, т. 1 и 2, с изключение на етилов алкохол, получен от гроздови джибри.

(3) Контролните органи на Министерството на икономиката и енергетиката осъществяват контрола по дестилацията.

Чл. 43с. (1) Лице, което притежава удостоверение за регистрация на дестилерия, е длъжно да регистрира и заверява в Министерството на икономиката и енергетиката технологични дневници по чл. 43з, ал. 5.

(2) Лице, което притежава удостоверение за регистрация на дестилерия, има право да поиска от Министерството на икономиката и енергетиката вземането на проби от обявените в дневниците количества крайни продукти с цел установяване на съответствие с регистрираните технически спецификации от регистрираната дестилерия. Лицето е длъжно да представи взетите проби за изпитване в акредитираната лаборатория на Националния институт за изследване на вината и спиртните напитки.

(3) Лабораторните изследвания за нуждите на държавния контрол са за сметка на Министерството на икономиката и енергетиката.

Раздел II

Доброволна и кризисна дестилация Чл. 43т. (1) Всеки производител има право да извършва дестилация на трапезно вино и вино, годно за производство на трапезно вино.

(2) Дестилацията на трапезно вино и вино, годно за производство на трапезно вино, се открива всяка винарска година на 1 септември.

(3) Производителите, които извършват доброволна дестилация, представят ежегодно до 20 август декларация за предаденото за дестилация вино на Изпълнителната агенция по лозата и виното.

(4) Количеството вино, което всеки производител на вино има право да дестилира, не може да надвишава 40 на сто от най-голямото количество вино, произведено и декларирано през предходните три винарски години.

Чл. 43у. Кризисна дестилация може да се прилага при излишъци на пазара на вино и/или при проблеми, свързани с качеството на произведените вина.

Чл. 43ф. (1) Кризисната дестилация е доброволна и може да бъде ограничена до определени категории вина и/или определени производствени райони.

(2) При условия, определени с наредба на министъра на земеделието и горите, кризисната дестилация може да се прилага и за качествени вина.” § 23. В чл. 51 се правят следните изменения и допълнения: 1. Алинеи 2 и 3 се изменят така: “(2) Забранява се вносът на вина, спирт, дестилати и спиртни напитки без оригинала от атестацията от органа по ал. 1, т. 1.

(3) Внасяните в страната вино и продукти от грозде и вино от страни извън Европейския съюз трябва да се придружават с документ VI-1, заверен от компетентен орган в страната на произхода.”

2. Създават се ал. 4 и 5: “(4) По отношение на вината изпълнителният директор на Изпълнителната агенция по лозата и виното със заповед определя списък на официалните органи по ал. 1, т. 1 и по ал. 3, който се обнародва в “Държавен вестник” и се публикува на официалната интернет страница на агенцията.

(5) По отношение на спирта, дестилатите и спиртните напитки министърът на икономиката и енергетиката или оправомощен от него заместник-министър със заповед определя списък на официалните органи по ал. 1, т. 1, който се обнародва в “Държавен вестник” и се публикува на официалната интернет страница на министерството.” § 24. Член 51а се отменя. § 25. В чл. 52 се правят следните изменения: 1. В ал. 1 думите “е Националната лозаро-винарска камара (НЛВК)” се заменят със “са Националната лозаро-винарска камара (НЛВК) и Асоциацията на производителите, вносителите и търговците на спиртни напитки (АПВТСН)”.

2. В ал. 2 думите “Националната лозаро-винарска камара има” се заменят с “Националната лозаро-винарска камара и Асоциацията на производителите, вносителите и търговците на спиртни напитки имат”.

3. Алинея 3 се изменя така: “(3) Националната лозаро-винарска камара и Асоциацията на производителите, вносителите и търговците на спиртни напитки са юридически лица със седалища София.”

4. В ал. 4 думите “Националната лозаро-винарска камара приема” се заменят с “Националната лозаро-винарска камара и Асоциацията на производителите, вносителите и търговците на спиртни напитки приемат”. § 26. В чл. 53 се правят следните изменения и допълнения: 1. Създават се нови т. 8 и 9: “8. разработва и приема задължителни за регистрираните винопроизводители добри практики за производство и предлагане на пазара на вино и на продукти от грозде и вино; 9. разработва и предлага за одобрение от министъра на земеделието и горите и министъра на икономиката и енергетиката ръководство за прилагане на добри практики и управление на безопасността на продуктите при производството и търговията с винено грозде, вино, спиртни напитки и други продукти от грозде или вино;”.

2. Досегашната т. 8 става т. 10 и в нея след думите “продукти от грозде и вино” се поставя точка, а текстът до края се заличава.

3. Досегашните т. 9, 10, 11, 12, 13, 14, 15 и 16 стават съответно т. 11, 12, 13, 14, 15, 16, 17 и 18. § 27. Създава се чл. 54а: “Чл. 54а. Членове на Асоциацията на производителите, вносителите и търговците на спиртни напитки могат да бъдат: 1. физически и юридически лица, които са производители, вносители и/или търговци на спиртни напитки; 2. научни организации, училища, специализирани лаборатории, институти и други организации; 3. производители на лозов посадъчен материал, както и други лица, които съдействат или допринасят за развитието на производството и търговията на спиртни напитки в Република България.” § 28. В чл. 56, ал. 1 след думите “продукти от грозде и вино” се поставя точка, а текстът до края се заличава. § 29. В чл. 58, т. 1 думите “и винопроизводството” се заличават. § 30. В чл. 59, ал. 1 думите “за преработка и правилна обработка на вината” се заличават, а думите “важни от гледна точка на защитата на качеството” се заменят с “в областта на лозарството”. § 31. В чл. 64 думите “т. 8” се заменят с “т. 10”. § 32. В чл. 66а се правят следните допълнения: 1. В ал. 2: а) в т. 1 накрая се добавя “както и на приетите от НЛВК и задължителни за винопроизводителите добри практики за производство и предлагане на пазара на вино и на продукти от грозде и вино;”; б) създава се т. 9: “9. извършва проверки за спазване изискванията за издаване на придружителни документи за превоз на грозде, вино и продукти от грозде и вино.”

2. В ал. 3, т. 2 накрая се добавя “включително и търговски обекти за търговия на едро и дребно”. § 33. В глава осма се създава чл. 66г: “Чл. 66г. Контролът за изпълнение на изискванията по чл. 39а и 39б се извършва от длъжностни лица, оправомощени от изпълнителния директор на Изпълнителната агенция по лозата и виното.” § 34. В чл. 68 след думите “продукти от грозде и вино” се поставя запетая и се добавя “спирт, дестилати” и след думите “спиртни напитки” се добавя “при производството на които не са спазени изискванията на наредбата по чл. 26, ал. 1”. § 35. В чл. 69 след думите “продукти от вино и грозде” се поставя запетая и се добавя “спирт, дестилати”. § 36. В чл. 70 след думите “продуктите от вино и грозде” се поставя запетая и се добавя “спирта, дестилатите”. § 37. В чл. 71 след думите “представяне на вината” се поставя запетая и се добавя “спирта, дестилатите”. § 38. В чл. 75 след думите “продукти от грозде или вино” се поставя запетая и се добавя “спирт, дестилати”. § 39. В чл. 75а думата “регистъра” се заменя с “регистрите”, а след думите “чл. 40, ал. 3” се добавя “и чл. 43п”. § 40. В чл. 76 думите “при производството и съхраняването на грозде, вина, напитки и продукти от грозде и вино и спиртни напитки” се заличават, а след думите “чл. 22” се добавя “22б”, след числото “40” се добавя “40б” и след числото “42” се добавя “43, 43а, 43б, 43в, 43е, 43ж, 43з, 43м, 43р, 43с”. § 41. В допълнителната разпоредба се правят следните изменения и допълнения: 1. Наименованието се изменя така: “Допълнителни разпоредби”.

2. В § 1: а) в т. 17 думите “вино, винаса и пикет” се заменят с “вино и/или пикет”; б) точка 20 се изменя така: “20. “Здрави и с приемливо качество винени утайки” са тези утайки, които не са с отклонение в цвета и/или аромата и са безопасни.”; в) създават се т. 44 - 51: “44. “Синтетичен спирт” е течен алкохолен продукт, който не е получен чрез ферментация, дестилация и ректификация на суровини от земеделски произход, водното съдържание на продукта не е с произход от вложените суровини и физико-химичните показатели не отговарят на съответното приложение към наредбата по чл. 36.

45. “Обособяване на обекти за дестилация” е физическо разделяне на съоръженията за винопроизводство от съоръженията за дестилация с цел осъществяване на контрол.

46. “Неутрален алкохол” е етилов алкохол от земеделски произход, който отговаря на изискванията за етилов алкохол по приложение № 1 към чл. 27, ал. 3 от Наредбата за определенията на видовете спиртни напитки, правилата за тяхното производство, разрешени добавки и условията за използването им (обн., ДВ, бр. 59 от 2001 г.; изм., бр. 8 от 2002 г., бр. 81 от 2004 г., бр. 78 от 2005 г.) и е предназначен за използване при производството и смесването на спиртни напитки.

47. За нуждите на контрола при прилагането на чл. 51 под “спирт” да се разбира “всяка водно-алкохолна смес над 80 обемни процента”.

48. “Вторични продукти” са гроздовите джибри и винените утайки.

49. “Здрави и с приемливо качество винени утайки” са тези утайки, които не са с отклонение в цвета и/или аромата и са безопасни.

50. “Добри практики” е системата от основни хигиенни и технологични правила за работа, които се прилагат при производството и търговията с винено грозде, вино, спиртни напитки и други продукти от грозде или вино, за да се сведе до приемлив минимум рискът от замърсяване на продуктите чрез производствена или човешка дейност.

51. “Система за анализ на опасността и критични контролни точки (НАССР)” е система от процедури, чрез които се осъществява самостоятелен контрол и се осигурява безопасността на продуктите за човешкото здраве в съответствие с изискванията на Кодекс Алиментариус.”

3. Създава се § 1а: “§ 1а. Министерският съвет приема тарифа за таксите, които се събират от Изпълнителната агенция по лозата и виното.”

Преходни и заключителни разпоредби § 42. Параграф 22 влиза в сила от датата на влизане в сила на Договора за присъединяване на Република България към Европейския съюз. § 43. Разпоредбата на § 23, т. 1 относно вноса на спирт, дестилати и спиртни напитки не се прилага за държави - членки на Европейския съюз, от датата на влизане в сила на Договора за присъединяване на Република България към Европейския съюз. § 44. Навсякъде в закона: 1. Думите “винено бренди” се заменят с “бренди”.

2. Думите “министърът на икономиката”, “министъра на икономиката”, “Министерството на икономиката” се заменят съответно с “министърът на икономиката и енергетиката”, “министъра на икономиката и енергетиката” и “Министерството на икономиката и енергетиката”.

3. Думите “чл. 8, ал. 8” се заменят с “чл. 8, ал. 11”.

4. Думите “пунктове за дестилация на ферментирали плодови материали” и “пунктовете за дестилация на ферментирали плодови материали” се заменят съответно с “малки обекти за дестилиране” и “малките обекти за дестилиране”. § 45. В Закона за храните (обн., ДВ, бр. 90 от 1999 г.; изм., бр. 102 от 2003 г., бр. 70 от 2004 г., бр. 87, 99 и 105 от 2005 г., бр. 30, 31 и 34 от 2006 г.) в чл. 1 ал. 2 се изменя така: “(2) Изискванията и правилата по ал. 1 относно виното и спиртните напитки се уреждат със Закона за виното и спиртните напитки.” § 46. В тримесечен срок от влизането в сила на този закон Националната лозаро-винарска камара изпълнява разпоредбата на § 26, т. 1.

Законът е приет от 40-то Народно събрание на 9 юни 2006 г. и е подпечатан с официалния печат на Народното събрание.

За председател на Народното събрание: Любен Корнезов