Постановление № 118 от 14 юни 2010 г. за изменение и допълнение на нормативни актове на Министерския съвет

ПОСТАНОВЛЕНИЕ № 118 ОТ 14 ЮНИ 2010 Г. за изменение и допълнение на нормативни актове на Министерския съвет

МИНИСТЕРСКИЯТ СЪВЕТ ПОСТАНОВИ: § 1. В Наредбата за изискванията за етикетирането и представянето на храните, приета с Постановление № 136 на Министерския съвет от 2000 г. (обн., ДВ, бр. 62 от 2000 г.; изм. и доп., бр. 40 от 2002 г., бр. 19 и 100 от 2003 г., бр. 98 от 2004 г., бр. 82 от 2005 г., бр. 20 от 2006 г., бр. 75 от 2007 г. и бр. 48 от 2008 г.), се правят следните изменения и допълнения: 1. Създава се чл. 21б: „Чл. 21б. (1) При етикетирането на храни, съдържащи оцветителите сънсет жълто (E 110), хинолиново жълто (E 104), кармоазин (E 122), червен алура (E 129), тартразин (E 102) и понсо 4R (E 124), определени в приложение V към Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (ОВ, L 354, 31.12.2008 г.), след наименованието или Е-номера на оцветителя/ите се включва допълнителна информация: „може да има неблагоприятни последици върху дейността и вниманието при децата“.

(2) Алинея 1 не се прилага за: 1. храните, при които оцветителят/ите е/са използван/и за целите на здравна или друга маркировка на месни продукти, за поставяне на печат върху яйца или за декоративно оцветяване на яйца, и

2. напитките със съдържание на алкохол повече от 1,2 обемни процента.“

2. Създава се чл. 24в: „Чл. 24в. (1) При етикетирането, представянето и рекламирането на храни, предназначени за хора, които имат непоносимост към глутен, се спазват и изискванията на чл. 3 от Регламент (ЕО) № 41/2009 на Комисията от 20 януари 2009 г. относно състава и етикетирането на храни, подходящи за употреба от хора, които имат непоносимост към глутен (ОВ, L 16, 21.01.2009 г.).

(2) При етикетирането, представянето и рекламирането на храни, посочени в чл. 4 от Регламент (ЕО) № 41/2009, които, макар и да не са предназначени за хора с непоносимост към глутен, но са подходящи за консумация от тях, се спазват изискванията за обозначаване и условията за съдържание на глутен, определени в същия член на Регламент (ЕО) № 41/2009.

(3) Алинеи 1 и 2 не се прилагат за храни за кърмачета и преходни храни, попадащи в обхвата на Наредбата за изискванията към състава, характеристиките и наименованията на храните за кърмачета и преходните храни (ДВ, бр. 110 от 2007 г.).“

3. В допълнителните разпоредби: а) в § 1а, т. 1 думите „Директива 2007/68/ЕО (ОВ, L 310 от 28.11.2007 г.)“ се заменят с „Регламент (ЕО) № 596/2009 (OB, L 188, 18.07.2009 г.)“; б) създават се § 1б и 1в: „§ 1б. С наредбата се осигурява прилагането на: а) Регламент (ЕО) № 608/2004 на Комисията от 31 март 2004 г. относно етикетирането на храни и съставки на храни с добавени фитостероли, фитостеролови естери, фитостаноли и/или фитостанолови естери (ОВ, L 97, 1.04.2004 г.); б) Регламент (ЕО) № 41/2009 на Комисията от 20 януари 2009 г. относно състава и етикетирането на храни, подходящи за употреба от хора, които имат непоносимост към глутен (ОВ, L 16, 21.01.2009 г.); в) Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (ОВ, L 354, 31.12.2008 г.); г) Регламент (ЕС) № 238/2010 на Комисията от 22 март 2010 г. за изменение на приложение V към Регламент (ЕО) № 1333/2008 на Европейския парламент и на Съвета относно изискването за етикетиране на напитки, съдържащи повече от 1,2 обемни процента алкохол и някои оцветители за храни (ОВ, L 75, 23.03.2010 г.). § 1в. За целите на наредбата се прилагат и определенията по чл. 2 от Регламент (ЕО) № 41/2009.“

4. В приложение № 2 към чл. 20, ал. 2, в колона „Наименование на категорията“ думите „обозначаване на региона на произход на растителните или животинските масла“ се заменят с „посочване на специфичния растителен или животински произход на маслото“ и думите „обозначаване на региона на произход на растителните или животинските мазнини“ се заменят с „посочване на специфичния растителен или животински произход на мазнината“. § 2. В Наредбата за изискванията към храните със специално предназначение, приета с Постановление № 249 на Министерския съвет от 2002 г. (обн., ДВ, бр. 107 от 2002 г.; изм. и доп., бр. 69 от 2005 г. и бр. 15 и 75 от 2007 г.), се правят следните изменения и допълнения: 1. Създава се чл. 3а: „Чл. 3а. (1) При производството и предлагането на храни, предназначени за хора, които имат непоносимост към глутен, и на храни, обозначени като безглутенови, се спазват изискванията към състава, определени съответно в чл. 3 и 4 от Регламент (ЕО) № 41/2009 на Комисията от 20 януари 2009 г. относно състава и етикетирането на храни, подходящи за употреба от хора, които имат непоносимост към глутен (ОВ, L 16, 21.01.2009 г.).

(2) Алинея 1 не се прилага за храни за кърмачета и преходни храни по обхвата на Наредбата за изискванията към състава, характеристиките и наименованията на храните за кърмачета и преходните храни (ДВ, бр. 110 от 2007 г.).“

2. Наименованието „Допълнителна разпоредба“ се заменя с „Допълнителни разпоредби“ и в тях се създават § 1а и 1б: „§ 1а. За целите на наредбата се прилагат и определенията по чл. 2 от Регламент (ЕО) № 41/2009. § 1б. С наредбата се осигурява прилагането на Регламент (ЕО) № 41/2009 на Комисията от 20 януари 2009 г. относно състава и етикетирането на храни, подходящи за употреба от хора, които имат непоносимост към глутен (ОВ, L 16, 21.01.2009 г.).“ § 3. В преходните и заключителните разпоредби на Постановление № 105 на Министерския съвет от 2008 г. за изменение и допълнение на Наредбата за изискванията за етикетирането и представянето на храните, приета с Постановление № 136 на Министерския съвет от 2000 г., се създава § 22: „§ 22. Разрешават се вина, така както са определени в приложение IV към Регламент (ЕО) № 479/2008 на Съвета от 29 април 2008 г. относно общата организация на пазара на вино, за изменение на регламенти (ЕО) № 1493/1999, (ЕО) № 1782/2003, (ЕО) № 1290/2005 и (ЕО) № 3/2008 и за отмяна на регламенти (ЕИО) № 2392/86 и (ЕО) № 1439/1999 (OB, L 148, 6.06.2008 г.), пуснати на пазара или етикетирани преди 31 декември 2010 г., които съответстват на разпоредбите на § 4 от Постановление № 213 на Министерския съвет от 2005 г. за изменение и допълнение на Наредбата за изискванията за етикетирането и представянето на храните (ДВ, бр. 82 от 2005 г.), да се продават до изчерпване на складовите наличности.“

Допълнителна разпоредба § 4. С постановлението се осигурява прилагането на Регламент (ЕО) № 41/2009 на Комисията от 20 януари 2009 г. относно състава и етикетирането на храни, подходящи за употреба от хора, които имат непоносимост към глутен (ОВ, L 16, 21.01.2009 г.) и на Регламент (ЕО) № 415/2009 на Комисията от 20 май 2009 г. за изменение на Директива 2007/68/ЕО за изменение на приложение IIIа към Директива 2000/13/ЕО на Европейския парламент и на Съвета по отношение на някои хранителни съставки (ОВ, L 125, 21.05.2009 г.).

Заключителна разпоредба § 5. Постановлението влиза в сила от деня на обнародването му в „Държавен вестник“ с изключение на § 1, т. 2 и т. 3, буква „б“ (по отношение на § 1б, т. 2) и § 2, които влизат в сила от 1 януари 2012 г.

Министър-председател: Бойко Борисов

Главен секретар на Министерския съвет: Росен Желязков