Решение № 4884-ЕП от 14 септември 2017 г. относно обявяване на Асим Ахмедов Адемов за член на Европейския парламент на освободеното място на Мария Иванова Габриел

ЦЕНТРАЛНА ИЗБИРАТЕЛНА КОМИСИЯ

РЕШЕНИЕ № 4884-ЕП от 14 септември 2017 г. относно обявяване на Асим Ахмедов Адемов за член на Европейския парламент на освободеното място на Мария Иванова Габриел

С писмо изх. № ЕП-02-2 от 21.07.2017 г. председателят на Народното събрание приложено е изпратил съобщение от Административен отдел за депутатите в Европейския парламент от 10.07.2017 г. във връзка с прекратяване на мандат в Европейския парламент на депутат, избран от Република България.

С писмо изх. № 740-01-2 от 14.09.2017 г., наш вх. № ЕП-02-3 от 14.09.2017 г., председателят на Народното събрание г-н Димитър Главчев е уведомил председателя на ЦИК, че с писмо вх. № 740-01-2 от 14.09.2017 г. председателят на Европейския парламент г-н Антонио Таяни е уведомил Народното събрание, че в съответствие с чл. 7, § 1 от Акта от 20 септември 1976 г. за избиране на членове на Европейския парламент Европейският парламент на пленарното си заседание на 11 септември 2017 г. е приел за сведение назначаването на г-жа Мария Габриел за член на Европейската комисия и е установил освобождаването на нейното място в Европейския парламент считано от 7 юли 2017 г. Във връзка с това в съответствие с член 13, § 2 от Акта моли да бъде уведомен за името на лицето, което ще заеме свободното място.

Мария Иванова Габриел е обявена за избрана за член на Европейския парламент с Решение № 575-ЕП от 30 май 2014 г. на Централната избирателна комисия като кандидат от листата на партия „ГЕРБ“. На основание чл. 7 и чл. 13 от Акта за избиране на членове на Европейския парламент чрез всеобщи преки избори освободеното място се заема от следващия в листата на същата партия кандидат – Асим Ахмедов Адемов.

Предвид горното и на основание чл. 57, ал. 1, т. 1 и чл. 391 във връзка с чл. 389 и чл. 392, ал. 1 от Изборния кодекс във връзка с чл. 7, § 1 и чл. 13, § 2 от Акта за избиране на членове на Европейския парламент чрез всеобщи преки избори Централната избирателна комисия РЕШИ: Обявява за член на Европейския парламент от Република България Асим Ахмедов Адемов от листата на партия „ГЕРБ“.

На обявения член на Европейския парламент от Република България да се издаде удостоверение.

Решението да се обнародва в „Държавен вестник“.

Да се уведоми Европейският парламент чрез Народното събрание на Република България за настоящото решение.

Председател: Ивилина Алексиева

Секретар: Севинч Солакова