Наредба № РД-07-5 от 16 май 2008 г. за условията и реда за отпускане на целева помощ за отопление

МИНИСТЕРСТВО НА ТРУДА И СОЦИАЛНАТА ПОЛИТИКА

НАРЕДБА № РД-07-5 от 16 май 2008 г. за условията и реда за отпускане на целева помощ за отопление

Общи разпоредби Чл. 1. С тази наредба се определят условията и редът за отпускане на целева помощ за отопление на лица и семейства през отоплителния сезон.

Чл. 2. (1) Право на целева помощ за отопление имат лицата и семействата, чийто средномесечен доход за предходните 6 месеца преди месеца на подаване на молбата-декларация е по-нисък от диференциран минимален доход за отопление и отговарят на условията по чл. 10 и 11 от Правилника за прилагане на Закона за социално подпомагане (ППЗСП).

(2) При определяне правото на целеви помощи за отопление размерът на пенсиите, определен след 1.VII.2008 г., се намалява с коефициент 1,104.

(3) Основа за определяне на диференцирания минимален доход за отопление е гарантираният минимален доход (ГМД), чийто месечен размер се определя с акт на Министерския съвет.

(4) Диференцираният минимален доход за отопление се определя, както следва: 1. за лице, живеещо само - 175 на сто от ГМД; 2. за лице с трайно намалена работоспособност 50 на сто или над 50 на сто, живеещо само - 208 на сто от ГМД; 3. за дете сирак - 164 на сто от ГМД; 4. за самотен родител с дете до 18-годишна възраст, а ако учи - до придобиване на средно или професионално образование, но не повече от 20-годишна възраст - 208 на сто от ГМД; 5. за всеки един от съвместно живеещи съпрузи - 120 на сто от ГМД; 6. за дете от 0- до 18-годишна възраст, а ако учи - до придобиване на средно или професионално образование, но не повече от 20-годишна възраст - 131 на сто от ГМД; 7. за дете с трайно увреждане - 164 на сто от ГМД; 8. за лице, съжителстващо с друго лице (лица) или семейство - 168 на сто от ГМД; 9. за бременни жени 45 дни преди раждане - 153 на сто от ГМД; 10. за родител, полагащ грижи за дете до 3-годишна възраст - 153 на сто от ГМД; 11. за лице на възраст над 70 години - 153 на сто от ГМД; 12. за лице на възраст над 65 години, живеещо само - 229 на сто от ГМД; 13. за лице на възраст над 75 години, живеещо само - 240 на сто от ГМД; 14. за лице с трайно намалена работоспособност 50 на сто или над 50 на сто - 153 на сто от ГМД; 15. за лице с трайно намалена работоспособност 70 и над 70 на сто - 186 на сто от ГМД; 16. за лице с трайно намалена работоспособност 90 и над 90 на сто - 229 на сто от ГМД.

(5) При наличие на повече от едно основание за определяне на процент по ал. 4 се прилага процентът с по-висок размер.

Чл. 3. (1) Месечният размер на целевата помощ за отопление се определя на база левовата равностойност на 350 квтч електроенергия, от които 250 квтч дневна и 100 квтч нощна електроенергия, по действащи цени на електроенергията в началото на отоплителния сезон.

(2) Целевата помощ за отопление се предоставя в пари авансово и еднократно за целия отоплителен сезон независимо от вида на ползваното отопление.

(3) Размерът на целевата помощ за отопление по ал. 1 се определя със заповед на министъра на труда и социалната политика.

Чл. 4. (1) Лицата и семействата подават молба-декларация по образец съгласно приложението в дирекции “Социално подпомагане” по постоянен адрес.

(2) В срок до 20 дни от подаване на молбата социален работник извършва социална анкета и изготвя социален доклад по чл. 27, ал. 1 ППЗСП, съдържащ мотивирано предложение за отпускане или отказ на целева помощ.

(3) На основание на социалния доклад директорът на дирекция “Социално подпомагане” издава заповед за отпускане или отказ на помощта.

(4) Заповедта по ал. 3 се съобщава в 7-дневен срок от издаването й и може да бъде обжалвана пред директора на регионалната дирекция за социално подпомагане по реда на Административнопроцесуалния кодекс.

Чл. 5. (1) Молби-декларации за отпускане на целева помощ за отопление се подават в дирекции “Социално подпомагане” от 1 юли до 31 октомври.

(2) Целевата помощ за отопление се отпуска за период от 5 месеца и се изплаща най-късно до края на месеца, следващ месеца, през който е отпусната помощта.

(3) Изплащането на помощта може да се извършва по касов път, а по желание на лицата, отразено в молба-декларацията, помощта може да се превежда по банков път.

Чл. 6. Недобросъвестно получената целева помощ за отопление подлежи на установяване и връщане по реда на чл. 14а и 14б от Закона за социално подпомагане.

Допълнителни разпоредби § 1. При прилагане на наредбата се спазва § 1 от допълнителната разпоредба на ППЗСП. § 2. “Отоплителен сезон” е периодът от 1 ноември до 31 март. § 3. “Диференциран минимален доход за отопление” е индивидуалната граница за достъп до целева помощ за отопление за всяко лице съобразно възрастта, семейното положение и здравословното състояние, определена по реда на чл. 2, ал. 4.

Преходни и заключителни разпоредби § 4. Тази наредба отменя Наредба № 5 от 2003 г. за условията и реда за отпускане на целеви помощи за отопление, издадена от министъра на труда и социалната политика (обн., ДВ, бр. 53 от 2003 г.; изм. и доп., бр. 32 от 2004 г., бр. 35, 70 и 89 от 2005 г., бр. 87 от 2006 г. и бр. 82 от 2007 г.). § 5. Неусвоените средства по отменените чл. 8 и 8а от Наредба № 5 от 2003 г. за условията и реда за отпускане на целеви помощи за отопление за отоплителен сезон 2007 - 2008 г. се възстановяват по досегашния ред, но не по-късно от 30 октомври 2008 г. § 6. Наредбата влиза в сила от датата на обнародването й в “Държавен вестник”. § 7. Наредбата се издава на основание чл. 12, ал. 4 от Закона за социално подпомагане.

Приложение към чл. 4, ал. 1

(виж приложението в PDF-а на броя)