Постановление № 95 от 24 април 2003 г. за приемане на Устройствен правилник на Министерството на финансите

МИНИСТЕРСКИ СЪВЕТ

ПОСТАНОВЛЕНИЕ № 95 от 24 април 2003 г. за приемане на Устройствен правилник на Министерството на финансите

МИНИСТЕРСКИЯТ СЪВЕТ ПОСТАНОВИ: Член единствен. Приема Устройствен правилник на Министерството на финансите.

Заключителни разпоредби § 1. Отменя се Устройственият правилник на Министерството на финансите, приет с Постановление № 215 на Министерския съвет от 1999 г. (обн., ДВ, бр. 104 от 1999 г.; изм. и доп., бр. 30 и 79 от 2000 г., бр. 4, 16, 17, 55, 62 и 87 от 2001 г.; попр., бр. 90 от 2001 г.; изм. и доп., бр. 9 и 79 от 2002 г.). § 2. (1) Отменя се Постановление № 86 на Министерския съвет от 2002 г. за създаване към министъра на финансите на Комисия за подобряване събираемостта на публичните вземания и координиране на дейността по Проекта за изграждане на Единна агенция за приходите (ДВ, бр. 46 от 2002г.).

(2) Архивните документи на комисията по ал. 1 преминават към Централното управление на Националната агенция за приходите. § 3. В приложение № 2 към чл. 15, ал. 1 от Наредбата за прилагане на Единния класификатор на длъжностите в администрацията, приета с Постановление № 35 на Министерския съвет от 2000 г. (обн., ДВ, бр. 23 от 2000 г.; изм. и доп., бр. 53, 56, 62, 63 и 89 от 2000 г., бр. 10, 16, 17, 28, 35, 48, 54, 62 и 108 от 2001 г., бр. 9, 56, 71, 83, 86, 115, 118 и 119 от 2002 г. и бр. 4, 15, 17, 20, 25 и 36 от 2003 г.), в категория А2, в пореден № 3, в колона 3 след думите „началник на кабинета на министър" се добавя „държавен съкро-вищник в Министерството на финансите", а в колона 4 се добавя „служебно". § 4. В Постановление № 215 на Министерския съвет от 1999 г. за приемане на Устройст-вен правилник на Министерството на финансите и за преобразуване и закриване на административни структури към министъра на финансите (обн., ДВ, бр. 104 от 1999 г.; изм. и доп., бр. 112 от 1999 г., бр. 30 от 2000 г., бр. 4, 16, 17, 55 и 87 от 2001 г. и бр. 9 и 79 от 2002 г.) се правят следните изменения и допълнения: 1. В чл. 4, ал. 2: а) точки 5 и 6 се отменят; б) създава се т. 11: „11. Национална агенция за приходите."

2. В приложение № 2 към чл. 4, ал. 3: а) в т.1 числото „9469" се заменя с „9389"; б) в т.3 числото „1275" се заменя с „1271"; в) точки 5 и 6 се отменят; г) създава се т. 11: „11. Национална агенция за приходите - Централно управление - 97." § 5. В Устройствения правилник на Агенцията за държавен вътрешен финансов контрол, приет с Постановление № 35 на Министерския съвет от 2001 г. (обн., ДВ, бр. 16 от 2001 г.; изм. и доп., бр. 55 и 87 от 2001 г. и бр. 17 от 2003 г.), в чл. 5, ал. 1 числото „1275" се заменя с „1271". § 6. Постановлението влиза в сила от 1 май 2003 г.

Министър-председател: Симеон Сакскобургготски

Главен секретар на Министерския съвет: Севдалин Мавров

УСТРОЙСТВЕН ПРАВИЛНИК на Министерството на финансите

Глава първа

ОБЩИ ПОЛОЖЕНИЯ Чл. 1. С правилника се определят организацията, редът на дейност, функциите и числеността на персонала на Министерството на финансите, наричано по-нататък „министерството", и на неговите организационни структури и административни звена.

Чл. 2. (1) Министерството е юридическо лице на бюджетна издръжка със седалище София.

(2) Министерството е администрация, която подпомага министъра на финансите при осъществяване на правомощията му, осигурява технически дейността му и извършва дейности по административното обслужване на гражданите и юридическите лица.

Глава втора

ПРАВОМОЩИЯ НА МИНИСТЪРА НА ФИНАНСИТЕ

Раздел I

Общи положения Чл. 3. (1) Министърът на финансите, наричан по-нататък „министъра", е централен едноличен орган на изпълнителната власт.

(2) Министърът ръководи и представлява министерството.

Чл. 4. (1) При осъществяване на политическата програма на правителството, при разработването на проекти на нормативни актове и при изпълнението на правомощията си министърът се подпомага от петима заместник-министри.

(2) Министърът делегира с писмена заповед правомощия на заместник-министрите и определя техните функции.

(3) Функциите на министъра в негово отсъствие от страната или когато ползва законоустановен отпуск, се изпълняват от определен с писмена заповед за всеки конкретен случай заместник-министър.

Раздел II

Правомощия на министъра Чл. 5. Министърът: 1. провежда, координира и контролира държавната политика за поддържане на икономическа стабилност на базата на стабилни публични финанси, ценова стабилност и стабилен валутен курс; 2. формира бюджетната политика на страната в краткосрочен и средносрочен план, съставя държавния бюджет на Република България и контролира текущото му изпълнение; 3. осъществява функциите на държавно съкровище чрез управление и контрол на изпълнението на консолидираната фискална програма чрез системата на Единната сметка; 4. осъществява стратегията за усъвършенстване на данъчната система, осигуряваща повишаване събираемостта на данъците; 5. провежда държавната митническа политика и координира връзките с международни организации по проблемите на митата и митническия контрол; 6. представлява държавата в съдебното производство по Гражданския процесуален кодекс; 7. координира дейностите по обезпечаването и принудителното събиране на държавни вземания; 8. осъществява мероприятия, насочени към предотвратяване изпирането на пари; 9.следи за спазването на законите по организацията и провеждането на хазартни игри; 10. следи съвместно с Българската народна банка за поддържането на системата на паричен съвет за гарантиране на стабилен валутен курс със строго контролирано парично нарастване; 11. организира и контролира отпечатването на ценни книжа; 12. координира програмирането, управлението, наблюдението и оценката на финансовата помощ, предоставяна на Република България по предприсъединителните финансови инструменти на Европейския съюз, като действа в качеството на Национален координатор по помощта и Национален ИСПА координатор; 13. организира подготовката за ефикасното и правомерно управление на средства от Кохе-зионния фонд и Структурните фондове на Европейския съюз в съответствие с политиката на присъединяване на Република България към Европейския съюз; 14. осъществява и други правомощия, възложени му със закон или с акт на Министерския съвет.

Раздел III

Политически кабинет Чл. 6. (1) Министърът образува на свое пряко подчинение политически кабинет, който го подпомага при формулирането и разработването на конкретни решения за провеждане на правителствената политика и при представянето на тази политика пред обществото.

(2) Политическият кабинет включва заместник-министрите, началника на кабинета, парламентарния секретар и началника на звеното за връзки с обществеността.

Чл. 7. Политическият кабинет: 1. подпомага министъра при изготвянето на решения, осигуряващи провеждането на правителствената политика в сферата на правомощията му; 2. осъществява връзките на министъра и на министерството с другите органи на държавното управление, както и със законодателната власт; 3. отговаря за представянето на решенията на министъра и за довеждането им до знанието на обществеността; 4. организира и осъществява връзките на министъра с обществеността.

Глава трета

СТРУКТУРА, ФУНКЦИИ И ОРГАНИЗАЦИЯ НА РАБОТАТА НА МИНИСТЕРСТВОТО НА ФИНАНСИТЕ

Раздел I

Общи положения Чл. 8. (1) Министерството е структурирано в дирекции и инспекторат.

(2) Данъчната администрация, Агенцията за държавен вътрешен финансов контрол и Агенция „Митници" са отделни юридически лица, подпомагащи министъра на финансите при осъществяване на неговите правомощия.

(3) Общата численост на персонала в организационните структури и административните звена в министерството, без структурите по ал. 2, е 558 щатни бройки.

(4) Разпределението на общата численост по ал. 3 е посочено в приложението.

Чл. 9. Министърът утвърждава структурата на административните звена и щатните разписания по предложение на ръководителите на административните звена.

Чл. 10. Министерството подпомага министъра при осъществяване на неговите правомощия, като: 1. разработва проектите на държавния бюджет на основата на макроикономически и конкретни анализи и прогнози за икономическото развитие на страната; 2. контролира и анализира състоянието на държавния бюджет и при необходимост прави предложения за осигуряване на изпълнението му; 3. извършва проучвания, предлага и прилага мерки за укрепване финансите на страната и националната валута; 4. осъществява системен анализ на данъчната политика и прави предложения за промени в нея; 5. съвместно с другите компетентни органи: а) изучава, анализира и разработва предложения за държавно икономическо регулиране на стопанската дейност чрез данъчната и кредитната политика, помощи от държавния бюджет, лихвени облекчения и механизми за подпомагане и финансово стабилизиране на предприятията и търговските дружества от държавния и частния сектор; б) изучава, анализира и прогнозира финансовото състояние на държавните и общинските предприятия, данъчните и осигурителните тежести и взаимоотношенията с държавния бюджет; в) преценява целесъобразността и ефективността на държавните бюджетни инвестиции; 6. съгласувано със съответните министерства провежда преговорите за сключване на междудържавни и междуправителствени спогодби за получаване, предоставяне и гарантиране от държавата на кредити и за насърчаване и взаимна защита на инвестициите; 7. осъществява превантивен, текущ и последващ контрол по провеждането на финансовата политика; 8. извършва методическо ръководство и контрол при съставянето и изпълнението на бюджетите на общините; 9.осъществява методическо ръководство и разработва нормативни актове в областта на финансите, включително по валутното законодателство; 10. защитава държавните интереси пред правораздавателните органи в страната и в чужбина; 11. организира и контролира дейностите по емитиране и обслужване на държавни ценни книжа, организира отчетността и управлението на вътрешния и външния държавен дълг; 12. организира и контролира процеса по отпечатването на ценни книжа; 13. осъществява сътрудничество с международните финансови и кредитни организации; 14. координира и контролира външното финансиране на Република България; 15. дава указания по прилагането на финансови, счетоводни и данъчни нормативни актове; 16. анализира прилагането на действащото счетоводно и данъчно законодателство и прави предложения за промени с цел подобряване на инвестиционния климат; 17. контролира законосъобразното, целесъобразното и ефективното използване на държавните ресурси в бюджетната система.

Раздел II

Главен секретар Чл. 11. (1) Главният секретар осъществява административното ръководство на администрацията на министерството в изпълнение на законите.

(2) Главният секретар ръководи, координира и контролира функционирането и дейността на администрацията, като: 1. осъществява делегираните му с изрично пълномощно правомощия от министъра на финансите; 2. организира разпределянето на задачите за изпълнение между административните звена на министерството; 3. създава условия за нормална и ефективна работа на звената в министерството; 4. осъществява общия контрол за изпълнението на възложените задачи; 5. контролира и отговаря за работата с документите, съхраняването им и опазването на класифицираната информация; 6. ръководи, координира и контролира подготовката на становища на министъра по материали за заседания на Министерския съвет и отговаря за архивирането им; 7. организира и ръководи дейностите, свързани с упражняването на контрола върху отпечатването на ценни книжа; 8. осъществява и други дейности, възложени му от министъра.

Раздел III

Държавен съкровищник Чл. 12. Държавният съкровищник ръководи, координира и контролира функционирането и дейността по управление на държавното съкровище, като: 1. наблюдава състоянието на държавния дълг и осигурява прилагането на политиката по управление на дълга; 2. координира изпълнението на функциите на министерството по изпълнението на държавния бюджет; 3.управлява ликвидността на държавните финанси; 4. организира финансовото управление на помощта, предоставена на страната от Европейската общност; 5. организира и координира дейността на дирекция „Държавно съкровище", дирекция „Държавен дълг" и дирекция „Национален фонд"; 6. създава условия за нормална и ефективна работа на подчинените му дирекции; 7. осъществява контрол за изпълнението на възложените задачи.

Раздел IV

Инспекторат Чл. 13. (1) Инспекторатът е на пряко подчинение на министъра и осигурява изпълнението на контролните му функции при провеждането на държавната политика в министерството и във второстепенните разпоредители с бюджетни кредити.

(2) Инспекторатът извършва проверки по утвърден от министъра годишен план, както и проверки по отделни сигнали, жалби или при случаи с обществен отзвук. Проверките се извършват въз основа на писмена заповед на министъра.

(3) Дейността на инспектората е насочена към всеобхватно, обективно, безпристрастно и точно изясняване на проверяваните проблеми и предлагане на мерки за тяхното решаване и включва: 1. извършване на проверки по организацията и ефективността на административната дейност на министерството и на второстепенните разпоредители с бюджетни кредити към министъра; 2. осъществяване на методическо ръководство и контрол върху дейността на инспекторатите на второстепенните разпоредители с бюджетни кредити към министъра; 3. осъществяване на дейности по разкриване и предотвратяване на корупцията в министерството и във второстепенните разпоредители с бюджетни кредити към министъра; 4. осъществяване на контрол за спазването на финансовата дисциплина и превантивен контрол за разходването на бюджетните средства в министерството и във второстепенните разпоредители с бюджетни кредити към министъра.

Раздел V

Служител по сигурността на информацията Чл. 14. Служителят по сигурността на информацията е пряко подчинен на министъра и изпълнява задачите, възложени му със Закона за защита на класифицираната информация и нормативните актове по прилагането му.

Раздел VI

Обща администрация Чл. 15. Общата администрация е организирана във: 1. дирекция „финанси и управление на собствеността"; 2. дирекция „Връзки с обществеността и административно обслужване"; 3. дирекция „Човешки ресурси"; 4. дирекция „Информационни системи".

Чл. 16. Дирекция „финанси и управление на собствеността": 1. организира и ръководи ведомствената финансова дейност, счетоводната отчетност и вътрешния финансов контрол в министерството; 2. подпомага ръководството за правилното и законосъобразно използване на финансовите ресурси, за опазване на собствеността и за предотвратяване на разхищения и злоупотреби с парични средства и стоково-материални ценности; 3. съставя, изпълнява, приключва и отчита бюджетните сметки на министерството и обслужващите го звена за приходите и разходите по пълна бюджетна класификация, по счетоводни сметки от Сметкоплана за бюджетните предприятия и по системата на Единната сметка; изготвя годишния баланс на администрацията и консолидирания баланс за министерството; 4. осигурява данните и изготвя ежемесечни и тримесечни отчети за касовото изпълнение на бюджета на министерството и извънбюджетните сметки и фондове, както и обобщава данните за цялата система, които предоставя в Сметната палата и в министерството; 5. организира, разработва и съставя проектобюджета и бюджета на министерството като първостепенен разпоредител с бюджетни кредити и обосновава предложения за корекции в бюджетите на разпоредителите с по-ниска степен; 6. анализира, разпределя и утвърждава чрез системата на Единната сметка лимита на разходите между разпоредителите с бюджетни кредити в системата на министерството; 7. обслужва плащанията и транзитните сметки на министерството като първостепенен разпоредител с бюджетни кредити в системата на Единната сметка; 8. организира и осъществява материално-техническото снабдяване на министерството с машини и съоръжения, резервни части, инвентар, организационна техника, консумативни материали и обзавеждане; 9. отговаря за правилното използване, стопанисване и управление на собствеността на министерството; 10. отговаря за ведомствената охрана и осигурява спазването на пропускателния режим в сградата на министерството; 11. отговаря за ефективното функциониране и стопанисване на почивната база на министерството; 12. изготвя проекти на разрешения и откази за издаване на разрешения за отпечатване на ценни книжа; 13. упражнява специализиран контрол върху отпечатването на ценни книжа, като осъществява дейностите по тяхното планиране, отпечатване, съхраняване, разпространение, отчитане и унищожаване.

Чл. 17. Дирекция „Връзки с обществеността и административно обслужване": 1. планира, координира и провежда информационната политика на министерството; 2. осигурява публичност и прозрачност на дейността на министерството и административните структури към него, като организира достъпа до информацията за медии и граждани; 3. ежедневно следи периодичния печат и електронните медии и поддържа информационна база данни за публикации, свързани с дейността на министерството; 4. координира и контролира дейността на пресцентровете на второстепенните разпоредители с бюджетни кредити към министъра; 5. поддържа и осъвременява страницата на министерството в Интернет, като публикува информация на български и на английски език; 6. координира и контролира работата по изработване на проекти за Интернет страници на министерството и второстепенните разпоредители с бюджетни кредити към министъра на финансите, одобрява окончателните проекти и изпълнението им; 7. координира и контролира поддържането и осъвременяването на вътрешната информационна система - интранет; 8. отговоря на писма и запитвания от институции, граждански сдружения, журналисти и граждани; 9.следи и контролира издаването на списание „Бюджетът" и друга финансова литература; 10. организира приемната на министерството и осъществява правно-нормативното обслужване по Закона за предложенията, сигналите, жалбите и молбите, Закона за достъп до обществена информация и Закона за административното обслужване на физическите и юридическите лица; 11. разглежда заявленията за предоставяне на достъп до обществена информация по Закона за достъп до обществена информация и предоставя или отказва достъп; извършва справки и изготвя заверени копия на документи, съхранявани в архива; 12. изготвя анализи, справки и отчети за дейността на министерството по Закона за административното обслужване на физическите и юридическите лица и Закона за достъп до обществена информация; 13.урежда протоколни и делови срещи на ръководството на министерството; 14. координира и изготвя програмата на министъра, заместник-министрите и главния секретар при пътувания извън страната и подготвя необходимите документи за задграничните командировки на служителите на министерството; 15. осигурява устен и писмен превод на срещи, кореспонденция и материали на министерството; 16. поддържа протоколната кореспонденция на министъра; 17. организира и протоколно осигурява провеждането на пресконференции, симпозиуми, семинари, работни срещи и други, провеждани по инициатива на министерството; 18. извършва справки и координира подготовката на материалите на министерството и на второстепенните разпоредители с бюджетни кредити за заседанията на Министерския съвет и съветите към него; 19. организира и оформя предложенията на министерството за включване в законодателната и оперативната програма на Министерския съвет и изготвя периодични отчети за изпълнението им; 20. организира и осъществява деловодната дейност посредством автоматизирана информационна система, включваща система за архивиране и съхраняване на документацията на министерството; 21.организира експертиза за ценността на документите, съхранявани в архива, тяхната обработка и предаване в Централния държавен архив; 22. насочва по компетентност ежедневно входящата кореспонденция до министерството; 23. организира изпълнението и спазването на изискванията на Закона за защита на класифицираната информация и на международните договори по защита на класифицираната информация; 24. разработва план за охрана на министерството чрез физически и технически средства; 25. организира и провежда обучението на служителите от министерството в областта на защитата на класифицираната информация; 26. извършва периодични проверки на отчетността и движението на материалите и документите, съдържащи класифицирана информация.

Чл. 18. Дирекция „Човешки ресурси": 1. организира набирането и оформя технически подбора на персонала; 2. организира процеса по назначаването на служители в министерството; 3. осъществява правно-нормативното обслужване в областта на служебните и трудовите правоотношения; изготвя всички актове, свързани с възникването, изменянето и прекратяването на служебните и трудовите правоотношения в съответствие със законовите разпоредби; оформя, води и съхранява служебните и трудовите досиета на служителите в министерството; 4. участва в изготвянето и дава становища по проекти на нормативни актове в областта на служебните и трудовите правоотношения; 5. изготвя и актуализира длъжностните и поименните щатни разписания на министерството; 6. организира и контролира съставянето и актуализирането на длъжностните характеристики на служителите в администрацията; 7. организира въвеждането и поддържа прилагането на система за оценка на трудовото изпълнение, заплащането и израстването в кариерата в държавната администрация; 8. организира и осъществява цялостното административно обслужване на персонала на министерството в областта на човешките ресурси; 9.изготвя специфични справки, необходими за дейността на други звена в рамките на министерството; 10. организира и контролира обучението и развитието на персонала, като предлага и реализира програми за обучение и професионална квалификация за служителите в министерството; 11. предоставя консултации на ръководителите на останалите дирекции в министерството по въпроси, свързани с управлението на човешките ресурси.

Чл. 19. Дирекция „Информационни системи": 1. формира стратегията и приоритетите за информационното осигуряване на министерството и на второстепенните разпоредители с бюджетни кредити към министъра; 2. планира и организира изграждането и внедряването на нови информационни и комуникационни технологии и изпълнението на информационните проекти в министерството; 3. координира процесите по изграждане и внедряване на информационните системи и технологии във второстепенните разпоредители с бюджетни кредити към министъра; 4.участва в изготвянето на проекти за обработка на информацията за нуждите на министерството и на второстепенните разпоредители с бюджетни кредити към министъра; 5. осигурява взаимодействието на информационните системи на министерството и на второстепенните разпоредители с бюджетни кредити към министъра с автоматизираните информационни системи, функциониращи в други държавни органи и институции; 6. организира разработването и прилагането на стандарти и методологии в областта на информационните системи в системата на министерството; 7. планира и осигурява поддръжката на информационната и комуникационната инфраструктура в системата на министерството; 8. осигурява съответствието на изгражданите информационни системи в министерството и във второстепенните разпоредители с бюджетни кредити към министъра с изискванията на Европейския съюз.

Раздел VII

Специализирана администрация Чл. 20. Специализираната администрация е организирана във: 1. дирекция „Бюджет"; 2. дирекция „Държавни разходи"; 3. дирекция „финанси на реалния сектор"; 4. дирекция „финанси на общините"; 5. дирекция „Данъчна политика"; 6. дирекция „Държавно съкровище"; 7. дирекция „Държавен дълг"; 8. дирекция „Външни финанси"; 9.дирекция „Национален фонд"; 10. дирекция „Управление на средствата от Европейския съюз"; 11. дирекция „Централно звено за финансиране и договаряне"; 12. дирекция „Европейска интеграция и мониторинг"; 13. дирекция „Държавно юрисконсултство"; 14. дирекция „Инвестиции, търгове и финансов контрол".

Чл. 21. Дирекция „Бюджет": 1. допринася за стабилността на публичните финанси и работи по координацията и анализирането на бюджетните приходи, разходи и финансиране; 2. формулира и координира националната бюджетна политика; 3. координира и съгласува изготвянето на макроикономическите прогнози и анализира отражението им върху финансовата среда; 4. анализира и оценява микроикономическите ефекти на/върху различните видове политики; 5. изготвя средносрочната бюджетна рамка като част от общата икономическа политика и отговаря за ежегодното й актуализиране; 6. координира изготвянето, обсъжда и съгласува основните макроикономически показатели, бюджетната политика и параметри с Международния валутен фонд, с международните финансови институции и с институциите на Европейския съюз; 7. организира и координира изготвянето на проект на Закон за държавния бюджет на Република България и консолидираната фискална програма и свързаните бюджетни документи на основата на одобрените макроикономическа и средносрочна бюджетна рамка; 8. поддържа база данни за основните фискални показатели, анализира изпълнението на консолидирания държавен бюджет и следи насоките на набелязаната бюджетна политика в годишен аспект в сътрудничество с дирекция „Държавно съкровище" на базата на агрегираната информация от бюджетната и счетоводната система; 9. анализира, развива и участва в координацията на различните секторни и хоризонтални политики; 10.дефинира насоките и координира осъществяването на реформата в бюджетното планиране и изготвяне; 11. разработва инвестиционната стратегия и координира провеждането на националната инвестиционна политика в бюджетния сектор; 12. ръководи и координира планирането на публичните инвестиции с дирекция „Държавни разходи", дирекция „финанси на общините" и дирекция „Управление на средствата от Европейския съюз" и наблюдава инвестиционните проекти от национално значение; 13. разработва и поддържа база данни за публичните инвестиции от национално значение, както и за всички местни и чуждестранни институции и организации, свързани с развитието, изпълнението и финансирането на такива програми за инвестиции; 14. разработва бюджетната методология, координира разработването на стандарти в сътрудничество с другите дирекции в министерството и дава указания за прилагането им; 15. изготвя насоките и подпомага първостепенните разпоредители с бюджетни кредити при използването на свързаните с процеса на бюджетно планиране и изготвяне методология и стандарти; 16. участва в хармонизирането на бюджетното законодателство и практика в съответствие с европейските норми и стандарти; 17. развива и ръководи обучението по публични финанси; 18. организира и предлага курсове и семинари по публични финанси на базата на анализ на нуждите от обучение в публичния сектор; 19. изготвя становища по проекти на нормативни актове, свързани с бюджетния процес; 20. обобщава и публикува информация за фискалната политика и напредъка на фискалните реформи в Република България; 21. организира и координира съвместно с дирекция „Държавни разходи" подготовката по съставянето на военновременния бюджет на страната.

Чл. 22. Дирекция „Държавни разходи": 1. анализира многогодишните финансови последствия от политиката и бюджетните предложения на първостепенните разпоредители с бюджетни кредити и оценява тяхното съответствие с фискалната рамка, ресурсната наличност и държавните приоритети; 2. оценява ефективността и ефикасността на политиката и бюджетните предложения на първостепенните разпоредители с бюджетни кредити съгласно принципите на програмното и ориентираното към резултатите бюджетиране; 3. координира предложенията и алтернативите, засягащи държавната разходна политика, като оценява ефекта от евентуалното им финансиране; 4. планира, съставя и контролира приходите и разходите на държавните органи и министерствата на многогодишна основа; 5. прави предложения за размера на приходите и разходите по бюджета на съдебната власт, държавното обществено осигуряване, Националната здравноосигурителна каса, Сметната палата и Комисията за финансов надзор; 6. изучава и анализира политиката и перспективите за развитие на отраслите по функционални сфери; 7. участва в разработването на законови и подзаконови актове в областта на публичните финанси и заплащането на труда в бюджетните организации; 8. участва в разработването и анализирането на текущите и капиталовите разходи и приходите в първостепенните разпоредители с бюджетни кредити; 9. уточнява и координира капиталовите разходи по инвеститори в рамките на ежегодната бюджетна процедура на базата на националната инвестиционна стратегия, като в това направление работи в тясно сътрудничество с дирекция „Бюджет"; 10. осъществява системен мониторинг на извършваните разплащания за публични инвестиционни проекти и анализира съответствието им с поетите финансови ангажименти в министерствата и другите държавни органи; 11. периодично изготвя анализи за изпълнението на бюджетите на държавните органи, министерствата и самостоятелните бюджети; 12. в хода на изпълнението актуализира бюджетите на първостепенните разпоредители с бюджетни кредити в съответствие с нормативната уредба; 13. инициира предложения, свързани с ефективността и ефикасността на разходната политика, и контролира общата фискална дисциплина в разпоредителите с бюджетни кредити; 14. предлага за утвърждаване месечните лимити на разходите и плащанията на първостепенните разпоредители с бюджетни кредити; 15. провежда разходната политика във връзка с подготовката и присъединяването на Република България към Организацията на Северноатлантическия договор; 16. провежда разходната политика по подготовката на националната икономика за отбрана; 17. провежда финансовата политика по управлението на държавните резерви и военновременните запаси; 18. участва в разпределянето и контрола по разходването на средствата за предотвратяване и ликвидиране на последиците от стихийни бедствия и крупни производствени аварии; 19. участва в разработването и актуализирането на проекта на военновременния бюджет на страната; 20. проектира, разработва, внедрява и експлоатира автоматизирана система за управление като модул от общонационалната информационна система за управление в мирно време и в условия на кризи от военен и невоенен характер; 21. създава и поддържа база данни за разходите, свързани с националната сигурност и отбрана; 22. организира поддържането и отговаря за техническото осигуряване на пунктовете за управление на министерството в готовност за използване във военно време и по време на кризи от невоенен характер; 23. отговаря за изпълнението на дейностите по привеждането на министерството за работа във военно време и по време на кризи от невоенен характер.

Чл. 23. Дирекция „Финанси на реалния сектор": 1. поддържа база данни, анализира информацията и изготвя прогнози за основните финансово-икономически показатели на държавните и общинските предприятия, както и на предприятията от реалния сектор; 2. следи за поддържането на финансовата дисциплина и анализира фискалния риск за държавните финанси в дейността на държавните и общинските предприятия; изготвя финансови анализи за състоянието на отделни дружества и предложения за решаване на проблемите; 3. планира ежегодното предоставяне на държавните субсидии, контролира тяхното ефективно и целево използване, както и участва в разработването на нормативните основания за държавно субсидиране; 4. участва в разработването на програми за държавно финансово подпомагане в областта на транспорта, енергетиката и други отрасли от материалния сектор, както и в областта на земеделието, горите, подпомагането на планинските и малките селища; 5. анализира икономическата и социалната целесъобразност на програмите за държавно финансово подпомагане и спазването на принципите за ефективност, равнопоставеност и лоялна конкуренция; 6. осъществява методическото ръководство при разработването на програми за финансово оздравяване на държавни предприятия и извършва мониторинг и контрол върху тяхното изпълнение; 7. участва в подготовката и анализите на програми за преструктуриране и приватизация на държавни предприятия, предлага реда за планиране и разходване на бюджетните средства за структурни реформи; 8. представлява министерството при разглеждането и одобряването на проектите, свързани с изпълнението на правителствени програми в областта на уранодобива, рудодобива и въгледобива, съгласува проектите на нормативни актове за регулиране на отношенията в тези отрасли, планира необходимите бюджетни средства и осъществява контрол по разходването им; 9.участва в подготовката на споразуменията за отстраняване на минали екологични щети, планира необходимите бюджетни средства и осъществява контрол по разходването им; 10.дава становище по разчетите на Държавен фонд „Земеделие", съгласува план-сметките и анализира финансовите аспекти от дейността му; 11.участва в подготовката и съгласува проекти на нормативни актове в областта на тютюнопроизводството, финансовата политика на Фонд „Тютюн", определянето на минималните изкупни цени, премиите на тютюнопроизводителите и други финансови инструменти; 12.осъществява дейностите, възложени на министерството по силата на закони и актове на Министерския съвет във връзка с режима на концесиите, анализира и планира приходите от концесии и разходите по предоставянето им; 13.разпределя паричните постъпления по сделките за приватизиране на държавните предприятия, участва в анализите и планирането на приходите от приватизация и необходимите годишни разходи и поддържа база данни за паричните потоци и другите платежни средства от приватизацията; 14.участва в преговорите по структурните заеми на Световната банка и в подготовката на други заемни споразумения с международните финансови институции в областта на реалния сектор; 15.участва в подготовката на документи, свързани с процеса на присъединяване на Република България към Европейския съюз, в областта на земеделието, горите и индустрията; 16.води регистъра по чл. 6, ал. 9 от Закона за обезщетяване на собственици на одържавени имоти и приема плащанията с временни удостоверения по чл. 8, ал. 6, т. 2 за обслужване на задълженията към държавата по Закона за уреждане на необслужваните кредити, договорени до 31 декември 1990 г., като предоставя ежеседмична информация на Агенцията за държавни вземания за извършените плащания; 17.дава съгласувателни становища на Агенцията за държавни вземания във връзка с проектите на договори и допълнителни споразумения по задълженията на търговски дружества по Закона за уреждане на необслужваните кредити, договорени до 31 декември 1990 г.; 18. изготвя становища относно държавната политика в областта на малките и средните предприятия и фондовете с държавно участие.

Чл. 24. Дирекция „финанси на общините": 1. събира, обработва и поддържа база данни и анализира финансовата информация за общините; 2. подпомага общините методологически с оглед повишаване и подобряване на ефективността и ефикасността на разходите и програмите им; 3. изучава и анализира политиката и перспективите за развитие на отраслите образование, здравеопазване, култура и социално осигуряване; 4. наблюдава, анализира и разработва прогнозите за постъпленията от неданъчни приходи с общински характер; 5. координира работата по съставянето, изпълнението и приключването на общинските бюджети; 6. осъществява дейността, свързана с бюджетните взаимоотношения на общините с републиканския бюджет; 7. изготвя предложения за размера на целевите средства от републиканския бюджет за четвъртокласната пътна мрежа, за малките водоснабдителни обекти, за ремонт на учебно-възпитателни, здравни и социални заведения; 8. уточнява общинските капиталови разходи по инвеститори в рамките на ежегодната бюджетна процедура на базата на националната инвестиционна стратегия, като в това направление работи в тясно сътрудничество с дирекция „Бюджет"; 9.осъществява системен мониторинг на извършваните разплащания, включително за публични инвестиционни проекти, и анализ на съответствието им с поетите финансови ангажименти; 10. изготвя първоначален и уточнен план на бюджетните взаимоотношения на общините с републиканския бюджет; 11. контролира и анализира бюджета и отчета за касовото изпълнение по общини, групи и функции; 12. координира и организира провеждането на консултациите с Националното сдружение на общините в Република България в изпълнение на Закона за общинските бюджети; 13. координира политиката и дейностите, свързани с фискалната децентрализация; 14. участва в разработването на проекти на нормативни актове за организацията и заплащането на труда в бюджетните организации на общинско финансиране; 15. изготвя становища по проекти на нормативни актове, свързани с бюджетния процес.

Чл. 25. Дирекция „Данъчна политика": 1. анализира българското данъчно законодателство с цел неговото усъвършенстване; 2. оценява действието на данъчните нормативни актове; 3. участва в разработването на приходната част на средносрочната бюджетна рамка и обосновава заложените стойности; 4. изготвя статистически отчети, текущи анализи и прогнози на приходите; 5. изготвя проекти на данъчни нормативни актове; 6. изготвя становища по проекти на нормативни актове, отнасящи се до данъчната политика; 7. организира, координира и подпомага дейността на Националния съвет по данъчна политика; 8. популяризира данъчната политика на правителството на Република България; 9.създава условия за взаимодействие и баланс на общите интереси на държавата и данъкоплатците; 10. участва в изготвянето на решения и проекти на нормативни актове при осъществяване процеса на синхронизация на българското данъчно законодателство и хармонизацията му с европейското законодателство в тази област; 11. участва в изготвянето на решения и проекти на нормативни актове за хармонизиране основите на доходите за целите на данъчното облагане, социалното и здравното осигуряване; 12. изучава, анализира, прогнозира и предлага решения относно размера на общата данъчноосигурителна тежест; 13. изготвя становища по проекти на нормативни актове, засягащи основите за определяне на данъци и осигурителни вноски, както и промяна в размерите на осигурителните вноски; 14. разработва проекти на нормативни актове по въпросите на организацията, методиката, методологията и осъществяването на счетоводството на предприятията от реалния сектор; 15. изготвя становища по въпросите на практическото прилагане на счетоводното и данъчното законодателство; 16. анализира прилагането на действащото счетоводно и данъчно законодателство и прави предложения за промени с цел подобряване на инвестиционния климат; 17. организира, координира и подпомага дейността на Националния съвет по счетоводство; 18. участва в работни групи при хармонизирането на счетоводното законодателство и практика с европейските норми и стандарти; 19. оказва консултантска помощ на инвеститорите и предприятията от реалния сектор при прилагането на данъчната и счетоводната нормативна уредба.

Чл. 26. Дирекция „Държавно съкровище": 1. управлява ликвидността на държавните финанси и финансира краткосрочния ликвиден недостиг на вътрешния пазар; 2. организира, наблюдава и анализира текущото изпълнение на приетия от Народното събрание държавен бюджет; 3. залага утвърдените лимити за разходите и плащанията по сметките в системата на Единната сметка и в системата за електронни бюджетни разплащания (СЕБРА); 4. осъществява оперативното изпълнение и управление на паричните ресурси, консолидирани в системата на Единната сметка; 5. залага утвърдените лимити за субсидия и държавния трансфер на преотстъпените данъци за общините; 6. изготвя прогноза и план-график за постъпленията и плащанията по/от централния бюджет и информация за ежедневните, месечните и годишните касови потоци на средствата, консолидирани в системата на Единната сметка; 7. координира и изготвя краткосрочни прогнози по видове съставни бюджети и анализира текущото изпълнение на консолидирания държавен бюджет; 8.изготвя оценки и предоставя информация за бюджетните параметри по консолидирания държавен бюджет за текущата година за обсъждане и съгласуване с Международния валутен фонд; 9. организира и извършва плащанията на вноските към бюджета на Европейския съюз след присъединяването на Република България към Европейския съюз; 10.изготвя и представя за заверка в Сметната палата периодичните и годишните отчети на централния бюджет; 11.изготвя периодичните и годишните отчети на държавния бюджет и консолидираната фискална програма въз основа на заверените от Сметната палата отчети на първостепенните разпоредители с бюджетни кредити; 12. обобщава отчетните данни на бюджетните предприятия съгласно чл. 33, ал. 3 от Закона за счетоводството; 13. изготвя статистическите данни по финансовите показатели за държавните финанси на Република България в съответствие с изискванията и статистическите стандарти на Международния валутен фонд и Европейския съюз; 14. разработва единната бюджетна класификация, сметкоплана, счетоводните стандарти и указанията за отчетността на касова и начислена основа за бюджетните предприятия; 15. разработва концепцията и методологията на системата на държавното съкровище, принципите, процедурите и правилата на функциониране на системата на Единната сметка и на системата за електронни бюджетни разплащания (СЕБРА), и на банковото обслужване на бюджетните предприятия; 16. анализира агрегираните касови потоци, режима на сметките и плащанията, отчетните и контролните процедури на бюджетните предприятия и изготвя предложения за тяхното оптимизиране; 17. извършва анализи и оценки на съответните разпоредби на бюджетното, данъчното, банковото и счетоводното законодателство, засягащи платежните и отчетните процедури, режима на банковите сметки на бюджетните предприятия, управлението на касовите потоци и фискалния риск и изготвя предложения за промени в контекста на тяхното оптимизиране и обвързване с принципите, правилата и процедурите на системата на държавното съкровище. Чл. 27. Дирекция „Държавен дълг": 18.следи за размера, динамиката и обслужването на всички финансови задължения, поети от името и за сметка на държавата, представляващи задължение за държавата и съставляващи държавния (вътрешния и външния) дълг; 19.изготвя и следи за прилагането на емисионната политика на местния пазар и предлага мерки за управлението на вътрешния държавен дълг; 20.извършва дейности, свързани с поемането на вътрешен държавен дълг, чрез емисии на държавни ценни книжа и осъществява тяхното обслужване; 21.следи за движението и извършва плащанията по външния държавен дълг; 22.обобщава информацията при съставянето на държавния бюджет за съответната година, касаеща дълговото финансиране на бюджетния дефицит и разходите по обслужването на държавния и държавногарантирания дълг; 23.изготвя и следи за спазването на заложените в закона за държавния бюджет за съответната година лимити за дълга, изразяващи се в определяне на максимален размер на новия държавен дълг и държавните гаранции, които могат да бъдат поети през годината, и максимален размер на държавния дълг към края на бюджетната година; 24.обезпечава дейността и отговаря за изготвянето на годишен отчет за състоянието на държавния дълг; 25.обезпечава дейността по разработването на тригодишна стратегия за управление на държавния дълг и ежегодното й актуализиране; 26.следи за движението и обслужването на всички финансови задължения, за които е издадена гаранция от името и за сметка на държавата по съответния законов ред, съставляващи държавногарантирания дълг; 10. поддържа официалния регистър на държавния и държавногарантирания дълг и на дълга на общините и на социалноосигурителните фондове; 11. отговаря за изготвянето и предоставянето на официалната информация за консолидирания държавен и държавногарантирания дълг; 12. осъществява и отговаря за взаимоотношенията с Българската народна банка по повод изпълняваните от нея агентски функции по държавния и държавногарантирания дълг; 13. изготвя анализи и прогнози за държавния дълг за целите на паричната политика и за финансирането на бюджетния дефицит; 14. осъществява наблюдение на местния и международните финансови пазари с цел информационно обезпечаване на дейността по управлението на държавния дълг; 15. обезпечава процеса на изготвяне и актуализиране кредитния рейтинг на страната; 16. осъществява дейности, свързани с подготовката на проекти на нормативни актове в областта на дълга; 17. изготвя месечен бюлетин „Държавен дълг".

Чл. 28. Дирекция „Външни финанси": 1. разработва валутно-финансови въпроси по сътрудничеството с международните организации; 2. оказва институционална подкрепа по реализиране на инвестиционни проекти в страната със значим обществен интерес в частта на финансовите условия и закрилата на инвестициите; 3. преговаря за сключването на двустранни междудържавни и междуправителствени спогодби за получаване, предоставяне и гарантиране от държавата на кредити и за насърчаване и взаимна защита на инвестициите; 4. осъществява сътрудничество с международните финансови и кредитни организации; координира и контролира външното финансиране на Република България; 5. осъществява дейности, свързани с подготовката на проекти на нормативни актове, касаещи финансовото сътрудничество с международните финансови институции; 6. координира и контролира изпълнението на ангажиментите по съгласуваните програми в рамките на сключените споразумения с Международния валутен фонд; 7. оказва методологична помощ на ведомствата-изпълнители на заемния портфейл с международните финансови институции; 8. осъществява оперативната връзка между министерството и дирекция „Европейска интеграция и отношения с международните финансови институции" на Министерския съвет по въпросите на отношенията с международните финансови институции; 9.участва в координационния механизъм за работа с международните финансови институции за постигане на ефективност при подготовката, изпълнението и мониторинга на проекти с външно финансиране; 10. осъществява дейностите по междуправителствените кредитни спогодби с развиващите се страни и с държавите-бивши членки на Съвета за икономическа взаимопомощ, по които българската страна е кредитор; 11. подготвя, договаря и реализира схеми и специфични механизми за приключване на остатъчни салда по клирингови, бартерни и други финансови и платежни споразумения; 12. осъществява дейността, свързана с фондове, създадени по силата на международни двустранни споразумения; 13. организира и координира дейността от компетентността на министерството, свързана с международните нефинансови институции; 14.осъществява методическо ръководство и разработва нормативни актове в областта на валутно-финансовото законодателство и прилага установения за страната валутно-финансов режим; 15. анализира и планира бюджетните приходи, разходи и финансирания по споразумения за реализиране на вземания на Република България; 16. осъществява методическо ръководство по набиране и обобщаване на данни за изготвяне и предлагане на валутни нормативи за командировки в чужбина; 17. участва в преговори по реализацията на вземания с произход от извършени чрез „Българска агенция за експортно застраховане"-АД, застраховки за сметка на бюджета; 18. удостоверява инвестиции по смисъла на Валутния закон за целите на Закона за чужденците в Република България; 19. води регистрите, предвидени във валутното законодателство на страната, анализира и координира с Българската народна банка мерки за поддържане и стабилност на валутните баланси; 20. договаря и прилага схеми „дълг срещу собственост" и други суапови схеми по външния дълг на страната; 21. подготвя становищата от името на министерството по всички двустранни и многостранни договори, спогодби, конвенции и други международни споразумения; 22. организира и съвместно с другите компетентни ведомства упражнява контрол върху българските активи зад граница, като анализира валутно-финансовите аспекти в тази област; 23. събира информация и извършва наблюдение в национален мащаб на отпусканите държавни помощи; 24. подготвя ежегодно доклад за държавните помощи, който предоставя на Европейската комисия в Брюксел; 25. изготвя ежегодно нотификация за субсидиите и изравнителните мерки за Секретариата на Световната търговска организация; 26. изготвя становища относно сближаването на българското с европейското законодателство в областта на държавните помощи.

Чл. 29. Дирекция „Национален фонд": 1. действа като централен съкровищен орган, отговорен за финансовото управление на помощта, предоставена на страната от Европейския съюз; 2. мобилизира и управлява средствата, отпускани като помощ за страната от Европейската комисия (програмите ФАР, ИСПА, САПАРД, предприсъединителни фондове и др.), наред с българските финансови ресурси от държавния бюджет и от други финансови източници като съфинансиране на проектите и програмите по финансови меморандуми от 1998 г. нататък; 3. подготвя искания за средства от Европейската комисия съгласно условията на съответния финансов меморандум, като за целта изготвя декларация за разходите, финансов отчет, периодичен отчет за развитието на проекта и друга информация, поискана от Европейската комисия; 4. осъществява оперативното изпълнение и управление на получените от Европейската комисия средства, консолидирани по сметките на Националния фонд; 5. одобрява лимити за разходите и плащанията по сметките на изпълнителните агенции съгласно механизма, посочен във финансовите меморандуми за предоставяне на съответния тип помощ и във финансовите споразумения със съответните изпълнителни агенции; 6. действа като агент по плащането за даден проект, ако това е предвидено; 7. участва в процеса на преразпределяне на средства в рамките на финансовите меморандуми с цел ефективно използване на помощта съгласно процедурата, описана в меморандума за разбирателство за създаване на Националния фонд или във финансовите меморандуми за отпускане на помощта; 8. осъществява системен мониторинг и контрол за извършваните разплащания в изпълнение на финансови меморандуми за предоставяне на помощ на страната от страна на Европейската комисия, подписани след 1998 г., и анализ на съответствието им с поетите финансови ангажименти; 9.в края на изпълнението на програмата осигурява възстановяването на неизползваните средства от изпълнителните агенции или при доказано неизпълнение на условията при отпускане на помощта; 10.осъществява необходимите процедури по създаване на законова основа на взаимоотношенията между Националния фонд и съответните изпълнителни агенции по назначаване на ръководител на програма във всяка изпълнителна агенция, създадена за изпълнение на проекти по програмите ФАР и ИСПА, включително в Централното звено за финансиране и договаряне, след консултации с националния координатор за помощта, както и по сключване на финансови споразумения с всяка изпълнителна агенция, включително с Централното звено за финансиране и договаряне, за изпълнение на проекти по програмите ФАР и ИСПА; 11.участва в процеса на осигуряване потока на националните и други съфинансиращи ресурси, както е посочено във финансовите меморандуми за предоставяне на съответния вид помощ; 12. осигурява поддържането и редовното осъвременяване на системата за отчитане на средствата от Европейската комисия; 13. събира отчетите за финансовото състояние на програмите ФАР, ИСПА и САПАРД, графиците за предстоящите търгове, тръжните оценки в сила и одобрените договори, данни за това, как се изпълняват проектите, проблеми при изпълнението, перспективи за бъдещето и друга необходима информация, която Европейската комисия би могла да изисква, като съставя тримесечни доклади по посочените въпроси, ако

Европейската комисия го изисква за приключване на отчетността при искане на средства от Европейската комисия; 14. изготвя и предоставя на дирекция „Европейска интеграция и отношения с международните финансови институции" на Министерския съвет информация, месечни справки за финансовото състояние на проектите, както и актуална информация по графиците за търговете, тръжните оценки и подписаните след 1998 г. договори по финансови меморандуми; 15. поддържа двустранна или аналитична счетоводна система, която покрива всички договорни и други финансови операции, свързани с помощта, предоставена на страната от Европейския съюз; 16. осигурява и контролира спазването на процедурите по отчитане от изпълнителните агенции; 17. във връзка с изпълнението на Специалната присъединителна програма за развитие на земеделието и селските райони (САПАРД) действа като единствен представител на страната пред Европейската комисия по всички въпроси относно изпълнението на програмата САПАРД и предоставянето на разположение на комисията на пълна финансова информация и подпомага националния координатор при осъществяване на функцията му на компетентен орган; 18. участва с делегиран представител заедно с националния координатор на помощта и с представител на Европейската комисия в съвместен комитет за наблюдение и/или в наблюдателен подкомитет за наблюдение на програмите; 19. участва в разработването на законовата основа на отпускането на помощта за страната от Европейската комисия; 20. изготвя становища по проекти на закони и други нормативни актове, свързани с процеса на отпускане, изпълнение и отчитане на помощта, предоставена на страната от Европейската комисия; 21. участва в разработването и изготвя становища по проекти на финансови меморандуми и други финансови споразумения, с които се предоставя помощ от Европейската комисия на страната; 22. изпълнява и други функции, свързани с финансовото управление на помощта, отпусната на страната от Европейската комисия, които произтичат от финансовите споразумения за отпускане на помощта или от други нормативни актове; 23. осъществява цялостната координация на процеса на подготовка на страната за разширена децентрализация на управление на средствата, предоставяни от Европейския съюз; 24. подпомага националния ръководител в подготовката и представянето на Европейската комисия на резултатите от етапите на подготовка за разширена децентрализация на управление на средствата от Европейския съюз - оценка на пропуските, запълване на пропуските и оценка на съответствието с изискванията на Европейската комисия.

Чл. 30. Дирекция „Управление на средствата от Европейския съюз": 1. осъществява цялостната координация по планирането, програмирането и управлението на предприсъединителните финансови инструменти на базата на стратегическите програмни документи и приоритетите за присъединяване към Европейския съюз в тясно сътрудничество с министъра на външните работи и с министъра по европейските въпроси; 2. действа като единствен представител на страната пред Европейската комисия по всички въпроси относно цялостното планиране, програмиране и управление на финансовата помощ, предоставяна на Република България от Европейския съюз; 3. координира съвместния механизъм по наблюдение на изпълнението на програмите, финансирани от предприсъединителните инструменти на Европейския съюз, и действа като секретариат на Съвместния комитет за наблюдение на програмите от Европейския съюз; 4. организира изработването и актуализирането на системите от критерии за избор на проекти, финансирани от Европейския съюз, и индикатори за оценка на резултатите от изпълнението на тези проекти съвместно с дирекция „Бюджет"; 5. изготвя оценка на общото състояние на помощта, предоставяна на Република България от Европейския съюз, с цел рационализиране процеса на планиране и укрепване на административния капацитет по изпълнението на проектите; 6. участва в разработването на проекти на нормативни актове, свързани с предоставянето на финансовата помощ за страната от Европейския съюз; 7. участва в координационния механизъм за работа с международните финансови институции за постигане на ефективност при подготовката, изпълнението и управлението на проекти, финансирани от Европейския съюз; 8. осъществява цялостната координация по подготовката на страната за участие в Кохезионния фонд и в Структурните фондове на Европейския съюз; 9. действа като управляващ орган на Рамката за подкрепа от Европейската общност след присъединяването на Република България към Европейския съюз, отговарящ за ефикасното и правомерно управление и изпълнение на програмите, финансирани от структурните фондове на Европейския съюз; 10. действа като управляващ орган след присъединяването на Република България към Европейския съюз, отговарящ за ефикасното и правомерно управление и изпълнение на проектите, финансирани от Кохезионния фонд на Европейския съюз.

Чл. 31. Дирекция „Централно звено за финансиране и договаряне": 1. управлява програми и проекти, финансирани от Програмата ФАР, в областта на институционалното изграждане, както и програми, свързани с подготовката за присъединяване на страната ни към Европейския съюз; 2. следи хода на подготовката на техническите задания и спецификации, подготвяни от институциите - бенефициенти на проекти, като ги проверява и ревизира при стриктно следене на тяхната съвместимост с правилата и изискванията, приложими за Програмата ФАР; изготвя писмени становища до Делегацията на Европейската комисия и до съответните бенефициенти на проекти; 3. подготвя конкурсните обяви за публикуване в пресата и в уеб-страницата на Програмата ФАР - Европейска комисия; 4. провежда преквалификации преди същинските търгове; представители на дирекцията участват като председател и секретар (без право на глас) на комисията, назначена от ръководителя на програма; 5. подготвя тръжни досиета на проектите в съответствие с правилата и процедурите за Програмата ФАР и след получаване на одобрение от Делегацията на Европейската комисия ги разпраща до преквалифицираните за участие в търга фирми; 6. организира провеждането на търговете по проектите в съответствие с правилата и процедурите за Програмата ФАР, като носи отговорност за стриктното спазване на тръжните процедури; представители на дирекцията участват като председател и секретар (без право на глас) на комисията, назначена от ръководителя на програмата; изготвя доклади до Делегацията на Европейската комисия за препоръките, оценката и избора на тръжните комисии; 7.упражнява административен надзор в процеса на техническо оценяване и присъждане на договори с оглед пълното спазване на тръжните процедури по Програмата ФАР и безпристрастното оценяване по време на търговете; 8. участва в договарянето със спечелили конкурсите фирми, подготвя и сключва договори за техническа помощ, доставки, строителни работи и „побратимяване" (Twinning) в съответствие с административните и правните изисквания на Програмата ФАР; 9. договаря средствата, представляващи национално съфинансиране по проекти, финансирани по Програмата ФАР, като за целта: а) проверява и ревизира техническите задания и спецификации, подготвени от институциите бенефициенти, като стриктно следи за тяхната съвместимост с изискванията на Закона за обществените поръчки; изготвя писмени становища до министъра и до съответните бенефициенти; б) подготвя проекти на тръжни документации съгласно изискванията на Закона за обществените поръчки, като ги представя на министъра за одобряване; в) организира провеждането на търгове по Закона за обществените поръчки, като носи отговорност за спазване разпоредбите на Закона за обществените поръчки; представители на дирекцията участват в комисии за възлагане на обществени поръчки съгласно Закона за обществените поръчки; 10. извършва авансовите, междинните и окончателните плащания по договорите след обстойна проверка на всички необходими документи, одобрения и доклади; 11. участва в управляващите комитети на проектите, следи за изпълнението на договорите по проектите от административна гледна точка, подготвя необходимите документи и допълнения към договорите след получаване на предложения и становища от бенефициентите и от Делегацията на Европейската комисия; 12. поддържа работеща техническа и счетоводна система за финансова отчетност по отношение на всички плащания по текущите договори, както и на получените от Националния фонд средства от помощта; 13. подготвя отчети и прогнози за финансовото състояние на програмите и проектите, графиците за предстоящите търгове, тръжните оценки в сила и одобрените договори, степен на изпълнение на проектите, проблеми при изпълнението, перспективи за бъдещето и друга необходима информация, която Европейската комисия би могла да изисква, като съставя тримесечни доклади по съответните проекти; 14. иска преразпределяне (при необходимост) на средства от Националния ръководител в рамките на финансовите меморандуми и проектните фишове на проектите, за които Централното звено за финансиране и договаряне е изпълнителна агенция, съгласно утвърдена процедура; 15. изготвя становища по проекти на нормативни актове, свързани с процеса на отпускане, изпълнение и отчитане на помощта, предоставена на страната от Европейската комисия; 16. участва в разработването и изготвя становища по проекти на финансови меморандуми и други финансови споразумения, с които се предоставя помощ от Европейската комисия на страната.

Чл. 32. Дирекция „Европейска интеграция и мониторинг": 1. подпомага дейността на главния координатор на министерството по европейска интеграция; 2. координира оперативната работа на работните групи, следи за съответствието на изготвяните позиции за преговорите на работните групи, по които министерството е водещо; 3. участва в разработването на предложенията до министъра за извършване на промени в нормативните актове с цел хармонизиране на българското законодателство със законодателството на Европейския съюз в областите от компетентност на министерството; 4. създава и поддържа актуална база данни относно: персоналния състав на работните групи, по които министерството е водещо; представителите на министерството в работните групи, по които водещо е друго ведомство; законодателството на Европейския съюз в съответните области от компетентност на министерството, включително чрез представяне в министерството на документите от нормативната база данни на Европейския съюз-CELEX; документацията по провежданите аналитични прегледи на законодателството по съответните области, включващи одобрени и утвърдени позиции, доклади от проведените прегледи на законодателството и протоколи от проведените заседания; 5. координира работата по същество на Работна група 3 „Свободно предоставяне на услуги" и Работна група 4 „Свободно движение на капитали", като обобщава и изготвя позициите за преговорите с Европейския съюз в двете области и изготвя окончателните позиции на работния екип за срещи с представители на Европейския съюз; 6. осъществява оперативната връзка между министерството и дирекция „Европейска интеграция и отношения с международните финансови институции" на Министерския съвет и с дирекция „Европейска интеграция" на Министерството на външните работи; 7. предоставя информация на работните групи, по които министерството е водещо, относно документацията по провеждане на преговорите, законодателството на Европейския съюз и представителите на министерството, участващи в процеса на подготовка на преговорите; 8. събира, систематизира и предоставя информация на звената в системата на министерството относно възможните източници за финансиране по международни донорски програми; 9. координира дейността по подготовка на проекти по международни донорски програми в системата на министерството; 10. извършва мониторинг и оценка на изпълнението на проектите по международни донорски програми в системата на министерството.

Чл. 33. Дирекция „Държавно юрисконсултство": 1. оказва правна помощ за законосъобразното осъществяване на правомощията на министъра; 2. осъществява по административен и по съдебен ред защитата на държавния интерес, като предявява искове и участва в съдебни производства по дела, по които страна е държавата или министерството, в предвидените от закона случаи; 3. анализира съдебната практика по прилагането на нормативните актове в областта на финансите и прави предложения за усъвършенстването им или за правилното им прилагане; 4. изготвя правни становища по проекти на закони и други нормативни актове, участва в междуведомствени работни групи за подготовка на проекти на нормативни актове и организира проучване на резултатите от прилагането на нормативните актове в областта на финансите; 5. изготвя правни становища във връзка с осъществяването на правомощията на министъра по придобиването, управлението и разпореждането с държавно имущество; 6. води на отчет имотите на българската държава извън страната и оказва съдействие при уреждането на правния им статут; 7. подготвя становища по правни въпроси във връзка с дейността и функциите на министерството, поставени от граждани и юридически лица; 8. предприема мерки за прекратяване на закононарушения и за отстраняване на причините и условията, които ги пораждат.

Чл. 34. Дирекция „Инвестиции, търгове и финансов контрол": 1. изработва, съгласува и предлага за одобряване поименни списъци за придобиване на дълготрайни материални активи (проектиране, ново строителство, основни ремонти, извънобектови машини и съоръжения, обзавеждане и оборудване) за нуждите на министерството и на второстепенните разпоредители с бюджетни кредити към министъра; 2. организира процеса на проучвателните и съгласувателните дейности, възлагането на проектиране и строителство и осъществява ефективен контрол по изпълнението на обектите, включени в поименните списъци; 3. организира и координира работата по изпълнението на проекта на Световната банка за улесняване на търговията и транспорта от страните от Югоизточна Европа, както и на други международни инвестиционни проекти, в които участва министерството; 4. изготвя ежемесечни отчети за усвоените средства за капиталови разходи; 5. организира и контролира правилното провеждане на обществените поръчки в министерството; 6. осъществява контрол върху разходи на министерството за дълготрайни материални активи и текущи разходи под 10 000 лв.; 7. осъществява предварителния контрол за законосъобразност на всички документи и действия, свързани с финансовата дейност; 8. осъществява текущ контрол по изпълнението на договорите, по които страна е министерството, и разплащанията по тях.

Раздел VIII

Организация на работата в министерството Чл. 35. (1) Работното време на служителите при петдневна работна седмица е 8 часа дневно и 40 часа седмично.

(2) Работното време е от 9,00 до 17,30 ч. с обедна почивка от 12,30 до 13,00 ч.

Чл. 36. За образцово изпълнение на служебните си задължения служителите могат да бъдат награждавани с парични награди, както и с отличия и предметни награди на стойност до 3 минимални работни заплати за една календарна година.

Чл. 37. Организацията на работата, вътрешните правила, пропускателният режим и други специфични разпоредби, засягащи дейността на министерството, се уреждат с акт на министъра.

Заключителна разпоредба

Параграф единствен. Правилникът се приема на основание чл. 42, ал. 4 от Закона за администрацията.

Приложение към чл. 8, ал. 4

Численост на персонала в организационните структури и административните звена в ми-нистерството-558 щатни бройки

Политически кабинет 24 в т.ч.: Експертни и технически сътрудници 16

Инспекторат 7

Главен секретар 1

Държавен съкровищник 1

Служител по сигурността на информацията 1

Обща администрация 155 в т.ч.: Дирекция „финанси и управление на собствеността" 88

Дирекция „Връзки с обществеността и административно обслужване" 41

Дирекция „Човешки ресурси" 13

Дирекция „Информационни системи" 13

Специализирана администрация 369 в т.ч.: Дирекция „Бюджет" 38

Дирекция „Държавни разходи" 46

Дирекция „финанси на реалния сектор" 22

Дирекция „финанси на общините" 20

Дирекция „Данъчна политика" 37

Дирекция „Държавно съкровище" 27

Дирекция „Държавен дълг" 23

Дирекция „Външни финанси" 34

Дирекция „Национален фонд" 22

Дирекция „Управление на средствата от Европейския съюз" 25

Дирекция „Централно звено за финансиране и договаряне" 16

Дирекция „Европейска интеграция и мониторинг" 13

Дирекция „Държавно юрисконсултство" 26

Дирекция „Инвестиции, търгове и финансов контрол" 20