Постановление № 211 от 11 септември 2012 г. за приемане на Наредба за условията и реда за провеждане на мобилизация

ПОСТАНОВЛЕНИЕ № 211 ОТ 11 СЕПТЕМВРИ 2012 Г. за приемане на Наредба за условията и реда за провеждане на мобилизация

МИНИСТЕРСКИЯТ СЪВЕТ ПОСТАНОВИ: Член единствен. Приема Наредба за условията и реда за провеждане на мобилизация.

Заключителни разпоредби § 1. В чл. 20, ал. 1 от Наредбата за условията и реда за създаване на ведомствени военновременни запаси на Министерството на отбраната, приета с Постановление № 132 на Министерския съвет от 2008 г. (обн., ДВ, бр. 55 от 2008 г.; изм. и доп., бр. 64 от 2010 г.), се създава т. 8: „8. при провеждане на мобилизация.“ § 2. Постановлението влиза в сила от деня на обнародването му в „Държавен вестник“.

За министър-председател: Симеон Дянков

За главен секретар на Министерския съвет: Галина Маринска

НАРЕДБА за условията и реда за провеждане на мобилизация

Раздел I

Общи разпоредби Чл. 1. С наредбата се определят условията и редът за провеждане на мобилизация на военните формирования от въоръжените сили и структурите по чл. 50, ал. 2 от Закона за отбраната и въоръжените сили на Република България, наричани по нататък „военните формирования и структурите“.

Чл. 2. Мобилизацията се провежда в съответствие с действащото законодателство и е част от дейностите по отбраната на страната.

Чл. 3. (1) Мобилизацията може да бъде обща или частична.

(2) Общата мобилизация се провежда от военните формирования и структурите на територията на страната.

(3) Частичната мобилизация се провежда от военни формирования и структури на част от територията на страната.

Чл. 4. В зависимост от развитието на обстановката съгласно чл. 129, ал. 2 и 3 от Закона за отбраната и въоръжените сили на Република България мобилизацията може да започне: 1. с обявяване на военно положение и да завърши преди обявяване положение на война; 2. с обявяване на военно положение и да завърши след обявяване положение на война.

Раздел II

Подготовка, провеждане и осигуряване на мобилизацията Чл. 5. Военните формирования и структурите, които провеждат мобилизация, поддържат мобилизационна готовност.

Чл. 6. Конкретните дейности по подготовката, провеждането и осигуряването на мобилизацията са определени в приложението (поверително).

Чл. 7. Специфичните дейности в министерствата и ведомствата по подготовката, провеждането и осигуряването на мобилизацията се определят с акт на съответния министър или ръководител на ведомство.

Чл. 8. Кметовете на общини (райони) със свои заповеди съгласувано с началниците на териториалните структури на Централното военно окръжие определят местата за работа на Групата за оповестяване и доставяне на запас и нейното осигуряване.

Раздел III

Демобилизация Чл. 9. (1) При демобилизация военновременните формирования от въоръжените сили по чл. 5, ал. 3, т. 1 от Закона за резерва на въоръжените сили на Република България се разформироват.

(2) Запасните, мобилизирани по смисъла на чл. 5, ал. 3, т. 2 от Закона за резерва на въоръжените сили на Република България, се освобождават от военна служба.

(3) Структурите по чл. 5, ал. 3, т. 3 от Закона за резерва на въоръжените сили на Република България преминават от военновременна към мирновременна структура и състав.

Чл. 10. (1) Демобилизация се обявява при край на военното положение (часът и денят за обявяване на положение на война или отменянето на военното положение) или при настъпване на обстоятелството по чл. 109, ал. 3 от Закона за отбраната и въоръжените сили на Република България.

(2) Демобилизация се извършва със заповед на министрите и ръководителите на ведомства на основание на акта за демобилизация по чл. 121 от Закона за отбраната и въоръжените сили на Република България.

(3) В заповедта по ал. 2 се определят: 1. началото на демобилизацията; 2. редът за нейното провеждане; 3. военните формирования и структури, които да проведат демобилизация.

(4) В заповедите може да се укажат и други дейности, произтичащи от спецификата на дейността на министерствата и ведомствата.

Чл. 11. При демобилизация числеността на военните формирования и структурите се съкращава, военни формирования се разформират, личният състав от запаса се освобождава и техниката-запас, приета при мобилизация, се връща на собствениците й.

Допълнителна разпоредба § 1. По смисъла на наредбата „демобилизация“ е преминаване на въоръжените сили и структурите по чл. 50, ал. 2 от Закона за отбраната и въоръжените сили на Република България от военновременна към мирновременна организация и дейност.

Заключителни разпоредби § 2. Наредбата се приема на основание чл. 128, ал. 2 от Закона за отбраната и въоръжените сили на Република България. § 3. В шестмесечен срок от влизането в сила на наредбата министрите/ръководителите на ведомства и кметовете на общини (райони) издават съответните актове и заповеди по чл. 7 и 8. § 4. Наредбата влиза в сила от деня на обнародването й в „Държавен вестник“.